
Cartea de faţă a strîns aproape tot ceea ce s-a afirmat mai interesant asupra așa-numitelor „obiecte zburătoare neidentificate”. A selecţionat cazurile cele mai caracteristice. A adăugat noutăţi. Le-a atribuit singurul statut real pe care îl au deocamdată poate: simple știri! 
Și le-a topit pe toate într-un „eseu literar-știinţific” punîndu-și mereu problema elucidării lor, subliniind cît de ușor pot fi infirmate – datorită nedocumentării lor știinţifice.
Imaginaţia scriitorului a contribuit – fantezia sa mișcîndu-se dezinvolt din cîmpul inepuizabil al science-fiction-ului pînă la posibile, eventuale soluţii pe care cercetarea știinţifică le-ar putea folosi – la viitoarea descifrare a fenomenului OZN.



Argument



Motto:

De mult de tot,  știam  și  eu  să zbor
Dovadă n-am, însă mi-aduc aminte.

(Aviator Balica Ion)


Cartea reprezintă punctul meu de vedere, ca pilot de vînătoare, asupra unui fenomen straniu, consemnat din timpuri vechi ale istoriei noastre, uitat, transmis ezoteric, luat în rîs, denigrat, eludat, reimpus de observaţii uneori mai precise, mai calificate, mai apropiate de realitatea obiectivă, alteori fanteziste, incredibile – fenomenul OZN.
Cred că problema OZN-urilor rămîne oricum deschisă – pînă la o explicare a cărei iniţiativă nu ne aparţine, cu toate avantajele și dezavantajele care decurg din această situaţie. De aceea spun: punctul meu de vedere. Tocmai pentru că știu foarte bine că oricînd poate apărea ceva mai aproape de ceea ce s-a întîmplat, se întîmplă în realitate. Cartea nu are pretenţia de a proclama un adevăr absolut, ci emite, simplu, o părere. Și încă ceva – e greu de prezentat această lucrare ca un model de logică liniară; această carte a ieșit contradictorie, pentru că faptele prezentate în ea sînt contradictorii.
În accepţia paginilor care urmează, „noi” înseamnă locuitorii acestei lumi de pe Pămînt – a treia planetă de la Soare –, cei risipiţi pe șase continente, între care sînt 4 oceane mari, mări mai mici, fluvii și munţi, și încă, despărţiţi prin concepţii, convingeri, culoare, vîrstă, posibilităţi, limbă, cunoștinţe –, dar uniţi prin dorinţa de a dovedi ce reprezentăm în realitate și cam ce loc ocupăm pe planetă, în sistemul solar, în Galaxie, în Univers.
Civilizaţia noastră înseamnă cea începută la Summer, în Anzi, în Carpaţi, pe malul Mediteranei, în India, de-a lungul Nilului. Este al nostru tot ce am creat de cînd ne bănuim, plug, vas de lut, mașină de zburat, cîntec, mit, teoremă, poezie, lege. Calculatoare, rachete, petroliere gigant și ce mai producem în ultima vreme. Cred că niciodată n-o să ne simţim mai împreună decît avînd conștiinţa faptului simplu că, efectiv, sîntem echipajul îmbarcat pe o navă care colindă prin infinit; și nici măcar nu sîntem siguri că nava este numai a noastră.
Neștiut înseamnă tot ce nu ţine de noi – de trecutul pe care ni-l amintim, de prezentul nostru, de ceea ce va fi – fiinţele și lucrurile acelea cu care ne-am putea trezi, copleșitor, într-o bună zi, și habar n-aveam că există. Și ne dăm seama, uluiţi, că poate nici noi n-am fi existat fără ele.


Autorul


1. Cum am început




Am ajuns la OZN-uri pornind din interiorul profesiei mele de pilot, căutînd posibile răspunsuri la lucruri inexplicabile, întîmplate pe cerul planetei. Știam din rubricile de senzaţie ale ziarelor că uneori sînt văzute zburînd aparate ciudate, nopţile erau brăzdate de lumini galbene, roșii, verzi, pe ecranele radar impulsuri albe lăsau dîre fosforescente care se frîngeau în zig-zag-uri imposibile. Controlori de trafic și echipaje ale marilor companii aeriene raportau observarea unor obiecte zburatoare care nu răspundeau la transponder, se aliniau în zbor cu aeronave de toate felurile provocîndu-le perturbări în funcţionarea motoarelor și aparaturii de bord, apoi accelerau, dispărînd cu viteze de necrezut. Nicăieri nu se preciza vreun mod de acţiune în cazul întîlnirii în zbor cu OZN-ul, dar asta nu mă deranja foarte tare. Aveam un avion rapid, existau staţii radar cu distanţă mare de descoperire, cînd unul din bizarele aparate avea să fie detectat, voi fi dirijat la el, și lucrurile se vor rezolva, într-un fel sau aftul, la faţa locului. De fapt, nici nu eram convins că ar fi ceva de rezolvat; astfel de întîlniri aveau loc suficient de rar, și de regulă pe alte meridiane, și relatările oficiale erau incerte, confuze, lăsau lucrurile într-un suspens din care oricine putea crede ce vroia. Pe urmă, doi dintre camarazii mei de unitate, piloţi mai vîrstnici, cu multă experienţă, au avut o întîlnire directă cu OZN și lucrurile, în loc să se limpezească, au devenit mai neclare. „Era așa – spunea unul dintre ei – o sferă de lumină albă, cam cît o minge de baschet, o aveam pe radarul de bord la 15, 12, 10 km, dar o vedeam și la ochi, cînd au mai fost șase-șapte mii de metri pînă acolo, goneam în forţaj total și dimensiunile sferei nu se modificau deloc așa cum mă apropiam, cînd am ajuns la șase-șapte kilometri, am avut dintr-odată senzaţia că ceva nu merge cum trebuie să meargă. Adică dintr-o dată s-a făcut cald în cabină, și radarul de bord parcă era bruiat, și aveam paraziţi în căști, și pe urmă nici radioul, nici radiolocatorul n-au mai funcţionat deloc. Era din ce în ce mai cald, transpiram sub costumul anti-g, oxigenul din mască avea gust de metal încins, și cînd tabloul de bord a început să-mi joace în faţa ochilor, era exact ca în acrobaţie, cînd depășești suprasarcinile admise, și cîmpul de vedere se strînge înaintea apariţiei vălului negru, și eram moale și ameţit, atîrnam în chingi, atunci am degajat și am venit acasă. Iar după ce am virat spre aerodrom, am avut din nou și legătură radio, și staţia radar a funcţionat din nou. Jos, operatorii de radiolocaţie spuneau că au avut un impuls ca de avion care stătea pe loc, și pe urmă a dispărut cu viteză foarte mare. Spuneau că niciodată n-au văzut vreo ţintă dispărînd cu viteză așa de mare”.
Bineînţeles, nu mi-a plăcut să aflu că cerul planetei e bîntuit de aparate mai perfecte, decît avionul meu de vînătoare; aparate bizare, care funcţionau pe principii nici măcar bănuite. Și mai era ceva, de data asta nu mai citeam o poveste din ziare, mă întîlneam cu un lucru întîmplat camaradului de lîngă mine, și care mi s-ar fi putut întimpla mie, dacă făceam zborul acela spre Brașov. Nu era foarte greu să mă văd în cabina strîmtă, cu ecranul locatorului bruiat, cu acele aparatelor adunîndu-se inexplicabil spre zero, și simţeam gustul de metal încins al oxigenului din mască. Și mi-am dat seama că habar n-aveam ce să fac, dacă vreodată aveam să văd vreun OZN în faţa avionului meu. În același timp, a fost exact genul de situaţie care te face să acţionezi, în măsura în care poate fi vorba de acţiune: am început să caut și să citesc cam tot ce puteam găsi despre OZN. Și astfel m-am trezit într-un domeniu foarte vast, cu implicaţii nebănuite și rădăcini nebănuit de adînci, și care depășeau cu mult simpla întîlnire dintre aeronavele noastre terestre cu acele obiecte care acţionează dezinvolt în atmosferă, în cosmos, pe apă și sub apă.
Apoi am văzut și eu OZN-ul meu, atît doar că de la sol, într-o noapte de decembrie. Am văzut un corp oval, cu mărimea aparentă a unui avion de vînătoare MiG-21, privit de la 3-4000 metri – deci patru-trei miimi –, zburînd paralel cu coama unui acoperiș, perfect rectiliniu, parcurgînd în 45-50 secunde 50-60 de grade de orizont și dispărînd dincolo de crengile salcîmilor dintre blocuri. Avea o culoare alb-violetă strălucitoare, și lăsa o dîră lungă, îngustîndu-se pe măsură ce se depărta de obiect, de fapt două dungi de lumină subţire care se intersectau, și acolo unde se intersectau lumina devenea mai puternică, pe urmă se subţia, se îngusta, se topea în cerul întunecat; iar oul acela alb-violet, înainte de a dispărea, își vira culoarea spre roșu-roșu portocaliu. În acea iarnă a lui 1972 aveam deja nouă ani de zbor și eram suficient de familiarizat cu siluetele avioanelor civile, militare, zepeline, cu rachete, meteoriţi, fulgere globulare, planeta Venus, inversiuni de temperatură, stoluri de gîște, raţe, și cam ce se mai pune în seama OZN-urilor. Știam cum arată o treaptă de rachetă intrînd în atmosferă, și un satelit artificial, dar ce vedeam eu atunci nu semăna nici cu una, nici cu alta Nu semăna cu nimic. Cunoșteam o grămadă de lucruri care zboară și pot păcăli un profesionist luîndu-l prin surprindere – elicoptere noaptea, sau un avion zburînd la joasă înălţime cu forţajul cuplat, cu farurile aprinse – dar corpul acela oval nu era nici elicopter, nici avion cu forţajul cuplat. Am alergat la punctul de dirijare, unul din băieţii de acolo a rîs: „pun pariu că vine pentru OZN”, n-am pus nici un pariu, într-adevăr, pentru OZN veneam. Așa am obţinut confirmarea radar a obiectului văzut, traversa încă ecranul staţiilor de radiolocaţie zburînd perfect rectiliniu, de la nord la sud, cu aproximativ 6000 kilometri pe oră, la ceva mai mult de 70 km înălţime. În perioada 1960-1968 americanii experimentau – lansat la 11000 m înălţime, de sub aripa unui bombardier B-52, – avionul-rachetă X-15, care zbura la peste 100 km altitudine, cu 6000 km pe oră, dar asta se întîmpla de cealaltă porte a globului, cu patru ani înainte, iar X-15 avea o traiectorie mai mult balistică. Și dimensiuni mult mai apropiate de ceea ce numim obișnuit avion, pe cînd OZN-ul „meu” era imens, judecînd după mărimea aparentă, avea 300-400 de metri pe axa mare și 100-150 metri pe axa mică. Dar conturul alb-violaceu nu era foarte limpede delimitat, oul acela zbura parcă învăluit într-un nor de lumină strălucitoare, de aceea dimensiunile reale puteau fi mai mici. OZN-ul a mai fost văzut de cîţiva aviatori şi nimeni nu a putut spune despre ce era vorba, și mai cred că nici unul dintre cei care l-au observat în seara aceea, nu a uitat silueta ovală, virîndu-și culoarea alb-violetă în roșu-portocaliu și dispărînd dincolo de crengile salcîmilor. Și ne-am gindit la „colegii” noștri din neștiut aflaţi probabil la comenzile acelui ou de lumină, și am încercat să gîndim cu capete de piloţi ai acestui pămînt, cam ce putea să-i mîne pe cerul planetei.
Și n-am găsit nici un răspuns.
Așa am ajuns la OZN-uri, din necesitate, dar ce aflam s-a convertit în întrebări care nășteau la rîndul lor alte întrebări, din care prea puţine și-au aflat răspunsul. Dar aceste răspunsuri, puţine, incomplete, contradictorii, trecute prin felul meu de a fi și de a vedea lucrurile – ca pilot, cu tot ce presupune noţiunea – dau imaginea confruntării cu un fenomen aparent real, dirijat de inteligenţe care deţin – poate nici măcar mai multe, dar în orice caz alte cunoștinţe, sau altfel organizate, sau altfel folosite, ceea ce a determinat apariţia și dezvoltarea altui mod de a fi, a gîndi, a funcţiona – decît cel cu care sîntem obișnuiţi. Cred că această corecţie – faptul că sîntem evident în faţa altor sisteme logice, care au doar unele domenii comune cu logica noastră –, trebuie introdusă în tot ce facem și gîndim, obiectiv și dialectic, în legătură cu fenomenul OZN. Este dificil să judecăm cu criteriile noastre terestre, lucruri atît de străine nouă, încît nici nu pot fi măcar bănuite; care structural nu fac parte din noi; pînă acum atît de neatins, încît nu că ar fi de neexplicat – nu sînt nici măcar de imaginat. De aceea e foarte greu de răspuns la întrebări firești: ce sînt OZN-urile ? De unde vin ? Cine le pilotează ? Cum se propulsează ? De ce vin ?
Ceea ce putem face deocamdată este ca, plecînd de la realităţi mai mult sau mai puţin acceptate, să schiţăm posibile direcţii ale unor răspunsuri care nu știm cînd vor putea fi confirmate, și ce va aduce confirmarea aceea.
Practic, trebuie găsit un numitor comun cu necunoscutul.


2. Istoria neconvenţională a
planetei și fenomenul OZN




O singură dată s-a întîmplat să ating un lucru efectiv de neatins, în urmă cu mulţi ani, după o noapte de zbor, cînd unul din camarazii de regiment m-a invitat la el. Nu puteam dormi, și nici el nu putea să doarmă, am vorbit despre o grămadă de lucruri, avioane, cum ai aterizat, bine, și eu am aterizat bine, ai văzut ce aiurea bătea proiectorul de fund – cam ce vorbesc piloţii după zboruri de noapte, cînd sînt între ei și nu pot dormi. Pe urmă camaradul meu a spus: să-ţi arăt o chestie formidabilă, cam ce chestie formidabilă poţi să-mi arăţi – am zis – singurele chestii formidabile se întîmplă în aer. Aiurea, a spus prietenul meu, pe etajeră era o statuetă, s-a ridicat, a luat-o, mi-a întins statueta aceea. Ţineam în mină o femeie din bronz negru-verde, lustruit, ca acoperit cu o crustă sticloasă foarte fină. O femeie tînără, frumoasă, drapată într-un fel de togă pînâ la genunchi, îi ieșeau picioarele lungi de sub toga aceea. Ce vezi așa formidabil, am întrebat, e frumoasă, cred că e și veche, după cum arată, dar ce e așa formidabil în ea ? Mai curînd stranie, ce anume – a vrut prietenul meu să știe – ce anume e straniu în ea ? O răsuceam în mînă, nu știam ce să răspund. Cam totul, am spus, ea în sine e frumoasa, dar nu se potrivește. E ceva care nu se potrivește. Poate pentru că e o tînără doamnă veche. Și Venus din Milo e veche, a răspuns prietenul meu, dar ea se potrivește. Și Victoria de la Samotrace, și toate Afroditele astea, care sînt foarte vechi, dar se potrivesc atît de bine. N-au nimic straniu. Cîţi ani îi dai tipei ăsteia, m-a întrebat. Am ridicat din umeri, două, am spus, trei, poate patru sute de ani. Niciodată n-am putut aprecia ca lumea vîrsta femeilor.
Priveam mai atent, femeia aceea era foarte frumoasă, și foarte fin cizelată, și bronzul acela nu mai părea chiar bronz. Am lovit cu unghia, și nu suna a bronz. Nu vibra, cum vibrează statuetele din bronz. Parcă loveam cu unghia în ceva amorf, cretă. Era doar rece ca bronzul; și începeam să simt că e ceva în neregulă cu statueta aceea, și ce spun acum nu e literatură, s-a întîmplat într-adevăr.
Cîteva sute bune de milioane de ani, a spus camaradul meu, și nici n-am înţeles la început. Am pus doar femeia din metal pe masă, și atunci prietenul meu a spus cum a găsit tatăl lui statuia în mina din Apuseni, nu ascunsă acolo, nu sub pietre, ci cuprinsă în strat – a dat cu pickhamerul peste ea, și cînd a scos-o a rămas tiparul lucios în rocă, așa cum roca se formase în jurul statuetei. Uită-te atent, a spus, și cînd m-am uitat atent am văzut, femeia aceea avea cîte șase degete la mîini și la picioare. Și postamentul era foarte mic, și cu toate astea statuia stătea dreaptă, nu se răsturna. Trebuia înclinată mult, ca să se răstoarne.
Mai tîrziu femeia de bronz a dispărut, camaradul meu spunea că i-a fost furată, am ridicat din umeri, atunci nu ne impresionau grozav femeile vechi de sute de milioane de ani, și era ilogic, istoria începea la Summer, în urmă cu o sută douăzeci de veacuri – limpede, nu ? Ne interesau avioanele noastre din aluminiu scînteietor, și ce făceam noi în avioanele acelea. Pe urmă chiar a fost prea tîrziu, camaradul meu a murit într-un accident de avion, și ce mi-a rămas a fost senzaţia aceea de bronz rece, care nici măcar nu era bronz. Și regretul inutil că n-am știut. Și fiorul că măcar am avut în mînă. A fost o poveste la fel de hotârîtoare ca cea de mai tîrziu, cînd am văzut OZN-ul meu. Iar cei mai mulţi, care au aflat povestea cu statueta, au spus: „imposibil. Nu se poate. Așa ceva nu se poate...”
...Toate astea se întîmplau cînd eram încă foarte tînăr, iar mai tîrziu, după ce cred că m-am maturizat, mi-am dat seama că, în faţa necunoscutului, oamenii reacţionează în mai multe feluri: îl ignoră, căutînd să-și menţină un echilibru călduţ în limitele certitudinilor și imuabilităţilor cu care s-au născut; îl ridiculizează, apărîndu-se instinctiv de ceea ce îi depășește, sau li se pare dacă nu ameninţător, măcar neobișnuit; în sfîrșit, aleg calea dificilă, de foarte multe ori fără rezultat, a cercetării și încercării de cunoaștere. Pe mine, profesia de pilot m-a învăţat să nu spun niciodată: imposibil. Se întîmplă atîtea în aviaţie, aterizează avioane care teoretic nu se mai puteau ţine în aer, se zdrobesc de case, de pămînt, se rup în zbor aparate care n-au nici un motiv să se rupă, toate astea întîmplate celui de lîngă mine, întîmplate mie, mă fac să fiu foarte prudent în a cîntări aparenţele. Așa am învăţat să nu spun: imposibil. Ridic din umeri, și spun: se poate, și după aceea încerc să văd mai adînc, și mai departe de aparenţe. Cred că așa se întîmplă și cu fizicienii, și cu marinarii, și cu muncitorii de înaltă calificare, și cu toţi cei care întîlnesc paradoxuri în profesia lor, dar eu sînt aviator și de aceea îmi permit să spun cum se întîmplă lucrurile numai cu aviatorii. Aviaţia ne-a obișnuit să punem întrebări acolo unde aparent nu mai e nimic de întrebat; să căutam adevăruri acolo unde mulţi nici măcar nu își închipuie că ar fi vreun adevăr de căutat. Ne-am obișnuit să nu considerăm, în profesie și în afara profesiei, ignoranţa ca argument. Spuneam în capitolul anterior că marea cantitate de informaţie referitoare la fenomenul OZN, adesea incertă, incompletă, contradictorie – naște întrebări: ce sînt aceste obiecte zburătoare ? De unde vin ? Cine le pilotează ? Unde se duc acești colegi din neștiut să-și verifice, să alimenteze, să pregătească pentru noi zboruri formidabilele lor aparate ? Un pilot e dator să cunoască mediul în care își exercită profesia, cu toate manifestările lui; măcar din motive de securitate personală.
Pentru a risca o încercare de răspuns întrebărilor legate de fenomenul OZN, cred că este necesară o incursiune în istoria planetei. Întîi, pentru că modul în care am apărut și evoluat – modul real în care lucrurile au curs de la Big Bang, marea explozie iniţială, și pînă azi – pare să se depărteze tot mai mult de felul în care am învăţat la școală că s-ar fi întîmplat aventura umanităţii. Apoi, pentru că istoria oamenilor – de-a lungul ei – este constant marcată de ceea ce azi numim întîlniri de gradul trei, doi, unu, cu obiecte zburătoare neidentificate și cu ocupanţii acestora. Descoperiri din ultimele decenii, reinterpretarea unor date de mult cunoscute prin prisma cunoștinţelor moderne, au dus la rezultate care, practic, demonstrează că avem alt trecut. Demonstrează că istoria copilăriei omenirii, învăţată la școală, este doar un model, care se menţine din ce în ce mai greu. Apar dovezi materiale ale unui trecut, din unele puncte de vedere, mai avansat decît prezentul nostru. Lucrurile se întîmplă ca și cum am fi cunoscut odinioară mai multe decît cunoaștem acum, sau ca și cum măcar anumite zone ale planetei ar fi fost mai avansate decît sînt acum. Și pe urmă s-a întîmplat ceva, nu știu ce, și totul a trebuit reluat de la zero. Unele dovezi materiale ale acestui trecut paradoxal sînt cunoscute de multă vreme, dar au fost interpretate prin prisma nivelului de cunoaștere din momentul descoperirii lor. Iar noi le-am preluat exact așa cum ne-au fost date.
Cred că sînt momente în care ceea ce numim adevăr apare exact prin negarea a ce considerăm într-un timp de neclintit. Și mai cred că aceste răsturnări sînt etape firești și necesare în drumul spre adevăr – așa cum, după ce se dărîmă cofrajul, rămîne zidul din beton –, infinit mai durabil decît scîndura. Comparaţia nu e foarte aviatică, dar se potrivește. Și încă, mai cred că acum trăim un asemenea moment de schimbare.
Au trebuit să treacă aproape două sute de ani, pentru ca așa-numitele (așa interpretatele !) păsări rituale, descoperite în morminte egiptene din secolele X-XII î.e.n., să se dovedească a fi, practic, machete, și încă machete zburătoare – ale unor aparate care nu se deosebesc mult de avionul meu cu aripă delta; a fost necesar ca un constructor de avioane, al cărui ochi format, surprins de asemănarea păsărilor din lemn cu siluete de avioane moderne, să copieze o asemenea machetă care, testată în tunelul aerodinamic, a dovedit reale calităţi de zbor. A fost necesar să avem cosmonauţii noștri ca să ne întrebăm dacă gravuri în stîncă, desene rupestre din Fergana, Tassili, Nazca, statuetele Dogu din Japonia, imensele capete olmece din La Venta, nu reprezintă vrăjitori, șamani în costume de ceremonie – ci astronauţi în costume de protecţie. A fost necesar ca biologia, medicina, să ajungă pînă unde au ajuns – și o grămadă de texte ezoterice și-au pierdut ezoterismul, dovedindu-se simple depozitare ale unor cunoștinţe pe care le redescoperim abia acum. Apare din ce în ce mai evidentă necesitatea consultării, de către istorici, arheologi, a specialiștilor din domenii care, aparent, nu au nimic comun cu istoria, arheologia: fizicieni, medici, astronomi, biologi, electroniști, aviatori, ciberneticieni, cosmonauţi. Nikolaus Himmelmann se plîngea de scoaterea arheologiei, prin specializare excesivă, din circuitul a ceea ce numim îndeobște cultură; în realitate arheologia devine azi, mai mult ca oricînd, una din știinţele de contact – punte de necesară înţelegere între cei care au fost demult de tot, și cei de acum. Punte de posibilă explicaţie între acel viitor de ieri, și trecutul după care alergăm azi. Un text care pentru istoric înseamnă doar înșiruirea unor noţiuni disparate, fără sens, poate revela pilotului descrierea unui aparat de zbor cu performanţe nemaipomenite; un aparent ritual sîngeros în care pieptul victimei e spintecat în fel și chip, poate însemna pentru chirurg descrierea unei operaţii pe cord; imaginea de pe controversata piatră tombală de la Palenque, atît de evident reprezentînd trecerea în nefiinţă a regelui – „adevăratului bărbat” – Pacal (deși vîrsta lui nu corespunde cu cea estimată pentru personajul din sarcofag; deși înălţimea medie a mayașilor, 1,5-1,6 m e mult depășită de cei aproape 2m ai omului de sub piatră; și cu toate că mulţi istorici pretind că cel înmormîntat nici măcar nu e adevăratul bărbat al orașului Palenque, ci zeul cu mască de jad, ale cărui efigii vechi de 2300 de ani ar fi fost cioplite de oamenii culturii Teotihuacan, cu toate astea deci, pentru mine, ca pilot, imaginea reprezintă, fără dubiu, un aviator la comenzile aparatului său de zbor. Cu toate că o grămadă de studii critice, semnate de specialiști istorici, fac praf această ipoteză paleoaeronautică, ochiul meu de aviator vede acolo... un aviator ! Un coleg de profesie, desculţ și cu fustanelă, concentrat efectiv pe aparate, și acţionînd efectiv manete; omul acela e mult prea viu pentru un mort care se prăbușește în Hadesul mayas, cu copacul sfînt Ceiba pe piept. Simt asta, cu cei douăzeci de ani de zbor. Argumentul nu e foarte știinţific, și atunci amintesc un nume în faţa căruia arheologii se descoperă respectuos: Schlieman. Așa cum aviatorii se descoperă cînd aud: Coandă.
Datarea dovezilor materiale furnizate de istoria neconformă a planetei conduce la două ipoteze și o certitudine. Una din ipoteze ar fi: vîrsta omului pe Pămînt e mult mai înaintată decît se crede; au existat valuri succesive de civilizaţii, diferite prin cantitatea, calitatea, orientarea cunoștinţelor; ele au sfîrșit dintr-un motiv sau altul, dar au sfîrșit total, lăsînd urme foarte puţine – materiale sau transmise pe cale iniţiatică – greu de interpretat, greu de recunoscut azi ca ceea ce sînt de fapt. Cealaltă ipoteză are în vedere o posibilă componentă paleoastronautică aplicată acestor precivilizaţii, civilizaţii împinse înapoi cu zeci de milioane de ani faţă de estimările actuale (oficiale !) ale apariţiei primelor forme de organizare umană. Certitudinea este una singură: istoria noastră veche (a noastră, adică a celor care ne considerăm acum în secolul XX e.n. ! ), preistoria – cît cunoaștem din ea – este mult mai complexă decît cea învăţată la școală.
Revista UFO Nachrichten relata într-un număr mai vechi (263/1980, mai-iunie) despre descoperirea, într-o mină din USA, la 700 m adîncime, a unei... arme, scoasă din stratul de cărbune de către minerul Joe Mankiewicz în condiţii aproape identice cu cele ale descoperirii statuetei în mina din Apuseni. Vîrful ciocanului pneumatic a ricoșat într-un material dur, în lumina căștii de miner s-a văzut obiectul din metal argintiu prins în cărbune, Mankiewicz a lucrat cu perforatorul, a scos la iveală un fel de pistol mare, „în felul pistoalelor laser din filmele SF”. Experţii cărora li s-a dat spre cercetare ciudatul unicat n-au putut să precizeze nici dacă instrumentul acela e o armă, nici cum funcţionează, tot ce puteau spune era că „sînt dovezi în sprijinul afirmaţiei că «arma» nu este de origine terestră”. Ce simplu ! Într-o mină din SUA, în stratul de cărbune vechi de 250 milioane ani, 2,5x108 ani, s-a găsit o armă nonterestră. Într-o mină din Apuseni, la 300 metri adîncime, s-a găsit statuia unei femei frumoase, cu șase degete la mîini și la picioare. Paleontologul sovietic Al. Kazanţev a dezgropat, în Iacuţia, craniul unui bou moscat, găurit de glonţ acum patruzeci de milenii. Tot în SUA au fost găsite uriașe amprente de picioare umane, însoţind perpetuu în mîlul pietrificat amprente de saurieni giganţi. Vîrsta ? Oricît, între 80 și 100 milioane ani. În Africa Australă s-a descoperit o mină de hematită veche de 43000 ani. Și mă gîndesc din nou la cărţile mele de istorie – omenirea începea, în Summer, acum 12000 de ani; la Ierihon, acum 11000 de ani, în Egiptul de acum, 5000 de ani. Doctorul Javier Cabrera Darquea, medic în Tea, Peru – Peru, pămînt frămîntat de mistere, Marcahuasi, Cerra Galan, Nazca, Tiahuanaco, pentru aviatori mai există nume de legendă legate de zăpezile Anzilor, și de cerul Anzilor, Mermoz, Guillaumet, Saint-Exupery, mă rog – deci doctorul Cabrera, este în posesia unei colecţii de circa 15000 pietre uriașe, găsite în peșterile și mormintele din împrejurimi, pe a căror suprafeţe sînt gravate, de jur împrejur, cu linii fine, scene greu de crezut: hărţi ale unor locuri identificate cu Terra în era secundară; oameni vînînd dinozauri, stegozauri, iguanodoni; într-o veritabilă kinogramă de imagini vedem un transplant de inimă la om; și, din nou, Homo sapiens contemporan cu marii saurieni (Paris Match, 1973). Vechimea estimată a imaginilor gravate: 40-50 milioane ani. Milioane. Și mă gîndesc, fără să vreau, la Jules Verne, „Călătorie spre centrul Pămîntului”, imaginea în care profesorul Lidenbrock și nepotul său văd în umbra pădurii secundare acel uriaș om străvechi, ducîndu-și dinozaurul de căpăstru. Dar asta nu e nimic, e numai un gînd. Lucrurile care se leagă și se completează între ele sînt altele: statueta din Apuseni și arma scoasă de sub șapte sute metri de pămînt american; cubul metalic cu muchii rotunjite găsit într-un bloc de cărbune la Vocklabruck, Austria; „cuiele” din oţel inox și gheme din sîrmă de aur, scoase în cariere din Anglia și California, din rocă formată acum 50 milioane de ani. Urme îngemănate de om și saurian, imprimate în mîl pietrificat, și gravurile de pe pietrele doctorului Cabrera. Aș da mult să știu cum s-au petrecut lucrurile în realitate. Și dacă există o singură realitate. Cine sîntem. De unde venim. De cînd venim, ca să ajungem unde am ajuns. Cine ne-a însoţit în drumul nostru. Unde o să ajungem, pînă la urmă. Mă rog, astea sînt retorisme. Ce limitează, amestecă, mărește confuzia, este lipsa unor informaţii complete. Amestecul de informaţie falsă, în goana după senzaţional. Oricine poate spune aproape orice – despre OZN, palcoastronautică, istorie mai mult decît veche. Lucrurile sînt fapte puţin cenzurate, n-are cine să aprecieze veridicitatea lor, au fost situaţii cînd informaţii palpitante, tentante, răscolitoare s-au dovedit a fi deformate, exagerate, neadevărate de la început pînă la sfîrșit. Ca să poţi spune: așa este, e necesar ca informaţia în acest domeniu atît de nou, din ce în ce mai vast, asaltat de amatori de senzaţional, să vină din mai multe surse independente; să se completeze cu alte informaţii; să vezi cu ochii tăi, atunci cînd este de văzut. Să judeci limpede, fără prejudecăţi, ce e de judecat. Să primești noul în faţă, oricît de greu ar fi. Practic, trebuie reconstituit un puzzle în care fragmentele sînt la rîndul lor înjumătăţite și împătrite. Și încă, gîndim cu capetele noastre actuale, lucruri întîmplate cu zeci, sute de secole în urmă. Aflăm acum – cu mii de milenii în urmă. Academia franceză scria în 1903 pe proiectul aeroplanului Vuia: „rezolvarea problemei zborului cu aparate mai grele decît aerul este o himeră”. Nici măcar nu e de comentat. Eu zbor de 20 de ani exact pe astfel de himere.
De aceea, nu cred că străbunii din neolitic au construit imensele monumente megalitice din Asia, America, Europa. Nu-i văd, în blănuri și morţi de foame, calculînd drumuri de aștri, eclipse, echinocţii, și desprinzînd din trupul planetei hălci de stîncă care și azi ar ridica probleme serioase cu prelucratul și transportatul. Lustruind și finisînd lespezi uriașe cu topoarele lor din piatră sau corn de cerb lopătar. Cârînd blocuri de zeci de tone cale de sute de kilometri, ducîndu-le fix acolo unde au vrut ei să le ducă și așezîndu-le într-o ordine riguroasă, cu toleranţe de ordinul milimetrilor. Străbunii aceia, se spune, erau puţini, trăiau puţin, și scopul existenţei lor era goana după mîncare. Se închinau la bivoli pictaţi pe ziduri de caverne, și apoi îi făceau praf cu suliţe grosolane. Dar poate nu erau nici așa puţini, nici așa dezbrăcaţi, nici așa flămînzi. Poate pe lîngă suliţe și topoare din corn de cerb lopătar, aveau scule pe care astăzi nici nu le visăm. Poate noi abia bîjbîim în domenii prin care ei se plimbau lejer. Acum 2500 de ani, Democrit formula o teorie atomică. Zeno din Elea demonstra relativitatea timpului și spaţiului, și cum se comprimă masele la viteze mari. Chiar, cum se comprimă ? Şi cît de mari erau vitezele alea ? Ce viteze îţi poţi imagina, cînd modelele din jur sînt caii, delfinii, păsările cerului ? Gheparzii de la hotarele Oicumenei ? Vechile scrieri indiene descriu arme asemănătoare cu armele atomice din zilele noastre; pentru cei scăpaţi de efectele lor directe, se recomanda insistent spălarea trupului, armelor, veşmintelor, în ape curgătoare. Un schelet uman descoperit în India era de zeci de ori mai radioactiv decît valoarea normală: stronţiul nu se acumulează în oase mîncînd ciuperci. Brahmanii operau cu subdiviziuni ale timpului mergînd pînă la 0,33 secunde. Vechile texte sanscrite pomenesc de kashta, egală cu a treia suta parte dintr-o... milionime de secundă. La ce foloseau aceste subdiviziuni în India de acum 2000 de ani ? Unde erau doar temple, elefanţi și căruţe cu două roţi imense, trase de boi zebu cu cocoașă ? Unde s-a scos de sub coline acel oraș formidabil, Mohenjo-Daro, cu ale sale case avînd patru-cinci caturi, sisteme de canalizare și încălzire centrală ? Să fie întîmplătoare identitatea vechii unităţi kashta cu durata medie de viaţă a unor particule elementare, cum ar fi mezonii și hiperonii ? Ce știau vechii indieni daspre mezoni ? Cu ce instrument își măsurau sutimile de milionime de secundă ? Oare, brahmanii aceia, în templele lor interzise...
Philolaus (sec. V. î.e.n.) a susţinut ipoteza geocentrică; Platon acredita ideea unui univers oscilant, în care timpul își schimbă periodic sensul. Documente de epocă descriu oglinda miraculoasă a împăratului Tsiu-Shi, care putea vedea înăuntrul trupului omenesc. Avînd dimensiuni de invidiat pentru ecranul oricărui aparat Roentgen modern – 1,7/1,2 metri – pacientul așezat în faţa ei își vedea scheletul și organele interne. Tsiu-Shi a trăit învelit în mătăsuri galbene între 259-210 î.e.n., iar în 206 î.e.n. oglinda se mai găsea în palatul Hien-Yang din Shensi.
Desene, mecanisme, surse de curent și produse de electroliză descoperite de arheologi demonstrează cunoașterea electricităţii în urmă cu 3000 de ani – în China, în Egipt, în Mesopotamia antică. La muzeul din Bagdad există surse chimice de curent dezgropate sub zidurile Babilonului; reactivate, modele ale acestor surse au funcţionat perfect. Autori antici vorbesc despre lumini care ard veșnic; ele ardeau în temple, mausolee, și veșnicia lor se măsura în secole. La Baalbeck, unul din temple era luminat de „pietre strălucitoare”. Mormintele din Valea Regilor, pe malul stîng al Nilului, au camere mortuare pictate în culori vii, strălucitoare; care au fost sursele de lumină folosite de artiștii acelor vremi ? Nu există urme de fum, de funingine; culoarul mormîntului lui Seti al IV-lea are 120 de metri lungime, și trece prin 23 de camere – e greu de crezut că lumina a fost „adusă de afară”, prin inetermediul oglinzilor. Cu ce au luminat artiștii din paleolitic pereţii peșterilor de la Altamira, Lescaux, care au servit ca fond pentru reprezentări de animale – în paleolitic nu existau nici măcar oglinzi din metal lustruit. Lampa de la Antiohia, descoperită pe vremea lui Justinian, ardea de mai bine de cinci secole. În 1485 a fost deschis sarcofagul unei tinere romane, moartă în sec. I e.n.; în sarcofag a fost găsită o „lanternă” care... ardea. Papuașii din Noua Guinee, aborigenii australieni, indienii din Matto Grosso au globuri de piatră care pe întuneric strălucesc, dînd o lumină asemănătoare cu cea a tuburilor de neon.
Acea parte din tradiţia populară românească, transmisă din generaţii în generaţii, care vorbește de practica „întorsului” sau „hultanului” și care, tradusă în termeni moderni, ar însemna, simplu, teleportare.
Cred că e mai bine să ne oprim aici.


3. Înainte de Icar




În toată această istorie neconvenţională – istorie contradictorie nu prin ea însăși, ci numai în comparaţie cu modelul încă acceptat ca fiind cel mai apropiat de realitate – apar cu insistenţă și evoluează dezinvolt aparate de zbor care, în funcţie de raportul lor cu pămîntenii acelor vremi, pot fi împărţite în două: unele construite și folosite de oamenii de atunci, altele – la fel de misterioase și intangibile ca OZN-urile de azi. Pentru că sînt aviator și domeniul meu mă interesează indiferent de epocă, să ne ocupăm întîi de mașinile zburătoare ale oamenilor de demult.
Oare zborul se poate realiza numai astfel, cum îl știm noi ? Așa cum cei din vechime puteau face o mulţime de lucruri mai bine decît noi, sau ajungeau la rezultate similare folosind cu totul alte căi, surprinzătoare și inaccesibile nouă, poate tot așa au învăţat să zboare – fără să utilizeze motoare Rolls-Royce pentru treaba asta. Levitaţie, energie musculară, baloane cu aer cald ? Sisteme pe care nici măcar nu le putem imagina ? Cu ce mentalitate o fi convieţuit nivelul tehnic pe care ni-l asumăm ca fiind propriu numai civilizaţiei noastre avansate ? Ce rezultat poate avea impactul dintre o civilizaţie de factură orientală, spiritualizată prin însăși esenţa ei, și elemente de neașteptat progres, de inevitabilă revoluţie tehnologică, rezultate din cunoștinţele inerente obţinute și de o asemenea civilizaţie ? E ca un șarpe care își mușcă coada. Ne putem face o imagine, de altfel, urmărind cronica chineză din vremea împăratului Shun (2258-2208 î.e.n.). La curtea acelui împărat a fost construită o mașină zburătoare; termenii impreciși n-au putut oferi o reconstituire exactă din punct de vedere tehnic – totuși putem afla că mașina era echipată cu aripi și parașute. Chiar, cum gîndeau cei de acum patru milenii, ceea ce azi numim fuselaj ? Ampenaj ? Comenzile avionului ? Alt împărat chinez, Cheng Tang, mai apropiat nouă cu cinci sute de ani, a poruncit prin 1760 î.e.n. lui Ki-Kung-Shi, să construiască un vehicul zburător. Cronica atestă construirea mașinii de către Ki-Kung-Shi, și aflăm că mașina a zburat, dar ulterior aeronava a fost distrusă, ca să nu cadă în mîna dușmanului.
Zborul nu rămîne, traiectoriile în aer se șterg, și urma lor poate fi descifrată numai pe pămînt. Unde sînt rămășiţele acelor aparate de zbor ? Oare erau așa de „altfel”, încît nu știm să le recunoaștem în puţina zestre tehnică descifrată din ce a rămas în urma unor civilizaţii care, în vremea lor de dăinuire, păreau la fel de veșnice și imuabile cum ni se pare, azi, viaţa noastră ? Pantha rei, spuneau anticii, dar lucrul ăsta trebuie simţit atunci cînd îl spunem. Cred că exact asta am uitat azi: conţinutul cuvintelor, dincolo de formă. Nici măcar n-am uitat, corect e: nu mai avem timp să ne gîndim la conţinut, îl considerăm inclus cuvîntului și spunem senini: ei n-aveau cum să zboare. Totul se mișcă. Și vin atunci acele machete de păsări din vechiul Eghipet, categorisite de arheologi „obiecte rituale”, și în care numai ochiul specialistului a reușit să vadă modelul funcţional al unor aparate de zbor. Vin toate acele numeroase și copleșitoare – în exactitatea reprezentării schematice – imagini de zei instalaţi în aparate de zburat, unele prevăzute cu aripi, roţi, ajutaje de evacuare, organe de comandă, și orice aviator neavizat, pus în faţa unei astfel de reprezentări, poate spune: „ce aiureală, dar uite, are manșă. Are patină de aterizare, și așa mai departe. Uite jetul de propulsie, se vede la fel cum vedem forţajul avioanelor noastre, în decolare”. Am făcut experienţa, cu unii din colegii mei de regiment.
Vechi, anacronice, fantastice, legendele se confirmă din ce în ce mai des ca depozitare ale lucrurilor, așa cum au fost ele. Așa cum au curs ele în acel trecut în care s-au ţesut legendele, nu povești, ci realităţi încrustate în memoria ancestrală a omenirii, transmise peste timpuri care nu le puteau descifra tîlcul real, și dezlegate abia acum, cînd lucrurile ne sînt – aparent – atît de la înemînă. Abia acum, cînd am ajuns iar acolo unde am mai fost odată. Tîlcuri descifrate se numesc Thor Hayerdal și Kon-Tiki, toate acele situaţii cînd fantezia s-a sprijinit pe știinţă și știinţa a confirmat fantasticul. Nici măcar nu era fantastic. Lucrurile erau așa ca întotdeauna, atît doar că distanţa dintre cum erau ele de fapt și cum credeam noi că au fost, era fantastică. Prin extrapolare, oamenii zburători, atît de des pomeniţi în legendele incașe, să fi fost numai închipuire ? Imaginile descifrate pe Poarta Soarelui, orașul de legendă confirmă Cerra Galan, cu turnurile – case uriașe numite „ale oamenilor zburători”, paralelipipedice, fără scări, fără uși, accesibile numai printr-o deschidere în acoperișul clădirii, toate astea sînt numai folclor ? Exotic și tulburător, dar numai folclor ? Ce raţiuni puteau avea acele „case” ? Oare, nu exact aparentul lor absurd comunică ceea ce ar fi de comunicat ? În aceeași zonă, leagăn al multor istorii bizare, unele nescrise, altele nedescifrate, istorii niciodată legate între ele – deși totul se leagă –, sînt pistele de la Nazca, atribuite, nu știu de ce, extraterestrilor. Acei extratereștri, dacă au venit vreodată, au descins din rachete de explorare, care nu aveau nevoie de piste; nu te duci să cercetezi o planetă necunoscută, cu astronave care necesită trei kilometri de teren neted pentru asolizare. De fapt, pistele de la Nazca sînt numai o parte a unui complex în care aviatorul descifrează cu ușurinţă toate elementele aeroportului modern: radiofarul îndepărtat, concretizat prin imensul eandelabru din golful Pisco; luminile de apropiere, trasate pe sol cu benzi de materiale puternic constrastante; în cele din urmă, pistele propriu-zise. Aranjamentul nu corespunde exact reglementărilor aeronautice aflate azi în vigoare, dar diferenţele sînt scuzabile. Nu știu ce vor să fie imensele imagini zoomorfe trasate pe sol, între piste; dar nu cred că vizitatori veniţi de departe s-ar fi dirijat după maimuţe și păianjeni săpaţi pe solul planetei străine. Acei colegi din neștiut vor fi avut mijloace automatizate, electronice sau de altă natură, pentru trasarea direcţiei și indicarea locului de aterizare. Ce se întîmplă la Nazca e mult mai aproape de mentalitatea noastră de oameni ai acestui Pămînt, decît de vizitatori veniţi dinafară. O linie dreaptă unește, de la nord-vest la sud-est, candelabrul din golful Pisco cu pistele de la Nazca: și mergînd în continuare, la sud-est de Nazca, între orașul Mellendo, din sudul Peru-ului, pînă departe spre sud, în Chile, se poate urmări o direcţie precisă marcată de ziduri oblice din stîncă cu imagini de mari dimensiuni săpate în piatră: dreptunghiuri, săgeţi, pătrate. La Nazca se putea veni la aterizare și invers, din sud-est spre nord-vest ! Și cele două sensuri de aterizare erau marcate diferit, pentru a evita confuziile, așa cum radiofarurile unui aeroport, situate în capotele opuse ale pistei, bat semnale diferite, care indică sensul pistei în serviciu ! 
Și pentru că sîntem în Anzi, și undeva toate lucrurile se leagă, deși aparenţele sînt foarte greu de pus cap la cap, nu pot uita răspunsul pilotului Guillaumet, pionier al liniilor poștale aeriene în America de Sud, dat unui coleg al său ajuns celebru și ca scriitor, Antoine de Saint-Exupery. Guillaumet, căzut cu avionul în munţii aceia neîmblînziţi, ajuns la liman după cinci zile și cinci nopţi de mers pe jos în ariditatea verticală, ostilă, în gheţată, aude exclamaţia admirativă a camaradului său venit să-l vadă în spital: „Ai luptat ca un animal !” „Nici un animal n-ar fi făcut ce am făcut eu”, a răspuns Guillaumet.
Este greu să descifrezi logica unor civilizaţii terestre anterioare, chiar dacă există numitorul comun al aceleiași planete; cum să pătrundem logica unor semeni veniţi absolut dinafară ? Poate sîntem înconjuraţi, ne împiedicăm literalmente de urme, semne, mesaje lăsate de cei veniţi de departe – atît doar că nu știm să le recunoaștem. Poate – spun unii – noi înșine sîntem un asemenea mesaj. Și atunci cînd am pus mîna, în sfîrșit, pe o urmă tulburătoare, nu știm să o interpetăm cum trebuie, pentru că nu putem deosebi partea de întreg.
În secolul III î.e.n., poetul clasic chinez Qu Yuan povestea despre zboruri la mare altitudine, deasupra pustiului Gobi și munţilor Kun-Lun, într-un car de jad. Impresionante sînt detaliile privitoare la pilotarea aeronavoi în funcţie de vînt – orice aviator recunoaște triunghiul vitezelor, ABC-ul navigaţiei aeriene, pe care lectorii se străduiau să ni-l bage în cap în Școala militară de aviaţie ! Se pare că geniul poporului chinez nu s-a oprit la premiere ca hîrtia, mătasea, praful de pușcă, acul magnetic. Aparatul Röntgen. În secolul IV, de data asta al erei noastre, Ko-Hung descria un vehicul aerian pus în mișcare de aripi batante, sau poate rotoare instalate pe un elicopter primitiv, în comparaţie cu aeronava de jad a lui Kun-Lun, aparatul era absolut primitiv – oare aici, între sec. III î.e.n. și sec. IV e.n. se situează acel inexplicabil moment de uitare ? – și astfel vehicolul lui Ko-Hung apare ca o amintire a unor vremuri de demult ? Relatarea oglindește suficient de limpede simplismul mașinii, și al materialelor din care era făcută: „unii au făcut un car zburător din lemnul arborelui jujuba, și au folosit curele din piele de bou, legate de paletele rotitoare, care puneau în mișcare mașina”.
Cred că lingviștii Academiei internaţionale pentru studiul limbii sanscrite de la Mysore – India, au dobîndit serioase cunoștinţe de aviaţie traducînd vechi texte indiene. Poemele clasice Mahabharata și Ramayana vorbesc curent despre vimaane – aeronave circulare, cu două punţi suprapuse, cu hublouri și dom central. Parcă am mai auzit de asemenea mașini zburătoare, și din nou se leagă lucruri de nelegat – OZN-ul clasic este exact o aeronavă discoidală cu dom central. Vimaanele scoteau un sunet melodios în zbor, și 

se deplasau „cu viteza vîntului”; ele erau pilotate de eroi ai mitologiei hinduse, dar felul în care Ramayana tratează problema mă cutremură, pentru că recunosc, în procesul de selectare și instruire al piloţilor de vimaane, întreg algoritmul metodic la care eram supuși, colegii mei și cu mine, atunci cînd făceam trecerea pe un nou tip de avion. Și părţi din Ramayana devin, simplu, instrucţiuni de selecţionare a personalului navigant, și manuale metodice de tehnica pilotajului, perfect valabile acum – ca și atunci. Astfel, cel care pilota o vimaana trebuia să fie bine antrenat, altfel era „oprit de la zbor”. Vimaana executa, cu graţie și ușurinţă, atît manevre pe care azi le execută elicopterele, sau numai două tipuri de avioane aflate în exploatare curentă, celebrul BAe (Hawker-Siddeley) Harrier și omologul său sovietic, IAK 36, adică decolare-aterizare verticală, zbor la punct fix, zbor de translaţie – cît și zborul orizontal „cu viteza vîntului”, caracteristic aeronavelor militare. Noţiunea de „viteza vîntului”, în acest context exact și sofisticat, ar putea fi mai mult decît o figură de stil, indicînd viteza de deplasare a perturbaţiilor prin aer – viteza sunetului. După aterizare, vimaanele erau adăpostite în „vimaana griha” – hangar, și alimentate, după unii, cu un lichid alb-gălbui, după alţii, cu  mercur, folosind ca forţă motrice „viforul” dezlănţuit prin descompunerea carburantului. Nimic nou sub soare, specialiștii de la NASA mai au puţin și pun la punct motorul ionic cu... mercur (motorul rachetă electric folosește ca sursă de ioni un generator de vapori de cesiu sau thoriu, vaporizarea mercurului implică încă mari dificultăţi și greutăţi prohibitive în spaţiu – n. ed.). Poemul antic indo-tibetan „Samaranganasutradhava” explică astfel modul de propulsie al unor mașini zburătoare: „corpul mașinii... trebuie să fie și puternic și ușor, asemănător cu o pasăre în zbor. Înăuntru se așază o instalaţie cu mercur și o instalaţie de fier, pentru încălzire. Prin mijlocirea puterii care se ascunde în mercur și care pune în mișcare un vifor, omul aflat în acest car străbate mari depărtări în zbor. Datorită mercurului, carul capătă o mișcare ca a trăznetului”. Cu totul altceva decît curelele din piele de bou, care mișcau palete din lemn de jujuba ! În plus, se pare că acest motor nu avea nevoie de aer pentru funcţionare, putînd fi folosit la deplasări dincolo de limitele atmosferei terestre. „Rig-Veda” ne oferă însă descrierea unei aeronave ce pare înzestrată cu motor aeroreactor, adică un motor reactiv care necesită pentru funcţionare aerul atmosferic: „La mijlocul navei, o ladă grea, metalică, este izvorul forţei. De la această ladă, forţa trece în două ţevi mari, așezate în faţa și în spatele navei. Afară de ele, forţa mai trece prin opt ţevi îndreptate în jos, iar tijele de sus stăteau închise. Vîrtejul se năpustea cu putere și se izbea de pămînt, săltînd astfel nava în sus. Cînd nava se înălţa destul, ţevile îndreptate în jos erau închise pe jumătate, pentru ca nava să poată atîrna în văzduh fără să cadă. Atunci partea cea mai mare a vîrtejului era călăuzită în ţeava din spate, spre a putea ţîșni afară forţa eliberată ce avea să împingă astfel nava înainte”.
Aceste două texte merită multă atenţie; este limpede că ele descriu aeronave avansate în sensul actual al noţiunii, creaţii în prima linie a tehnologiei terestre. Amintesc doar avionul cu decolare-aterizare verticală Mirage III-V-02, conceput de specialiștii firmei Dassault ca avînd opt motoare dispuse vertical, pentru decolare-aterizare verticală, și un motor orizontal, pentru realizarea zborului obișnuit. Puţin confuz și lăsînd 

deci posibilităţi de interpretare, este aliniatul cu ţevile care  pleacă de la izvorul „forţei”, în faţa și în spatele navei. Acestea pot fi asimilate fie cu un ajutaj de evacuare anterior și unul posterior, aeronava putînd fi deplasată pe aceeași direcţie în două sensuri, fie una din ţevi constituia difuzorul prin care aerul era adus la motorul reactiv – izvorul forţei – și cealaltă constituia efuzorul, prin care fluidul de lucru este propulsat în atmosferă. Practic, schema de funcţionare a oricărui avion militar din zilele noastre, cu priza de aer frontală și motorul plasat central: seria MiG-urilor, de la 15 la 21; Vaught A-7 Corsair; BAe-Lightning-ul britanic contemporan, nu cel american, din războiul al doilea mondial; F-84, F-86, F-100, F-16 – toate sînt construite după această schemă.
Înlocuind în textul vedic termenii comuni, care încercau să explice în limbaj curent o problemă de strictă profesie, cu termeni de specialitate, obţinem un text succint, care explică foarte limpede pilotului schema constructivă, principiul de funcţionare și modul concret de folosire al acelei aeronave antice: motorul navei este plasat central; de la motor pleacă un efuzor anterior și unul posterior; de asemenea, mai există opt ajutaje reactive plasate vertical. La decolare se acţionează manetele ajutajelor verticale; fluidul de lucru lovește solul și ridică aeronava. Ajungînd la înălţimea de siguranţă, se trece la zbor orizontal prin închiderea parţială a ajutajelor verticale și deschiderea efuzorului posterior; ieșind prin acesta, jetul de gaze împinge aeronava înainte. Simplu și la obiect. Amintesc doar că acum, din 1985, dispunem de numai 2 aeronave operaţionale care funcţionează pe acest principiu simplu: Hawker-Harrier și JAK-36. Mai amintesc că marea problemă a acestui tip de avion – cu decolare-aterizare verticală – este stabilitatea în zborul vertical și de translaţie: și pentru ca aceste manevre delicate să poată fi executate în siguranţă, este necesar ca raportul tracţiune/greutate la acest gen de aeronave să fie de minim 1,2. Vimaanele erau folosite în mai multe feluri: pentru transport, vînătoare, război. Amănunte primim de la Maharishi Bharadvai, unul din învăţaţii acelor vremuri: „un aparat care se mișcă prin propria sa forţă internă, fie pe pămînt, pe apă sau în aer, se numește vimaana; care se poate mișca pe cer dintr-un loc în altul, de la ţară la ţară; de la o lume la alta; un astfel de aparat e numit vi-
maana de preoţii știinţelor”. Ce vrea să însemne: de la o lume la alta ?
Acei „preoţi ai știinţelor” – piloţii din vechime – deţineau „secrete” a căror cunoaștere și aplicare ne-ar face fericiţi astăzi:
– secretul construirii aparatelor de zbor, care nu pot fi rupte, nu pot fi frînte, nu pot fi distruse prin foc, nu pot fi nimicite;
– secretul opririi aparatelor de zbor dușmane;
– secretul de a face invizibile aparatele de zbor;
– secretul de a auzi zgomotele lor, și tot ce se vorbește în aparatele de zbor;
– secretul de a cunoaște imagini din interiorul aparatului de zbor;
– secretul stabilirii direcţiei aparatelor de zbor;
– secretul de a face să își piardă cunoștinţa cei ce se găsesc în aparatele de zbor inamice, și de a distruge aparate inamice” (cf. M. Bharadvai).
Deci, acele nave erau relativ indestructibile; puteau fi făcute invizibile (?); exista legătură, între ele și cu solul, prin sisteme similare cu radioul și televiziunea zilelor noastre; exista un sistem de navigaţie etc. Trec în revistă aceste „secrete”, care arată că istoria planetei –, oricare ar fi fost ea – cu suliţe, bîte, arcuri, sau cu vimaane formidabile –, n-a fost în nici un caz potolită – și din nou, nu pot să nu leg între ele cîteva lucruri, aparent despărţite prin timp, spaţiu, psihologie, apartenenţă la o civilizaţie sau alta. Lăsăm la o parte că vimaanele nu puteau fi rupte, frînte, distruse prin foc, nimicite, și că doar în ultimii cinci ani, să zicem, sute de aeronave contemporane au fost exact rupte, frînte, distruse prin foc, nimicite; lăsăm la o parte că germanii construiseră la începutul războiului al doilea mondial staţii de ascultare primitive, elementare, care acum ne fac să ne tăvălim de rîs, dar care atunci reușeau să anunţe cu cîteva minute mai devreme – minute esenţiale – apropierea formaţiilor de bombardiere inamice; lăsăm la o parte și faptul că noi, tot de la începutul războiului al doilea mondial, am reușit chiar să dezlegăm „secretul” de a vedea aparatele de zbor prin intermediul radarului, secret nepomenit de Maharishi Bharadvai (posibil însă sugerat discret prin „secretul de a face invizibile aparatele de zbor” – acum se fac încercări de creare a unui avion „invizibil” pentru staţiile de radiolocaţie), dar ce mă face să spun că din nou se leagă ce nu ar fi de legat, este acel cumplit „secret” al opririi navelor dușmane aflate în zbor. La 13 aprilie 1970, orele 21 și 41 de minute, John-Jack Swigert, pilotul modulului lunar al expediţiei Apollo 13, raporta bazei de la Houstun: „Sînt pe emisie acum – nu mai am nici un fel de curent. Hei ! s-a isprăvit. Ei, ei au ucis elementul de combustie. E mort”. În contextul convorbirilor anterioare, și celor care au urmat, părea limpede că atît baza Houston, cît și Swigert, știau foarte bine despre care „ei” este vorba. Acei „ei”, care ar fi provocat explozia ce a produs distrugerea elementului de combustie din modulul de serviciu. Acei „ei” care cunoșteau și aplicau, din raţiuni care ne scapă, „secretul opririi vimaanelor dușmane”.
În limba sanscrită există termenul „vimaana vyda”, tradus prin: știinţa construirii și mînuirii aeronavelor. Nu sînt cuvinte fără acoperire, alte texte traduse de către Academia din Mysore descriu amănunţit cele 30 de părţi componente ale aparatelor de zbor. Există și un ,,digest” de fiziologie aeronautică, în care se prevăd elemente referitoare la hrana și echipamentul piloţilor. Tehnologia producerii de vimaane e luată de la zero, sînt specificate 16 feluri de metale folosite la construcţia aparatelor de zbor; din acestea numai 3 au putut fi identificate de noi. Alt text sanscrit, perfect asimilabil unui manual combinat de exploatare în zbor și metodică a tehnicii de pilotaj și navigaţie aeriană, este acea cronică „manusa”, adică întemeiată numai pe fapte reale, intitulată „Samara Sutradhara”. În peste două sute de paragrafe, textul sanscrit analizează competent probleme ale construcţiei aeronavelor, elemente de tehnică de pilotaj – decolarea și aterizarea în diferite configuraţii, aterizarea forţată, zboruri pe traiecte de mii de kilometri, probleme legate de ciocnirea vimaanelor cu păsările. Înseamnă că erau totuși aeronave asemănătoare cu ale noastre, ca parametri, construcţie, mod de funcţionare – dacă se temeau de păsări. Înseamnă că erau vulnerabili, și asta mi-i apropie. Eu am luat păsări în zbor, de două ori, și știu ce înseamnă asta; a doua oară era să mi se oprească motorul, prima dată am scăpat cu fuselajul turtit în dreptul inelului din bot, eram cu un MiG-15. Și am văzut, la alţi colegi ai mei, avioane șifonate urît de tot de păsări, și am văzut un MiG-21 aterizînd cu motorul oprit de păsările aspirate prin difuzor după trecerea radiofarului apropiat. Nici noi n-am reușit să rezolvăm această problemă, și în fiecare an pierdem, sau sînt avariate avioane, în urma impactului cu păsările. Pentru că la o mie de kilometri pe oră, ciocnirea cu un ghem de pene naște totuși forţe de ordinul miilor de kilograme. Și mi se par dintr-o dată apropiaţi acei aviatori, care își temeau vimaanele de păsări. Și mi-i apropie faptul că erau fericiţi cînd zburau, toate astea fac din piloţii din vechime un fel de colegi de demult, îi apropie structural: „Fremătînd de bucurie, Arjuna sări în carul său ceresc, ce se avîntă numaidecît în cer”. Cred că nu sîntem totuși foarte deosebiţi: și noi redevenim noi înșine doar în cabinele aparatelor noastre. Se pare, deci, că cerul zilelor de atunci era străbătut de aparate zburătoare construite și pilotate de oamenii Pămîntului acelor vremuri; se pare că modelul istoric convenţional nu cunoaște, sau ocolește momente în care istoria planetei n-a curs atît de uniform, de liniar, de la răzuitoarea din paleolitic, la naveta spaţială de astăzi.
În secolul XIII, Roger Bacon scria: „mașini de zburat ca acestea există de multă vreme, și se mai construiesc chiar și în zilele noastre” (cf. Bergier et Pauyels – n.a.).
Se pare că am mai zburat odată, de mult.


4. OZN în istorie




Am făcut, în capitolele anterioare, un larg viraj peste istoria neconvenţională a planetei; viraj necesar pentru stabilirea unui sistem comun în încercarea de a explica, măcar pînă la un punct, fenomenul OZN. Istoria Pămîntului, mult mai veche decît credem de regulă, a cunoscut urcușuri și coborîșuri abrupte, seisme care se cer reconsiderate, datate și explicate – dacă e vreo explicaţie: ridicări nebănuite și prăbușiri pînă dincolo de zero, și nici măcar momentul zero nu este marcat cu precizie: întotdeauna se demonstrează că a existat ceva, înainte de primul pitecantrop. Este limpede că, măcar în anumite domenii, și mai ales în privinţa aparatelor de zburat, cunoștinţele celor dinainte au depășit cunoștinţele noastre. În plus, cu ce a mai ajuns pînă la noi, istoria veche – „de dinaintea istoriei” – constituie o deschidere spre alte lumi; se pare că am avut odată, de mult, contacte mai strînse sau mai sporadice cu vizitatori veniţi din neștiut. Un neștiut care nu înseamnă neapărat alte galaxii, sisteme planetare, alte planete, asta e tulburător – acel tărîm încă nedovedit poate fi inclusiv o civilizaţie paralelă terestră de care ne desparte un decalaj în timp –, fie doar o secundă, sau un decalaj spaţial nesesizat de noi în spaţiul tridimensional, sau o altă dimensiune încă de neimaginat, o civilizaţie străină existentă în, printre noi și neputînd fi evidenţiată de simţurile noastre imperfecte, incomplete, poate lumi întregi de care ne despart nu ignoranţa, ci pereţi subţiri de neștiinţă, încă de nestrăbătut, nici măcar bănuiţi. Așa cum nu putem asculta o emisiune radio fără receptorul adecvat, care transformă un nedetectabil cîmp energetic în Beatles, Angela Similea, Abba; așa cum pretutindeni, în jurul planetei, între noi, spaţiul sesizabil este plin pînă la saturaţie cu muzică, imagini, gînduri; în aceeași fracţiune de clipă, un singur decimetru cub de văzduh limpede, transparent, conţine zeci de emisiuni radiofonice, TV, cîmpuri de radiolocaţie, mesaje, radiaţii – care nici nu există pentru noi, deoarece nu avem instrumentul necesar pentru a le materializa – radioul, televizorul, detectorul de cîmp –, dar care există – la fel, cine poate ști ce ne scapă, pe lîngă ce trecem fără să știm – pentru că nu avem încă puterea de a desprinde din „neștiut” ?! Cine poate ști ce nu știm, pentru că nu avem cunoștinţele necesare, care să-i aducă pe ipoteticii, dar atît de posibilii noștri vecini, într-un sistem comun de coordonate. În spaţiul nostru sesizabil. Nu avem sculele necesare, cunoștinţe suficiente, de multe ori nu avem nici măcar disponibilitatea elementară pentru a gîndi că ar mai putea fi totuși, ceva-nu-știu-ce, pe undeva-nu-știu-unde... E aproape ca la anchetarea unui accident de aviaţie, cînd ai de căutat în mormanul de metal calcinat, lovind solul cu peste 1000 kilometri pe oră, nu piesa defectă – poate nici nu există o piesă defectă –, ci doar poziţia ei de moment, necorespunzătoare cu regimul dat, ceea ce a provocat, astfel, accidentul. Irepetabilă situaţie de funcţionare, și acea piesă care nici măcar n-a fost defectă, oricum s-a deformat, s-a pulverizat în explozia violentă provocată de impactul cu solul, s-a topit în flăcările iscate de kerosenul aprins. O grămadă de lucruri sînt greu de făcut, dar măcar se poate încerca...
În acea istorie veche, dar care totuși este a noastră pînă în străfunduri, pe lîngă vimaanele din peste 50 de ansamble mari fabricate din 16 metale diferite și propulsate prin forţa sălășuind în mercur – găsim și apariţii de neexplicat pe cerul zilelor de demult. Sau poate, ceea ce pentru vechile civilizaţii din sudul, din sud-estul Asiei constituia, simplu, o vimaană, pentru ceilalţi era un veritabil OZN ? Poate e semnificativ că vechile texte indiene nu se plîng de apariţii cerești de neexplicat – ca scrieri similare europene sau sud-americane ? Chiar, aeronavele de pe cerul Indiei antice nu-i surprind foarte tare pe martori, ca niște lucruri necunoscute; există o terminologie specială care le desemnează, au un nume, li se cunosc calităţile, sînt pilotate de zei sau de eroi care nu o dată s-au arătat mulţimii. Textele similare din aria civilizaţiilor antice mediteraneene sînt confuze, recurg la comparaţii, raportări la universul cunoscut, pentru a defini lucruri absolut inedite. Mă rog, posibil e că aeronave stranii au însoţit omenirea noastră – cea știută și unanim acceptată – lăsînd urme fie pe zidurile peșterilor locuite de omul paleolitic, fie în lucrările învăţaţilor acelor vremuri, fie în povești, basme, legende, adevărate depozite de memorie ancestrală. Astfel, unul din basmele populaţiei ainú, din insula Hokkaido – ainușii, popor de legendă cu origine încă neelucidată, cu trăsături europene și piele albă între japonezii cu ochi oblici și piele galbenă – basmul „Fata din Lună”, povestește despre o fecioară care cobora din astrul nopţii descinzînd pe Pămint, evident dintr-un „car de fier”, iar oamenii din preajmă erau ca amorţiţi, nu puteau să miște, să meargă, să vorbească, și îmi amintesc de acei martori ai aterizărilor OZN care sînt paralizaţi de o forţă bizară, sau de intrușii care, nimeriţi lîngă focurile în jurul cărora o misterioasă populaţie din Sierra Nevada – California – își celebrează ceremoniile tainice, sînt „ţintuiţi” de niște „vibraţii” și impiedicaţi să se apropie. Basme românești își deplasează dezinvolt acţiunea „pe celălalt tărîm”, unde se poate ajunge cu vehicule al căror corespondent este greu de găsit, gen „bușteanul ielelor”, sau cai năzdrăvani, care înainte de călătoria cea mare fac... „zboruri de probă”. Legenda originii eschimoșilor explică stabilirea lor într-o zonă atît de improprie vieţii nu ca pe un act benevol, ci ca urmare a transportării lor dincolo de cercul polar, din inima Asiei, cu niște „păsări mari de fier”, acum o sută de secole. „Biblia” este o adevărată depozitară de relatări naive a unor evenimente care erau deja amintire incertă acum 2000 de ani... amintiri ale unor oameni care nici măcar nu mai știau ce ţin minte – inclusiv zboruri, globuri de foc, stîlpi mișcători de ceaţă. De mult, și cu o continuitate remarcabilă care ajunge pînă în zilele noastre, OZN-urile ne-au însoţit civilizaţia în două feluri: unele păstrîndu-și aceeași formă și același mod de manifestare prin vreme, altele care s-au modificat necontenit, au devansat continuu tehnologia noastră convenţională – cu un decalaj imens la început, și mai redus spre zilele noastre. Pentru că, dacă și în gravurile rupestre din Fergana, Tassili, Tibet găsim încrustate aceleași aeronave discoidale descrise mai tîrziu de Aristotel, Pliniu cel Bătrîn și Titus Liviu ca „scuturi rotunde de foc traversînd cerul”, colegii mei din al doilea război mondial, piloţii de luptă, și mai tîrziu, bussinesmanul Kenneth Arnold, au văzut tot discuri zburătoare, de o remarcabilă asemănare cu cele gravate acum 6-7-8 milenii pe ziduri de peșteri.
Bizară însă este însoţirea noastră prin vreme de aparate zburătoare care, la început greoaie în viteză, manevră, și evident avînd nevoie de o atmosferă pentru propulsie și sustentaţie, au ajuns astăzi să devanseze, trecînd prin diferite faze, cele mai moderne dintre aparatele de zbor, inclusiv cosmice, create de civilizaţia noastră. Am asistat, practic, de-a lungul istoriei noastre, la apariţia și dezvoltarea unei aviaţii, apoi a unei cosmonautici, care își proiectează și construiește mașinile de zburat pe baza unor principii de multe ori nici măcar bănuite. Bănuim doar că „o altceva”. Astfel, vechi texte irlandeze (Konungs Skugnsa) de la sfîrșitul mileniului 1 al erei noastre, povestesc despre „nave-demoni”, care traversau cerul insulei verzi. Ancora uneia din aceste nave s-a agăţat de arcada bisericii Sf. Kinarus, din Cloera. Oamenii ieșiţi din biserică au văzut cum din „nava” aeriană astfel oprită, a ieșit o fiinţa, coborînd pe funia ancorei, pentru a o desprinde; făcea mișcări asemănătoare cu un om înotînd. Enoriașii au încercat să captureze „aeronautul”, dar episcopul nu i-a lăsat; acel OZN-ist din vechime a urcat înapoi la navă, echipajul a tăiat frînghia, și nava s-a înălţat pînă a dispărut din vedere. Nava aceea, cu echipaj la bord, spune cronica, semăna cu o corabie – atît doar, că zbura.
În 1897, un distins cultivator din Kansas, Alexan- der Hamilton, a observat o navă aeriană, coborînd în amurg deasupra fermei sale. Aeronava avea forma unui trabuc, o lungime de circa 300 de picioare, o cabină din material transparent alternînd cu înguste benzi opace – structura de rezistenţă – suspendată în partea inferioară. Toate părţile netransparente ale navei aveau culoarea roșie – se pare, culoarea preferată de constructorii și piloţii OZN-urilor –, iar prin transparenţa cabinei, omul din Kansas a văzut șase fiinţe ciudate, care „bolboroseau ceva de neînţeles”. Hamilton nu explică limpede în ce consta ciudăţenia acelor fiinţe – trei bărbaţi, o femeie, doi copii – dar faptul că e capabil să facă deosebiri de vîrstă și sex, demonstrează că existau suficiente asemănări cu noi – cei de aici. Se pare totuși că acele fiinţe nu arătau grozav – distinsul cultivator „se roagă de Dumnezeu” să îl ferească pe viitor de asemenea întîlniri, și îi numește pe cei șase din cabină „cele mai îngrozitoare creaturi pe care le-am văzut vreodată”. Nava roșie mai avea un far foarte puternic și „o roată mare de turbină, care se rotea deasupra navei, înălţînd-o”. Un rotor de elicopter, am zice noi; și toată nava apare atunci ca un dirijabil avînd elice portantă, un fel de zeppelin care dizlocuia un volum de aer avînd greutatea navei echipate, combinat cu un rotor portant. Un aparat de zbor „de trecere”, de la concepţia „mai ușor” la „mai greu” decît aerul; în acea perioadă, problema era arzătoare la ordinea zilei printre zburătorii epocii de pionierat în cucerirea văzduhului – vreau să spun, zburătorii noștri și pionieratul nostru, cu tot ceea ce presupune noţiunea în acest context – nu ambiguu, ci dualist. În care nu mai sîntem singuri. În care totdeauna, lîngă noi, stau cei din neștiut. Cu aceleași probleme ca ale noastre – locomoţie aeriană – rezolvate însă în felul lor. Însoţindu-ne în tot ce facem, interferîndu-se uneori – poate nici măcar intenţionat – vrîndu-ne binele, răul, poate nici una, nici alta, cum văd ei, și cum deosebesc binele de rău ?! Dualism în care noi înseamnă tot ceea ce credem că sîntem – civilizaţia noastră urnită acum 12000 de ani la Summer – și ceilalţi înseamnă, simplu, neștiutul. Orice. Ceva care nu poate fi nici măcar imaginat. Deci, de la corabia-demon, trecînd prin dirijabile – elicoptere, prin OZN-urile în formă de trabuc, cilindrice, a căror observare culmina prin anii ’60, și pînă la ultimele modele – sferice, ovale –, evoluînd la fel de nestingherite în Cosmos ca și în atmosfera terestră, OZN-urile „în evoluţie” au însoţit istoria noastră, în paralel cu OZN-urile discoidale, rămase neschimbate din paleolitic pînă acum; o supercivilizaţie dinafară urmărind o civilizaţie terestră paralelă ? Iar noi doar un simplu sistem de referinţă ? N-are rost să începem cu semnele de întrebare. N-am termina, poate, niciodată.
În ultimele decenii, decalajul dintre noi și posibilii creatori ai acelor OZN-uri în continuă evoluţie a scăzut – cel puţin în domeniul materialelor speciale din care sînt confecţionate aparatele de zbor. Sîntem capabili să recunoaștem, măcar parţial, acele materiale. În 1952, un avion de vînătoare F-102 din USAF a smuls, cu o rafală de mitralieră, dintr-un OZN ce zbura deasupra Washingtonului, un fragment; analizat în laborator, materialul s-a dovedit a fi ortosilicat de magneziu. De asemenea, în structura fragmentului de OZN erau încastrate cîteva mii de stere minuscule, cu diametrul de 15 microni. În 1961, inginerul canadian Wilbert Smith declara că grupul de cercetări UFO din ţara sa dispune de o masă metalică de circa 1,5t, „un obiect despre care se poate spune doar ceea ce nu este, probabil o parte dintr-un mare dispozitiv care a intrat în sistemul nostru solar nu se știe cînd, dar care a cutreierat mult prin spaţiu” – dovadă marele număr de micrometeoriţi încastraţi pe suprafaţa sa. (Cosmonautul Dorin Prunariu spunea că hublourile superioare și laterale ale staţiei SALIUT erau efectiv opacizate de micrometeoriţii care le loviseră.) Acest obiect, despre care știm doar cam ce nu ar putea fi, e confecţionat dintr-un metal foarte ciudat. Acum 27 de ani, la Ubatuba, în Brazilia, exploda un OZN; fragmente ale acestuia, adunate și trimise la laborator, erau confecţionate din magneziu chimic pur – material pe care staţiile noastre pilot l-au obţinut abia prin 1968. OZN-ul aterizat în 1968 în suburbia madrilenă San Jose de Valderas (aterizare anunţată, aeronava avea semnul UMMO pe partea inferioară a corpului circular) a lăsat citeva tuburi de nichel pur, de 7 inchi lungime. Aceste tuburi conţineau un lichid străveziu, foarte volatil în aerul atmosferic, și cîte două benzi verzui din fluorură de polivinil, avînd semnul UMMO gravat pe unul din colţuri. Fluorură de polivinil, material practic indestructibil, se realiza acum 15 ani la o singură uzină-pilot din lume, în cantităţi relativ mici, fiind folosită la fabricarea... ogivelor de protecţie ale sateliţilor instalaţi pe racheta purtătoare.
Dar oricum, chiar dacă începem să cunoaștem materialele din care sînt confecţionate OZN-urile, principiile fizice puse la baza proiectării și realizării lor continuă să ne fie necunoscute; asupra felului în care sînt pilotate, emitem doar ipoteze; și performanţele realizate de ciudatele mașini sînt la fel de neatins – azi, ca și acum 1000 de ani, la Cloera. Cred însă că ceea ce le face – dincolo de strictul profesional – rnai apropiate și mai accesibile, este vulnerabilitatea lor. Faptul că există OZN-uri care se prăbușesc. Faptul că există probabile defecţiuni tehnice, și posibile erori de pilotaj, și una din consecinţele acestor situaţii speciale este prăbușirea aparatului și moartea echipajului. Faptul că sînt vulnerabile ni le apropie; înseamnă, înainte de orice, că cei care le construiesc și le pilotează n-au ajuns la o inaccesibilă desăvîrșire; că mai sint, într-un fel de care nu-mi dau bine seama, abordabili. Probabil, entităţi diferite reacţionează similar într-o situaţie atît de particulară. Și astfel se creează, simplu, o comuniune profesională cu piloţii de la comenzile acelor mașini zburătoare neidentificate. Așa cum sînt prieten cu piloţi sovietici, americani, bulgari și englezi, numai pentru că zburăm și știm ce înseamnă asta; și ceea ce ne apropie, dincolo de cuvinte și de restul, e mult mai important decît ceea ce ne desparte. Nu știu foarte bine cum aș reacţiona la o întîlnire cu colegii mei din neștiut; și nu vreau să spun că, deoarece sîntem piloţi, ne-am prăbuși în braţe unul altuia; dar am avea măcar un punct comun, zborul, și asta încă e foarte mult. Mi-ar plăcea să știu că și ei gîndesc, măcar în parte, la fel.
...Se pare că dispunem astfel (se pare, din păcate, că dispunem astfel) de suficicnte probe materiale ale existenţei OZN-urilor – amintesc încă aeronava stranie căzută în 1947 în sudul Statelor Unite, cu pilot la bord, sau OZN-ul prăbușit în 1952 în arhipelagul Spitzbergen –, dar tot materialul acumulat, numeroasele observaţii vizuale, radar, OZN-uri zburînd, fragmente cercetate în laborator, piloţii din neștiut găsiţi fără viaţă în cabinele aeronavelor prăbușite, mai mult sau mai puţin șifonate în urma impactului cu suprafaţa Pămîntului, nimic nu poate răspunde întrebării firești: ce sînt, de fapt, OZN-urile ?


5. Ce ar putea fi 
și ce n-ar putea fi OZN-urile




Mă întorc la singurul OZN pe care l-am văzut, pentru că tot ce am citit, auzit, văzut în filme, fotografii, la TV, nu face cît acele secunde în care un corp oval a traversat orizontal, schimbîndu-și sub ochii mei culoarea, de la albul strălucitor al flăcării de magneziu la roșu-portocaliu, dispărînd apoi în crengile salcîmilor dintre blocuri. Bazat pe această experienţă personală la care oricum cred că o să mai revin, pot afirma că OZN-urile nu sînt, de exemplu, planeta Venus – pentru că Venus nu zboară orizontal, paralel cu coamele acoperișurilor, nu apare pe ecranele radar ale staţiilor de dirijare de la aerodromul meu, parcurgînd spaţiul de la nord la sud cu 6000 kilometri pe oră, și la numai cîteva zeci de kilometri de Pămînt. Venus nu e ovală, și dacă totuși ar fi, axa mare ar măsura mai mult de 3-400 de metri, și axa mică ar avea mai mult de 150 de metri, și cu toate că odată, de mult, planeta Venus a „fumegat”, de atunci au trecut 10 milenii, și nu cred că am avut șansa să văd, în același timp, și pe Venus la 100 de kilometri de mine (distanţă minimă, spun astronomii, 40 ml. km) și cu coadă, ca o cometă.
OZN-urile nu sînt nici stoluri de gîște, pentru că gîştele nu zboară la 80 kilometri înălţime, cu 6000 kilometri pe oră; poate OZN-ul meu să fi fost însă un fel de ou de gîscă, pentru că ouăle de gîscă sînt, într-adevăr, ovale ?! 
Între aceste extreme, fie o planetă pitică, fie un ou de gîscă uriaș, s-au mai propus o grămadă de variante. De cele mai multe ori, cei care neagă fenomenul OZN au grijă să analizeze doar cazurile care le convin; cele în care obiectul neidentificat de observator a putut fi, la o cercetare mai atentă, un elicopter, un balon meteo, un fulger globular sau chiar planeta Venus, cea atît de des invocată. Nu se acceptă nici măcar ideea de inexplicabil – orice nimerește în sfera noastră de observaţie, trebuie să aibă o explicaţie cuminte. O explicaţie conformă cu ceea ce știm în momentul respectiv. Mai ţineţi minte Academia Franceză și meteoriţii ? Academia Franceză și fonograful ? Academia Franceză și aeroplanul Vuia ?
Cred că o planetă care s-a dezvăluit în întregul ei este o planetă plictisitoare. Cred că este anost un cer fără taine. O zi identică cu cea de ieri, dar asta e chestie de temperament. E cumplită o viaţă fără semne de întrebare, în care tot ce se întîmplă are o etichetă cuminte. Problema care se pune nu este de cele mai multe ori, ce sînt OZN-urile; se pune sub semnul întrebării însăși existenţa lor. Și astfel, obiectele zburătoare neidentificate se bucură cam de statutul oferit de Karinthy Frygies stafiilor: „Știinţa adevărată nu a afirmat niciodată că stafia nu a fost văzută de mii de femei bătrîne, știinţa adevărată îndrăznește să afirme doar că poate ceea ce au văzut cele o sută de mii de babe, nu era totuși o stafie”.
O asemenea stafie a aterizat, în după-amiaza zilei de 24 aprilie 1967, la Socorro, New Mexico. Observînd obiectul lucitor care cobora într-o vale la marginea orașului, poliţistul Lonnie Zamora și-a condus mașina la faţa locului; a observat pe fundul văii un ou metalic, de 3,5-4,5 metri înălţime, cu o emblemă pe învelișul bombat, așezat pe picioare metalice scurte; sub ou, părînd că examinează sau repară ceva, se aflau două fiinţe mici, cu înfăţișare omenească, purtînd un fel de pelerine albe. Zamora mai avea douăzeci de metri pînă la OZN, cînd omuleţii în pelerine l-au observat; au sărit în oul lor, apoi a ţîșnit o flacără albastră, strălucitoare, și ciudata navă aeriană a decolat pe verticală, cu mare zgomot. „Un muget care îţi spărgea timpanul” – a spus Lonnie Zamora. Împreună cu colegul Sam Chavez, chemat prin radio, Zamora a găsit la locul aterizării patru urme circulare, adînci de 9 cm, lăsate de trenul de aterizare; tufișurile din jur erau arse, făcute scrum de jetul albastru al oului zburător. În funcţie de suprafaţa, adîncimea urmelor și gradul de tasare al solului, greutatea OZN-ului a fost estimată la cîteva tone; urmele echipajului nu s-au imprimat în solul tare.
Aceasta a fost stafia ! 
Știinţa adevărată, în persoana cunoscutului ufolog american dr. J. Allen Hynek, care pe atunci (1967) lupta de cealaltă parte a baricadei, a declarat că, întrucît oul cu emblemă nu a fost observat de staţiile radar din zonă, înseamnă că el nu a existat. Cînd, în urma consultării graficului de funcţionare, s-a dovedit că staţia în al cărei cîmp de radiolocaţie s-a petrecut incidentul (evenimentul !?) nu era nici măcar pusă sub tensiune în acel interval de timp, dr. Lincoln La Paz, specialist în studiul fenomenelor meteorice, a explicat că ciudata navă era... modulul lunar, LEM, experimentat pe atunci în mare secret la o bază militară din zonă (probabil AFB White Sands, sau AFB Kirtland), în vederea folosirii lui în cadrul programului Apollo, finalizat cîţiva ani mai tîrziu.
Nu cred că stă în picioare.
Întîi, pentru că nu văd, avînd douăzeci de ani de zbor pe avioane cu reacţie, cam de ce natură poate fi o defecţiune evident a instalaţiei de forţă de pe o aeronavă construită pe Pâmîntul nostru, care să îţi dea posibilitatea să aterizezi, să o remediezi în cîteva minute, și să decolezi la apariţia sergentului Zamora. Pentru că exact anii de zbor m-au învăţat că nimeni, niciodată, cel puţin în aviaţie, nu poate fi exhaustiv, i-am întrebat și pe colegii mei, ingineri specialiști în motoare aeroreactoare, și părerile lor au coincis. Cum însă motoarele noastre turboreactoare se deosebesc suficient de motoarele rachetă care propulsau LEM, l-am întrebat și pe cosmonautul Dorin Prunariu dacă e posibilă, la un motor rachetă, o defecţiune de o asemenea natură.
A ridicat din umeri: fii serios !
De regulă, datorită complexităţii motoarelor turboreactoare sau rachetă de tipurile cunoscute, o defecţiune care presupune oprirea motorului nu poate fi „șurubărită” cu trusa de bord într-o vale de lîngă Socorro, New Mexico. Cum spunea inginerul regimentului, „sau ţine pînă acasă, sau te lasă”. Defecţiunile care apar la instalaţia de forţă și care presupun întreruperea zborului, nu pot fi remediate la faţa locului – cel puţin pentru tipurile de motoare pe care le cunosc. Un coleg de la elicoptere, pilot pe IAR 316-B, mi-a spus: „...te înșeli. Noi avem un bec roșu, «filtru înfundat», și cind becul ăsta se aprinde pe tabloul de bord, aterizăm acolo unde sîntem, oprim motorul, curăţăm filtrul, pe urmă pornim și decolăm iar”.
Corect, și nu știam, dar elicopterul, prin el însuși, e ceva care poate ateriza cam pe unde vrea el, și cînd vrea, și după asta se poate ridica din nou; pe cînd LEM nu-și poate permite să aibă asemenea filtre, și nici becuri roșii care să anunţe echipajului înfundarea lor. Și oricum, cazul de la Socorro a rămas cap de afiș în literatura de specialitate, și cei care nu cred în existenţa OZN-urilor ar fi făcut mare caz după ce programul Apollo și LEM n-au mai constituit nici un secret, și NASA ar fi dat probabil o declaraţie în care ar fi arătat că nava străină de la Socorro era de fapt un prototip cu regim secret etc.
Ori asta nu s-a întîmplat, cel puţin din cîte știu.
Apoi, era greu de confundat LEM, un fel de păianjen mare, fără nimic aerodinamic, cu un ou. Se poate însă că ceea ce a văzut Lonnie Zamora să fi fost doar compartimentul de revenire, acea parte din LEM care decolează de pe Lună și care într-adevăr, privit de la distanţă și cu multă bunăvoinţă, ar aduce cu un ou.
Dar Lonnie Zamora s-a aflat la 20 de metri de nava ovală. Și oricum, este greu de crezut că NASA își încearcă prototipurile secrete deasupra unor localităţi, cînd are la dispoziţie deșertul Mojave, Oceanul Pacific, Oceanul Atlantic și suficiente poligoane USAF, cu suprafeţe de mii de kilometri pătraţi și cu nici un martor supărător pe acei mii de kilometri pătraţi.
Și așa mai departe.
Deci, OZN-urile – între planeta Venus și oul de gîscă – n-au vrut să fie, cel puţin la Socorro n-au fost – nici măcar aparate experimentale cu regim secret. Nu contest că uneori, posibil de multe ori, OZN-urile sînt într-adevăr meteoriţi, aparate terestre de zbor observate dintr-un unghi mai puţin obișnuit, baloane meteo, inversiuni de temperatură, aeronave zburînd cu farul de bord aprins, proiecţii ale unui psihic dezechilibrat, eventual farse. Dar nu întotdeauna. Nu în cazuri limpezi, devenite clasice, ca cel prezentat aici: ca cel de la Boaionai, Noua Guinee: ca cel de la Kelly, Kentucky, SUA; ca cel de la Petrozavodsk, URSS; ca cel din pădurea Baciu, lîngă Cluj, România; unele din acestea pe nedrept discreditate, luate în rîs, răstălmăcite, acuzate de fals cu premeditare, dar niciodată explicate pînă la sfîrșit. E interesant de urmărit opinia oamenilor de știinţă, savanţi consacraţi, despre ce n-ar putea fi, sau chiar despre ce ar fi, fenomenul OZN.
„Aceste obiecte – OZN – sînt concepute și dirijate de fiinţe inteligente, care au atins un nivel de dezvoltare foarte înalt. Este probabil ca ele să nu vină din sistemul nostru solar, și poate nici din Galaxia noastră” (dr. Hermann Oberth).
Oare, știe ceva dr. Hermann Oberth ?
„Nu există așa ceva – farfurii zburătoare – nu există nici una” (dr. Hugh Dryden, director al Comitetului Consultativ de Aeronautică).
„Domnilor, regret că am făcut această declaraţie... cu privire la farfuriile zburătoare. N-a fost decît o părere personală, nimic mai mult” (același, o săptămînă mai tîrziu).
O părere personală, exprimată de pe poziţii oficiale, lasă impresia unei păreri oficiale. Oficială sau personală, care din două e cea bună ?
„Ceea ce surprinde, este gradul de inteligenţă al celor care văd OZN-uri, și le semnalează; ei depășesc sigur nivelul mediu, iar în unele cazuri sînt mult deasupra acestui nivel. Martorul ocular tipic este un om cinstit și demn de încredere” (dr Allen Hynek).
„Cu siguranţă, farfuriile zburătoare există și sînt nave interplanetare” (Air Marshall Hugh Dowding, comandant șef al aviaţiei de vînătoare RAF în Bătălia Angliei).
„Farfuriile zburătoare există doar în imaginaţia celor care le caută pe cer” (Dwight Eisenhower, comandant suprem al forţelor expediţionare aliate în al doilea război mondial, ulterior președinte al SUA).
Declaraţia Air Marshall-ului Dowding se bazează, probabil, pe numeroase rapoarte prezentate de piloţii combatanţi între 1939-1945, referitoare la aeronave neidentificate, care asistau la operaţiile aeriene ale părţilor în conflict; declaraţia președintelui Eisenhower nu știu pe ce se bazează, dar reprezintă o opinie. Nici sir Hugh Dowding, nici președintele Eisenhower n-au fost oameni de știinţă, totuși...
„Dacă aceste creaturi sînt mai inteligente decît noi, s-ar putea să se fi decis să stabilească doar un contact minim cu noi, sau poate nici unul” (raportul Institutului Brookings, cu privire la viaţa extraterestră).
Dacă s-au decis, înseamnă că există.
„Ceva ce depășește inteligenţa noastră vizitează Pâmintul” (dr. Mitrofan Zverev, URSS).
„Drăcia dracului ! Aș vrea să știu ce fel de nave sînt acelea care au aselenizat înaintea mea pe cealaltă parte a craterului ?” (Neil Armstrong, primul om care a călcat pe Lună, raport transmis în clar prin radio, înainte de aselenizare).
„Vai, ce multe sînt ! (OZN-urile). Roiesc ca albinele în stup” (unul din membrii expediţiei Apollo XVII, impresii de la faţa locului).
 „Farfuriile zburătoare există, și vin din Cosmos. Ele aparţin unui popor de oameni plecaţi de pe Terra acum 20000 de ani” (A. Einstein).
Pe ce vă bazaţi, domnule Einstein ? Știţi ceva – adică despre OZN – știţi mai multe decît noi ? Ce anume ? Și dumneavoastră, și dr. Oberth, sînteţi foarte categorici în afirmaţii grave; doar dacă n-ar fi felul de a glumi al oamenilor de geniu.
Afirmaţiile citate se bazează numai pe autoritatea necontestată a celor care le-au făcut, sau și pe altceva ? Pe ce anume ?
Știţi ce mai spune dr. Oberth despre OZN ?
„Conform dovezilor pe care le am, numărul observaţiilor de OZN-uri se ridică la aproximativ 80000. Din acestea, 39% s-au dovedit a fi lucruri obișnuite, observate de martori nespecialiști: baloane meteo, avioane, sateliţi, meteori, fulgere globulare, arme secrete (?), miraje... În alte 50% din cazuri, obiectele observate n-au fost identificate precis, dar semănau atît de mult cu cele prezentate mai sus, încît e foarte posibil să fie vorba tot de lucruri care ţin de noi.
Rămîn 11% din observaţiile amintite – și asta înseamnă cam 9000 de cazuri, cărora nu li s-a găsit nici o explicaţie. Nu e vorba de comunicări false sau neadevărate, căci în această categorie se încadrează observaţii ale unor oameni de înaltă calificare, ofiţeri de aviaţie experimentaţi și operatori radar... Multe din observaţiile acestea au fost coroborate (cele ale piloţilor cu cele ale operatorilor radar, n.n.) și corespund în asemenea măsură, încît se poate admite o cauză comună.
Din toate încercările de a explica ce se întîmplă, singura ipoteză ce nu a putut fi combătută este aceea că OZN-urile sînt nave spaţiale provenind din alte lumi. de pe alte planete Prin această afirmaţie, desigur, nu se poate spune că explicaţia trebuie să fie și neechivocă. Poate fi vorba de ceva atît de deosebit, încît nici nu putem presupune ce se întîmplă în realitate.
...Numai în galaxia noastră există peste 50 miliarde de sori, care pot avea planete întocmai ca Pămîntul. Și mai există și 50 milioane galaxii asemănătoare cu a noastră ! Eu admit că OZN-urile sînt nave spaţiale de pe alte planete. Deţin chiar informaţii că extraterestrii ar fi luat legătura cu pămîntenii, ei preferînd deocamdată să comunice mai mult cu japonezii decît cu europenii sau alţii...
...Din cele comunicate pămîntenilor, extratereştrii se pare că au confirmat, între altele, cîteva adevăruri știute, și anume că evoluţia lumii tinde de la haos spre cosmos, de la anorganic la organic, de la lupta tuturor contra tuturor, la cooperare raţională a tuturor”
Poate singurul adevăr cuprins în cartea asta e că Pămîntul, de acum 4-8-11 milenii era, efectiv, altă planetă. Ceea ce izbește însă, e greutatea cu care renunţăm la principii, legi, reguli, cunoștinţe – care la un moment dat devin lesturi. Poate avem nevoie, prin natura noastră, să avem o ancoră, un necesar punct de sprijin; dar ancora, la un moment dat, este ridicată și apoi aruncată în altă parte, la sute, mii de mile distanţă Cînd ancora s-a înţepenit se taie lanţul și corabia merge mai departe.
Cred că am depășit stadiul întrebărilor gen: e adevărat ? Cred că trebuie doar să decantăm – de fapt nici atît – să interpretăm doar corect, să găsim grila, numitorul comun care să facă accesibil, de înţeles pentru sistemul nostru de a fi, adevăruri cuprinse în alte sisteme de „a fi”. Cred că trebuie să învăţăm să înţelegem – nu mai mult – ci altceva decît ceea ce sîntem noi obișnuiţi să înţelegem. Să învăţăm să ne deschidem, spre ceea ce, aparent, e de neînţeles.
Cînd o personalitate copleșitoare face o afirmaţie bazîndu-se doar pe autoritatea sa, cred că greșește dacă nu ţine cont că în cunoaștere, oricum, lucrurile se întîmplă indiferent de autoritatea personalităţilor. De fapt, mai cred că savanţii știu bine treaba asta, altfel nu ajungeau savanţi. Totuși... în 1919, K. E. Ţiolkovski, la al cărui nume orice aviator, cosmonaut, om al acestui început de eră cosmică se descoperă, scria: „Lucrările mele au arătat că, graţie unor măsuri artificiale speciale la care omenirea nu va ajunge așa repede, orice fiinţă vie va putea fi trimisă fără primejdie de pe Pămînt pe alte planete, și înapoi. Un asemenea transport cu participarea raţiunii nu a putut avea însă loc în trecut, deoarece noi n-am descoperit nicăieri, și nici nu vom putea descoperi vreodată, urmele unor fiinţe superioare, venite conștient pe Pămînt. Prin urmare...” etc. etc. De ce, Konstantin Eduardovici ? Pe ce vă bazaţi ? Dacă pînă în 1919 n-am descoperit urme de vizitatori dinafară, nu vom găsi nici de acum înainte ? Știţi cîte lucruri de neimaginat în 1919 alcătuiesc realităţi incontestabile, alcătuiesc firescul nostru în 1985 ? Și cam care e nefirescul acestor ani ? Știţi că pe Lună Neil Armstrong a fotografiat un imens OZN cilindric, lung de 1500 metri ? Știţi că în jurul Pămîntului există centurile van Allen ? Că de pe Pămînt, cu mult înaintea rachetelor dumneavoastră desenate pe hîrtie, decolau vimaane despre care nu știm precis din ce erau făcute ? Că am mai avut un război mondial dar nu ne potolim, îl clocim pe al treilea ? Aţi auzit de radioastronomie ? Știţi că sînteţi considerat părintele astronauticii și la Kaluga vi s-a înălţat un monument nemaipomenit, înalt de peste 50 metri ? Nu săriţi în sus la ideea că, după 65 de ani, confraţii dumneavoastră în ale știinţei se sprijină și argumentează imposibilitatea venirii pe Pămînt a unor cosmonauţi din alte lumi, cu afirmaţii făcute de dumneavoastră, dar adevărate, justificate, sprijinite de realitate, doar pînă în 1919 ? Știţi despre OZN-uri, și care e părerea colegilor dumneavoastră în ale geniului și îndrăznelii omenești, Albert Einstein și Hermann Oberth, despre aceste apariţii pe cerul planetei noastre ?
Știţi că nici pînă azi nu știm nimic ?


6. Ce sînt, totuși, OZN-urile

(cîteva cazuri clasice)




Agenţia TASS transmitea că două avioane militare iraniene au descoperit, la 18 septembrie 1976, un aparat de zbor neidentificat, pe care l-au considerat iniţial ca fiind o aeronavă de tip nou, ce ar aparţine unei puteri străine. Urmărind aeronava care nu semăna cu nimic cunoscut, piloţii iranieni au observat desprinderea din aceasta a unui obiect discoidal cu diametrul de 4-5 metri, care a aterizat la cîţiva kilometri de marginea sudică a Teheranului. Probabil că aviatorii iranieni zburau pe avioane de viteză mică, sau din acest moment intervin și observatori de la sol, pentru că precizia relatării întrece posibilitatea unor piloţi la comenzile aparatelor de vînătoare; în orice caz, din nava aterizată au ieșit doi piloţi, înalţi de aproximativ 2,5 m, echipaţi cu combinezoane strînse pe corp, de un argintiu-mat. După ce au observat cîtva timp terenul, aceștia s-au: reîntors în „farfuria” lor și și-au luat zborul. Iranienii au invitat specialiști sovietici să colaboreze la elucidarea cazului; cercetarea solului în zona aterizării a dus la descoperirea unor urme, a căror analiză permite estimarea greutăţii OZN-ului dis- coidal la aproximativ 5 tone.
Într-un document NATO dat publicităţii la 25 octombrie 1976, se descrie un OZN asupra căruia s-au lansat rachete sol-aer; înainte de a atinge „planeta Venus”, „proiecţia parapsihologică”, „meteoritul care a uitat să cadă” – rachetele au întîmpinat o piedică de natură necunoscută, și „au fost autodistruse, cu o rază asemănătoare laserului”. Aici comunicatul e neclar, și merită să fie puţin analizat. De regulă, orice proiectil – dirijat sau nu, de la elementarul proiectil de tun pînă la proiectilul reactiv autodirijat aer-aer, ori la racheta balistică cea mai sofisticată – are un mecanism de autodistrugere, relativ simplu și sigur în funcţionare ca toate lucrurile simple, care provoacă explozia componentei de luptă atunci cînd ţinta nu a fost atinsă. De aceea, nu cred că era necesară o aparatură oricum suficient de complexă, care să emită o rază laser, sau ceva asemănător, pentru autodistrugerea rachetelor sol-aer. Și o rachetă explodată cu un mijloc de la sol nu se autodistruge, ci este distrusă. Cred că, de fapt, interpretarea corectă a textului este: rachetele au întîmpinat o piedică de natură necunoscută, fiind distruse (de acel OZN) cu o rază asemănătoare laserului. Seamănă mai mult cu ce s-a petrecut în situaţii similare Și tehnologia militară terestră a reușit doar în 1982, din ce știu, realizarea unui laser capabil să distrugă o rachetă (proiectil AA autodirijat prin procedeu activ de radiolocaţie Phoenix) aflată în zbor. În orice caz, râmîne valabilă acea „piedică de natură necunoscută”, întîlnită și de rachetele sol-aer vietnameze, lansate fără rezultat asupra unor OZN-uri care evoluau pe cerul Hanoiului – acele rachete explodau, din cauze neelucidate, înainte de a-și atinge ţinta.
La 6 iulie 1965 – ţin minte pentru că și eu sînt născut pe 6 iulie, dar 1945 – la 6 iulie 1965, marinari și ofiţeri de pe petrolierul norvegian „Jawesta”, care naviga în Oceanul Atlantic, au observat un obiect cilindric de mari dimensiuni ieșind din ocean și trecînd foarte aproape de vas. Cilindrul, cu cap ogival, nu avea aripi sau ampenaje; pe flancuri se vedeau hublouri, iar din partea posterioară ieșea o coadă de flacără albastră. Se pare, deci, că OZN-urile evoluează adesea și sub apă, la fel de dezinvolt ca și în aer.
Tot în Atlantic – ocean nebulos, graniţă și punte între două lumi știute, cu mări de alge plutitoare, cu insule ascunzînd populaţii pierdute, el însuși acoperind continentul scufundat Atlantida, cu acel controversat și incert triunghi al Bermudelor în care pier avioane și nave, traversat oficial pentru prima oară de la Est la Vest abia în 1492 de Columb, cu a sa „Santa Maria”, înfrînt pentru a doua oară de la Vest la Est în 1927, de Ch. Lindbergh, cu avionul „Spirit of Saint-Louis” – în Oceanul Atlantic deci, un portavion american escortat de alte 12 nave a descoperit, prin aparatura de detecţie submarină, existenţa unui obiect care se deplasa sub apă cu 150 noduri – asta înseamnă 280 kilometri pe oră. Submarinele noastre de atac dezvoltă în cel mai bun caz, cam 35 noduri – 65 kilometri pe oră – în imersiune. Obiectul submarin a însoţit grupul de nave 48 de ore, după care a plonjat vertical, fiind pierdut de staţiile de hidrolocaţie la 5000 metri adîncime. Alt obiect submarin neidentificat a însoţit vasul sovietic de cercetări știinţifice „Vladimir Vorobiev”. În imediata apropiere a lui „Vladimir Vorobiev”, la 20 metri adîncime, se rotea în sens invers acelor de ceasornic, un imens cerc alb, lumineseent, împărţit în 8 sectoare, avînd raza de 180-200 metri. Într-o scufundare profundă, profesorul Piccard, aflat în al său batiscaf glorios Trieste, a fost însoţit de „un corp oval”, care evolua nestingherit la adîncimi abisale.
Un caz într-adevăr clasic, și – în sfîrșit – fără explicaţii oficiale, care implică și existenţa unui echipaj de ozenauţi, este relatat de Frank Edwards: sîmbătă 21 august 1955, la ora 19, în spatele fermei Sutton, lîngă Kelly, Hopkinsville, statul Kentucky, a aterizat un obiect circular, strălucitor. Pe la ora 20, alertaţi de cîini (întotdeauna cîinii, caii, vacile, găinile simt apropierea OZN-urilor și reacţionează prompt, violent, înainte de observarea vizuală a acestora), alertaţi deci de cîini, doi din bărbaţii aflaţi în clădirea fermei au ieșit în curte, și au văzut la 15-20 metri un humanoid care iradia o luminiscenţă alb-verzuie. Humanoidul s-a apropiat de cei doi bărbaţi amuţiţi – dumneavoastră cum v-aţi purta într-o situaţie similară ? Arăta ca un om mic, un metru înălţime, și purta un costum lucitor, cu aspect de metal nichelat. Capul era disproporţionat de mare – după canoanele noastre –, dar aș da orice să știu cam ce impresie au făcut cei doi Sutton – în blugi, cămăși cadrilate și cizme cu pinteni – omuleţului venit din neștiut. Braţele straniului și nepoftitului musafir erau lungi, cu mîini palmate și degete avînd gheare lungi. „Făptura aceea... pășea ca un om foarte bătrîn, sau ca o specie de maimuţă – folosindu-se aproape mereu de mîini” – declara mai tîrziu doamna J. C. Sutton.
Judecînd după reacţia lor, oamenii din Kentucky au reflexe rapide, și nu gîndesc foarte mult cînd e vorba să le folosească. John și Elmer Sutton au tras în omuleţul de nichel, de la 6 metri distanţă, cu o armă de vînătoare și cu un revolver de 5,5 mm. Humanoidul a căzut pe spate, apoi s-a ridicat imediat și a fugit; iar clanul Sutton s-a baricadat în casă și a stins lumina. Pe urmă femeile au ţipat că cineva privește prin geamul sufrageriei; un omuleţ, agăţat de rama ferestrei, privea înăuntru. Martorii au reţinut că purta un fel de cască și avea ochii mari, alungiţi, sub casca aceea. Și asupra acestui indiscret s-au tras cîteva focuri de armă, care l-au convins să se retragă de la geam – gloanţele loveau în plin însă ricoșau, ca și cum ar fi fost deviate de un metal. S-a mai tras cu arma împotriva omuleţului observat pe coama acoperișului, și asupra altuia, urcat într-un copac – cu totul, în seara aceea, bărbaţii Sutton au tras cam cincizeci de focuri, marcînd întîlnirea dintre cele două civilizaţii. Nici nu știu dacă n-au făcut bine – în decembrie 1954, Jesus Paz, un tînăr din San Carlos, Venezuela, era să fie răpit de „două creaturi păroase, cu înfăţișare omenească”, care încercau să-l tîrască în nava lor discoidală.
La 18 august 1968, Emil Barnea face lîngă Cluj, la liziera pădurii Baciu, trei fotografii ale unui OZN discoidal, cu dom central, aflat iniţial la 600 metri înălţime, cu diametrul real estimat la 30 metri. Aceste fotografii aveau să facă epocă, ele relevînd un fenomen care ţine de o fizică necunoscută nouă: analizînd repartiţia luminii și umbrelor pe domul central și pe rebordurile navei străine, se constată că obiectul avea o luminozitate proprie, care o întrecea pe cea a soarelui în dimineaţa de vară; mai mult, examinarea atentă a clișeelor obţinute de E. Barnea indică posibilitatea extinderii sau retragerii zonei luminoase, după legi care, pentru noi, ţin de domeniul unui viitor incert. Analiza aprofundată a acestui caz o face, cu multă competenţă și discernămint, ing. Florin Gheorghiţă în cartea sa „Enigme în galaxie” (Ed. Junimea, 1984). În aceeași lucrare, autorul prezintă cazul unui imens „balon piramidal”, fotografiat la 19 septembrie 1968, deasupra Clujului. Staţionat la 8-9000 de metri deasupra orașului, balonul a făcut „punct fix” timp de patru ore, fiind văzut de sute de locuitori. Fără nacelă, fără nici un organ motor evident, cu învelișul din plastic (?) curbat sub presiunea vîntului care bătea cu 80 km/h la înălţimea aceea, balonul a staţionat deasupra centrului orașului; privit din partea opusă soarelui, se observa un joc de lumini galben-portocalii, care păreau a proveni dintr-o sursă interioară. Fotoreporterul clujean Wagner Rudolf, pozînd balonul, a avut surpriza să constate, la developarea și mărirea clișeelor, că în interiorul învelișului cu aspect de material plastic se aflau două OZN-uri discoidale, staţionate la mică distanţă unul de celălalt. O fotografie similară, în împrejurări asemănătoare, a obţinut prof. univ. dr. Ernest Ungureanu, la 22 septembrie 1978, pozînd un „balon” staţionat deasupra Iașului. În ambele cazuri, analiza clișeelor indică luminozitatea proprie a corpurilor discoidale aflate sub înveliș – și ing. Fl. Gheorghiţă propune un interesant model de explicare a acestor fenomene, ce depășesc cu mult cunoștinţele noastre de fizică. Iar dacă nici fotografiile făcute la Cluj și la Iași nu explică ce sînt OZN-urile, revista „Phenomenes Spatiaux”, nr. 18/1968, citînd surse canadiene, explică măcar cum au ajuns OZN-urile în balonul de plastic. La 29 august 1967, Y. Guindon a observat aterizarea unui obiect strălucitor. Apropiindu-se, a văzut cum „din vîrful său... s-a ridicat un cilindru luminos. Cînd a atins 10-12 metri înălţime, acesta s-a desfăcut și a căzut în jurul navei, ca un clopot transparent... Semăna cu un sac de plastic, așezat în picioare”. Și în cazul de la Catanduva, OZN-ul aterizat s-a învăluit într-un clopot de plastic transparent, iar atunci senzaţia de căldură și rarefiere a aerului, resimţită de Onilson Patero, a dispărut. În apropierea localităţii Borisoglebsk, URSS, locotenentul major Vladimir Palţev a observat o navă discoidală, avînd în partea superioară o cupolă emisferică; sub cupola transparentă, ofiţerul a văzut limpede figurile celor doi piloţi, asemănătoare chipurilor noastre de oameni ai acestei planete. Unul din piloţi se sprijinea de partea superioară a emisferei „cu o mînă care avea cinci degete”.
Diferite surse de presă, printre care ziarele „Industria socialistă” din 23 septembrie 1977 și „Com- somolistul din Cuban”, apărut la 7 octombrie același an, descriu apariţia unui imens OZN deasupra orașului Petrozavodsk, la 20 septembrie 1977.
„În jurul orei patru dimineaţa, pe orizontul întunecos a apărut o uriașă «stea», puternic luminată, trimiţînd fascicole de lumină sub formă de impulsuri spre sol... Steaua... s-a oprit deasupra orașului, acoperindu-l cu raze luminoase, care dădeau impresia unei ploi torenţiale de lumină”. Acolo unde lumina atingea pavajul, acesta era perforat de găuri rotunde, produse parcă prin topire. Geamurile de la apartamentele locuitorilor, care în acea noapte lipseau din oraș, au fost de asemenea găurite de razele de lumină – diametrul găurilor variind de la 5-7 mm la 3-4 cm; pe podea, sub geamul perforat, s-au găsit bucăţile rotunde de sticlă „decupată”. Semnificativ: primele probe de geamuri perforate, trimise la Moscova spre cercetare, însoţite de relatarea cazului, au fost aruncate la gunoi
Un om de știinţă sovietic, martor ocular, descrie astfel OZN-ul: „semăna cu o scoică uriașă, ovală. A zburat deasupra portului și plutea peste un vas ancorat lung de 142 metri, și făcînd o comparaţie, s-a stabilit lungimea OZN-ului la 104 metri”. Apoi, nava strălucitoare s-a îndreptat „ca o meduză de lumină” spre lacul Onega, unde un obiect mai mic s-a desprins din corpul principal și a plonjat în lac. ,,În acel moment, corpul principal a «ars» în norii de deasupra lacului o gaură eliptică, roșie-mată și cu margini albe... și a dispărut prin ea”.
Cazurile prezentate au puncte comune, și permit tragerea unor concluzii: OZN-urile sînt obiective (unele au fost văzute de sute, de mii de oameni, fotografiate, observate concomitent pe ecranele radar); sînt corpuri materiale (lasă urme pe sol, un OZN în dificultate a retezat un grup de palmieri în Brazilia, un avion militar japonez a aterizat cu greu, avînd ampenajul zdrobit în urma impactului cu un OZN) și par dirijate în acţiunile lor de o inteligenţă al cărei scop ar putea fi observarea și cunoașterea planetei noastre – măcar a acelei părţi din planetă care, știm noi, constituie lumea noastră. Și pentru că oricum uităm repede, pe lîngă lecţia pe care meteoriţii au dat-o oamenilor de știinţă francezi, și Stephenson savanţilor englezi ș.a.m.d., citez acum, în 1985, dintr-un nu foarte vechi „Dicţionar filozofic”, editat în 1954: „cibernetica este o știinţă reacţionară, falsă, apărută în SUA după cel de al doilea război mondial”. Și încă: „...genetica... e femeia de stradă a imperialismului”. Noi învăţam la școală că Mendel a fost un călugăr trăznit care încrucișa șoareci albi cu șoareci negri, și număra petele albe de pe șoarecii negri nou-născuţi sau vice-versa.
Nu se rezolvă marc lucru, ignorînd.
Un om de știinţă francez (iar francez !) spunea: „Pînă cînd această problemă (un OZN) nu va ateriza în faţa sediului Academiei de Știinţe din Paris, nu voi crede în existenţa ei”.
Pînă la urmă, „această problemă” a aterizat în faţa sediului unei Academii de Știinţe – însă a R.S.S. Gruzine. Nu știu sigur ce părere au de atunci învăţaţii gruzini despre povești cu nave aeriene venite din necunoscut, însă, oricum, în URSS s-a înfiinţat un organism oficial de studiu și cercetare a fenomenului OZN.


7. Cu ce ajung pînă la noi




Ca să ajungă la noi, colegii din neștiut folosesc mașini de zburat care pe mine, ca pilot, mă complexează și mă fac să devin brusc un amator care habar n-are de nave aeriene într-adevăr moderne, de modul în care se gîndesc, proiectează, realizează, pilotează asemenea mașini. Nu știu ce le susţine în zbor, pe ce principiu lucrează instalaţia lor de forţă, ce sistem de comenzi au, ce nemaipomenit sistem de navigaţie – trebuie să fie, dacă reușesc să ajungă de acolo de la ei pînă la noi. (Sau poate ?...) Nu știu cum arată tabloul de bord, cam ce indică aparatele lor de pilotaj, de control-motor și, în general, tot ce știu se reduce la aceea că, indiferent de unde vin și cine le-a gîndit, de forma lor și principiile pe care sînt construite, acele mașini au totuși un corp, un fuselaj deci, organ de propulsie, tren de aterizare, unele au și aripi, faruri, antene, și exact asta le face de înţeles și mi le apropie pînă la a-mi putea permite să vorbesc despre ele – aceste elemente comune cu ceea ce avem noi în materie de aparate de zburat. Se mai cunosc, contradictorii și deconcertante pentru că depășesc de departe tot ce credem despre mașinile zburătoare, performanţele de viteză ale OZN-urilor, înălţime, capacitate de accelerare, rază de viraj, posibilitatea de evoluţie nestingherită în aer, cosmos, pe apă, sub apii, posibilitatea de staţionare la punct fix și aterizare-decolare verticală. Mai cred că un OZN, din punct de vedere pilot, e relativ simplu și plăcut de pilotat, pentru că o mașinărie cu performanţe atît de sofisticate presupune o concepţie de proiectare-realizare limpede, care a știut să determine și să elimine tot ce este inutil, și să păstreze numai ce e necesar. Și fiind, oricum, vehicule de explorare, probabil au fost gîndite și făcute astfel încît să nu se defecteze (probabilitatea de defectare admisă pentru sistemele de stabilizare artificială ale avioanelor noastre este de 1x10–9 pe ora de zbor; pentru sistemele automate de aterizare, de 1x10–7 pe 0,5 ore de zbor etc.; mi-ar plăcea să știu probabilităţile similare admise de constructorii OZN-urilor pentru aparatele lor) – deci să nu se defecteze, și să nu ţină pilotul crispat pe comenzi, și să nu-i aglomereze bordul cu date de care nu are nevoie. Gred că OZN-urile au deci acea simplitate eficientă și plină de rafinament pe care numai sistemele foarte complexe și-o pot permite s-o aibă, și, în general, dar asta e o chestie personală, aș fi absolut fericit să mă aflu, măcar o dată, la comenzile unei asemenea mașini de zburat. Poate nici nu are comenzi. Poate că se pilotează cu gîndul, așa cum exemplare experimentale de F-16 se pilotează prin comenzi date verbal. Poate e o mașină inteligentă, care nici nu se pilotează pentru că știe ea singură, mai bine decît echipajul, ce are de făcut.
Poate, totuși, vom zbura odată cu asemenea mașini.
Așa cum diferite tipuri de aeronave terestre se deosebesc, înainte de orice, prin aspectul exterior, și OZN-urile diferă ca înfăţișare, putînd fi clasificate, funcţie de formă, în mai multe clase, categorii, tipuri. Interesant că, în general, formele OZN-urilor respectă legile descoperite și aplicate și de aerodinamica noastră; posibil, de la elaborarea „caietelor de sarcini”, aceste mașini sînt destinate atît deplasării în spaţiul cosmic, aproximativ vid, cît și în medii fluide relativ dense – gazoase sau lichide.
După forma lor, cele mai multe OZN-uri sînt discoidale (au devenit blazonul întregii familii, fiind cel mai des întîlnite, cam 50% din cazuri); din cîte știm, această formă este cea mai adecvată deplasării într-un mediu gazos sau lichid. Interesant că, așa perfecte – și folosind sisteme de bord ale căror principii de funcţionare doar le bănuim – după efectele lor – antigravitaţie, ionizarea mediului în care se deplasează – aparatele de zbor discoidale par a se supune cerinţelor zborului în atmosferă, ca orice aeronavă obișnuită; ca dirijabilul contelui Zeppelin; ca aeroplanul Vlaicu; ca IAK-ul 18, din pînză și cu motor de 160 C.P., cu care zburam în școală; ca MiG-ul 23 cu geometrie variabilă; ca deltaplanul, cu care nici nu știu dacă aș avea curajul să zbor. Oricum, dacă OZN-urile discoidale ating viteze de ordinul a 300000 kilometri pe secundă și peste – savantul sovietic Veinik indică 2,1x106 km/s ca viteză posibilă de deplasare a corpurilor, de șapte ori viteza luminii – la aceste valori „vidul” cosmic devine el însuşi spaţiu dens, care reclamă o formă adecvată pentru corpurile care se deplasează prin acest mediu.
Așa cum atmosfera blîndă în care ne mișcăm, respirăm, trăim, devine la viteze peste 500—600 km/h un mediu dur, ostil, capabil de efecte mecanice de ordinul a zeci de tone-forţă (v-a prins vreodată pe munte un vînt de numai 160-180 km/h ?), spaţiul „vid”, prin efectul de aglomerare, comprimare a particulelor existente în golul interplanetar, interstelar – datorat imensei viteze de deplasare – devine la fel de greu penetrabil ca atmosfera terestră densă. Mă întreb numai dacă la asemenea valori noţiunea de viteză ca mărime fizică, așa cum o cunoaștem, își mai păstrează sensul. Și apare, firesc, problema rezistenţei la înaintare, ca pentru orice corp care se deplasează într-un mediu fluid. Atunci forma „navei cosmice” se supune acelorași imperative ca orice aeronavă obișnuită, și proiectanţii trebuie să găsească o formă adecvată, pentru ca opera lor să nu se aprindă datorită încălzirii cinetice, sau să nu fie zdrobită de presiunile imense născute pe suprafaţa sa prin deplasarea în acel spaţiu pe care noi îl considerăm, simplu, atît de vid, încît proiectele noastre de nave cosmice sînt o aglomerare pitorească de tuburi, rezervoare, antene, panouri desfășurate de celule fotoeleetrice si gigantice inele toroidale, care nu au nici măcar bănuiala ideii de gazodinamică a spaţiului cosmic.
Problema portanţei se pare că nu intră întotdeauna în atenţia proiectanţilor de OZN-uri discoidale; în multe cazuri, acestea au fost observate deplasîndu-se liniștite „pe cant” în zbor rectiliniu, deci portanţa dezvoltată aerodinamic era aproape nulă; însă nici echipajul, nici nava, nu păreau afectaţi de această problemă.
Cred că indiferenţa echipajului faţă de poziţia navei este posibilă atunci cînd nu există gravitaţie; sau cînd echipajul are posibilitatea să direcţioneze vectorul forţei gravitaţionale așa cum îi place; sau în situaţii pe care nici măcar nu le pot deduce.



Și mai cred că, în situaţia în care un vehicul are formă aerodinamică, iar portanţa nu prezintă pentru deplasarea sa nici o importanţa, măcar una din cauzele aplicării acestei soluţii este legată de diminuarea rezistenţei la înaintare.
Iată cum descrie întîlnirea cu o formaţie de patru OZN-uri discoidale Cecil Bridge, fost personal navigant USAF, aflat în echipa trenului 91, Monon, Indianapolis :
„...erau la cel mult 300 picioare înălţime, și au trecut chiar deasupra vagonului în care mă aflam. Aveau cel mult 50 de mile pe oră, și după mine aveau cam cincisprezece metri în diametru. Erau în formă de disc, și străluceau așa cum strălucește un obiect fluorescent – înconjurate de o aură difuză... Apoi au coborît și s-au apropiat din nou. Aproape atingeau vîrfurile copacilor de lîngă calea ferată; cele patru discuri au ajuns cam la 200 picioare (70 metri) de vagonul meu. Două din ele, aflate deasupra căii ferate, zburau pe muche... adică înclinate la verticală. Celelalte două zburau înclinate la 45°, așa încît formau un fel de M cu primele. Le-am estimat grosimea la 2,5-3 m. Nu pot spune exact cît aveau, era lumina aceea difuză, și nu puteam distinge nici vreun detaliu al construcţiei.”
La proiectarea unui fascicul de lumină provenit de la lanterna puternică a conductorului, cele patru OZN-uri au degajat hotărît. Cecil Bridge spune: „se pare că aceasta nu le convenea deloc” (fasciculul de lumină), și pentru că lucrurile se leagă, îmi amintesc de acel fascicul de lumină – „ca o rază laser” – care a provocat „autodistrugerea” rachetelor sol-aer lansate în semn de salut cordial asupra OZN-ului staţionat la verticala uneia din bazele NATO.
OZN-urile discoidale pot fi lenticulare – ca o lentilă biconvexă, dar mai des seamănă cu două ligheane obișnuite lipite buză în buză; pot avea un dom central cu o cupolă emisferică, sînt simetrice sau nu faţă de secţiunea diametrală maximă și atunci seamănă cu o pălărie turtită (cazul Helfin), au sau nu antene deasupra cabinei (cazul Mc Minnville), noaptea aprind lumini de poziţie roșii, verzi, galbene; uneori au proiectoare puternice cu care mătură terenul.
Altă formă pe care constructorii o dau OZN-urilor este cea cilindrică. Se pare că OZN-uri cilindrice lungi de cîteva sute de metri (Neil Armstrong a fotografiat pe Lună un asemenea obiect zburător, lung de 1500 de metri) sînt, funcţional, nave-mamă – un fel de baze zburătoare pentru OZN-uri pui, discoidale, ovale sau sferice. Sau chiar cilindrice, dar de dimensiuni mai modeste (cazul „Jawesta”). OZN-urile cilindrice pot avea vîrf rotunjit sau nu; unele au un fel de cabină în partea superioară, ca Boeing 747 – Jumbo-Jet; altele preferă cabine montate sub corpul propriu-zis, ca în dirijabilele noastre. Poziţia de zbor preferată este cea orizontală, cu axul longitudinal paralel cu suprafaţa planetei, dar au existat situaţii în care OZN-urile cilindrice zburau înclinate faţă de orizontală, cu partea anterioară în sus, sau chiar vertical.
În ce mă privește, am o slăbiciune explicabilă pentru OZN-urile ovale, pentru că singura mașină zburătoare venită din neștiut pe care am văzut-o, avea această formă. Spre deosebire de OZN-urile discoidale, prezente în surse vechi (picturi rupestre, „scuturile de foc” descrise de istoricii romani) și rămase așa pînă astăzi, se pare că navele ovale constituie rezultatul evoluţiei în timp ale unor aparate de zbor care, pe rînd, au avut aripi, rotoare și scoteau fum, apoi și-au ascuns structurile sub un înveliș cilindric, au renunţat – pe rînd – la suprafeţe portante, ampenaje și elici, ameliorîndu-și forma o dată cu performanţele, – stabilindu-se deocamdată la un oval, aproape la fel de bine adaptat deplasării prin medii diverse, ca și aparatele discoidale.
Există și OZN-uri sferice, aparatele din această categorie fiind descrise de cele mai multe ori ca „sfere de lumină”, „globuri de foc” etc. Cînd poziţia observatorului este perpendiculară pe planul secţiunii maxime, sau cînd zboară pe muchie, este foarte probabil ca OZN-urile discoidale să fie confundate cu sfere; de regulă, însă, OZN-urile discoidale sînt alb-lăptoase, alb-violete, iar cele într-adevăr sferice se pare că preferă culoarea roșie
S-au raportat și OZN în formă de trunchi de con, paralelipiped, trabuc, tetraedru – dar acestea se întîlnesc mult mai rar, faţă de formele de bază. Oricum, tetraedrul sau paralelipipedul zburător indică un dezinteres total pentru forma aerodinamică, înfăţișarea exterioară a acestor obiecte zburătoare necunoscute fiind dictată de raţiuni care nu știu dacă ne vor fi limpezi vreodată.
În funcţie de modul de sustentaţie în atmosferă, există OZN-uri cu suprafeţe portante fixe, gen aripă, sau mobile, gen rotor, sau ele însele se constituie într-un fuselaj portant (la aparatele discoidale, de exemplu). În construcţia de aeronave moderne – aeronavele noastre, pe care noi le considerăm moderne – fuselajul portant reprezintă o soluţie de ultimă oră – vezi Mc Donnell 

Douglas F-15, Eagle F-16, PANAVIA-Tornado, B-1, MiG-29, naveta spaţială, hibrid ideal aerocosmic. Există și OZN-uri fără un sistem evident de sustentaţie (cele sferice); dealtfel am văzut că și tipul discoidal re-




nunţă uneori la poziţia care presupune apariţia unei forţe portante. Probabil, pentru sustentaţie unele OZN-uri întrebuinţează sisteme a căror existenţă o bănuim doar – posibil, sisteme antigravitaţionale; este posibil ca aparatele cu aripi, cu elici portante, să poată fi întrebuinţate numai la deplasarea limitată în cadrul unei atmosfere, sau să re- prezinte exemplare izolate, construite de „amatori” fără posibilităţi prea mari.
Sistemele de propulsie ale aparatelor neidentificate sînt tot atît de variat deconcertante, ca și forma OZN-urilor. Clasificate prin efectul lor sonic, vizual, prin influenţa exercitată asupra solului, sistemele de propulsie pot fi: cu jet (ca un forţaj de avion; combustibil chimic ? așa de simplu ?) – ale căror produse de ardere se combină cu solul modificîndu-i compoziţia; – cu radiaţii (cu sau fără efecte termice, radioactive, sau de altă natură asupra solului; uneori vegetaţia din jur e arsă bizar, ca și cum procesul s-ar declanșa de la interior spre exterior; alteori solul se vitrifiază). Apar variaţii în aspectul, compoziţia solului, din zona aterizării, prin produsele sau/și la temperatura provocată de arderea combustibilului necunoscut; se modifică, temporar și local, direcţia și intensitatea liniilor de forţă ale cîmpului magnetic; oamenii sau animalele intrate în zona de acţiune a instalaţiei de forţă pot fi afectaţi din punct de vedere fiziologic.
Merită să ne oprim la reacţia animalelor în cazul apariţiei OZN-urilor pentru că, cel puţin în unele situaţii, ne putem face astfel o idee asupra modului de propulsie a aparatelor neidentificate. De multe ori caii, cîinii, vacile, găinile, simt apropierea aeronavelor străine înainte de apariţia acestora în cîmpul vizual – și atunci devin agitate, se latră, se nechează, se rage, se cotcodăcește, se rup lanţuri, se rod zgărzi, se sparg boxe de grajd, se evadează din curtea de păsări, tendinţa generală este de a fugi cît mai departe.
Cît mai departe de ce ?
Pe urmă apare OZN-ul, sferic, sau discoidal, sau cilindric, și atunci animalele noastre se lipesc cu burta de pămînt, se ascund sub tufe, sub pomi, caută adăpostul casei – oare ce percep ele ? Oare cum se transformă în mesaj de pericol, sau mai bine – oare ce anume, din efectele sesizabile sau nu (sesizabile de către noi) ale aeronavei străine înseamnă pericol ? Și îmi amintesc de altă situaţie în care însoţitorii noștri necuvîntători se comportă mai mult sau mai puţin similar – înaintea cutremurelor. Atunci cînd presiunile imense, tensiunile interne ale plăcilor tectonice în dezechilibru determină probabil distorsiuni ale cîmpului gravitaţional, purtate de unde pe care nici nu știu bine dacă am reușit să le găsim – distorsiuni sesizate de cai, cîini, găini, prin misterioși receptori pe care noi nu îi avem, sau nu îi mai avem, sau există dar am uitat să le descifrăm mesajul – mă rog, oricum ar fi, o grămadă de relatări despre cutremurul din 1977 încep așa: „cîinele meu, de obicei foarte cuminte, lătra, scheuna, se cerea afară deși abia intrasem cu el în casă”, sau „caii nechezau în grajd, și loveau cu copitele”, sau „dacă aș fi știut, toţi peștii din acvariu stăteau pe fund îngropaţi în nisip, printre pietre, n-au ieșit nici cînd le-am presărat hrană, purici de baltă uscaţi...”
Nu m-am uitat la peștii din acvariu cînd OZN-ul meu oval a trecut peste blocuri, dar reacţia animalelor poate însemna că mașinile venite din necunoscut, măcar unele dintre ele, produc – în ce fel ? – distorsiunea cîmpului gravitaţional, sesizată de animale și interpretată ca o posibilă avertizare de cutremur ? Înseamnă asta, simplu, că acele OZN-uri folosesc cîmpul gravitaţional pentru susţinerea, deplasarea lor prin atmosferă sau spaţiu cosmic, nici nu contează, înseamnă că sînt propulsate de motoare gravitaţionale și se deplasează lejer pe liniile de forţă ale cîmpurilor gravitaţionale omniprezente, ca brikurile purtate pe ocean de vînturî prielnice ?
Poate.
Efectul sonic produs de OZN-uri variază de la silenţiozitate totală, trecînd prin bîzîit, zumzet, uruit de diferite intensităţi, la sunetul unui motor convenţional cu reacţie. Dar niciodată nu s-a observat efectul de bang sonic cu toate că, la parametri similari de zbor, un avion de-al nostru ar fi produs o undă de șoc cu urmările bine știute. Lipsa bang-ului sonic se poate datora ionizării dirijate a stratului de aer în care OZN-ul se deplasează; încărcînd particulele de aer cu care vin în contact, cu aceeași sarcină electrică (de același semn) cu care este încărcat corpul lor, OZN-urile își 

deschid practic un culoar prin mediul în care se deplasează, prin respingerea reciprocă a particulelor încărcate cu sarcini de același semn. Aceasta ar putea fi o explicaţie și pentru suprafaţa luminoasă, și pentru aureola difuză care înconjoară de multe ori OZN-urile; în acest mod, într-un mediu fluid relativ dens, se poate obţine o serioasă diminuare a rezistenţei la înaintare Dar cum să-ţi încarci cu o sarcină electrică tot avionul ? Și cu ce consum de energie ? Știţi cum frînează avionul de vînătoare, cu toată aerodinamica lui perfectă, la M ≈1 ? Datorită apariţiei undelor de șoc ? La ce performanţe ar ajunge avionul meu, echipat cu un astfel de ionizator ?
Urmele lăsate de OZN-uri la locul aterizării indică și 

ele, existenţa unei mari diversităţi de trenuri de aterizare. Există OZN-uri cu 3, sau 4, sau 6 suporţi; în marea majoritate a observaţiilor, acești suporţi sînt escamotabili, OZN-ul aterizat în toamna tîrzie a anului 1977 la Valea Plopului, judeţul Prahova, a lăsat în solul umed trei urme de tălpi cu lungimea de 1,5 m dispuse radial la 120° în jurul unui orificiu central, și adînci de 15-30 cm. La locul aterizării au apărut mușuroaie de cîrtiţă (de regulă, cîrtiţele hibernează în această perioadă) și a crescut iarbă verde; s-a constatat că solul prezenta în zona respectivă o „căldură ușor radioactivă”. Alte OZN-uri lasă la locul aterizării două cercuri concen-
trice de plante strivite, sol tasat. Există OZN-uri care aterizează direct pe sol, fără nici un tren de aterizare, ca un avion pus pe burtă cu roţile escamotate; de regulă, după decolare, locurile acelea arată ca și cum ciudatul obiect s-ar fi rotit rapid în jurul axei verticale.
După mediul în care evoluează, s-au observat OZN-uri în cosmos, în atmosferă, sub apă; din relatarea asupra unui OZN cu coadă de fum după el, aflat vizibil în dificultate, aterizat (amerizat ?) sub gheaţa lacului Beloe, regiunea Velogodski, URSS, rezultă că, la ieșirea din lac după „reparaţie”, acesta a ridicat în aer o parte din mal. O parte bună din mal, pentru că – spun specialiștii – nouă ne-ar fi trebuit un număr foarte mare de excavatoare pentru a executa, în timp, dizlocarea unei cantităţi similare de pămînt. Să fi fost efectul zonei de antigravitaţie, pe care e de presupus că unele OZN-uri o creează în jurul lor ?
Și încă, asta ar putea fi doar faţa vizibilă, accesibilă nouă, a lucrurilor; pentru1 că performanţe absolut de neexplicat – apariţia și dispariţia spontană a unor nave din necunoscut – acreditează ideea capacităţii de a zbura prin timp, ori prin dimensiuni care nu sînt încă accesibile cunoașterii umane.
Dispar așa, rotindu-se în jurul axei verticale...
Dimensiunile aparatelor de zbor neidentificate variază între cîteva zeci de centimetri și sute de metri. OZN-uri de aceeași formă pot avea dimensiuni foarte variate; să fie vorba de sonde automate și aparate cu echipaj ? Însuși echipajul, în funcţie de comportare și reacţia la întîlnirea cu oamenii Pămîntului nostru, pare uneori alcătuit din fiinţe vii inteligente, alteori din roboţi insuficient programaţi.
E greu de tras o concluzie; sînt foarte diverse OZN-urile, și produc efecte foarte variate, și uneori manifestări absolut caracteristice unui tip bine determinat de aparate, apar la cu totul alt tip, care pînă atunci prezenta particularităţi numai ale lui. Oricum, clasificate sau nu, OZN-urile vin, și unele sînt rotunde, altele ovale, au elici, au aripi, dar mai ales nu au, sînt invizibile sau nu, luminoase sau mate, dar se joacă într-o manieră imposibilă cu lumina, o fragmentează, o îndoaie, o extind și o retrag după legi pe care nu le înţelegem, însoţesc avioane și batiscafe, defectează navele noastre cosmice, nu scăpăm de ele nici pe Lună, dreptunghiulare, sferice, cilindrice, în trei colţuri, aterizează și lasă patru urme, sau șase, sau două cercuri concentrice între care cresc ciuperci fosforescente sau iarbă verde; cum sînt făcute, și de unde vin, și, la urma urmei, ce vor ?
Nu știu.
Sînt prea multe, și prea diferite.
Parcă n-ar veni toate dintr-un singur loc.
Nici nu cred, că vin toate dintr-un singur loc.


8. Colegii mei din neștiut




„Era mai pocit decît Frankestein” – declara doamna Kathleen May, descriind străinul pe care, împreună cu încă șapte locuitori din Flatwoods, West Virginia, SUA, l-a văzut în seara zilei de 12 septembrie 1952. Atenţia doamnei May asupra farfuriei zburătoare și a celui sosit în ea a fost atrasă de un grup de copii surescitaţi, grup din care făceau parte și băieţii ei, Eddie, de 13 ani, și Fred, cu un an mai mic decît fratele său. Copiii se jucau afară, cînd au observat o „farfurie zburătoare care scuipa foc roșu”; băieţii spuneau că ciudatul obiect a aterizat pe dealul din spatele casei doamnei May. „Am crezut că e doar imaginaţia lor” – spunea Kathleen May – „dar băieţii insistau că au văzut un OZN aterizînd pe deal”. Gene Lemon a luat o lanternă puternică și a declarat că se duce în explorare. La rugămintea fiilor ei, doamna May a însoţit grupul de adolescenţi. „Urcînd dealul, am văzut o strălucire roșie” – povestește mai departe Kathleen May. „Am început să mă gîndesc că poate nu chiar totul e imaginaţia băieţilor, și îmi părea bine că Gene e cu noi”. După o jumătate de oră de urcat prin desișul care aproape acoperea poteca îngustă, îndemnurile de curaj ale lui Gene Lemon au sfîrșit într-un lung urlet de groază, iar grupul vesel al vînătorilor de OZN-uri a luat-o la goană plin de panică, în faţa priveliștii dezvăluite de raza puternicei lanterne.
...Cînd în raza de lumină au strălucit punctele verzi, fosforescente, Lemon a crezut o clipă că sînt ochii unui animal; în momentul următor și-a dat seama că lumina în plin, ieșită de sub un fel de coif ascuţit, o faţă omenească imensă, puternic congestionată, și cu ochi verzi, care clipeau în raza lanternei. În spatele acelei fiinţe era „o sferă mare cît o casă”, a cărei strălucire „pulsa ritmic”. După ce a reușit să-și pună la punct impresiile serii, doamna May descria fiinţa străină ca avînd niște gheare grozave; cu toate astea, cîţiva dintre băieţi nici n-au remarcat braţe, sau măcar ceva asemănător. Dar toţi au fost de acord că fiinţa aceea purta o îmbrăcăminte întunecată, „verde închis”, a precizat Neil Nunley. Înălţimea străinului a fost estimată diferit, între șapte și zece picioare. Toată lumea a fost de acord asupra faptului că fiinţa sosită în globul de foc părea să împrăștie „un miros îngrozitor”. Cercetînd ulterior locul aterizării, ziaristul Lee Stewart n-a găsit urme ale străinului sau ale navei sale strălucitoare, dar a simţit mirosul acela persistent; și l-a asemuit cu mirosul lăsat de arderea unui combustibil folosit în Air Force – era „greţos și iritant”. Cine a intrat vreodată în jetul unui avion cu reacţie, uită greu căldura și mirosul specific de gaz ars – nu știu dacă greţos, dar într-adevăr iritant. Vreau să spun, mirosul gazului pe care noi îl folosim drept combustibil pentru avioane nu are nimic greţos; dar habar n-am ce fel de petrol folosește Air Force pentru aparatele sale.
De asemenea, toţi participanţii acelui party sfîrșit atît de neobișnuit, au fost de acord că „fiinţa aceea se deplasa foarte ciudat. Cînd ne-a văzut, a pornit spre navă și parcă nici nu mergea – pur și simplu se deplasa. Se deplasa lin fără să salte”.
La 13 iulie 1959, dis-de-dimineaţă, Fredericka Mo- reland din Blenheim, Marlborough, Noua Zeelandă, s-a dus să-și mulgă vaca. „Îndreptîndu-mă spre padoc... am văzut două lumini verzi, strălucitoare, ca niște lămpi mari... apărînd deasupra mea, și coborînd spre sol. M-am văzut dintr-o dată scăldată în lumina aceea verde, și totul în jur a devenit verde. Era o nuanţă oribilă de verde. Primul meu gînd a fost: eu n-ar trebui să fiu aici. M-am dus spre un grup de pini, aflaţi lîngă padoc; acolo m-am oprit și am așteptat.
Un obiect strălucitor, asemănător cu o farfurie și avînd două lumini verzi dedesubt, cobora încet. Aerul a devenit foarte fierbinte. Două șiruri de jeturi în jurul mijlocului (pe circumferinţa) farfuriei aruncau flăcări portocalii; ele păreau să se rotească în sensuri contrarii. Obiectul acela măsura între 20 și 30 de picioare în diametru, și avea deasupra o cabină înaltă.
Jeturile s-au oprit, și o lumină strălucea în ceea ce părea a fi o cupolă din sticlă, un dom care strălucea. Partea de jos a farfuriei părea a fi dintr-un metal gri; ea scotea un bîzîit slab, în timp ce plutea în aer.
În interiorul cupolei erau doi oameni îmbrăcaţi în haine strînse pe corp, strălucitoare; singurul lucru cu care semăna materialul acela, e folia de aluminiu. Aveau pe umeri căști opace, așa că nu le-am putut vedea feţele.
Unui din cei doi s-a ridicat, punîndu-și mîinlle în faţă, ca și cum ar fi vrut să se uite în jos. Apoi s-a așezat și, după unul sau două minute, jeturile au început din nou să se rotească și, înclinîndu-se întîi puţin, lucrul acela a înaintat și pe urmă a urcat pe verticală și a dispărut într-un nor, producînd un sunet înalt, muzical”.
Sînt două lucruri interesante: jeturile acelea de fiacărâ portocalie, rotindu-se în sens invers, și ușoara balansare a aparatului la decolare. Cele două rînduri de jeturi, așezate pe circumferinţă, sînt similare cu două rotoare multiple. Există elicoptere birotoare, elicele lor, coaxiale sau nu, se rotesc în sensuri contrare, anulînduși astfel reciproc cuplurile motoare. Și, în general, la decolare, după ce se desprind de sol, elicopterele se înclină puţin înainte (pentru a-și asigura acea componentă a tracţiunii necesară zborului orizontal).
În noaptea de 23 martie 1930, cabanierul Robert Linkman de lîngă Butzback, RFG, a fost solicitat de doi străini să îi servească cu ceva de băut. Ei au refuzat băuturile alcoolice, au refuzat citronada, Fanta, au refuzt pînă și Coca-Cola; au acceptat pînă la urmă doar cîte un pahar cu sifon. Cu toate că s-au adresat cabanierului în cea mai curată și mai guturală limbă germană, cei doi discutau între ei folosind o limba necunoscută – „nu semăna cu nimic” – declara ulterior domnul Linkman. Intrigat de comportarea vizitatorilor matinali, de limba ciudată, de costumele lor gri-albastre strînse pe corp, cabanierul i-a urmărit pe cei doi în pădure. Răcoriţi de sifonul băut la cabană, aceștia mergeau repede printre copaci; au ajuns într-un luminiș, unde îi aștepta o strălucitoare navă lenticulară. Au intrat în navă, după care aceasta și-a intensificat strălucirea, și a decolat vertical, fără nici un zgomot (UFO Nachrichten, nr. 263/1980, mai-iunie).
...Exobiologii noștri, pornind de la anumite consideraţii anatomo-fiziologice, afirmă că, în mare, fiinţele raţionale din Univers se aseamănă din punct de vedere al înfăţișării – în sensul, măcar, că asemănările dintre ele sînt mai multe decît deosebirile. Aceste consideraţii sînt construite pe model analogic: fiinţele înzestrate cu raţiune posedă un sistem nervos dezvoltat, și un organ similar creierului nostru; acesta trebuie să fie plasat izolat, cît mai ferit (cît mai sus, la fiinţele cu staţiune verticală) și să aibă un înveliș dur care îl ferește de șocuri mecanice accidentale – un craniu. Deci, fiinţele raţionale, indiferent de unde vin ele, au ceva care seamănă cu un cap. Au nevoie de organe dezvoltate de percepţie, cunoaștere, comunicare; organele esenţiale de simţ, cele similare ochilor noștri, vor fi plasate evident în imediata apropiere a centrului (centrilor ?) nervos superior – deci, dacă au ceva asemănător ochilor, acest ceva va fi plasat, în număr mai mic sau mai mare, pe ceea ce îndeplinește rolul capului nostru. Au nevoie de organe cu care să poată acţiona activ la transformarea mediului în sensul dorit – mîini, braţe, tentacule – e nevoie de degete, care pot apuca subtil si mai diferenţiat decît ventuzele sau cleștii. O fiinţă raţională activă, în sensul cunoscut de noi, trebuie să se poată deplasa – și tabloul se completează cu ceva asemănător picioarelor. Se pot face aprecieri variate cu privire la dimensiunile relative și formele tuturor acestor clemente, la numărul lor – cu toate că majoritatea exobiologilor sînt pentru o simetrie axială, acesta fiind aportul direct al modului nostru instinctiv (ancestral) antropocentrist, de a gîndi. Se prevăd diferenţe la culoarea tegumenului, o infinitate de variante între pilozitatea totală și calviţie completă; nu se cunoaște dimensiunea finală a întregului ansamblu – și raportul ei cu dimensiunile noastre. Putem doar bănui gamele de percepţie a diferitelor frecvenţe și natura radiaţiflof percepute, modul de comunicare etc.
Atît doar, că o înfăţișare exterioară asemănătoare presupune, cel puţin aparent, o evoluţie aproximativ asemănătoare.
Asta ar putea însemna o grămadă de lucruri, asemănîndu-se la nesfîrșit. Înseamnă că și în alte colţuri din Univers, sistemele galactice, stelare, planetare, s-au format din elemente asemănătoare, și în mod asemănător.
Înseamnă că și pe planetele formate existau, în proporţii asemănătoare, carbon, hidrogen, oxigen, azot.
Înseamnă că și pe acele planete a existat oceanul primordial, supa de coacervate.
Că și la ei viaţa a apărut în apă, a pășit timid pe uscat, pe urmă s-a instaurat o eră a vegetaţiei și reptilelor uriașe.
Înseamnă că și acolo a intervenit ceva – catastrofă cosmică, schimbarea mediului – în sfîrșit, ceva care a provocat moartea marilor reptile: au supravieţuit fiinţe cărora uriașii saurieni nu le acordau multe șanse, mici, cu corpul acoperit cu păr, și care stăteau mai mult prin copaci. Și care aveau sînge cald, dar nici saurienii, nici acele mamifere primitive nu știau asta, și nu știau nici că exact sîngeic cald a fost miza supravieţuirii și evoluţiei ulterioare.
Mergînd pe aceeași linie, înseamnă că pretutindeni s-a petrecut acel deocamdată inexplicabil accident cromozomial, care a diferenţiat net un grup de animale păroase, de masa imensă a tuturor celorlalte fiinţe de pe planetele cu viaţă ajunsă într-un anumit stadiu. Înseamnă că peste tot fiinţele acelea – puţine și vulnerabile – au preferat staţiunea bipedă, și au descoperit că se ucide mai simplu cu pietre decît cu mîna goală, și de atunci n-au mai fost nici vulnerabile, și au putut să crească și să se înmulţească.
E greu de înghiţit un Univers în care lucrurile se întîmplă peste tot la fel. Dacă la noi, lucrurile s-au petrecut pînă la urmă altfel în Asia decît în Europa, și altfel în Europa decît în Africa, și în consecinţă sîntem galbeni, albi, negri pe dinafară, și gîndim structural altfel în sinea noastră, e dificil de acceptat că evoluţia materiei de la praf interstelar la fiinţă raţională, proces complex, condiţionat de enorm de mulţi factori, printre care și întîmplarea – e dificil de acceptat că evoluţia a fost mai mult sau mai puţin identică pe planetele Proximei Centaur, de exemplu. Că deosebirile se reduc la diferenţe nesemnificative de proporţii, dimensiuni, culoarea ochilor și păr. Avem și noi oameni cu prea mult sau prea puţin păr, foarte înalţi sau foarte scunzi, cu ochi negri sau albaștri.
E totuși greu de crezut că viaţa e una singură.
E greu de acceptat că există un singur tipar valabil de condiţii, apariţie, evoluţie, a celui mai complex, probabil, fenomen din natură. E greu de bănuit că am apărut și evoluat, toţi, în incubatoarele reglate la aceeași temperatură.
Sau poate nici n-a fost așa.
Poate căile evoluţiei, extinse la scară galactică, universală, sînt neînchipuit de complexe, dar produsul final, ultima consecinţă, convergenţa tuturor schimbărilor esenţiale dirijate legic către mai mult și mai bun, este fiinţa superior raţională, cu înfăţișare mai mult sau mai puţin identică, indiferent unde și cum a apărut, și care au fost etapele dezvoltării ei ?
Nu știu.
Poate, într-adevăr, legile evoluţiei ridicate la scară universală întrec tot ceea ce ne putem închipui, ca acţiune și consecinţă finală. Poate viaţa însăși e infinit mai complexă decît ne-o închipuim, infinit mai rară, poate acest miracol a fost unic, apărînd pe o singură planetă, și cei care locuiau pe acea planetă, dîndu-și seama că sînt depozitarii unui fenomen repetabil doar la intervale care, practic, înseamnă irepetabilul la scară universală, l-au râspîndit cu generozitate peste tot unde reușeau să ajungă; și au hotărît, atît de simplu, că și pe Pămînt va fi viaţă. E greu de răspuns la întrebările astea. Sînt prea multe, și răspunsurile sînt prea aproape, și atunci nu le recunoaștem, sau prea departe, și atunci nu știu cînd o să ajungem pînă la ele. Poate n-o să ajungem niciodată, la răspunsurile astea. Dar, indiferent dacă vom ajunge să știm sau nu, colegii mei din neștiut, coborîţi din mașinile lor formidabile, au într-adevăr cap, mîini, picioare, ochi, urechi, gură, unii ne seamănă pînă la amănunt și pe dinăuntru – respiră fără filtre, umblă fără echipament de protecţie. Unii sînt urîţi (ca Frankestein), alţii – altele – seamănă cu persoanele bune de basme, au păr lung și blond căzut liber pe umeri rotunzi, totul raportat, evident, la normele noastre de frumos-urît. Diferă între ei și faţă de noi ca statură, fizionomie, proporţii, culoare, număr de degete (parcă ne-am mai întîlnit cu asta, statuia din mină avea cîte șase degete la mîini și la picioare), dar semănăm mai mult decît ne deosebim, cel puţin la înfăţișare. Din cîte știu, doar în cazul Frank Fontaine, Pontoise, Franţa, 28 noiembrie 1979, cel implicat în aeest incident, supus unor ședinţe de hipnoză, a relevat aventura sa de cinci zile la bordul unui OZN aparţinînd unor fiinţe... sferice. Deși hipnoza nu este încă o tehnologie perfect stăpînită, cu rezultate perfect interpretabile. L’Institut Mondial de Sciences Avanceés, analizînd rezultatele ședinţelor de hipnoză, a tras concluzia că cele petrecute sînt reale (din vol. Contact OVNI Cergy Pontoise, Ed. Rochet, Paris, 1980). S-au făcut suficiente încercări de clasificare ale ocupanţilor OZN-urilor; una dintre cele mai complexe aparţine cunoscutului ozenolog brazilian dr. Jader U. Pereira. Clasificarea (Phenomenes Spatiaux, 1970-71) n-are pretenţii de exhaustivitate; nu sînt pomeniţi, de exemplu, cei mai mici piloţi de OZN-uri (s-au semnalat cazuri în care martorii apreciau la 30 cm înălţimea acestora). Jader U. Pereira nu include în sistemul său nici acei piloţi cu aspect și comportament de roboţi; iar criteriile de clasificare nu sînt foarte stricte. Cred însă că e greu să fii foarte strict cînd clasifici, după relatările unor martori diferiţi, fiinţe venite din alte lumi. Dr. Pereira clasifica fiinţele nepămîntene în 12 tipuri, fiecare tip avînd sau nu mai multe variante (vezi tab. pag. 98-103).
Dacă tragem linie și analizăm, rezultatul este de natură să ne entuziasmeze – sau să ne îngrozească, chestie de structură. Faptul că înălţimea ocupanţilor de





OZN-uri variază între 0,8 și 3 m, că pielea poate avea o mulţime de culori, că fizionomia oscilează între urît, galben, chel, cu fante în locul ochilor, gurii – și frumos, bronzat, blond cu ochi albaștri, curat rasă nordică – nu cred că înseamnă foarte mult. Cred că semnificaţie mai profundă are faptul că unii dintre ei respiră liber, sînt îmbrăcaţi ușor, umblă desculţi prin iarbă ca la ei acasă – în timp ce alţii folosesc filtre, sau măști de gaze, sau umblă în scafandre cu cască ermetică – asta indică un metabolism bazat pe altceva decît pe oxigen, sau pe proporţii diferite de oxigen, sau presiuni atmosferice total diferite acolo de unde vin, sau alte temperaturi, sau ceva de care nici n-avem idee, dar total diferit de ce avem noi aici.
Au arme care sînt cilindrice sau sferice, sau nici măcar nu se văd, dar se simt. Ne paralizează, temporar, cu armele acelea. Nu omoară, paralizează numai – dar despre asta o să vorbim mai departe. Uneori încearcă să ne captureze, așa cum am face noi cu animale ciudate și rare, dar și despre asta cred că o să vorbim mai încolo. Sînt prea multe de spus, nu ajung cîteva rînduri. În linii generale, colegii mei din neștiut ne seamănă într-adevăr, parcă ar vrea cu tot dinadinsul să confirme părerile exobiologilor tereștri. Numitorul lor comun se referă atît la schemă, la tiparul general după care au fost proiectaţi – ca înfăţișare, cît și la atitudinea faţă de noi – ceea ce este mult mai important decît înfăţișarea. Ceea ce este aproape fundamental, și conduce la ideea unui mod comun – sau, mai bine zis, a unei înţelegeri comune – asupra comportamentului în raport cu noi. Atitudinea generală este de ignoranţă, indiferentă, desconsiderare, netă superioritate; cînd sînt binevoitori, o fac la modul în care sîntem și noi amabili cu maimuţele deștepte: de sus, și pentru fiecare răspuns bun – o banană. Uneori sînt agresivi; alteori se tem de noi și fug, așa cum am fugi noi, cu carabina în mînă și cartușiera plină, din faţa unei gorile. Dar niciodată nu se dezvăluie, cum am face-o noi în faţa unor egali. Nu spun de unde vin, și de ce vin, și de ce preferă anumite zone pentru aterizare, și cum sînt construite mașinile lor, ce le propulsează, ce caută pe fundul oceanelor noastre, ne lasă să ne spargem capetele încercînd să pricepem de ce nu încearcă o luare oficiala de contact cu noi, cam ce sîntem în ochii lor, bănuim numai.
Și nici măcar nu pot fi sigur că lucrurile astea extraordinare s-au petrecut într-adevăr, adică s-au petrecut chiar așa cum au ajuns pînă la mine, și uneori nu mai știu ce să cred, și mă înconjoară semne cocoșate de întrebare, și devin eu însumi un semn de întrebare – pentru că n-am văzut, n-am atins, n-am auzit cu urechile mele vocile acelor piloţi întrebînd cine știe ce, într-o limbă nemaiauzită pe planetă. Planeta primordială, Pămîntul nostru. Și nu știu nici măcar ce aș face, cum aș reacţiona și ce s-ar întîmpla pînă la urmă între mine și colegii aceia cu care am cel puţin un numitor comun intrat în toată fiinţa – mașina de zburat. Mi-am planificat să fiu demn, dar se pare că e una din situaţiile în care nu prea te poţi ţine de ce ţi-ai planificat.
Nu știu de ce.
Cred însă că, dacă totul ar fi imaginaţie, acei dintre noi care pretind că s-au întîlnit cu ocupanţii OZN-urilor, ar fi fost mai inventivi. Adică ar fi descris un fel de caracatiţe, sau păianjeni, sau meduze aeriene, sau ceva care să nu fie nici caracatiţă, păianjen, meduză, ceva care să nu aibă nici pe departe un echivalent terestru – în sfîrșit, ceva care să încerce să convingă. Să convingă exact prin insolit. E mai aproape de structura noastră.
Nu toţi cei care au văzut ozenauţi sînt exobiologi, sau au citit consideraţiile exobiologilor asupra probabilei înfăţișări a unor fiinţe venite dinafară. E mai ușor să fii crezut cînd povestești, terorizat și încă gîfîind: „din farfuria aceea a coborît ceva atît de bizar, cu o grămadă de ochi, guri, colţi, braţe, picioare, și douâ aripi de liliac” – decît atunci cînd ridici din umeri și spui, aproape dezamăgit: „niște tipi care ne seamănă afurisit de bine. Seamănă cu mine, cu tine, cu oricare dintre noi”. Pentru că, indiferent de gradul de stranietate, înfăţișarea celor care coboară din farfuriile zburătoare constituie, practic, variaţii pe o temă foarte bine cunoscută: propria noastră înfăţișare. Au într-adevăr cap, două mîini, două picioare, dialoghează sau nu, respiră oxigen sau pînă și simplul contact cu atmosfera noastră le este dăunător, au toţi staţiune bipedă, folosesc arme, unelte, telepatie, au degete la mîini, uneori plete blonde și atunci sînt de-a dreptul fermecători; pot fl albi, roșii, negri, galbeni, verzi, răi sau mai degrabă indiferenţi, umblă desculţi sau în scafandre ermetice, pitici sau uriași, toţi respectă același tipar care, cel puţin la noi, e unic, rezervat numai omului. Așa asemănători sau deosebiţi sînt totuși diverși ca înfăţișare, comportament, fiziologie – cît putem să ne dăm seama de fiziologia lor – sînt la fel de diferiţi ca aparatele din care coboară. Proveniţi dintr-un trunchi comun, sau convergenţă firească a materiei organizată iniţial în cele mai diverse moduri, spre unica formă ideală, sau poate rezultat al unui mod de evoluţie obsesiv-identic peste tot unde a fost să fie viaţă, colegii mei veniţi din multe neștiuturi refuză să-mi spună, ca între aviatori, scoţîndu-și căștile de zbor: „salut ! Ce frumos e la voi. La noi, cînd am decolat, ploua îngrozitor.”


9. Dispariţii de persoane




«Noaptea de Crăciun a anului 1909 Oliver, băiatul de unsprezece ani al fermierului Owen Thomas, din valea Brecon, Wales, Anglia a întîmpinat-o împreună cu familia sa. În jurul orei unsprezece fermierul l-a trimis pe fiul său după apă: „Ollie, mai avem un ceas pînă la miezul nopţii, și gîturile noastre sînt uscate de cît am cîntat, și mai avem de cîntat.” Se cîntau evident psalmi, și faptul că printre invitaţi se afla preotul din Brecon împreună cu doamna sa, îi împiedica pe cei strînși în jurul marelui cămin din sufrageria fermei Thomas să se răcorească cu altceva decît apă.
Oliver s-a îmbrăcat, a luat găleata, a ieșit; după zece-douăsprezece secunde, întreaga adunare: i-a auzit strigătele disperate: „Ei mă răpesc, ajutor, ajutor, mă răpesc !”
Pastorul a apucat o lampă cu parafină și toţi au fugit afară; raza puternică a lămpii lumina treptele, zăpada, dar nimeni nu l-a văzut pe băiat. Însă strigătele puternice continuau: „ajutor, ajutor, mă iau cu ei ! ”
— Vocea băiatului parcă vine din cer – a spus pastorul și a ridicat raza felinarului spre cerul întunecat, lipsit de stele. Strigătele de ajutor se auzeau din ce în ce mai slab, pînă la urmă nu s-au mai auzit deloc.
A doua zi a venit poliţia. Cercetările au constatat că urmele băiatului mergeau aproximativ 20 de metri drept spre fîntîna din curte, apoi dispăreau. Nu erau alte urme în jur. Găleata goală era aruncată la cinci-șase metri de locul unde sfîrșeau pașii lui Oliver, în zăpada neatinsă.
Poliţia a încercat să emită cîteva ipoteze, infirmate însă: băiatul era prea greu cu să poată fi răpit de vreo pasăre cunoscută în Wales; în acel 1909 avioanele noastre aveau prea multe probleme cu zborul în sine, ca să mai poată fi folosite la kiddnaping-uri din aer; și mai era acel strigăt limpede al copilului, repetat: „ajutor, ei mă răpesc !” Poliţiștii știau că alegerea cuvintelor folosite de cineva aflat în panică este foarte importantă, și aproape întotdeauna revelatoare. Oliver avea ochi buni, și dacă acei „ei” care l-au luat ar fi semănat cu ceva, sau ar fi fost o pasăre uriașă, băiatul ar fi numit acel „ceva”; dar, în spaima lui, Oliver Thomas a repetat de mai multe ori: „ei mă răpesc”. (B. Steiger, Stranges froom the skyes).
Poveste ? Poate...
(„Ei, ei ne-au distrus elementul de combustie; s-a sfirșit !” transmitea 61 de ani mai tîrziu John Swigert, pilotul modulului de serviciu al expediţiei Apollo-13.) De fapt nu se sfîrșise, abia începea, unul dintre cele mai formidabile jocuri ale inteligenţei umane cu necunoscutul, avînd ca miză trei vieţi omenești. Am învins noi, dar asta s-a întîmplat 6l de ani mai tîrziu. Și alătur cele două întîmplări din cauza acelui „ei”, și a întrebării izbucnite din neputinţa noastră: care ei ?)
La 20 august 1962, Raimundo da Silva, un băiat de doisprezece ani din Diamantina, Brazilia, anunţa poliţiei dispariţia tatălui său, Rivalino, luat la bordul unei „mingi uriașe, care scînteia și lăsa fum galben, înecăcios”.
Diamantina e un loc uitat de lume, și Raimundo, cu tot numele lui evocator de blazon, nici măcar nu știa să citească; n-avea de unde să afle că există OZN-uri și ozenauţi. Atunci, cel puţin, Diamantina n-avea curent electric, și băiatul nu putea cunoaște aceste lucruri de la radio sau de la televizor. Și, după cum a rezultat din ancheta locotenentului de poliţie Wilson Lisboa, e greu de crezut că trei copii, Raimundo, Fatima, de șase ani și Dirceu, de doi ani, și-ar fi omorît tatăl pentru simpla plăcere de a rămîne într-adevăr orfani – doamna da Silva decedase cu un an înainte. Însă aceeași anchetă descoperea că la 19 august Rivalino povestise unor prieteni ai săi, mineri, că a văzut doi „străini ciudaţi”, de circa 90 cm înălţime, „săpînd o groapă în pămînt”. După dispariţia prietenului lor, minerii și-au adus aminte de strania poveste și s-au întrebat dacă nu există o legătură între ea și plecarea lui Rivalino în „mingea care scînteia și lăsa fum galben”. De asemenea, în locul indicat de Raimundo că ar fi aterizat „mingea”, poliţia a găsit o zonă de 5 metri în diametru din care praful era împrăștiat, și care „arăta straniu”. Concluziile psihiatrului care i-a examinat pe băieţi sînt suficient de rezervate, dar în același timp destul de limpezi: „Nu vreau să discut faptele în acest caz – a spus dr. Joao Antones de Oliveira. Aceste fapte sînt peste competenţa mea. Dar pot afirma că Raimundo este normal, și el a povestit ceea ce crede că ar fi adevărul”.
Patru zile după „plecarea” lui da Silva, peste cincizeci de oameni, inclusiv șeful postului de poliţie din Gouveia, orașul din apropiere, au urmărit zborul, deasupra acoperișurilor, al unui obiect rotunji, scînteictor.
Locuitorii din Brasila da Minas au intrat în panică cînd, la 28 august, un obiect „ca o minge de fotbal uriașă, luminoasă” a staţionat cîteva minute în aer, lîngă turnul bisericii. Știind despre dispariţia lui da Silva, ei și-au imaginat că ocupanţii OZN-ului „își aleg o nouă victimă.”
Dispariţia lui da Silva a ridicat numeroase semne de întrebare: oare a dat accidental peste doi ozenauţi angajaţi într-o acţiune, experimentare, pe care aceștia o considerau secretă ? Rivalino spusese prietenilor că „două personaje ciudate săpau o groapă în pămînt”. Oare plantau ceva acele personaje în solul fertil al Braziliei ? Ce ? Intenţionau să ascundă ceva ? A întrerupt cumva bătrînul da Silva un tainic ceremonial ? Văzuse acel brazilian analfabet „prea mult”, ameninţînd astfel securitatea unei expediţii venite din necunoscut ? Sau cei care ne vizitează recurg periodic la asemenea procedee, pentru studii și informări ?
Sigur, și asta poate fi tot o poveste.
...Dar cea mai răsunătoare acţiune în materie de răpiri, consemnată de „folclorul OZN”, a fost iniţiată în august 1915, cînd nu a dispărut un ţăran brazilian sărac, sau un băiat de unsprezece ani plecat după apă, ci un întreg regiment britanic de infanterie.
La a 50-a aniversare a debarcării forţelor britanice în golful Sulva, lîngă Anzac, Turcia – sîntem deci în 1965 – supravieţuitorii secţiei a 3-a din prima companie de infanterie divizionară N.Z.E.F. (New Zeeland Expeditionary Forces) și-au amintit strania întîmplare, aducînd la lumină fapte ce păreau moarte și înmormîntate. Iată ce povestește veteranul F. Reichart. din Noua Zeelandă :
 „Eram 22 de oameni din secţia noastră, în tranșeele de pe dealul Rododendronilor, lîngă golful Sulva. De dimineaţă am observat șase-șapte nori mari, cenușii, în formă de pîine (calotă sferică ? Cum erau pîinile cu care își hrănea, în august 1915, armata britanică soldaţii ?). Ţin minte cum discutam între noi că, deși bătea o briză ușoară, norii aceia, a căror structură părea solidă, nu se clinteau din loc; ei stăteau nemișcaţi, suspendaţi peste valea care era de fapt albia secată a unui lac.
Pe urmă i-am văzut pe cei din Regimentul 14 Norfolk, mărșăluind încolonaţi prin albia aceea de lac secat; mergeau să înlocuiască soldaţi aflaţi în tranșeele de pe cota 60. Atunci, unul din norii aceia cenușii a coborît așezîndu-se în drumul celor care mărșăluiau, și împreună cu soldaţii de pe cota 60 am văzut, îngroziţi, cum cei care veneau intrau în nor și nu mai ieșeau ! După ce ultimul om din Regimentul 14 Norfolk a «intrat în nor», acesta s-a ridicat în aer, alăturîndu-se celorlalţi și, în timp ce noi, soldaţii din tranșee, priveam terorizaţi, cei șapte nori cenușii au pornit în formaţie împotriva vîntului. Și au dispărut”.
Dar și aceasta poate fi încadrată în poveștile nesigure ale folclorului OZN.
Oficial, Regimentul 14 Norfolk a fost dat ca „nimicit” în confruntarea cu inamicul, dar în 1918, după capitularea Turciei, cînd primul lucru făcut de autorităţile britanice victorioase a fost să se intereseze de soarta regimentului, autorităţile militare turcești au răspuns că „habar n-aveau de existenţa acestei unităţi”.
În primul război mondial, un regiment britanic avea între 800 și 4000 de oameni – și o grămadă de căruțe, tunuri, furgoane etc. Chiar dacă luăm cifra minimă de 800, acţiunea e impresionantă. Urmele soldaţilor, cailor, roţilor, sfirșeau brusc, în dreptul unei linii ca un hotar; nici o urmă nu încerca să se abată măcar din drum, pe fundul prăfuit al lacului secat era ușor de văzut și de citit orice dîră, linie, amprentă de roată, picior sau copită.
800 militari echipaţi de război înseamnă 80 de tone greutate. Noi, abia după anii 70 am realizat avioane capabile să ridice încărcături de 80-100-120 tone – AN-22 „Anteu”, C-5A „Galaxy” – mai nou și mai mult, AN-400. Dacă socotim că doi militari cu raniţe voluminoase, cartușiere și puști model 1914 ocupă, cam înghesuiţi, 1m2, rezultă o suprafaţă necesară de 400m2 pentru întreg personalul regimentului britanic. Nici nu e mult, un pătrat cu latura de 20 metri sau un cerc cu raza ceva mai mare de 11 metri; incredibil, cît de puţin e nevoie pentru 800 de soldaţi înghesuiţi. Considerînd și caii, căruţele, tunurile, mărim de patru ori suprafaţa – ca să încapă ! – și obţinem doar 1600m2, adică un pătrat cu latura de 40 metri sau un cerc cu raza ceva mai mare de 22 metri. Și „pîinea” aceea putea să aibă spaţiul interior etajat printr-o punte intermediară, cum au și C-5A și AN-22, iar atunci, la dimensiunile astea, încăpeau foarte bine, pe lîngă Regimentul 14 Norfolk, motoarele, combustibilul, diferitele amenajări funcţionale, postul de pilotaj și echipajul OZN-ului.
Considerînd raportul greutate totală/greutate utilă, acesta e de 3,12 pentru AN-22 și 3,24 pentru celălalt gigant, C-5 A; extrapolînd, obţinem aproximativ 400 tone greutate totală pentru nava din necunoscut, plină cu 800 militari britanici și 50 de tone de cai, căruţe, tunuri. E o valoare acceptabilă, compatibilă cu aeronavele noastre de astăzi. Nici latura de 40 de metri sau diametrul de 44 metri nu reprezintă foarte mult, din ce știm noi referitor la dimensiunile OZN-urilor.
Evident, pornind de la premisa că existenţa OZNurilor este cel puţin discutabilă.
De pildă, cel de la Petrozavdsk avea 104 metri lungime.
Oricum, Regimentul 14 Norfolk, așa luat la încadrarea lui minimă, chiar dacă a fost cea mai mare, nu a fost în nici un caz singura unitate britanică ridicată la ceruri ! Același domn Reichart, veteran al primului război mondial, stupefiat de întîmplarea al cărei martor ocular fusese, a cercetat arhivele militare și a descoperit că, în 1898, în Sudan a dispărut fără urme un pluton de militari englezi. Cercetările efectuate tot în 1898 în zona Khuber Pass au costat armata britanică o întreagă companie de geniu. Urmele geniștilor dispăreau misterios, „toţi pașii aceia înaintau spre o linie dreaptă, dar nici o urmă nu depășea linia, n-o ocolea și nu se întorcea din drum”. Linia care putea fi urma lăsată pe pămînt de marginea trapei deschise în pîntecul navei.
Pașii mergeau drept spre linia aceea, n-o ocoleau, nu se întorceau, mergeau drept spre linia aceea ca un hotar, o treceau și dispăreau în neștiut.


10. De fapt, cam ce pot
să ne facă ? ( I )




Chiar, ce pot să ne facă ?
La 13 august 1967, Inacio de Souza și soţia sa Maria, de la o fermă situată între Cricas și Pilar de Goias, statul Goias, Brazilia, au observat un obiect „în formă de ciupercă”, cu diametrul de aproximativ 100 de picioare (33 de metri), staţionînd pe sol, lîngă clădirile fermei. Lîngă aparat erau trei „creaturi înalte de circa un metru, în costume galbene strîns lipite de corp”, care s-au îndreptat spre cei doi soţi. Se pare că, în împrejurări bine determinate, reacţiile noastre sînt aceleași, în Kansas ca și în Brazilia: Inacio și-a expediat soţia în casă și i-a acoperit strategic retragerea, trăgînd focuri de carabină în musafirii nepoftiţi. Spre deosebire de cazul Sutton, aceștia au reacţionat. Un jet de lumină verde a ţîșnit din disc și l-a lovit pe fermier în piept; Inacio a căzut. Maria a alergat spre soţul ei, în timp ce făpturile sosite din necunoscut s-au urcat în aparatul lor care a decolat, făcînd un zgomot asemănător unui roi de albine.
După cîteva zile Inacio a început să aibă senzaţii puternice de greaţă, de mîncărimi și oboseală a întregului corp. Transportat la spitalul din Goiana, capitala statului Goias, și supus unui consult, s-a constatat că suferea de leucemie, cu rapide alterări ale sîngelui. În două luni, greutatea sa a scăzut foarte mult, iar pe corp i-au apărut pete alb-gălbui. La circa 60 de zile după întîlnirea cu semenii din altă lume, Inacio a murit, prezentînd simptome tipice ale bolii de iradiere.
În după-amiaza zilei de 7 ianuarie 1970, în apropierea satului Jwjärvi, Finlanda, Aarno Heinonen și Esko Vilja au văzut pe cerul senin un nor ciudat, roșucenușiu, foarte strălucitor. Norul a coborît spre cei doi și s-a putut observa un obiect rotund, gri-strălucitor, cu aspect metalic și avînd baza plată, aflat în interiorul norului. Obiectul „zumzăind încet”, s-a oprit lîngă Heinonen; zumzăitul a încetat și ceaţa roșie-cenușie s-a risipit. „Era atît de aproape” – a spus acesta, „puteam să-l ating cu băţul de ski”. Partea inferioară a obiectului zburător avea circa zece picioare în diametru și prezenta trei umflături rotunde dispuse radial la 120°, ca trapele trenului de aterizare escamotabil.
Ce a urmat seamănă cu o secvenţă de film scienee-fiction (ca mai tot ce se întîmplă în cartea asta; și cred că niciodată fantasticul nu e în măsură să egaleze ceea ce se întîmplă în realitate): din obiect a „apărut” – în sensul că a apărut spontan, nu printr-o trapă – a apărut un fel de omuleţ foarte zvelt, de aproape un metru înălţime. Omuleţul a îndreptat o cutie neagră spre cei doi finlandezi încremeniţi, și scîntei ca niște vergele scurte de lumină roșie, verde, violetă, ţîșnind din cutia aceea, l-au atins pe Aarno Heinonen. Pe urmă s-a format din nou ceaţa roșiatică, și norul acela ciudat s-a îngroșat, s-a ridicat de la pămînt și a dispărut în cerul senin, luînd cu sine obiectul gri cu baza plată și pe omuleţul cel zvelt.
În scurt timp, Heinonen a început să acuze dureri interne violente; o lună întreagă urina lui a fost aproape neagră.
Pentru Esko Vilja, întîlnirea s-a soldat doar cu tulburări de echilibru, înroșirea feţei și, ulterior, a întregului corp.
În vara anului 1968, cînd o serie întreagă de în- tîlniri de gradul trei au zguduit Argentina, în apropiere de Olavarria, 400 kilometri sud-est de Buenos Aires, a aterizat o farfurie zburătoare din care au ieșit, după afirmaţia martorilor, trei piloţi înalţi de circa 2 metri, îmbrăcaţi în costume fosforescente. O grupă de militari argentinieni, la ordinul caporalului, a deschis foc cu armele automate împotriva celor trei și a navei în care sosiseră; dar gloanţele n-au avut nici un efect asupra OZN-ului și echipajului său. Un fascicul de lumină, emis de nava discoidală, i-a paralizat temporar pe zeloșii militari și pe caporalul lor; nu și-au revenit decît după ce farfuria zburătoare a decolat în trombă, lăsînd iarba arsă la locul faptei.
Tot cu înroșirea și umflarea feţei s-a ales și Rene Gilham din Merom, Indiana, SUA, după ce, împreună cu cîţiva vecini, a privit cîteva minute o farfurie zburătoare cu diametrul de 10-12 metri, care făcea „punct fix” la 60-70 metri deasupra lor. Din centrul obiectului zburător erau proiectate în jos fascicule de lumină albastră.
Doctorul Joseph Dukes, care l-a tratat pe Rene Gilham, a declarat că „arsurile acelea... semănau cu cele cauzate de expunerea prelungită la radiaţia unei instalaţii electrice de sudură”.
Brazilianul Onilson Patero, a cărui întîlnire cu nave din alte lumi va fi expusă ulterior mai amănunţit, a prezentat la consultul medical făcut imediat după găsirea sa pe autostrada Itajobi – Catanduva (Brazilia), doar cîteva urme de arsuri neînsemnate.
Două zile mai tîrziu, pe corp i-au apărut pete galben-verzui care s-au extins, fără să-i producă însă lui Onilson nici o senzaţie neplăcută. Encefalograma, electrocardiograma, examenul psihologic, au indicat un om perfect sănătos. Un om perfect sănătos cu urme slabe de arsuri pe faţă și pete ciudate, galben-verzui, pe torace și abdomen. Doctorul Elias Azis-Ghediak, de la spitalul Albino, Catanduva, a declarat: „pacientul meu a suferit arsuri neobișnuite, cauzate de radiaţii absolut necunoscute”.
Pînă la urmă, petele galben-verzui au dispărut de la sine, dar întîlnirea cu OZN-ul „său” nu i-a lăsat lui Onilson Patero amintiri foarte plăcute. „Bineînţeles că voiam să fug”, declara el, „dar nu puteam mișca picioarele. Parcă erau împiedicate de un lasso elastic...”
Tot împiedicaţi, izbiţi, ţintuiţi, s-au simţit și unii din locuitorii satului englez Warminster de lîngă Heytesbury, Anglia, începînd din acea sîmbătă cînd OZN-uri au început să staţioneze pe cer, în apropierea satului lor. Maiorul William Hill se întorcea de la parada armatei teritoriale, cînd motorul mașinii sale s-a oprit brusc; coborînd din bătrînul „Austin”, la atingerea solului a simţit cum o „forţă” l-a ţintuit pe călcîie. „Aerul vibra, și vibraţia aceea mă înconjura din toate părţile. Auzeam un fel de șuierat sinistru, întretăiat de zgomote ciudate, ca atunci cînd se rupe o bucată masivă de metal. Simţeam plutind în aer o ameninţare, nu știu cum să spun – fantastică, dar reală, o simţeam în aer, deasupra mea. Parcă era zgomotul unui frigider uriaș, care funcţiona însă departe și mai sus. După trei minute, lucrurile au revenit la normal. Am putut să mișc, și cînd am făcut contact motorul a pornit imediat”.
Declaraţia lui Hill e doar una din declaraţiile făcute de locuitori din Warminster în acea perioadă. Oamenii spuneau: „a fost o impresie certă, ceva mă apăsa în jos, mă ţintuia. Dacă ar fi fost în apropiere un șanţ, un adăpost, m-aș fi ascuns în el cu mare plăcere. Era ceva, ca un ciocan căzut din cer”.
„Am auzit un sunet ca un bîzîit înfundat – declara Eric Payne de 19 ani – dar nu venea de la sîrmele de telegraf. Nici nu pot spune sigur din ce direcţie venea – venea de peste tot. Sunetul acela plana deasupra mea, și totul vibra în jur, și era ceva care mă înspăimînta. Pe urmă a fost ca o cutie de conserve uriașă în care cineva rostogolește șuruburi și piuliţe mari, chiar deasupra capului meu. Am ridicat faţa, să văd dacă nu e un avion zburînd la joasă înălţime, și atunci am simţit o ploaie de lovituri ascuţite, pe frunte și obraji. Parcă eram în interiorul unui vîrtej, și vîntul îmi ridica părul în sus, și ceva mă lovea peste ochi, era groaznic. Și în același timp, capul și umerii îmi erau presaţi dureros spre sol. Am încercat să lupt cu acel atacant invizibil, dar nu știam cum s-o fac”.
Să fi nimerit oare, și maiorul Hill, și tînărul Payne, în „jetul” unui aparat de zbor cu motor antigravitaţional ? Oare emit aceste motoare – unele din ele – ceva similar cu un flux de particule antigravitaţionale ? „Ceva mă ţintuia... ceva mă apăsa în jos... părul se ridica, în vîrtej, dar capul și umerii erau presaţi dureros spre sol...” Faptul că „nu se vedea nimic” nu înseamnă mare lucru: nici cînd a dispărut Oliver Thomas nu s-a văzut nimic. Au fost situaţii cînd OZN-uri, sau obiecte de-ale noastre aflate sub fluxuri bizare de radiaţii, cîmpuri emise de OZN-uri, au devenit transparente – și de la transparent pînâ la invizibil nu mai este chiar foarte mult. Mi se pare însă interesantă stîngăcia evidentă în încercările de a explica ce se întîmplă – e limpede că oamenii aceia se întîlneau cu ceva pentru care noi n-am inventat încă cuvinte, noţiuni, și nu știau cum să descrie acel „ceva”, deși încercau s-o facă cît mai bine. Parcă ne mai întîlnim uneori cu această situaţie – în încercările scrierilor vechi de a fixa elemente (de înaltă tehnicitate, inclusiv) care depășesc mult cunoștinţele, impresiile obișnuite, evident vocabularul oamenilor din acele epoci. Oamenii aceia de demult care neau lăsat întîmplările lor, nici nu știau foarte bine ce văd; și nu aveau cuvinte, noţiuni măcar aproximative, pentru a descrie ce se întîmplă sub ochii lor. Și astfel relatările vechi de obiecte insolite, eventual OZN-uri, ajunse pînă la noi, degajă aceeași stîngăcie în încercarea de a povesti cu cuvinte de toate zilele lucruri atît de străine, încît nici nu ţin de lumea noastră. Iată descrierea Leviathanului din „Cartea lui Iov”: „Spinarea lui este șiruri de scuturi, înţepenite ca prin peceţi de piatră ! Unul se încopcie strîns cu celălalt, și nici vîntul nu poate pătrunde printre ele... Strănutul lui scapără lumina ochilor, și ochii lui sînt ca genele zorilor; din gura lui ţîșnesc jurubiţe de flacără, scapă scîntei de foc, din nările lui iese fum... răsuflarea lui dogorăște ca jăratecul și flăcări izbucnesc din gura lui... Pe pîntecele lui sînt cioburi ascuţite; el lasă pe pămînt scrijelituri de grapă... el face din mare o căţuie fumegîndă; în urmă-i, el lasă o dîră de lumină. Cine poate să pătrundă pînă la căptușeala zalelor sale ? Porţile gurii lui, cine le-a deschis vreodată ?”
Chiar, cine ?
Vocabularul bătrînului Iov n-avea zestrea cuvintelor, noţiunile tehnice de care beneficiem astăzi. Cînd Leviathanul devine, simplu, un vehicul acoperit cu blindaj ermetic, posibil metalic, propulsat probabil prin reacţie, capabil să meargă pe sol (cu șenile) și prin apă, echipat cu proiectoare puternice și cu ceva similar unui tun laser.
Atît doar, că nu știu ce căuta un asemenea vehicul pe Pămînt, la vremea lui Iov.
Parc-ar fi o povestire știinţifico-fantastică...
Să ne întoarcem însă la Warminster și la locuitorii lui „ţintuiţi, apăsaţi, orbiţi”, care vedeau uneori pe cer lucruri cu neputinţă de explicat.
Reverendul Graham Philips a observat deasupra Warminsterului „un obiect strălucitor, în formă de ţigară, care a rămas acolo circa 20 minute”. Harold Horlock și soţia sa, Dora, descriau „două traiste roșii, fierbinţi, despărţite printr-un spaţiu întunecat, pe ale cărui laturi atîrnau...”
Alan Chapman descria un avion neobișnuit observat prin binoclu, zburînd rapid la mare înălţime. „Avea o lumină mare, roșie, care clipea, și încă multe lumini albe, strălucitoare, pe lîngă lumina aceea. Părea să zboare pieziș, viteza lui era foarte mare și nu ţinea o direcţie constantă”.
E posibil ca măcar Alan Chapman să fi văzut, totuși, un avion obișnuit. Oricum, locuitorii din Warminster au hotărît că sînt „bîntuiţi”, au botezat „Lucrul Acela” forţa misterioasă care îi ţintuia la sol, și au început să pună în seama „Lucrului Aceluia” tot ce se întîmplă în jur, mai mult sau mai puţin neobișnuit – băltoaca apărută din senin în curtea din spate a lui Bill Curtis, sau ciulinul înalt de 12 picioare (patru metri) crescut pe islaz, despre care Dora Horlock spunea: „...A trebuit să cadă ceva din cer, ca să îl facă atît de mare”.
Mai ţineţi mine Culoarea căzută din cer a lui H. P. Lowerraft, unul dintre cele mai stranii și mai cutremurătoare lucruri citite vreodată, tocmai pentru că totul se întîmplă atît de simplu, aproape de fiecare din noi, și exact asta face nefirescul cumplit de firesc, și ușor de atins, încît ne întrebăm cum de lucrurile povestite nu s-au întîmplat totuși pînă acum ?
Oare chiar nu s-au întîmplat ?


11. De fapt, cam ce pot să
ne facă ? ( II )




Pot să acţioneze asupra mașinilor, avioanelor, tehnicii noastre cosmice, în aceeași manieră hotărîtă care indică limpede de partea cui este iniţiativa.
Majoritatea celor aflaţi în automobil, la întîlnirea cu OZN-uri, consemnează oprirea motorului. Aviatorii de pe aparate echipate cu motor clasic păţesc la fel, dar consecinţele sînt evident altele. Motoarele automobilelor aflate la trecerea de nivel peste calea ferată de lîngă Usovsk, URSS, s-au oprit cînd pe cer au apărut două OZN-uri argintii, dar trenul electric și-a văzut nestingherit de drum.
Fizicianul american Mac Kanibel consideră că motoarele cu aprindere internă – adică exact sistemul de aprindere al acestora – poate fi scos din funcţiune de la distanţă, generînd „un cîmp electromagnetic de o anumită frecvenţă”.
De regulă, după dispariţia cauzei – OZN – toate sursele afirmă că motoarele pornesc fără probleme.
Motoarele avioanelor reactive, neavînd nevoie de sistemul electric de aprindere pentru funcţionare curentă, aparent cel puţin, nu pot fi oprite de cîmpurile energetice generate prin simpla prezenţă a navelor din necunoscut; dar aparatura de radio și radiolocaţie este foarte puternic bruiată, și uneori aparatura de bord în totalitate, nu doar cea radioelectronică, prezintă perturbaţii și anomalii în funcţionare.
Să fie oare efectul puternicului cîmp termic, generat de unele OZN-uri ps lîngă cîmpuri electrice, electromagnetice și care provoacă modificarea puternică a parametrilor fizici ai maselor de aer ?
În primul capitol descriam întîlnirea a doi dintre camarazii mei de profesie cu un OZN deasupra Brașovului, și efectele încă suportabile manifestate asupra avionului și pilotului de această întîlnire.
Însă povestea se poate întîmplă și altfel.
La 1 iulie 1956 un avion de vînătoare-interceptare F-94 Starfire a fost dirijat cu ajutorul radiolocatorului la o ţintă neidentificată. Operatorul radar de la bord a descoperit ţinta pe ecran, și F-94 s-a îndreptat spre ea; apoi pilotul a văzut ţinta și la ochi – era un obiect strălucitor, în formă de disc, care stătea nemișcat.
În momeptul în care operatorul radar a cuplat emiţătorul sistemului de identificare IFF (Identification Friend or Foe – identificarea prin semnal de radiolocaţie a avioanelor amice sau inamice) deci, cînd un fascicul de unde electromagnetice cu anumite caracteristici, bine determinate, a iradiat discul strălucitor – motorul avionului Starfire s-a oprit. (Uite că se poate ! Ar fi și o explicaţie: temperatura mare a cîmpului termic generat de OZN determină o scădere accentuată a densităţii aerului, ceea ce duce la debit insuficient de aer în motor, îmbogăţirea excesivă a amestecului în camera de ardere, scăderea sub limita de funcţionare a raportului de diluţie – și motorul se oprește). Motorul s-a oprit, iar cabina avionului a devenit un infern mic și încins – cu toate că becurile roșii de incendiu, becurile acelea de care se teme toată lumea, nu s-au aprins. „Era... ca și cum suflul fierbinte al unei lămpi de sudură m-ar fi izbit peste faţă” – a spus mai tîrziu pilotul. N-a fost timp nici să raporteze la sol ce se întîmplă: i-a ordonat operatorului radar din cabina a doua să părăsească avionul, și s-a catapultat la rîndul lui.
Aproape orbit și sufocat, în timp ce se rostogolea în cădere liberă, reflexul de pilot l-a determinat să mai privească o dată OZN-ul: era „imens și circular”.
În 1971, două avioane militare ungurești MiG-21 au fost decolate și trimise la o ţintă neidentificată; pe ecranele radiolocatoarelor de dirijare de la sol, navigatorii-operatori au văzut cum cei doi vînători s-au contopit cu ţinta, și cum aceasta a dispărut în mare viteză.
Și n-a mai fost nimic.
Dar cu asta aproape ne-am obișnuit, s-a întîmplat de mai multe ori.
Ne-am obișnuit aproape și cu ideea că „ei” au defectat modulul de serviciu al expediţiei Apollo 13, și că ne urmăresc curent navele cosmice.
La 3 august 1958, o întinsă zonă a Romei a fost cufundată în întuneric, cînd un OZN luminos, foarte mare, a trecut deasupra orașului.
La 9 noiembrie 1965, o pană de curent provocată de OZN-uri în zona estică a SUA, din statul Maine pînă în statul New York, a lăsat în întuneric peste 30 milioane de oameni. Circuitele de siguranţă, de comutare, au refuzat să funcţioneze așa cum erau ele proiectate să funcţioneze. Ruptorii se deschideau fără explicaţie, și cînd tehnicienii încercau să restabilească circuitele, aceștia se deschideau din nou; s-au închis tîrziu, după ce OZN-urile semnalate în zonă au dispărut.
Deci, cam ce pot să ne facă ? În afara faptului că ne lasă pe întuneric, ne defectează rachetele avioanele, opresc motoarele mașinilor, ne opăresc feţele, provoacă leucemie și pete galben-verzui care trec de la sine, uneori ne paralizează, alteori acţionează asupra noastră prin intermediul unor forţe stranii care ne ţintuiesc de pămînt, încearcă să ne răpească și reușesc chiar, dispărem individual sau cu întreg regimentul în neștiut, cu caii, tunurile, puștile noastre model 1914 sau mai recent cu avioane F-8, F-94, MiG-21 – ce pot să ne mai facă ?
Gred că pot să facă ce vor; dar nu vor. Cred că, de fapt, vor să ne lase cît mai în pace. Raportat la numărul total de observaţii, de întîlniri de diferite grade, numărul situaţiilor în care s-a ajuns la conflicte cu OZN-urile și cu ocupanţii acestora, este suficient de redus ca să confirme că, de fapt, vor să ne lase cît mai în pace.


12. Ce le facem noi lor




De obicei, tragem cu pușca.
Familia Sutton a tras cincizeci de focuri de armă, în aproximativ două ore.
Inacio de Souza a trimis-o pe Maria în casă, și a tras cu carabina în cele trei făpturi strălucitoare care se apropiau.
La Olavarria, caporalul și soldaţii săi au primit cu rafale de mitralieră echipajul unui OZN, atunci sosit din altă lume.
În 1964, un grup de tineri din Rio Vista, California, au făcut exerciţii de tir pe un OZN cilindric; se auzea sunetul gloanţelor ricoșînd pe suprafaţa din metal.
Un poliţist declara: „...era limpede că nu pot să ajung obiectul acela (un OZN). Așa că am scos pistolul și am tras în el”.
Reacţie tipică; cînd putem, tragem cu tunul, cu rachete, cu armamentul de la bordul avioanelor.
În 1952, două aparate de vînătoare F-102 au interceptat un OZN deasupra Whasingtonului, l-au încadrat și au tras asupra lui cu tunurile de bord.
Se pare că a căzut o bucăţică de OZN.
În 1972, Jean Thoroval, corespondent de presă american aflat în Vietnam, comunica că baterii de rachete și artilerie antiaeriană au deschis focul asupra unui imens OZN roșu-portocaliu. Rachetele și proiectilele explodau înainte de a reuși să atingă OZN-ul.
O situaţie similară este descrisă într-un document NATO, dat publicităţii în 1976.
De ce facem asta ?
Dacă de Souza s-ar fi dus spre ei și i-ar fi poftit în casă ?
Dacă cei doi Sutton i-ar fi spus omuleţului de nichel: „Hello ! Cu ce putem să-ţi fim de folos ?”
Dacă rachetiștii și-ar fi păstrat rachetele pentru ţinte mai precis identificate ?
E ușor să îmi pun întrebările astea stînd pe scaun, la mine acasă, cu cockerul Tom la picioare. N-am fost niciodată în cabina acelor avioane care zburau spre o imensă navă din necunoscut, nu m-am aflat pe cîmpul gol, luminat violent de proiectoarele unui disc de 50 metri diametru care planează tăcut deasupra solului, și în care se deschide o trapă, etc.
N-am văzut o faţă cu ochi imenși, privindu-mă fix prin vizorul măștii etanșe.
Am văzut doar un ou de lumină, trecînd la 100 de kilometri depărtare.
Habar n-am cum aș reacţiona dacă lucrurile s-ar petrece foarte aproape de mine, între ei și mine, cu mine. Ar fi posibil să fug, să urlu, să trag cu pistolul, dacă aș avea pistol.
De ce ?
Se pare că toţi cei implicaţi direct în întîlniri cu OZN-uri, cu echipajele mașinilor sosite din neștiut, au același sentiment de teamă, groază, panică dincolo de raţiune, și reacţia violentă e firească în acest context.
Ce determină sentimentul de teamă amintit de mulţi dintre cei implicaţi direct și de aproape în întîlniri cu OZN-uri ? Din ce zonă a instinctului nostru, ca memorie a speciei, iese acest sentiment apropiat de teroare ? Este oare generat de o incompatibilitate cu cei care ne vizitează, neajunsă încă la nivel de conștientizare, dar resimţită violent de tot ceea ce sîntem, în afară de fiinţa strict raţională ? Oare simpla noastră structură, reacţionează astfel în faţa unui necunoscut care nu seamănă cu nimic, pentru care nu găsim termen de comparaţie în întreaga noastră zestre genetică, oglindind toată istoria și experienţa speciei ? Sau dimpotrivă, ne stăpînește tulbure amintirea teribilă a unui lucru întîmplat înainte de a ști că sîntem, dar încrustat pentru totdeauna în tot ceea ce ne alcătuiește ? Ce lucru ? Și încă, oare așa se întîmplă lucrurile peste tot ?
Oare peste tot lumile resping, din motive încă neștiute, ceea ce vine din alte lumi ? Și noi, parte de sînge a acestei planete de care nu știm cum să ne mai desprindem, simţim exact asta, fără să știm că o simţim ? Și reacţia noastră e doar o infimă parte, partea vizibilă și știută a respingerii la scară planetară ? Caii care necheazâ, plantele care se veștejesc, apa care seacă, ţărîna care se usucă și crapă, pustiurile care înaintează inexorabil, an după an...
Nu cred.
Fără să mă bazez pe mare lucru, nu cred.
Am ieșit în Cosmos, cînd am avut cu ce, și ne-am întors.
Ne-am întors și de pe Lună, cum ne-am întors.
Atunci de unde teama, violenţa, respingerea ?
Poate nu sîntem încă pregătiţi, ca specie, pentru ceea ce se întîmplă ?
Cunosc teama, am probleme cu ea personal, ca pilot de vînătoare.
Doar cine n-a fost în cabina unui avion gonind cu 2500 km pe oră la 19-21000 metri de scoarţa pămîntului, și n-a văzut atunci și acolo aprinzîndu-se becuri roșii de avarie, poate crede că nu există frica. Am fost acolo, și becurile roșii ardeau, și am știut că frica o să vină, face parte din noi, și cînd a venit am spus, ei și, mi-e groaznic de frică. Mi-e groaznic de frică, și sînt singur în avionul ăsta paradit, și am toate motivele să-mi fie frică, dar să vedem ce este de făcut. Pentru că vreau să ajung totuși jos cu avionul ăsta, așa paradit cum e.
Și am ajuns.
Nu numai eu, toţi piloţii trecem prin asta. De aceea știm foarte bine ce inutil este să întrebi: „ţi-a fost frică ?” Bineînţeles că mi-a fost frică. Dar m-am întors, și măcar una din raţiunile acestei întoarceri este exact a pleca din nou; și miza întoarcerilor viitoare este că niciodată n-o să las teama să mă copleșească, să se transforme în panică.
Dar aparatul meu a fost făcut pe Pămînt, și la douăzeci de kilometri înălţime sînt totuși acasă, chiar dacă ceva mai departe; și totul se întîmplă între mine și planeta care m-a născut, iar avionul este și el de fapt un Pămînt mititel care îmi dă oxigen și căldură chiar dacă uneori se defectează și atunci mi se face frică.
Dar navele din necunoscut sînt poate altceva, nici nu știm precis ce.
Coboară din ele niște tipi despre care iar nu știm mare lucru.
Și tipii ăia vin direct spre noi.
Așa se naște, cred, panica.
Atunci scoatem pistolul și tragem.
De fapt, o analiză mai atentă a lucrurilor arată că piloţii veniţi din neștiut acţionează dur numai ca legitimă apărare, la atacurile noastre direct agresive. De cele mai multe ori însă, „ne fac râu” involuntar – prin efectele avute asupra noastră de simpla funcţionare a mașinilor zburătoare pe care le folosesc.
Așa s-a întîmplat cu Rene Gilham, de exemplu, în cazul lui Aarno Heinonen, se pare că afecţiunile ulterioare nu au fost produse de scînteile ţîșnite din cutia neagră, ci tot de către cîmpul de forţă (?) emis de OZN în procesul firesc al funcţionării lui: Esko Vilja n-a fost atins de scinteile multicolore, dar și el a prezentat simptome de arsuri.
Mai mult, se pare că în unele situaţii, conștiente de posibilele efecte negative cauzate de funcţionarea OZN-urilor, echipajele caută să ne protejeze, acoperindu-și aparatul staţionat la sol cu un „sac” de plastic –  ca în cazul Catanduva. În același timp, ambalajul de plastic poate însemna o intenţie de camuflare sau de protejare a propriului echipaj, în cazul debarcării acestuia.
De ce deasupra Clujului și Iașului OZN-urile au staţionat ore în șir în interiorul unui înveliș protector ? Se întîmpla oare ceva ce nu trebuia văzut de jos ? Sau ne protejau de o posibilă influenţă nocivă ? Se ascundeau pur și simplu, încercau să-și ia o înfăţișare comună, la adăpostul căreia să ne studieze mai bine ? Cum să te ascunzi, într-un balon pe care mi-l duce vîntul atunci cînd este vînt ? Sau poate nici nu contăm, și atunci înseamnă că se întîmplă un lucru care s-ar fi întîmplat oricum, cu noi sau fără noi ? Oare chiar ne vor binele echipajele din OZN-uri, sau se ascund, sau nici nu se sinchisesc de noi ?
Cred că însăși noţiunea de bine-rău e discutabilă, și se poate cel puţin inversa, în relaţia cu fiinţe despre care nu știm pimic. E posibil să aibă criterii atît de diferite de bine-rău, încît înseși aceste noţiuni să își piardă sensul. Mai ţineţi minte cu ce a speriat echipa trenului 91, Monon-Indianapolis, formaţia de patru OZN-uri discoidale ? Cu raza unei lanterne puternice. Mulţi automobiliști spun că „păreau să se ferească de raza farurilor” (OZN-urile). În cazul avionului F-94 Starfire, OZN-ul a trecut la agresiune cînd a fost pusă în funcţiune staţia IFF, deci cînd a fost iradiat cu un fascicul dirijat, relativ îngust, de unde electromagnetice dintr-o anumită gamă de frecvenţe. Nici razele de lumină, nici fasciculele aparaturii IFF nu ne fac rău – dar ce semnificaţie pot avea ele pentru colegii din neștiut ? Ce semnificaţie are, acolo de unde vin, o rază de lumină ? Un fascicul de unde ? Un avion care cade ? Un om care moare ?
Ce înseamnă pentru ei copacii, apele, lanternele, automobilele, un bob de grîu, copiii, cîinii noștri cocker, noi înșine – ce sîntem pentru ei, după atîţia ani de cînd plutesc deasupra în discurile lor strălucitoare și nu fac altceva decît că ne lasă să încercăm să fim noi înșine, și acţionează de regulă numai atunci cînd reacţia noastră la discurile strălucitoare, la sferele de foc, la cei coborîţi din navele cu 3, 4, 6, 8 picioare telescopice de aterizare, depășește fără voia noastră legi, reguli, limite niciodată știute ?
Pînă unde poate merge deosebirea între ceea ce vedem, cînd de fapt privim unul și același lucru ?
13. Metalogica




În vara-toamna anului 1940 pe cerul planetei se luptau avioane, avea loc bătălia Angliei – confruntare dintre Luftwaffe și Royal Air Force – una din cele mai dure încleștări în istoria războiului aerian. Miza piloţilor britanici era, simplu, ţara – și piloţii de pe Spitfire și Hurricane au făcut imposibilul, reușind să oprească ofensiva pornită din cer asupra Insulelor Britanice. „Niciodată, atît de mulţi, n-au datorat atît de mult, atîtor de puţini” – declara Winston Churchill, recunoscînd public datoria de neplătit, contractată de întreaga naţiune faţă de un pumn de oameni, piloţii strînși în chingi în cabinele înghesuite ale avioanelor de vînătoare. Mă rog, nici Bătălia Angliei și nici declaraţia premierului britanic de atunci nu au legătură directă cu această carte, însă e bine ca unele lucruri să fie pomenite uneori, ca aducere aminte. Legătură directă cu cartea asta are însă un zbor din timpul acelei încleștări aeriene, patrularea în zona Douvres a căpitanului Grayson din RAF, executată într-una din nopţile anului 1940. Raportul căpitanului, reprodus în revista „Coronet”, numărul din aprilie 1943, relatează în limbajul concis al pilotului de vînătoare întîlnirea sa cu un biplan „Fokker”, aparat folosit de forţele aeriene germane în primul război mondial. Încă din anii ’20 „Fokker” era considerat ca fiind atît de depășit, încît mai exista doar ca epavă prin cimitirele de avioane; contrariat de acea apariţie cunoscută lui doar din povestirile colegilor vîrstnici și din albumele cu începuturi aeronautice, pilotul englez a virat, apropiindu-se cît mai mult de venerabila relicvă.
Noaptea, distanţa dintre două avioane aflate în zbor se apreciază greu, ai mereu impresia că celălalt aparat, umbră nedeslușită, e prea departe, te apropii de el și brusc se vede foarte mare, acoperă orizontul întunecat, și în străfulgerarea de lumină, rază de lună, se văd deodată detalii, cupola cabinei, antena, numărul de înmatriculare, trapele, lansatoarele, linii întrerupte alcătuite de nituri pe suprafaţa lustruită. Așa a văzut și căpitanul Grayson, fără să creadă ce vede, că anacronicul „Fokker” avea pe aripi și pe derivă „Crucea de fier”, insigna avioanelor germane în prima confruntare mondială, iar pe fuselaj era pictată emblema escadrilei comandate de „baronul roșu”, vestitul as al aviaţiei germane, căpitan Manfred von Richthoffen – emblema Circului zburător.
S-a întors oare în trecut, pentru cîteva minute, căpitanul-aviator Grayson ? Luna aceea, cerul de noapte sub care zbura, au fost pentru un timp oarecare ale anului 1916 ? 1917, 1918 ? Sau pilotul de pe Fokker, la comenzile aparatului său din pînzâ întinsă pe nervuri de lemn tare, era catapultat în viitor, fără să știe vreodată că a zburat prins în colimatorul unui inamic – dar într-un război care se întîmplă cu 22—24 de ani mai tîrziu ?
Ce s-ar fi întîmplat dacă Grayson ar fi apăsat pe trăgaciul tunurilor sale de bord ?
În ce timp, al său sau al pilotului german, ar fi zburat proiectilele trase din Spit într-o noapte a anului 1940, asupra Fokkerului care de peste două decenii dormea în cine știe care cimitir de avioane ?
S-ar fi topit oare, în acea clipă de neconceput, întreaga viată victorioasă a pilotului german, pre- supunînd că pînă la urmă a scăpat, s-a însurat, a avut copii ? Cu ce urmări ? Pentru acea familie, pentru Germania, Europa, pentru întreaga noastră lume care oricum nu e prea mare ?
Sau gloanţele ar fi străbătut o fantomă de avion ?
Sau ar fi închis un cerc în acel timp frînt și s-ar fi orînduit din nou, cuminţi, în benzile din cutiile pentru muniţie ale avionului Spitfire ?
Ori poate, asemenea lucruri se întîmplă așa încît eventuale consecinţe ulterioare sînt excluse ? În sensul că acel pilot german sau într-adevăr a scăpat și a făcut copii cu a sa frau, sau ar fi fost oricum doborît după încă un sfert de oră de zburat, în chiar acea noapte, dar de către un pilot englez al timpului său, aflat la comenzile unui „Camel” sau ale unui „Gladiator” ?
Oare într-adevăr, se pot alătura lumi de nealăturat ? Există breșe în timp, discontinuităţi care permit zborul, sub cerul aceleiași nopţi, al unui „Fokker” german în aparatul de ochire al vînătorului britanic ? Dacă lucrurile se întîmplă așa, înseamnă că putem rămîne, indiferent de noi, prizonierii pentru totdeauna ai unei lumi în care nu ne-am născut niciodată ? Sau ai aceleia din care am plecat de mult ?
E posibil ca acele nave aeriene necunoscute, care în afară de stînga-dreapta, sus-jos, faţă-spate, dispar, se topesc în văzduh – e posibil ca ele să plece de fapt în timp ? Sau, mai bine, și în timp ?
În dimineaţa zilei de 1 iulie 1965, bătrînul Maurice Masse din Valensole, Franţa, a văzut un aparat oval aterizat pe cîmpul său de lavandă. S-a îndreptat indignat spre cei doi piloţi care striveau tufele sub tălpile ghetelor de zbor, și doar în imediata apropiere a remarcat ciudăţenia aparatului și echipajului – nu rnai văzuse niciodată asemenea lucruri. Adînciţi la rîndul lor în observarea solului și plantelor, cei doi piloţi sosiţi din neștiut l-au văzut doar cînd era foarte aproape; au îndreptat spre el un tub misterios, și bătrînul n-a mai putut face nici o mișcare. Ca și în alte cazuri, și-a păstrat însă capacitatea de a observa și înregistra ce se întîmplă. Piloţii veniţi de nu știu unde l-au cercetat cu atenţie, apoi au plutit pînă la trapa deschisă în fuselajul oval, au intrat și s-au pregătit pentru decolare; Masse vedea toate aceste pregătiri, prin peretele transparent al cabinei. Aparatul s-a ridicat vertical cîteva zeci de metri și... a dispărut, sub ochii bătrînului fermier. Unde a dispărut ? În alt spaţiu ? S-au dus în alt timp, timpul acela al lor, despre care nu știm nici măcar dacă e înaintea sau în spatele timpului nostru ? Sau perpendicular pe timpul nostru, de ce nu ?
Sau poate ei știu atîtea despre atomi, particule subatomice, încît materializarea-dematerializarea spontană reprezintă mijlocul cel mai comod de a călători ? Dintr-o, și într-o lume unde fizica a reușit să ajungă atît de departe, încît nici nu putem bănui ce implicaţii intrinseci au în viaţa de fiecare zi, în felul firescului lor de acolo de a exista, a percepe, a gîndi și acţiona – acele cunoștinţe pe care abia îndrăznim să le întrevedem că ar putea fi totuși posibile ? Și aparatele lor, OZN-urile, reprezintă în realitate instalaţia necesară acestui proces ?
Atunci, de ce zboară ?
Nu se pot materializa și transforma din nou în energie pe sol ?
Sau procesul afectează și o zonă oarecare în jurul subiectului, și atunci e preferabil ca el să aibă loc într-un spaţiu relativ liber ?
La 7 februarie 1969, în jurul orei șapte dimineaţa, tînârul Tiago Machado din Pirassununga, Sao Paulo, Brazilia, a văzut coborînd din cer o navă emisferică, care răspîndea o lumină albastră. A reușit să ajungă primul, din toată mulţimea care alerga spre locul de aterizare, și s-a oprit la 10-12 metri de OZN; acesta semăna cu o cupolă plată din aluminiu, avînd la partea superioară cabina transparentă. S-a deschis o trapă și doi omuleţi în salopete argintii, cu căști ermetice, înalţi de 1,1-1,2 metri, au plutit spre sol. Prin vizoarele străvezii, Tiago a văzut feţele gălbui, cu nasuri turtite la vîrf; în dreptul bărbiei căștile aveau un fel de tub scurt, și sunete răgușite, guturale – vocile piloţilor ? se auzeau din tuburile scurte. Piloţii aceia, colegii mei veniţi din neștiut la bordul cupolei din aluminiu, lăsau impresia că se tem de binoclul atîrnat pe pieptul tînărului brazilian.
Mai ţineţi minte tuburile din care ies tot felul de raze ? Oricum, Tiago a scos binoclul, l-a pus jos, și omuleţii au părut mulţumiţi de acest lucru; pe urmă, cînd Tiago Machado și-a aprins o ţigară, cei doi au găsit că fumatul e un lucru atît de amuzant, încît au izbucnit în rîs. Brazilianul s-a aplecat, a pus pachetul cu ţigări pe iarbă – uite că se poate și așa ! Fără pistoale, fără carabine, fără rachete și avioane de luptă ! – și l-a împins cu piciorul către piloţi. Unul din ei a întins mîna deasupra pachetului, acesta s-a ridicat în aer – și pilotul cel mititel l-a luat si l-a băgat în buzunar !
Atunci s-au apropiat ceilalţi oameni, veneau aler- gînd dinspre oraș, și piloţii în salopete argintii au început să se ridice plutind spre vîrful discului, au  intrat în cabină, și locuitorii din Pirassununga au văzut doar cum aparatul decola, acoelerînd din ce în ce mai mult.
Așa simplu ? Se ridică și gata ? Un pachet de ţigări, doi piloţi argintii, o navă emisferică, cu cabină transparentă în vîrf ? Se poate așa, ca și cum n-ar mai exista greutate, fără motoare, fără elici, fără jeturi incandescente lovind solul ? Noi avem un cuvînt pentru asta, levitaţie. E ceva în neregulă – de obicei inventăm obiectul, descoperim fenomenul, după aceea îi dăm un nume. Sau avem cuvinte care păstrează doar amintirea unor lucruri care au fost ?
Știţi ce a răspuns Atan-Atan, primarul din Han- garoa, Insula Paștelui, cînd Thor Heyerdahl l-a întrebat cum cărau strămoșii lui, cale de kilometri, imensele statui în greutate de zeci de tone, din craterul vulcanului Rano Raraku, pînă pe terasele – ahu, special pregătite pe ţărmurile insulei ?
„Nu le cărau în nici un fel”, a răspus primarul Atan. „N-a fost nevoie. Mergeau singure”.
Și ar mai fi sferele din Costa Rica, imensele capete olmece, lespezile de la Stonehenge, Trilitonul de la Baalbek, piramidele, pietrele gigantice ale fortărcţei Sacsayhuaman.
Și mai sînt visele acelea nedeslușite, în care se face că zburăm. Oricum, însă, știrile despre ce se întîmplă în realitate depășesc cu mult ceea ce am reușit noi să credem că ne amintim, sau să visăm.
În noaptea de 30 august 1970, la Haderslev, Danemarca, motorul automobilului condus de poliţistul Evald Maarup s-a oprit, iar farurile s-au stins. Dar nu s-a făcut întuneric; automobilul era învăluit într-o lumină strălucitoare, care „venea de sus”, iar aerul din mașină a devenit fierbinte. Deasupra mașinii staţiona tăcut un disc cu diametrul de 50 picioare, din mijlocul căruia ţîșnea un fascicol luminos. După cîteva secunde, fasciculul de lumină s-a retras, adică nu s-a stins, efectiv s-a retras, ca un con a cărui bază, din ce în ce mai mică, se ridică spre vîrf – și OZN-ul a plecat, și Maarup a reușit să pornească mașina etc. Ca obicei. Revista „Phenoménes Spatiaux”, nr. 30 din 1971, relatează întîlnirea cu un OZN care emitea o rază de lumină curbă. La 30 octombrie 1971, mergînd de-a lungul litoralului între Tocopilla și Antofagasta, Chile, comerciantul C. Hermanachea a observat un OZN staţionat deasupra șoselei, la mai puţin de un kilometru. Din OZN a ţîșnit un fascicul de lumină „care descria cercuri, ca și cum ar fi căutat ceva. Marea și stîncile se vedeau clar, ca în plină zi... iar acest fascicul era curb, ca un jet de apă ieșit dintr-un furtun de stropit”.
Analizînd acest caz, Florin Gheorghiţă („OZN – o problemă modernă”. Ed. Junimea, 1973) sugerează posibilitatea existenţei la bordul OZN-ului a unor „dispozitive capabile să genereze acţiuni gravitaţionale de zeci de ori mai mari decît cele ale Soarelui nostru... a cărui forţă gravitaţională, de 28 de ori mai mare decît a Pămîntului, menţine un întreg sistem planetar în echilibru – dar reușește să producă curbări ale razelor luminoase, doar de 1,8 secunde de arc”.
Nu era mai simplu să lumineze direct în jos, dacă tot vroiau să vadă marea și stîncile ?
Și ce înseamnă, de fapt, existenţa unui astfel de dispozitiv la bordul unui vehicol aerian ? Ce nivel de nebănuite cunoștinţe consfinţește el ?
Oare, într-adevăr au ajuns atît de departe, știu atît de multe ?
Poate nici n-au ajuns, cu mult mai departe decît noi.
Poate, simplu, au luat-o doar pe alte căi, sărind și minunindu-se de lucruri care pentru noi sînt întîmplări de toate zilele. Poate, trudind la mașinile lor de curbat lumina, au trecut, de exemplu, peste acustică. Poate nici n-au muzică, și un concert de Bach li se pare la fel de minunat și inexplicabil cum e pentru noi lumina aceea care pleacă în sus, se încovoaie și luminează pînă la urmă în jos. Poate ăsta e doar felul nostru de a vedea, dinafară; poate spaţiul lor e curb, și ei își cară spaţiul curb sau contorsionat dracu știe cum, peste tot unde merg, și lumina arcuită pentru noi ei o văd dreaptă ca săgeata ?
Și poate le-ar plăcea la nebunie muzica noastră ?
Și ar fi echitabil să le oferim un album cu Concertele brandenburgice, contra secretului de curbare a luminii ?
Dar nu se întîmplă așa.
Nu coboară, în salopetele lor argintii, să ne spună: „n-o luaţi chiar așa, chestia asta cu lumina. Se curbează singură, sub acţiunea gravitaţiei terestre. Știţi, noi avem altfel de lumină”.
De ce nu coboară ?
Posibil că, așa asemănători pe dinafară, gîndesc pe dinăuntru altfel decît noi. Și această diferenţă se datorește, nu în ultimul rînd, cunoștinţelor diferite pe care le au despre ce se întîmplă în jur – mai precis, naturii acestor cunoștinţe, decît cantităţii lor.
De aceea, e hazardat să încercăm măcar să descifrăm logica semenilor veniţi din necunoscut la bordul unor mașini, despre care nu știm decît că există ? Este oare greșit să considerăm măcar că, cel puţin în vizită la noi, o fiinţă raţională de 35 cm înălţime va lega între ele lucrurile altfel decît un ozenaut lung de 3,5 metri ? Există totuși elemente comune în modul de comportare al celor veniţi din neștiut, indiferent de culoarea, înălţimea, echipamentul lor. Aceasta duce la ideea unui sistem unic de a raţiona – cel puţin în unele privinţe.
În privinţa noastră, ca parte de sînge a acestui pămînt.
Cred că sînt necesare cîteva precizări. Logica unui om, unui grup, a unui sistem social la un moment dat, depinde de o serie de elemente, inclusiv nivelul de cunoaștere în momentul în care o înlănţuire de acţiuni finalizează într-un act logic, într-un comportament.
Care este universul de cunoaștere în care se mișcă colegii mei din neștiut ? Pînă unde a reușit să ajungă, ceea ce aici numim știinţă, în numeroasele neștiuturi din care se pare că vin ? Ce reprezintă, ce modificări faţă de modul nostru de a acţiona poate induce în felul de a gîndi al unei societăţi cunoașterea, și stăpînirea unor cunoștinţe ca levitaţia, telepatia, efectul pierderii de masă, și așa mai departe ?
Uite cum se nasc întrebări la care va trebui, odată și odată, să răspundem.
Prin ceea ce știu, ne depășesc net în materie de construcţii de aeronave, atît în ceea ce privește celula, corpul propriu-zis al aparatului, cît și în privinţa instalaţiei de forţă. Ne sînt superiori în posibilităţile de a călători de la ei pînă la noi, oriunde ar fi locul din care pleacă, și în stabilirea condiţiilor de călătorie. Jonglează lejer cu o fizică pe care nici măcar nu o bănuiam, nu o bănuim, o constatăm numai, uluiţi, urmărind evoluţiile OZN-urilor – sau o simţim pe pielea noastră, la contactele cu misterioasele mașini de zburat și ocupanţii lor.
Pentru un avion de vînătoare modern, suprasarcina, factorul maxim de sarcină admis ca limită de rupere, este de 12-14 g (unităţi de acceleraţie gravitaţională), iar suprasarcina admisă în exploatare este de 8-9 g. Limita fiziologică de rezistenţă a pilotului antrenat, protejat în costumul special anti-g, este de 6-8 unităţi de suprasarcină. O staţie specializată în urmărirea și studierea fenomenului OZN, aflată în SUA, înregistra la 2 septembrie 1974 zborul unui aparat necunoscut, evoluînd la 82000 metri înălţime, cu 16000 kilometri pe oră. Aparatul acela a executat două „viraje” în unghi drept, adică două schimbări instantanee de direcţie, fără micșorarea vitezei, continuîndu-și de fiecare dată zborul sub un unghi de 90° faţă de direcţia anterioară. Executarea virajelor cu avionul are ca urmare directă apariţia unei forţe centrifuge, proporţională cu viteza de zbor, înclinarea avionului, efortul exercitat de pilot pe manșă pentru bracarea comenzilor – forţă convertită în unităţi de acceleraţie gravitaţională, care acţionează asupra aparatului și a celor aflaţi în el. Pentru noi, un viraj executat cu 6-7 g este un viraj strîns, aproape de limita de rezistenţă.
Calculînd suprasarcina unui viraj de 90° la viteza de 16x103 kilometri pe oră, executat în timp zero și cu rază practic nulă – evoluţie executată curent de OZN-uri – rezultatul este: 3000 g. Tot ce era în aparatul acela a cîntârit deci de 3000 de ori mai mult, structura de rezistenţă, zdrobită sub propria ei greutate, a rezistat la o sarcină de 3000 de ori mai mare decît cea nominală, motorul, aparatura de bord – nu mai vorbesc de echipaj. Noi ne laminăm, literalmente, la 8 g în costumele noastre de suprasarcină – cu sîngele devenit dens și greu ca mercurul, cu inima incapabilă să pompeze acest sînge, cu pleoapele nemaiputînd sta deschise deasupra ochilor, cu cîmpul vederii îngustîndu-se, trecînd, prin „vălul cenușiu”, înceţoșat, la „vălul negru” al orbirii totale. Neputînd mișca mîinile, picioarele pe comenzi, articulînd ininteligibil cuvintele la radio, respirînd spasmodic – asta la 7-8 g. Am văzut avioane îndoite la 10 g și care după aterizare au fost trimise direct la fier vechi. Cu duralul fuselajului, planurilor, încreţit pe extrados și forfecat, ieșit din nituri pe intrados. Impactul la prăbușire al unui avion dezvoltă de la cîteva zeci, la cîteva sute de g-uri – în funcţie de viteză și unghiul de impact – și puţini sînt cei care n-au văzut, măcar în poze, cum arată un avion prăbușit. Am văzut asemenea avioane, nu numai în poze, aș fi dorit foarte mult să nu le văd, dar asta e altă poveste, mă rog, sau poate nici măcar nu e altă poveste, și pot să spun... mai bine nu spun nimic. E foarte greu, de spus ceva. Oamenii de știinţă americani au apreciat că asemenea suprasarcini pot fi suportate de mașinile zburătoare și piloţii lor, în condiţiile posibilităţii anulării stării de gravitaţie. Această posibilitate a fost demonstrată, principial, de către fizicianul sovietic Gherlovici în lucrarea „Teoria cîmpului fundamental”. N-am înţeles foarte bine ce înseamnă fundamental” și care sînt proprietăţile lui; este însă ușor de înţeles că cine se joacă cu gravitaţia, stăpînește călătoriile interplanetare, interstelare, intergalactice, întreg spaţiul în care există gravitaţie. Și nu pierde nici foarte mult timp cu drumul – aminteam că un membru al Academiei de Știinţe a R.S.S. Bieloruse, Veinik, pe baza principiului zborului radial, a demonstrat încă din 1973 posibilitatea realizării unor viteze care depășesc de șapte ori viteza luminii. Deci, 2,1x106 km/sec. Deci, ajungem pe o lume situată la 30 ani lumină, în 4,3 ani tereștri. Numai 4,3 ani tereștri. Adio limite biologice, adio prăpastia distanţelor de negîndit măcar. Aplicăm teoria cîmpului fundamental și nu mai avem probleme nici cu accelerarea treptată, nici cu frînarea gradată – practic, rezistăm la orice acceleraţie, pozitivă sau negativă, ca și cum n-am mai avea masă. Poate nici nu mai au masă, OZN-urile. Poate constructorii lor cunosc și aplică teoria efectului pierderii de masă, eliminînd din structurile moleculare acele particule elementare – quarcii – care conferă proprietăţi materiale corpurilor, cu toate consecinţele – masă, greutate, inerţie, și exact asta permite acele accelerări și viteze care, la asemenea valori, nici nu mai știu dacă rămîn așa cum le cunoaștem. Ca deplasare a unui mobil într-un sistem de coordonare dat. Cred că la asemenea valori, noţiunea de viteză ca mărime fizică, așa cum o cunoaștem, își pierde sensul. Se transformă în ceva despre care îmi permit doar să spun că e la graniţă cu filozofia.
Poate piloţii din neștiut nici nu zboară, de la ei la noi, în sensul în care înţelegem noi asta – ca deplasare, ca acoperire de distanţă. Poate doar trec, de la ei spre noi, așa cum trecem noi dintr-o cameră în alta. Poate trăim în spaţii diferite, și ei sînt perpetuu lîngă noi, numai că nu știm să îi percepem, într-un fel sau altul. Poate sînt mereu înaintea noastră cu o singură secundă peste care nu putem trece, poate timpul lor curge paralel cu al nostru, ca dreptele din spaţiul euclidian care nu se întîlnesc niciodată. Și pentru că toate lucrurile se leagă, îmi amintesc cum s-a dus după apă Oliver Thomas fără să se mai întoarcă, dar a putut fi auzit strigînd ceva – așa cum putem auzi strigînd pe cineva aflat în spatele unui zid pe care nu știm cum să-l trecem. Și atunci, cei veniţi în OZN-uri nici nu sînt călători plecaţi la drum în accepţia dată de noi noţiunii. Devin, simplu, fiinţe capabile să se joace cu spaţiul, îl împart prin pereţi imponderabili în felii care nu se ating decît accidental, și în fiecare felie acţionează alte legi, e alt spaţiu, și trec dintr-un spaţiu în altul, cum trecem noi din stradă în casă. Sau poate spaţiul e unic, dar ei se dematerializează, conform teoriei efectului pierderii de masă ? Râmîne matricea energetică, uneori invizibilă cu ochiul liber, păstrîndu-și nealterată capacitatea de gîndire, acţiune, de funcţionalitate – în cazul obiectelor. Au existat OZN-uri vizibile doar pe ecranele radar, în condiţii meteo favorabile și la distanţe care permiteau observarea lejeră cu ochiul liber. Șase avioane de vînătoare decolate de pe un portavion american au fost dirijate la un astfel de OZN; l-au prins și ele pe ecranele radiolocatoarelor de bord, la 20 mile, la 10, la 3, la o milă – din cabinele acelor avioane piloţii raportau că nu văd nimic cu ochiul liber. Unul din avioane s-a apropiat foarte mult, s-a contopit pe ecran cu semnul ţintei, a dispărut, simplu, din ochii coechipierilor. Nu explozie, nu prăbușire, nu s-a găsit nimic în marea răscolită cu nave, cu avioane, cu submarine, cu sonare, cu batiscaful Alvin – a dispărut doar, fără urmă. Și semnul acela de pe ecranele radiolocatoarelor a accelerat formidabil și s-a depărtat cu o viteză fantastică. Și au rămas doar cinci.
Ce s-a petrecut lîngă Catanduva, statul Sao Paulo, Brazilia, la sfîrșitul anului 1978, nu explică mare lucru, dar face legătura directă între OZN-uri si provocarea transparenţei unor obiecte pe care, de regulă, le știm opace. Poate ceea ce se topește în faţa ochilor noștri nu se dematerializează, nu trece în alt timp, rămîne în spaţiul nostru – dar devine invizibil, trecînd evident prin transparenţă.
Povestește – în ziarul „Diario de Sao Paulo” – Onilson Patero, 40 de ani, reprezentant comercial al unei firme din Catanduva: „...și pe la trei dimineaţa am plecat de la Itajobi spre Catanduva; am dat drumul la radio, rulam cu 90—100 km pe oră. Aproape de kilometrul 7 au intervenit paraziţi puternici, care acopereau complet emisia... și am remarcat că motorul mașinii trage din ce în ce mai greu. Am trecut în viteza a doua, credeam că s-a defectat o bujie. În aceeași clipă... un fascicul de lumină albastră, intensă, cu diametrul de 20 cm, a început să se plimbe prin interiorul automobilului meu, iluminînd cînd tabloul de bord, cînd locurile din fund ale mașinii. Puterea motorului a scăzut și mai mult, a trebuit să trec în viteza întîia. Brusc, pe autostradă, din sens opus, am văzut o lumină orbitoare, care se apropia de mine. Am început să îmi pierd controlul, mai ales după ce, uitîndu-mă la tabloul de bord, am văzut deodată... motorul mașinii, dinamul, ventilatorul, ca și cum între mine și motor nu ar fi fost capota și tabloul de bord... Am tras automobilul la marginea autostrăzii și am oprit.
Ochii mei dobîndiseră o putere de pătrundere care mă făcea să mă gîndesc la razele X (în realitate, cum s-a confirmat ulterior, nu ochii lui Patero deveneau mai pătrunzători, ci, efectiv, mașina devenise transparentă). Am lăsat capul pe volan și am închis ochii.
Cînd i-am deschis, sursa luminoasă nu se mai afla în faţă, dar locul era luminat feeric. Aerul începuse să se rarefieze, era foarte cald și aveam senzaţia că mă sufoc. Am deschis portiera mașinii și am ieșit afară, să respir în voie.
Atunci am văzut obiectul acela.
Se afla deasupra mea, puţin înainte, la vreo douăzeci de metri înălţime. Stătea nemișcat și aducea cu două pălării lipite una de alta la borurile lor. Din obiectul acela a ieșit un fel de tub, pe urmă un fel de văl transparent, care a acoperit OZN-ul; atunci, căldura și rarefierea aerului au dispărut.
Obiectul... avea o culoare ștearsă, gri-cenușie, nu strălucea, dar în jur era lumină puternică (!), și nu avea nimic gen ușă, fereastră (trapă, hublou – ar spune un aviator), o elice, roţi. Nu avea nimic în afara tubului de care am amintit; acesta continua să coboare. Din direcţia OZN-ului venea un zgomot, un fel de zumzet continuu. M-am hotârît să fug. Dar... ceva se opunea parcă picioarelor, trăgîndu-le înapoi – parcă eram prins cu un lasso elastic. M-am uitat peste umăr și mi s-a părut atunci că toată mașina mea devenise transparentă. Vedeam prin caroserie interiorul automobilului și chiar drumul, dincolo de automobil.
Apoi am leșinat.
M-a trezit agentul de circulaţie... am văzut geanta cu documente deschisă, hîrtiile erau împrăștiate prin mașină; cu toate acestea broasca nu era forţată, iar cheile se aflau în buzunarul meu. Încă ceva: partea din faţă a corpului meu era udă leoarcă deoarece zăcusem pe burtă mai bine de două ore pe șoseaua străbătută de torentele apei de ploaie. Pe spate însă hainele erau complet uscate, cu toate că plouase pînă în zori.”
A urmat o anchetă, bineînţeles, și s-a constatat că OZN-ul lui Onilson a mai fost văzut de șase persoane din zonă; iar Onilson însuși a fost examinat în toate felurile și declarat normal, lucid, inteligent.
Ud pe burtă după ce zăcuse cu faţa în jos, în ploaie, și uscat pe spate... Oare, ei au instalat un fel de umbrelă (energetică) deasupra inocentului agent comercial ? Ca să nu-l plouă ? Oare, au grijă de noi ? Puţin înainte, pentru înlăturarea efectului de căldură și sufocare, „îmbrăcaseră” OZN-ul cu un fel de voal, Onilson Patero a văzut limpede.
La fel s-a întîmplat și în Canada, cazul Y. Guin- don.
La fel s-a întîmplat la Cluj și la Iași, cu OZN-urile din balon. Chiar încearcă să aibă grijă de noi ?!
Oricum, în această fizică atît de diferită – în feluri pe care nici nu le bănuim –, de ce să constituie viteza lumini, 300000 km/s, o limită, barieră absolută ? Albert Einstein, care, dacă nu e chiar „Dumnezeu”, e în orice caz „primul lui locţiitor”, ne-a explicat de ce nu pot fi depășiţi 3x105 km/s, și Carl Sagan a reluat de curînd, mai simplu, mai pe înţelesul nostru, explicaţia, într-o emisiune televizată.
Dar e ceva care ne învaţă să fim foarte prudenţi cu barierele absolute.
Istoria noastră proprie.
Am avut o grămadă de bariere absolute: 30 km pe oră, spuneau savanţii britanici cînd Stephenson își prezenta „Racheta” – prima locomotivă. La mai mult oamenii se sufocă, mor, nu rezistă. Bariera flutter-ului, decretau specialiștii în construcţii de avioane la începutul anilor ’40. Nu se poate zbura cu mai mult de 700 km pe oră. Viteza sunetului, au spus în primii ani de după al doilea război mondial. Nici un avion nu poate rezista la propriul lui bang sonic (prin care avionul de altfel nici nu trece, cum nu putem trece noi prin umbra noastră). La viteze hipersonice, numărul Mach mai mare decît 5, avionul se va topi datorită încălzirii cinetice – auzeam prin anii ’60. Avionul acesta nu poate face acrobaţie ! ni s-a spus despre un tip de avion cu care colegii mei de aici, eu, lucrăm curent pe verticală – și totul era atît de admirabil prezentat, documentat, justificat, am fost tentaţi să credem. Era ca atunci cînd ni s-a spus că nu putem merge, zbura, cu mai mult de 30, 700, 1224, 6500 km pe oră.
Însă întotdeauna sînt oameni care văd mai departe și altfel decît ceilalţi; cu tot riscul la care te expui, cînd vezi mai departe, și mai altfel. Nici nu mai sînt foarte convins dacă e într-adevăr bine să vezi mai departe și altfel decît ceilalţi. De fapt, Einstein a fost exact unul din cei care văd mai departe și mai altfel. Și s-a născut acea formidabilă teorie a relativităţii.
Pe urmă vine omul de știinţă bielorus Veinik, despre care n-a auzit foarte multă lume, și spune: se poate mai departe ! Elaborează o teorie, a „zborului radiant”, și trage concluzia: 2,1 milioane kilometri pe secundă !
Cred că o teorie, o lege, devine efectiv dăunătoare în momentul în care își proclamă exhaustivitatea, se proclamă dogmă.
Cred că lui Albert Einstein nu i-ar plăcea ca teoria relativităţii să devină dogmă.
Mai cred că trebuie să fim foarte atenţi în aprecierea a ceea ce proclamăm imuabil. Lucrurile foarte mari sînt de fapt pe înţelesul tuturor, și ne întîlnim cu ele mai des decît credem: dragostea, ura, viaţa, foametea, moartea. Echilibrul rîvnit din noi, dintre noi și ceea ce ne înconjoară. Dintre noi și cei sosiţi din neștiut.
De fapt, în ce fel se convertesc diferenţele de cunoaștere în diferenţe de mentalitate ? Îi fac mai buni, mai îngăduitori – pe cei care ne domină net prin ceea ce știu – îi fac mai nepăsători, necruţători faţă de noi ? Și are importanţă, și ce importanţă poate avea în aceste diferenţe de a fi, drumul pe care s-a ajuns la acele cunoștinţe formidabile ? Lungimea, sinuozitatea, timpul necesar pentru dobîndirea lor ?
Cred că diferenţa de mentalitate este foarte adîncă și nu decurge (numai) din simpla deosebire între cantitatea, calitatea cunoștinţelor dobîndite de una sau cealaltă dintre părţi.
Jacques Vallée introduce termenul de metalogică, pentru a explica aparenta absurditate a dialogurilor, oricum rare, dintre noi și musafirii veniţi din necunoscut. Multe din comentariile vizitatorilor extraterestri păreau nonsensuri tereștrilor „noștri”; dar, spune cunoscutul ozenolog, „poate că vizitatorii extratereștri utilizează un sistem logic diferit, care, exprimat prin logica terestră, pare absurd.”
Să fie acesta răspunsul acelei întrebări arzătoare la ordinea zilei: de ce nu iau contact cu noi ?
Răspunde metalogica celorlalte întrebări care nu ne lasă să dormim – pe unii dintre noi, cel puţin – de fapt variante mai mult sau mai puţin patetice ale primeia: de ce nu se uită la noi, ne ocolesc, ignoră, uneori atacă, rar abordează, schimbă cîteva cuvinte cu noi, pe urmă urcă în mașinile lor și decolează în neștiut fără să ne spună cine sînt, de unde vin, cum reușesc să ajungă pînă la noi, și ce vor, la urma urmei, de la noi ?
Parcă seamănă cu ceva în felul în care se poartă, metalogic sau nu.
Să ne amintim cîteva secvenţe din filmul Planeta maimuţelor, inspirat din cartea omonină a lui Pierre Boulle (Planeta maimuţelor, Ed. Univers, București, 1971).
Indiferent de cum arată și din ce fel de mașini coboară, par a respecta toţi același consemn. Priviţi-i, studiaţi-i. Fiţi atenţi la mediul în care se mișcă, la animalele pe care le-au domesticit și cele pe care nu au reușit să le domesticească, la plantele cu care se hrănesc, pietrele din care își scot metalul, la pămîntul pe care calcă. La planeta lor și la ce au de gînd să facă, cu planeta lor. La cum se însoţesc cîte doi, cu femeile lor care poartă păr lung, și cum ies omuleţi noi din chestia asta. Ce drăguţi, ce plăpînzi sînt omuleţii cei mici, și cum îi apără părinţii lor. Lăsaţi-i în voia lor, să vedem cam ce fac ! Cum fac, ceea ce doresc ei să facă. Unde vor ajunge mergînd așa, singuri. Nu le spuneţi nimic din ceea ce știţi, chiar dacă i-aţi putea ajuta cu ceva. Să se descurce singuri. Pe cît posibil, să nu vă vadă. Nu le spuneţi cine sînteţi, de unde veniţi, ce aţi reușit să aflaţi, despre ei și despre restul. Lăsaţi-i pe drumul lor, bine ales, rău ales. Poate reușim așa să vedem unde am fi ajuns, fiecare dintre noi, dacă rămîneam singuri. Nu lăsaţi urme după voi. Priviţi-i, înregistraţi ce spun, ce fac, apăraţi-vă dacă vă atacă...
...Și spusele consemnului pot continua...
...Ca și poveștile din carte...
...Ca și în filmul amintit.


14. Cinci avioane ratăcite




Avionul TBM Avenger a fost unul din modelele reușite produse de firma Grumman în perioada celui de-al doilea război mondial. Monoplan, monomotor, avînd echipajul format din pilot, navigator-operator radar și trăgător, era destinat misiunilor de bombardare sau torpilare a navelor, putînd transporta 1000 kg încărcătură de luptă. Viteza lui, fără să fie formidabilă, îl situa printre avioanele rapide ale clasei sale: 460 km/oră viteză maximă, 275 km/oră în regim de cro---azieră. Echipat cu motor R-2600-8 în dublă stea, de 1700 CP, avea 13 metri lungime și 17 metri anvergură (deschiderea aripilor). Acţionînd de pe portavioane sau aerodromuri terestre deasupra unor întinderi mari de apă, a fost astfel proiectat și realizat încît să se menţină cît mai mult timp la suprafaţă în cazul unei amerizări forţate; oricum, mai mult decît era necesar echipajului să scoată din lăcașul ei, să umfle și să lase la apă o barcă pneumatică înzestrată cu truse de supravieţuire și staţie radio. Fiecare din cei trei membri ai echipajului avea parașută și vestă de salvare pneumatică cu fluier, oglindă, lanternă și butelie de CO2 pentru umflare automată la contact cu apa. Avionul era robust, fiabil, departe de genul de aparate care produc surprize în exploatare, și a fost produs în peste 10000 exemplare, fiind scos din dotare abia în 1954. Viaţă lungă pentru un avion militar, mai ales în acea epocă revoluţionară pentru aviaţie și, în ce ne privește, certificat de garanţie pentru calităţile avionului Grumman TBM Avenger.
Pentru misiuni de patrulare îndepărtată pe ocean, U. S. Navy folosea intre anii 1941-1949 aparatul Martin PBM Mariner, hidroavion monoplan, echipat cu două motoare R-2600-12 de 1700 CP fiecare. Fuselajul-cocă avea 25 metri lungime, anvergura 35 metri, viteza maximă 370 km pe oră, echipajul număra 9 membri. Datorită calităţilor sale, Martin-Mariner era folosit curent și în operaţiuni de căutare-salvare a echipajelor avioanelor doborîte deasupra oceanului.
La 5 decembrie 1945, ora 14.00, cinci aparate TBM Avenger decolează de la baza Fort Lauderdale, Florida, urmînd să execute în zbor de antrenament următorul traiect: 300 km spre est, deasupra Oceanului Atlantic, viraj de 90° pe stînga, 70 km spre nord, din nou viraj pe stînga, și acasă. Zborul deasupra oceanului presupune dificultăţi – orizont estompat, incert, lipsă de repere, stress-ul provocat de uriașa întindere de apă –, însă zborul celor cinci avioane pe traiectul amintit se desfășura de fapt în zona arhipelagului Bahama, mai precis deasupra lui Providence Channel, care desparte arhipelagul de Florida, aparatele neaflîndu-se niciodată la mai mult de 50-70 km de cel mai apropiat pămînt. La circa 30-40 km nord de insulele Bimini, de Great Stirup Cay și Great Abaco Island – pe prima latură, la 20-40 km vest de insulele Great și Little Abaco – pe latura a doua, iar latura a treia se întindea pe aproape 70 km deasupra insulei Grand Bahama, de unde mai erau, în linie dreaptă, 120 km pe drum magnetic 255°, pînă la Fort Lauderdale. Și zburînd pe prima latură spre Est la ora aceea, deci cu soarele în spate sus, vizibilitatea era, oricum, bună.
Să zbori deasupra unor insule, cu 300 km pe oră, 5 km pe minut, avînd soarele în spate și navigator la bord, asta nici nu mai înseamnă navigaţie aeriană pentru pilot, ăsta e răsfăţ de-a binelea.
Și sîntcm în decembrie ’45, la patru luni după capitularea Japoniei, și echipajele aflate sub comanda locotenentului Taylor sînt alcătuite din personal antrenat, avînd între 6 și 12 ani de zbor, iar condiţiile meteo anunţate la pregătirea nemijlocită a zborului nu pun probleme: senin, vînt ușor, vizibilitate bună.
Însă, atenţie !, exact în acest context de factori deconectanţi, în zbor apar cele mai neplăcute surprize. N-o să știm niciodată dacă echipajele formaţiei au lăsat navigaţia unele pe seama altora – și s-au rătăcit. N-o să știm niciodată dacă a intervenit altceva – și ce anume ar fi putut interveni. Cert este că, la ora 15.15, turnul de control recepţionează un mesaj al comandantului formaţiei :
Lt. Taylor: Turnule, avem o situaţie dificilă. Cred că ne-am abătut de la traiect. Nu vedem ţărmul. Repet: nu vedem ţărmul.
Turnul: Dă-mi poziţia voastră.
Lt. Taylor: Nu știu ce poziţie avem. Nu sînt deloc sigur unde ne aflăm. Cred că ne-am rătăcit...
Turnul: Luaţi-o spre Vest. Luaţi-o spre Vest.
Lt. Taylor: Nu știm unde e vestul. Totul arată ciudat, parcă fals... Nu putem stabili nici o direcţie... chiar și marea arată altfel decît ar trebui să arate...”
La 15.30, altă convorbire între turn și lt. Taylor, din care rezultă că avioanele nu sînt în măsură să-și restabilească orientarea.
Pilotul Robert Cox, aflat în zbor într-o zonă apropiată celeia în care ar fi trebuit să fie avioanele Avenger, încearcă să își ajute camarazii aflaţi în dificultate. „Ferește-te ! Nu veni după noi” – răspunde Taylor la propunerea lui Cox de a zbura spre formaţia dezorientată.
La ora 16.00, lt. Taylor predă comanda formaţiei căpitanului Stiver și turnul de control recepţionează, neputincios, convorbirile dintre echipajele cuprinse de panică.
La ora 16.25, căpitanul Stiver transmite bazei :
„Nu putem să ne determinăm poziţia. Cred că sîntem la 360 km nord-est de bază. Acum... am ajuns la apa albă”.
Se pare că a fost ultimul mesaj primit de la grupul de avioane; legătura radio n-a mai putut fi stabilită.
La ora 16.30 decolează un hidroavion PBM-Mariner, avînd la bord, în afară de cei 9 membri ai echipajului, încă 4 oameni specializaţi în operaţiuni de căutare-salvare pe mare.
La ora 16.55, turnul cere un control hidroavionului Mariner, și nu primește nici un răspuns.
Baza Fort Lauderdale cere sprijinul serviciului de salvare din Miami, care decolează un avion și îl trimite în zona unde se presupunea că s-au pierdut cele șase echipaje.
N-au găsit nimic.
N-au găsit nimic nici cele 300 de avioane și peste 20 de nave care au cercetat ulterior zona: echipaje în bărci de salvare, sfărîmături, petele acelea de ulei, de benzină, care se întind irizate pe suprafaţa apei și persistă zile în șir.


Atunci au apărut ipotezele.
S-a spus că aparatele au nimerit într-o zonă de anomalie magnetică, care a dereglat busolele; dar avioanele, mai ales cele care zboară timp îndelungat deasupra unor zone lipsite de repere, oceane, au cel puţin 2 busole la bord – care funcţionează pe principii diferite. Busola magnetică e doar un auxiliar, pentru zborul curent se folosește girobusola, mult mai precisă și care, după o coordonare prealabilă înainte de decolare, nu mai este afectată de cîmpul magnetic terestru, funcţionînd ca un giroscop obișnuit. Un cîmp magnetic suficient de puternic pentru a perturba funcţionarea girobusolei, ar fi perturbat funcţionarea întregii aparaturi de bord, probabil și a motoarelor. Piloţii s-ar fi putut orienta însă după insulele întîlnite sau după soare – la ora aceea, în decembrie, soarele coboară spre sud-vest – dar din motive neștiute, piloţii avioanelor Avenger nu puteau să vadă soarele.
Trombele de apă nu se ridică pînă la altitudinea la care se afectua zborul. Defectarea simultană a cinci motoare fără o influenţă exterioară este exclusă. Vîntul la înălţime nu depășea 20 m/s, adică 72 km/oră, deci abaterea avioanelor de la traiect n-a putut fi foarte mare, dar avioanele n-au zburat la înălţime...
S-a spus că cele cinci Avenger au intrat într-o CAT – Clear Air Turbulence, turbulenţă de timp frumos – mișcări violente, pulsatorii ale aerului, care pot duce la apariţia fenomenului de rezonanţă a aeronavei, avînd ca urmare dezintegrarea aparatului. Atît doar că zona Triunghiului nu este favorabilă apariţiei acestui fenomen care presupune existenţa unui obstacol vertical înalt de 3-4000 m pe sol, la verticala locului unde se manifestă fenomenul. Și CAT se manifestă la înălţimi de 9-10-11000 metri, în timp ce avioanele TBM Avenger n-au depășit 2-3000 m în zborul lor; și zona de acţiune CAT este destul de restrînsă, în timp ce avioanele americane s-au deplasat, fără să-și poată restabili poziţia, pe spaţii mult mai întinse. Și piloţii n-au pomenit nimic de vibraţii, trepidaje, zguduiri, caracteristice turbulenţelor. Și fenomenul de dezintegrare e foarte rapid, iar avioanele lt. Taylor au zburat mult timp. Și, am învăţat la meteorologie, cînd apare CAT soarele strălucește și marea e blîndă, pe cînd lt. Taylor și piloţii lui nici nu vedeau soarele, iar oceanul arăta „cum n-ar fi trebuit să arate”. Și, în sfîrșit, din cum descriu unii autori condiţiile de producere și efectele CAT-ului, e limpede că fac o confuzie între acest fenomen și altele două – curentul jet și vîntul de inversiune – amestecînd și combinînd între ele cauze, efecte și urmări ale unor manifestări meteorologice care n-au nici o legătură între ele. Noi zburăm, frecvent, în curentul jet, uneori și în vînt de inversiune, și uite că nu păţim ca cele cinci echipaje de pe TBM-Avenger, zborul 19, 25 decembrie 1945...
Și mai sînt convorbirile acelea, ceea ce se ascunde dincolo de cuvinte și uneori este esenţial.
Presupunînd că zburau cu 300 km/oră, la ora 15.15 se găseau în zona celui de al doilea viraj, din care, ieșind pe drum magnetic 255°, după încă o oră și două minute de zbor, ar fi ajuns la punctul de plecare. De acolo de unde se afla, sau cel puţin ar fi trebuit să se afle cu avioanele sale, lt. Taylor putea să vadă și să se orienteze ușor după insulele arhipelagului Bahama.
„— Luaţi-o spre vest”, cere turnul echipajelor dezorientate; pentru fiecare zonă de zbor există un algoritm precis de restabilire a orientării, o procedură pe care, respectînd-o, pilotul iese în cele din urmă la un reper caracteristic faţă de care își poate restabili precis poziţia. Pentru avioanele plecate în direcţia est, deasupra Atlanticului, e limpede că acea comandă: „— Luaţi-o spre vest”, era cea corectă. Zburînd spre vest, survolînd arhipelagul Bahama sau nu, după aproximativ o oră de zbor întîlneau continentul și, în funcţie de aspectul, orientarea, reperele de pe coastă, și-ar fi determinat poziţia; sau aterizau cel puţin pe pămînt ferm, ori săreau cu parașuta, în cel mai rău caz.
Dar lt. Taylor și echipajele sale nu știau unde e vestul.
Cum te poţi orienta, totuși, cu busolele zăpăcite, cu girocompasul scos din funcţiune din cine știe ce cauză, aflîndu-te deasupra mării fără nici un reper ? După soare, evident.
Dar ei nu vedeau nici soarele.
Cunoscînd viteza și direcţia de zbor iniţială, și introducînd în viraj cu o anumită înclinare, în funcţie de viteza unghiulară (în grade/secundă), pilotul poate determina suficient de precis scoaterea avionului pe o nouă direcţie de zbor. Taylor zbura spre nord; la 300 km/oră, cu 30° înclinare în viraj pe stînga, după 23 secunde de viraj, botul avionului e îndreptat spre vest. TBM-Avenger erau avioane cu navigator în echipaj, deci exista un om specializat, care nu trebuia să supravegheze aeronava, era complet disponibil pentru calcule – dar n-a calculat. Erau acolo cinci navigatori, nu unul ! 
Atunci ?
Nimic. Doar înregistrarea vocii locotenentului Taylor:
„Totul arată ciudat... parcă fals. Nu putem stabili nici o direcţie... chiar și marea arată altfel decît ar trebui să arate...”
Cum altfel ? Cum trebuie să arate marea, ca să deruteze cinci echipaje antrenate ? În asemenea măsură, încît să nu își poată stabili nici măcar direcţia de zbor ?
Chiar, cum arăta marea aceea ?
Totul arăta ciudat, fals, cum nu ar trebui să arate – raportează Taylor confuz, ca atunci cînd ești pus să descrii un lucru atît de străin, de diferit de ceea ce ești obișnuit să vezi – încît nu găsești cuvintele necesare. Ca atunci cînd descrii ceva pentru care încă nu s-au inventat cuvinte.
Ne-am mai întîlnit cu situaţia asta.
La oferta de ajutor a lui Robert Cox, Taylor îi strigă la radio: „Ferește-te ! Nu veni după noi !” Nu este reacţia unui pilot rătăcit, pur și simplu. Este atitudinea unui aviator aflat într-o situaţie dificilă, pe care n-o poate identifica, dar care are suficientă tărie și luciditate (încă) pentru a-și feri camaradul să ajungă în aceeași situaţie.
Aflat în situaţia lui Robert Cox, cred că interpretarea completă a mesajului ar fi aceasta: „nu veni după mine, în zona asta ciudată, în care nici marea, etc.” Ferește-te ! – adică rămîi în afara unui anumit perimetru – în sensul că ceea ce se întîmpla cu echipajele avioanelor Avenger se petrecea doar într-o zonă limitată într-un fel sau altul.
„Cred că sîntem la 360 km nord-est de bază” –   raportează căpitanul Stiver la ora 16.25.
La acea oră, normal, avioanele s-ar fi întors acasă de 15-20 de minute. Sau ar fi zburat spre sud-sud-vest, urmînd linia coastei, dacă s-ar fi rătăcit, pur și simplu. În orice caz, aparatele nu aveau ce căuta acolo unde raporta căpitanul Stiver că sînt. Și nu știu cît de credibilă poate fi o determinare de poziţie în această situaţie. Să se fi învîrtit în cerc avioanele Avenger, metodă care permite totuși îndepărtarea minimă de locul rătăcirii, pînă la restabilirea orientării ?!
La ora 16.30 a decolat PBM-Mariner, cu treisprezece oameni la bord, cu echipament de căutare-salvare, îndreptîndu-se spre est-nord-est cu toţi cei 370 km pe oră de care era capabil. La acea oră, presupunînd că avioanele Avenger au decolat alimentate complet, „pînă sus”, cu benzină, ele mai aveau carburant suficient pentru încă 3,5 ore de zbor, în care puteau parcurge circa 1000 km. La acea oră și la acea latitudine, în decembrie, soarele cobora spre apus.
La 16.55, nici hidroavionul de salvare n-a mai răspuns la apelul turnului: la ora aceea, PBM Mariner trebuia să fie la 150-160 km NE de Fort Lauderdale.
E posibil ca PBM Mariner să fi căzut în mare, dintr-un motiv sau altul.
E posibil chiar ca piloţii să nu fi avut timp să transmită turnului ce se întîmplă, preocupaţi de rezolvarea situaţiei create la bord. E admisibil ca nici unul din cei 13 membri ai echipajului să nu se fi putut salva.
E greu de crezut că n-au rămas urme ale avionului, ale oamenilor, dar avionul din Miami a decolat în cel mai bun caz la 17.00, și cînd a ajuns în zona prăbușirii, era aproape întuneric. Singurul lucru improbabil, incredibil, de neadmis și neexplicat, este dispariţia lui PBM Mariner în cadrul acelei și numai acelei misiuni.
Cînd se ducea să caute cinci avioane, pierdute și ele în mod inexplicabil. Plecate într-un zbor obișnuit de antrenament, și ajunsa acolo unde n-ar fi trebuit să se afle niciodată.
„— Am ajuns la apa albă” – își încheia căpitanul Stiver ultimul raport.

15. Un triunghi, două triunghiuri




Cele șase avioane pierdute în ziua de 5 decembrie 1945, în zona situată la est de peninsula Florida, n-au constituit decît un început. La 30 ianuarie 1948, s-a pierdut în Atlantic un avion Tiger, cu 27 pasageri la bord. Ultimul mesaj informa aeroportul din Bermude despre intrarea pe „finala scurtă...”; se văd luminile pistei, comunica pilotul, vizibilitatea este excelentă, cabina pregătită pentru aterizare.
N-a mai aterizat niciodată.
L-au căutat 30 de nave și 14 avioane, fără să găsească nici o urmă.
La 28 decembrie 1948, un avion Douglas DC-4 plecat din Puerto Rico spre Miami, Florida, intră în legătură cu turnul de control al aeroportului de destinaţie. „Am văzut luminile de la Key West, cerem instrucţiunile pentru aterizare”. Miami Tower transmite instrucţiunile, pista în serviciu, vîntul, presiunea atmosferică la capul pistei, și cere confirmarea primirii datelor de către echipaj.
N-a mai răspuns nimeni.
Cursa de Kingston decolată din Bermude la 17 ianuarie 1949, trebuia să ajungă în Jamaica după 5 ore de zbor. Kingston Tower n-a reușit să ia legătura cu avionul. Atenţionat, turnul de control al aeroportului de decolare încearcă, fără să reușească, stabilirea unei legături radio cu avionul. Două portavioane, un crucișător și zece vedete aflate în zonă au căutat zadarnic vreo urmă a aeronavei dispărute.
În ianuarie 1960, o formaţie de cinci (iar cinci !) aparate F-100 Super-Sabre, aflată în zbor în zona Bermudelor, a intrat într-un nor. Numai patru din cele cinci aparate au ieșit din norul acela. Super-Sabre a fost primul avion supersonic de vînătoare-interceptare intrat în dotarea aviaţiei americane militare; caracteristicile sale au făcut ca acest aparat să fie selecţionat pentru a echipa USAF TDT (Thunderbirds Demonstration Team) – echipa reprezentativă de acrobaţie aeriană a U. S. Air Force.
La 28 august 1963, au dispărut două avioane cisternă K. C-135 (varianta militară a cunoscutului Boeing 707), decolate de pe aeroportul Miami în misiune de alimentare în aer deasupra Oceanului Atlantic. Ziua era senină, condiţiile de zbor – bune. Ultimele convorbiri radio au stabilit poziţia aeronavelor între continent și insulele Bermude. Pe urmă – liniște. Operaţiunile de căutare-salvare s-au soldat cu descoperirea unor resturi de avion plutind pe apă, la 400 km sud-est de Bermude, și concluzia comisiei de anchetă a fost limpede: ciocnire în aer. Zburînd în formaţie prea strînsă cu avioanele lor grele, și mestecînd gumă, afurisiţii de piloţi și-au ciocnit avioanele. Peste două zile au fost recuperate alte rămășiţe plutitoare de avion, la 250 km distanţă de locul presupusului accident, și concluzia cea limpede n-a mai fost valabilă. Oricum, dacă vîntul și curenţii ar fi risipit epavele celor două KC-135, ele ar fi trebuit să fie cu totul în altă parte.
În cursul unui zbor de antrenament în zonă, în luna februarie a anului 1968, din două avioane intrate în nori, n-a ieșit decît unul. Din nou căutări, din nou nu s-a găsit nimic. Nici măcar pata aceea de petrol irizat pe suprafaţa mării.
Atunci cînd cade un avion, se formează o comisie de specialiști, care, pe baza datelor furnizate de mormanul din metal ars, contorsionat, pulverizat de contactul dur cu solul planetei, pe baza interpretării elementelor înregistrate de cutia neagră, pe baza ultimelor rapoarte transmise de echipaj, încearcă să realizeze un model al accidentului și să tragă concluziile necesare. De regulă, cînd accidentul are o cauză tehnică, și urmările apar progresiv, pilotul mai are timp să comunice staţiilor de la sol defectarea avionului, și acţiunile sale. Alteori însă lucrurile se petrec atît de repede, încît pilotul, concentrat pe salvarea aparatului, nu mai are vreme să apese butonul de emisie; iar cutia neagră se pierde, sau arde, și datele înregistrate se distrug.
Atunci, concluziile specialiștilor sînt mai mult niște deducţii.
Ce se poate deduce însă despre cauzele dispariţiei totale a unui avion ? Atunci cînd pilotul raportează că totul e în ordine la bord și a pregătit cabina pentru aterizare și vede luminile pistei, dar nu mai aterizează niciodată ? Cînd două avioane cisternă ultramoderne, zburind la 7-8000 de metri înălţime dispar, fără ca piloţii să mai aibă timp să apese butonul de emisie ? La bordul unui avion multimotor nici nu se pot întîmplă foarte multe lucruri care să provoace prăbușirea rapidă a aparatului – în afară de o explozie puternică, ruperea comenzilor, dezintegrarea avionului în aer. E însă greu de admis că, în zona dintre Florida și Bermude, toate accidentele sînt cauzate de explozii ale aeronavei, ruperea comenzilor sau dezintegrarea în plin zbor. Și mai este celălalt element care ridică semne de întrebare: lipsa oricăror urme. Chiar dacă se prăbușesc în mare, avioanele lasă urme, am mai vorbit despre asta. Se găsesc, după ani și ani, epave ale avioanelor pierdute pe mare – în alte regiuni ale lumii. Pescarii din Jurilovca au scos, în 1983, aproape de Gura Portiţei, ce a mai rămas dintr-un Aero 45 căzut în Marea Neagră prin 1960...
Analiza statistică, după unii autori, nu indică pentru zona Bermudelor pierderi mai mari în avioane decît pentru restul Pămîntului. După matematicianul sovietic G.S.Vladimirov, cifrele accidentelor aeriene s-au stabilizat în ultima vreme, oscilînd în jurul mediei anuale de 0,53%–0,54% cazuri de accidente pentru fiecare mie de kilometri parcurși în zbor; iar rata accidentelor aeriene din zona Bermudelor nu se abate de la aceste cifre.
Dar G.S.Vladimirov nu analizează modul de producere al acestor accidente.
În celelalte zone ale Pămîntului, accidentele de aviaţie se înregistrează mai ales la decolare sau la aterizare; aici, avioanele se pierd în plin zbor. Și iarăși, a cîta oară, în alte părţi piloţii raportează, rămîn urme, cauzele accidentelor pot fi mai mult sau mai puţin aproximativ determinate.
După alţi autori, de exemplu Ch. Berlitz, frecvenţa dispariţiilor de avioane și nave în zona Bermudelor este de 1000 de ori mai mare decît media unanim stabilită. 

De fapt, specialiștii sînt de acord că mai ales marinarii sînt confruntaţi cu dispariţii misterioase în această parte a lumii.
Conform datelor furnizate de un organ competent, Societatea de Asigurări Maritime Lloyd, între 1929 și 1952, pe mările și oceanele globului au dispărut în condiţii stranii, fără să lase urme și fără să emită SOS, 228 vapoare – exceptînd vasele scufundate în război. Doar între 1971-1982, între Bermude-Florida-Puerto Rico, s-au înregistrat 600 de dispariţii inexplicabile ale unor nave de toate categoriile (conform raportului Departamentului Marinei Comerciale, prezentat Comitetului special al Congresului SUA, în 1983). Ziarul „Miami News”, în directă cunoștinţă de cauză, afirmă chiar că cifra e valabilă de fapt doar pentru anii 1979-1982, și că numai căpitănia portului Miami a înregistrat „dispariţia în condiţii neobișnuite a 200 de yachturi cu echipaje cu tot, numai în 1971”. În condiţii asemănătoare cu cele înregistrate de aviatori, de altfel. Vedeta de salvare aparţinînd Pazei de Coastă, plecată în căutarea unui yacht dispărut în apropierea peninsulei Florida – se întîmpla în iulie 1983 – nu s-a mai întors niciodată. Ca PBM Mariner, 38 de ani mai devreme.
Și marinarii au botezat zona situată în largul coastei atlantice de sud-est a Statelor Unite, cuprinsă între insulele Bermude, peninsula Florida și insulele Puerto-Rico – au botezat-o „Triunghiul Bermudelor”.
Încă la prima sa călătorie peste Atlantic, în 1492, Columb observa „ape luminoase” în arhipelagul Bahama, iar în 1494, „un fel de vîrtej de vînt” îi scufunda din senin trei nave, dîndu-le literalmente de cîteva ori peste cap – fără nici o urmă de furtună, sau măcar de mare agitată.
Dacă dispariţii de corăbii comerciale sînt perfect explicabile în acele ape bîntuite de corsari și piraţi, pierderea unor nave mari de război, bine înarmate, ridică semne de întrebare.
În august 1800 dispare fără urme fregata americană „Insurgent”, nava-amiral a tinerei marine americane, avînd la bord 340 de oameni și 22 de tunuri.
Cîteva zile mai tîrziu urmează „Pickering”, cu 90 de marinari și 9 tunuri.
În 1840, la două luni după dispariţie, este regăsită fregata franceză „Rosalie”, cu încărcătura neatinsă, cu velatura desfășurată, dar... fără echipaj. Fără urme de incendii, lupte, explozii, fără cadavre care să confirme ipoteza izbucnirii unei boli contagioase la bord.
La 26 februarie 1855, este descoperit în zonă brikul „James B. Chester”, fără echipaj, fără busolă, sextant, fără jurnal de bord – dar cu încărcătura intactă și bărcile de salvare atîrnate de gruiurile lor.
În 1880, șase nave britanice caută zadarnic în Triunghiul Bermudelor fregata „Atalanta”, înarmată cu 50 de tunuri și dispărută cu tunurile ei și cu echipajul de 290 de marinari.
De fapt, se pare că dispariţia echipajelor de pe corăbii nu este apanajul strict al Triunghiului. În noiembrie 1872, brikul britanic „Dei Gratia” descoperă la nord de Azore goeleta „Mary Celeste”, plutind în derivă. Vele strînse, încărcătură neatinsă, lipsește echipajul, lipsește barca de salvare, lipsește... sextantul. Repusă în circulaţie, „Mary Celeste” se dovedește a fi nefastă pentru cei urcaţi la bordul ei – fiind în cele din urmă „ajutată” de căpitanul Parker să își încheie cariera prin eșuare pe un recif din Haiti. Totul se întîmplă în familie, chiar dacă într-o zonă mai întinsă decît a Bermudelor: Oceanul Atlantic, insulele Azore, Haiti.
În 1881, goeleta americană „Ellen Austin” descoperă la est de Azore o goeletă necunoscută, navigînd în derivă, fără echipaj. Legile mării sînt limpezi: nava abandonată este a celui care a găsit-o. Căpitanul lui „Ellen Austin” lasă cîţiva marinari pe puntea goeletei străine, și ambele veliere pornesc alături cu toate pînzele sus. Pînă cînd o hulă violentă le desparte pentru cîteva zile. Abordînd goeleta regăsită, se constată cu stupoare dispariţia echipajului lăsat pentru manevră. Lucrurile se repetă pînă la amănunt, un nou grup de marinari pe goeleta străină, navigaţie bord în bord, din nou hulă, din nou „Ellen Austin” e despărţită de achiziţia sa și de oamenii lăsaţi la bordul ei – de data asta definitiv. Nu s-au mai întîlnit. Căutînd să identifice armatorii goeletei, cercetările ulterioare demonstrează că aceasta nu era înregistrată la nici o companie maritimă și nu figura în registrele de ieșire ale vreunui șantier naval de pe planeta noastră.
În august 1894, jurnalele de bord a trei nave comerciale aflate în perimetrul Triunghiului consemnează un spectacol de neînţeles: clipperul cuirasat „White Star” din flota americană, 40 tunuri, propulsie cu abur și vele, 680 de marinari la bord, a trecut în trombă pe lîngă ele, urmărind o formă nedefinită asemănătoare unui nor cenușiu-sticlos, în care trăgea cu tunurile sale. Norul uriaș alergînd pe suprafaţa liniștită a oceanului și „White Star” au dispărut înspre Puerto-Rico și n-au mai apărut niciodată.
În octombrie 1902, este găsită plutind în derivă, fără echipaj la bord, nava germană „Freya”, plecată cu o zi înainte din Manzanillo, Cuba. Urma unei explozii puternice pe punte poate sugera abandonarea navei de către echipajul intrat în panică – dar nu s-au găsit urme de sînge, incendiu, explozia nu afectase nici un element important al navei. Și, de fapt, ce explodase pe puntea Freyei ?
La 4 martie 1918, dispare vasul american „Cyclops”, plecat din Barbados spre Norfolk – Virginia, SUA, lung de 190 m și cu peste 300 de oameni la bord.
În decembrie 1924 se pierde fără urmă, între Bahama și Cuba, cargoul japonez „Raifuku Maru”, care însă a transmis înainte de dispariţia sa un mesaj suficient de incoerent: „Pericolul ne ameninţă ca un pumnal... Veniţi repede... nu vom putea scăpa...”
Ce pericol ?
În 1925 dispare cargoul american „Cotopaxi”, cu destinaţia Havana; în 1926, cargoul „Suduffco”; în 1931, la sud de Bahama, se evaporă literalmente vasul „Stavenger”; în 1938 cargoul „Anglo Australian” transmite mesajul „totul merge bine”, după care nimeni n-a mai auzit de „Anglo Australian”.
Între timp, se reeditează în variante moderne episodul „Mary Celeste”. „Carol Deering” eșuează în februarie 1921 pe coasta Carolinei de Nord, fără nici un marinar la bord; și nimeni n-a aflat vreodată ce s-a întîmplat cu echipajul lui „Carol Deering”. În aprilie 1952, goeleta „John and Mary” este găsită plutind în derivă la 50 mile sud de Bermude, cu încărcătura neatinsă și fără echipaj, evident; la 3 februarie 1940, yachtul „Gloria Colite”, la 22 octombrie 1944 cargoul cubanez „Rubicon”, sînt descoperite plutind fără echipaje în apele pe care acum le cunoaștem – credem că le cunoaștem – atît de bine.
Lista dispariţiilor e lungă, se întinde pînă în zilele noastre, cînd rutele maritime sînt supravegheate, legătura radio ţărm-navă și între nave nu mai pune probleme, ne-am echipat vapoarele cu sonare care dau adîncimea și profilul fundului – nu mai putem să ne lovim de stînci –, cu radiolocatoare care ne avertizează asupra navelor din apropiere, asupra furtunilor, tornadelor, valurilor-tsunami, facem navigaţie, prin satelit localizînd epave de submarine la 3000 metri adîncime sub ocean – cu toate astea, în Triunghiul Bermudelor dispar în continuare avioane și nave.
În 1963 dispar cinci nave mari, cu 957 de marinari la bord: cargourile „Nereus”, „Proteus”, „Marine Sulphur Qeen”, pescadorul „Snow Boy și nava britanică de călători „City of Glasgow” (399 de pasageri). Operaţiunile de căutare-salvare au durat 22 de zile, antrenînd 38 de nave și 43 de avioane; bineînţeles că nu s-a găsit nici o urmă. Nimic din plutele, containerele ermetice, colacii de salvare, balizele automate pe care orice navă le are la bord, și dacă aceasta explodează, se scufundă brusc – ce mai poate păţi o navă ?!, se rupe în bucăţi, se ciocnește de un iceberg, ca „Titanicul” – plutesc pe valuri, prin simplul fapt că există. Cred însă că, în Triunghi, faptele simple se întîmplă altfel decît sîntem noi obișnuiţi să se întîmple.
În octombrie 1966, Garda de Coastă descoperă un șlep plutind în derivă, cu parîma do remorcare din prova ruptă; remorcherul său, „Southern Cities”, n-a mai fost găsit niciodată.
În ianuarie 1967 remorcherul „Gulf Master”, cu destinaţia Florida, a fost dat dispărut; în noiembrie 1968 dispare cargoul „Ithaca Island”, în aprilie 1970 –  „Milton Iatrides” –, în martie 1973 cargourile „Anita” și „Norse Variant”. Atît doar că „Norse Variant” reușește să își dea poziţia și să transmită un S.O.S. înainte de dispariţie. (În fonie semnalul este May Day, formula S.O.S. e folosită pentru transmisii în codul Morse.)
Navele de salvare sosite la faţa locului – aproximativ 550 mile sud-est de Cape May – au găsit, de data asta, un supravieţuitor plutind la suprafaţa apei agăţat de un panou de lemn. După 480 de ani – socotind de la Columb – se găsea din nou cineva care putea relata circumstanţele dispariţiei unei nave în Triunghi. Cu toate că o navă modernă este compartimentată prin pereţi etanși, care permit plutirea cu peste 50% din compartimente inundate, cu toate că „Norse Variant” era un cargou de 20000 tdw construit în întregime din metal, cu o structură de rezistenţă solidă, cu toate condiţiile favorabile de navigaţie, naufragiul n-a durat nici trei minute. Din senin, fără nici unul din numeroasele semne care pentru un marinar înseamnă schimbarea timpului, rafale de vînt extrem de puternice au lovit nava, simultan cu valuri uriașe care s-au prăvălit peste bord. Nava a fost inundată în cîteva zeci de secunde, apoi s-a dus la fund fără ca echipajul să se poată salva.
Dacă la marinari, trecerea de la senzaţia de certitudine totală și puţin sfidătoare pe care o dă puntea solidă a navei sub tălpi, la realizarea dezastrului – cînd tot acest univers plutitor devine brusc cumplit de vulnerabil – este la fel de rapidă, totală, copleșitoare ca pentru pilotul căruia îi apare o defecţiune gravă la bord, în plin zbor, atunci cred că înţeleg de ce „Norse Variant” s-a dus la fund împreună cu echipajul său.
Nu este nimic misterios, nimic imposibil. Face parte din noi.
De cînd zbor, am învăţat că nimic nu este imposibil, în bine sau în rău. Marinarii aceia nu credeau, simplu, că nava lor se poate scufunda, în condiţii ca acelea în care naviga. În „soft”-ul fiecăruia, în experienţa lor profesională, din punct de vedere al vremii totul se întîmplă în deplină securitate. Pe navă toate instalaţiile, agregatele funcţionau normal, și nici din acest punct de vedere nu se putea întîmplă nimic. Marea și cerul erau supravegheate permanent de cei aflaţi în cart, cu ochii și cu aparatura de hidro și radiolocaţie. În acest context, nu se putea întîmpla, logic, nimic rău. Logica noastră marinărească, bazată pe cele întîmplate de cînd aborigenii au pus primul trunchi de copac la apă acum 72 de milenii, ca să traverseze strîmtoarea Tasmaniei, și pînă la scufundarea lui „Norse Variant”. Din punct de vedere al acestei logici, valabilă – s-a demonstrat – doar în coordonatele noastre strict umane, sistemul navă-echipaj-mediu-asigurare, funcţiona normal, și ce s-a întîmplat nu trebuia să se întîmple. „Norse” s-a scufundat pentru că a fost confruntat cu ceva nou – pentru care efectiv nu era pregătit, atît de străin că nu putea fi nici măcar bănuit. Ceva care depășește cu mult firescul nostru, și așa împins foarte departe. Ceva neștiut. Declaraţia marinarului supravieţuitor închide, peste aproape cinci sute de ani de mister, un cerc. Mai ţineţi minte ce nota Cristofor Columb în jurnalul său de bord ? Că „un fel de vîrtej de vînt” iscat din senin i-a scufundat trei nave, dîndu-le peste cap.

*

Jurnalul „amiralului oceanelor” mai cuprinde elemente caracteristice Triunghiului care, observate în repetate rînduri ulterior, au rămas la fel de inexplicabile ca în 1492 – traversînd ca un fel de sumbră prevestire istoria acestei zone a Pămîntului nostru. Astfel, el pomenește de „apele luminoase” din largul insulelor Bahama și de o „minge de foc care, după ce a dat ocol caravelelor sale, a dispărut plonjînd în ocean. Apele luminoase sînt pomenite în repetate rînduri de cei care au navigat sau au zburat în zona Triunghiului. Astronauţii de pe  „Apollo-12” au spus că singura lumină vizibilă noaptea în regiunea Bermudelor nu era aceea a vreunui oraș mare, ci a unor fîșii albe, luminescente, din Marea Sargasselor. Ziua, fîșiile acelea au culoare alb-lăptoasă, rîuri de apă albă curgînd prin apa limpede a oceanului fără să se destrame sau să se amestece cu aceasta. „Apa albă” este amintită în relatările unor echipaje, dispărute apoi fără urmă; mai ţineţi minte ultimele cuvinte ale căpitanului Stiver, cel care a preluat comanda formaţiei de cinci avioane TBM „Avenger” ?
Căpitanul Stiver spunea: „am ajuns la apa albă”.
Relatări adunate în timp referitoare la condiţiile de navigaţie radiotehnică aeriană sau navală, la funcţionarea aparaturii de bord și a sistemelor radioelectronice în zona Triunghiului, consemnează funcţionarea incorectă sau nefuncţionarea totală a mijloacelor de bord din această categorie, pierderea legăturii radio, existenţa paraziţilor foarte puternici, bruiajul staţiilor de radiolocaţie, etc.
Ne-am mai întîlnit cu aceste simptome – atunci cînd OZN-uri se apropie de avioane, automobile, staţii de radio sau radiolocaţie.
Uneori, navele și avioanele întîlnesc în zona Bermudelor o ceaţă verzuie, pe care, atunci cînd nu este bruiat, radarul instalat pe vase, sau staţiile panoramice de la bordul avioanelor, o înregistrează ca fiind un obstacol solid. „White Star” gonea cu toate pînzele sus, trăgînd cu tunurile într-un nor incert, cenușiu-sticlos, care alerga înaintea lui pe suprafaţa oceanului. Ce știa „White Star” despre norul acela ? Despre ce era în interiorul lui ?
În Finlanda, dintr-un asemenea nor cenușiu a ieșit un OZN; la 22 februarie 1959, doi martori au văzut trei OZN-uri discoidale intrînd într-un nor aflat deasupra localităţii Warsop, Nottingham, din care nu au mai ieșit; la 14 iulie 1966, ora 14, locuitorii din St. Helen, Lancaster, au văzut un OZN imens, discoidal, dispărînd într-un nor izolat; în aprilie 1968, ora 13, deasupra localităţii Woodford, Essex, a fost observat un OZN ca o rachetă fără aripi intrînd într-un nor din care nu a mai apărut, etc.
În apropierea „ceţei verzui”, o serie de aparate de bord nu mai funcţionează normal, iar acumulatorii se descarcă. Cînd se ridică, „ceaţa verzuie” formează nori care au forme geometrice distincte, „de-a dreptul fascinante” – spune un martor. Dar nu explică în ce constă fascinaţia. În acei nori fascinanţi dispar avioane – am văzut ce s-a întîmplat cu cele cinci F-100 „Super Sabre”. Au mai intrat avioane în nori din care nu au mai ieșit niciodată – în martie 1952, James Caldwin, executînd o misiune de zbor în Coreea, a intrat într-un nor din care nu a mai apărut. Deci, Triunghiul, chiar dacă favorizează producerea unor fenomene, nu deţine monopolul acestora; atît doar că aici „fenomenele” se petrec foarte des.
Se pare că, pe lîngă calităţile enunţate mai sus, „ceaţa verzuie” și norii cărora le dă naștere, au proprietatea de a face posibilă „ieșirea din timp” pentru navele și avioanele care străbat straniile formaţiuni. Doctor Jim Thorne, șeful expediţiei îmbarcate pe yachtul „New Freedom”, a filmat o furtună neobișnuit de puternică în zona Triunghiului – la 75 mile nord-est de Bimini. La developarea filmului s-a văzut înregistrată limpede pe peliculă o veche goeletă cu pînze clătinîndu-se pe valuri, la nici 50 de metri de New Freedom, și pe care nimeni n-a observat-o cu ochiul liber. Se curbează timpul în norii cei verzui, proiectînd în viitor, prezent, imagini din trecut ? Ca acel Fokker zburînd tăcut sub cerul anului 1940 ? Dacă timpul, conform accepţiunii pe care Einstein o dă noţiunii, este într-adevăr o formă specială a unui spaţiu energetic, și acel spaţiu bizar se convertește uneori sub forme pe care noi le percepem (și) ca, simplu, cîmpuri electromagnetice, să fie oare ceaţa verde un fel de „acumulări de timp” sesizate de noi sub aspectul unei bizare concentrări de energie ?
Ce se mai întîmplă în Triunghi ?
Observaţii ale piloţilor care au zburat deasupra zonei, confirmate ulterior de fotografii aeriene, au relevat că sub apa oceanului se află construcţii ciclopice – platforme de piatră, drumuri, ziduri lungi de sute de metri, clădite din pietre imense potrivite între ele în stilul construcţiilor de la Tiahuanaco și Sacsayhuaman.
La sfîrșitul anului 1976 un pescador detecta, cu ajutorul sonarului, o construcţie pe fundul mării, avînd forma exactă a unei piramide, comparabila ca mărime cu cea a lui Keops – 140 metri înălţime, 160 metri latura bazei. Au fost semnalate și alte piramide sub apă, de către piloţi și pescari. Iar istoricii cărora li s-a cerut părerea, au întors pe toate părţile același cuvînt: Atlantida.
Să fie proprietăţile ciudate ale Triunghiului legate (și) de faptul că zona se găsește situată pe izogona zero-agona-curba cu declinaţie magnetică nulă ? În care acul busolei arată, concomitent, Nordul adevărat și Nordul magnetic ? Ce proprietăţi neștiute conferă zonelor aflate pe agonă, cîmpul magnetic al Pămîntului ? Pentru că de cealaltă parte a planetei, pe agona estică, în largul coastelor sud-estice ale Japoniei, se întinde altă zonă în care navele și avioanele se confruntă cu stranii pericole – zonă denumită „Marea Diavolului”, „Marea Strigoilor”. Pe lîngă fenomene electromagnetice bruște și de mare intensitate, pe lîngă pierderi și cîștiguri inexplicabile de timp, pe lîngă ceţuri verzi și apa albă cunoscute din Triunghiul Bermudelor, aici s-au semnalat „găuri” uriașe și „dealuri” pe suprafaţa mării – indicînd fie o activitate seismică, fie anomalii gravitaţionale de neexplicat.
Și mai sînt mesajele, acele ultime mesaje la fel de patetice, de confuze, de nelămurite ca cele de dincolo. Un pilot japonez transmitea practic în acele ultime momente reportajul trecerii lui în nefiinţă: „ceva se întîmplă în cer, cerul s-a deschis” – după care a urmat tăcerea. Raportată la Triunghi, Marea Diavolului este situată simetric faţă de cercul mare al planetei; ambele sînt limitate între 20° și 30° latitudine nordică, iar meridianul japonez 130° longitudine estică devine, după ce traversează polii, meridianul bermudez 50° longitudine vestică.
Anomaliile magnetice manifestate în Triunghi sînt foarte puternice. Studiind evoluţiile și funcţionarea sateliţilor meteorologici pe o perioadă de 3 ani, profesorul Wayne Meshejian, Langwood College, Virginia, SUA, a observat anomalii în funcţionarea sateliţilor cu orbită polară – cînd treceau deasupra Triunghiului Bermudelor. Semnalele înregistrate de sateliţi, emise apoi spre sol, erau perturbate, uneori anulate, iar impulsurile telemetrice se ștergeau complet. Aceste fenomene, arată prof. Meshejian, pot fi provocate de „surse imense de energie aflate probabil sub apă, generînd un cîmp magnetic cu intensitate enormă, care poate șterge înregistrările și anula impulsurile”. Ţinînd cont că altitudinea de evoluţie a sateliţilor este de 800 de mile, un cîmp magnetic capabil de performanţele amintite, ar trebui să „afecteze însăși deplasarea satelitului pe orbită... l-ar smulge, pur și simplu de pe orbită. Dar cum acest lucru nu se întîmplă, probabil e vorba de o forţă despre care nu știm nimic”.
Ce n-avem voie să cunoaștem despre Triunghiul Bermudelor, dar am putea afla, analizînd fotografiile luate de la 800 de mile înălţime ?
...Și mai sînt OZN-urile.
Prima relatare despre bizareriile zonei, făcută de Columb, descrie și „un glob de foc”, care ocolește nava sa și dispare sub apele oceanului. Relatările despre OZN-uri, care la un moment dat plonjau; în apă și dispăreau în adîncuri, au continuat apoi pînă în zilele noastre; revistele de ozenologie relatează lunar despre apariţiile aparatelor neidentificate în Bermude. Oceanograful Jim Thorne, cel familiarizat cu misterele Triunghiului, relatează observarea, în seara de 2 august 1975, a unei „lumini mari, albastre, pe cer”. Lumina aceea a coborît, zburînd cîteva minute la joasă altitudine, deasupra insulelor Bimini; deplasarea ei era însoţită de un bîzîit slab, și viteza de deplasare a fost estimata la peste 1000 km pe oră.
Să fi văzut Jim Thorne un avion ?
Puţin probabil. Dacă un avion e suficient de aproape ca să-l vezi ca pe o „lumină mare”, atunci îi observi și lămpile de poziţie, clipiciul roșu, eventual silueta pe cerul amurgului. Lumina albă din vîrful derivei. Și un avion care zboară la joasă înălţime cu peste 1000 km pe oră, nu poate fi însoţit de „un zgomot slab”.
În orice caz, ce a văzut Jacques Piccard nu era avion, pentru că avioanele noastre, cel puţin, nu zboară la sute de metri sub apă. Pe timpul testării submersibilului XP-15 „Benjamin Franklin”, profesorul Piccard a observat „obiecte neidentificate, lungi de aproximativ o sută de picioare, care se deplasau cu viteză prin apă”. Manevrele acestor obiecte „păreau să indice o anumită inteligenţă”.
Să fie Triunghiul legat direct de fenomenul OZN ? Consecinţă, cauză, zonă comună de coexistenţă între lumea noastră și acel neștiut din care vin mașinile zburătoare neidentificate ? Cred că răspunsul poate fi afirmativ; am văzut că fenomene întîmplate în alte părţi ale planetei numai în prezenţa OZN-urilor, se petrec curent în zona Bermudelor.
Charles Berlitz sugerează că aici ar fi locul – ipoteză cu iz de fantastic – prin care civilizaţiile „dinafară” sosesc și pleacă de la noi ? Aceste sosiri-plecări presupunînd crearea unor cîmpuri similare, cel puţin după unele efecte, cîmpurilor cunoscute de noi ca magnetice sau electromagnetice, și care distrug tot ce intră în zona lor de acţiune, sau nici atît, disociază „doar” materia, ca să o reproiecteze ulterior în altă dimensiune ? În alt timp ? În altă lume, mai simplu ? Să fie spaţiul nostru tridimensional doar modelul nereușit al unui Univers infinit mai complex, în care lumile coexistă nu numai despărţite de distanţe (aparente) – ci și în paralel, în moduri pe care nici nu le putem imagina, lumi multiple și totuși unice – fiecare în existenţa ei, despărţită de existenţa celorlalte prin dimensiuni de neimaginat, timpi de neconceput – lumi intersectate doar cu imense cheltuieli de energie, puse traumatizant în contact unele cu altele, ducîndu-și simultan existenţa unică și negînd, fiecare în același timp, posibilitatea unor alte existenţe unice ?
Sau lucrurile sînt așa cum le știm de la Copernic și Galilei, trecînd prin Kant, Newton, Einstein, și ceilalţi sînt într-adevăr foarte departe, și viteza luminii nu va fi niciodată depășită, și doar strănepoţii celor plecaţi de copii în rachete ce nu se vor întoarce niciodată pe Pămînt vor călca, bătrîni și neputincioși, solurile neprimitoare ale unor planete pustii, gravitînd îngheţate în jurul unor sori mohorîţi, cu lumină roșie și puţină ?! Și atunci, ce se întîmplă în Triunghi este al nostru pînă la sfîrșit, și din nou ne amintim de cuvîntul acela frămîntat de istorici pe toate părţile, Atlantida ?

*

A existat oare Atlantida ?
Noi știm despre legendarul continent din dialogurile lui Platon – „Kritias” și „Timaios” – scrise acum aproximativ 2500 de ani.
Citatele care urmează, din dialogul „Timaios”, nu se referă strict la existenţa Atlantidei și pieirea acesteia; din ele reiese însă limpede convingerea celor vechi despre existenţa altor civilizaţii umane înaintea acesteia, pe care o numim „a noastră”, și despre modul în care cataclisme naturale șterg de pe suprafaţa planetei, mai mult sau mai puţin periodic, civilizaţii ajunse într-un stadiu oarecare de dezvoltare. Pe timpul călătoriei sale în Egipt, petrecută cam la anul 600 î.e.n., Solon, unul din cei șapte legiuitori ai Atenei, vizitează orașul Sais din delta Nilului. Vorbind cu un bătrîn preot al zeiţei Neit (Atena) despre oameni și fapte care încă atunci însemnau „de demult” – Phoroneu și Niobe potopul lui Deucalion – venerabilul egiptean îl întrerupe, ridicînd din umeri: „O, Solon, Solon. Voi, elenii, întotdeauna aţi fost copii și nu există elen bătrîn... iar cauza este aceasta: oamenii au suferit și vor suferi multe și felurite urgii; cele mai mari dintre ele sînt pricinuite de foc și apă... Aveţi doar și voi o legendă... cum Phaeton, fiul Soarelui, a pornit carul de foc al tatălui său, dar, neavînd putere să-l conducă... a pîrjolit totul pe Pămînt. Asta se povestește, bineînţeles, sub formă de mit, dar sub aceasta se ascunde adevărul că printre corpurile cerești ce se mișcă în jurul Pămîntului se produce o deviere, iar la intervale mai lungi, tot ce există pe Pămînt dispare din pricina furiei focului... Iar cînd zeii, pentru a curăţa Pămîntul, îl acoperă cu apă, scapă cei care trăiesc în munţi...
...Voi (grecii) nu ţineţi minte decît un singur potop al lumii, dar pînă atunci au (mai) fost cîteva potopuri; apoi, voi nu știţi că în ţara voastră a existat un popor minunat și desăvîrșit, de la care v-aţi tras... concetăţenii tăi, care au trăit acum 9000 de ani... Uimitoare sînt descrierile măreţelor fapte săvîrșite de poporul acela, dar una îndeosebi e mai presus de toate... Spun scrierile (păstrate în templu) că, odinioară, cetatea voastră a înfrînt o mare putere ce se îndrepta cutezător dinspre Marea Atlantică, asupra întregii Europe... Atunci această mare era navigabilă, pentru că în faţa gurii ei, pe care voi o numiţi, în felul vostru, Coloanele lui Hercule, se găsea o insulă. Această insulă era mai mare decît Libia și Asia la un loc, și de la ea se deschidea navigatorilor accesul spre alte insule, iar de la acele insule spre întreg continentul opus cu care era mărginită acea adevărată mare... Pe acea insulă, Atlantida, s-a alcătuit un mare și puternic stat de regi...
...După aceea însă, cînd s-au petrecut îngrozitoare cutremure de pămînt și potopuri, într-o singură zi și o singură noapte insula Atlantida a dispărut, scufundîndu-se în mare, și marea de acolo este acum nenavigabilă și nu poate fi cercetată: navigaţia este împiedicată de o mare cantitate de noroi pietrificat, pe care insula scufundată a lăsat-o în urma sa”.
„Marea Atlantică” desemnează limpede Oceanul Atlantic de azi; asupra acestui punct, cei mai mulţi atlantologi sînt de acord. Coloanele lui Hercule sînt strîmtoarea Gibraltar. În faţa Coloanelor – la vest de ele, reiese mai clar din context – se găsea insula aceea mai mare decît Libia și Asia la un loc (decît Africa știută atunci și Asia Mică) – insula Atlantida. Și de la ea, prin „alte insule” – Azorele, Indiile de Vest, insula Sable, Newfoundland – se deschidea accesul spre „întreg continentul opus” – America. Știau ceva geografie grecii antici cu 2000 de ani înaintea lui Columb, e clar. Singurul lucru neclar este „navigaţia împiedicată de o mare cantitate de noroi pietrificat”, idee reluată și în Kritias: „a rămas în locul ei (al Atlantidei) un mîl de netrecut, care îi împiedică pe navigatori să pătrundă de aici (din Mediterana) în marea exterioară (în Atlantic), astfel că aceștia nu pot să meargă mai departe”. Din cîte știu, Platon este singurul care amintește de acest fenomen, cu toate că pe vremea călătoriei lui Solon în Egipt strîmtoarea Gibraltar era, se pare, cunoscută fenicienilor, iar o expediţie organizată de faraonul Nechao cu 130 de ani înainte de cea a lui Hannon Cartaginezul (aproximativ 470 î.e.n.) ar fi plecat din Marea Roșie și înconjurat Africa, trecînd fără probleme prin strîmtoarea Gibraltar. Hannon, în expediţia sa – Mediterana, Gibraltar, coasta atlantică a Africii – nu pomenește de vreo barieră de mîl, care să îi împiedice intrarea în Atlantic; și nici Pytheas, massaliotul, care în 325 î.e.n. trece din Moditerana în ocean, urcînd apoi spre nord. E drept că Hannon și Pytheas au trecut prin Gibraltar după vizita lui Solon la Sais, dar e greu de crezut că „noroiul pietrificat”, care nu se curăţise în 9000 de ani, avea să se cureţe fără urme în următorii 2-300. Poate bătrînul preot se referea la o situaţie urmînd imediat scufundării Atlantidei ?
Aproape fără excepţie, popoarele vechi denumesc cu aproximativ același nume un tărîm paradisiac dispărut, o insulă scufundată, un fel de pămînt primordial de unde s-a răspîndit civilizaţia. Grecii și romanii foloseau pentru desemnarea acestui teritoriu denumirile Atlantis, Atlas; fenicienii îl numeau Antilia, ca și cartaginezii; Amenti, îi spuneau egiptenii; Aalu, Arallu – pentru summerieni și babilonieni, Avalon pentru celţi, Antilia, Atlantida, pentru vechii locuitori ai Spaniei de astăzi. Walhalla pentru scandinavi, Atlantioi pentru berberi, Atalaya pentru cei din Canare. Aztecii aminteau de ţara Aztalau, mayașii – de Atlan, ca și triburile din întreaga Americă Centrală. Cuvîntul Atl înseamnă „apă” atît în limba vechilor azteci, cît și a berberilor din nordul Africii; și prin extrapolare, poate căpăta sensul de „pămîntul dinainte de potop”. O grămadă de locuri se numesc astăzi în America Centrală, în partea nordică a continentului Sud-American, pe acele pămînturi atît de încărcate de legendă încît ele însele au devenit legendă – se numesc și azi Xlapak, Xlacah, Atlun, Goatzalcoaleos, Mitla, Tenohtitlan, Popocatepetl; zeităţile acelor locuri se numesc Quetzalcoatl, Tlaloc; la Chichen Itza mai este în picioare Tzompantli – zidul craniilor. Nu știu ce valoare probatorie poate avea repetarea grupurilor at, atl – cu variantele sale xla, tla, tl, tli – pentru filologul care caută o asemănare între vechile denumiri ale pămîntului pierdut înșirate mai înainte, și toponimia central și sud-americanâ, amintită aici. Eu cred că legătura există, și constă exact din folosirea acelorași grupuri de sunete în ambele categorii de toponime – și nume de zeităţi, mă rog.
Data aproape unanim estimată pentru marele cataclism care a scufundat regretatul teritoriu – acum 10-12 milenii. S-au întîmplat o grămadă de lucruri, acum 12 milenii !
Ce-au lăsat prezumtivii atlanţi pe fundul oceanului Atlantic, în afară de ziduri ciclopice, terase imense, piramide de 100 de metri ? Din nou apar întrebările, de data asta pentru o probabilă civilizaţie, o etapă, un colţ de trecut al Pămîntului nostru: pînă unde au ajuns atlanţii în a ști ? În ce direcţie s-a dezvoltat știinţa acelor semeni, despre care nu știm foarte bine nici măcar dacă au fost ?
Dacă mai sînt și acum ?
Să fie vechii atlanţi, civilizaţia paralelă pe care o tot simţim în coasta noastră, și de care nu ne desparte nici timp, nici spaţiu – ci adîncimea Atlanticului ? Să fie urmașii atlanţilor acei misterioși aviatori, să fi pilotat ei acele aparate care, însoţite de discurile scînteietoare, s-au dezvoltat treptat, de la dirijabilul cu roţi și palete, la OZN-urile ovale de astăzi ? Să dispună ei de imense surse de energie, energie care scăpată de sub control, sau eliberată spre suprafaţa oceanului, a transformat două zone ale planetei în locuri cu faimă cel puţin îndoielnică ?
Este aceasta o ipoteză SF ? Aţi citit cartea lui Pierre Benoit, Atlantida ? În acest caz, de ce s-ar păstra deoparte strămoșii atlanţi urmărindu-ne tăcuţi și misterioși, împreună cu invitaţii lor din alte lumi, de la bordul navelor ovale, discoidale, sferice ? A fost oare dispariţia Atlantidei și a poporului său, opera exclusivă a seismelor si oceanului dezlănţuit ?
„Farfuriile zburătoare există, și vin din Cosmos; ele aparţin unui popor de oameni plecaţi de pe Terra acum 20000 de ani” – spunea Albert Einstein.
Pînă unde, totuși, s-ar putea lega lucrurile între ele ?


16. Ilustrate din Florida




Nu numai apele din jurul, și cerul de deasupra Floridei sînt pline de neprevăzut; din cum se întîmplă lucrurile, neprevăzutul poate apărea oricînd și oriunde, inclusiv pe solul nisipos al peninsulei.
La 2 martie 1965, telegraful din Weeky Wachee Springs, Florida, transmitea agenţiilor de presă despre întîlnirea lui John Reevs cu fiinţe venite din necunoscut.
Ajuns la 66 de ani, John Reevs s-a retras din zgomotosul, trepidantul, stressantul New-York, într-un loc liniștit, lîngă Wachee Springs; acolo și-a clădit o căsuţă și în fiecare zi pleca la plimbare prin împrejurimi.
Într-una din aceste plimbări, dl. Reevs a observat o navă ciudată aterizată într-un luminiș – „the flat”. Locuitorii din Florida numesc „flat” poieni mici, aproape rotunde, apărute în desișurile de arbuști și tufăriș care acoperă mari întinderi din peninsulă. În ciuda vîrstei, John Reevs și-a păstrat curiozitatea necesară; el a început să se apropie ca indienii de OZN-ul care lucea stins în soare, folosind tufișurile pentru acoperire, și încercînd să facă cît mai puţin zgomot. A reușit să ajungă pînă la 50—60 de metri de nava în formă de disc, cînd „o fiinţă înaltă de cinci picioare” (1,5 metri) a ieșit din desiș la mai puţin de 30 de metri înaintea lui. Reevs a încremenit, așteptînd ca „fiinţa aceea” să se îndrepte spre aparat, deci să se întoarcă cu spatele la el – dar nu s-a înlîmplat așa. Rezemată cu mîna de o creangă, în cel mai autentic stil pămîntean, „fiinţa” privea cu atenţie ceva aflat înaintea ei – și în stînga bătrînului new-yorkez, așa cum stăteau unul faţă de celălalt. După cum declara ulterior dl. Reevs, „apariţia aceea avea înfăţișare umană, dar era ceva straniu în totul – cum arăta, cum era îmbrăcată, cum se mișca”. Echipat într-o salopetă din material „ca pînza de cort, de culoare cenușie, purtînd un fel de mînuși cu un singur deget”, fără vreo instalaţie vizibilă de respirat, pilotul venit din necunoscut avea pe cap o cască străvezie, ca un glob, prin care se vedea faţa aproape omenească, cu ochii foarte depărtaţi și bărbia ascuţită.
Bătrînul a avut doar cîteva secunde la dispoziţie pentru a privi pilotul navei discoidale; brusc, acesta a părut să perceapă într-un fel sau altul prezenţa pămînteanului, și atunci s-a întors și s-a îndreptat direct spre încremenitul domn Reevs. A continuat să meargă drept spre acesta, pînă a ajuns la 5-6 metri de el; apoi „a căutat ceva în partea stingă a salopetei și a scos de acolo un obiect negru de aproximativ 15 cm în diametru.”
Deci era un obiect sferic sau cilindric, dar John Reevs uită să amintească aceasta. De fapt, întreaga lui depoziţie are acea – nu atît stîngăcie, cît incertitudinea stingherită caracteristică declaraţiilor făcute de cei care au avut contacte mai mult sau mai puţin directe cu piloţii veniţi din alte lumi – acea atmosferă de ezitare, nesiguranţă în precizarea unor elemente, și încă, pe fondul general al unei stupefacţii totale. Ca atunci cînd se descriu fenomenele din Triunghi. Ca bătrînul Iov descriind Leviathanul. Cu toate că martorul știe foarte bine ce a văzut, sau poate tocmai de aceea.
Oricum, cînd fiinţa a ridicat obiectul negru de 15 cm diametru în dreptul bărbiei sale ascuţite și a început să privească prin el, dl. Reevs a luat-o la goană. Văzuse suficiente filme S.F., ca să își poată face părere personală despre fiinţe cu căști străvezii, venite din alte lumi. „N-aveam nici un chef să fiu făcut friptură prin desișurile Floridei” – spunea ulterior John Reevs. Reacţie care, de altfel, confirmă comportamentul la nivel cosmic atins de civilizaţia noastră – aţi reţinut atitudinea mai mult decît prudentă a omuleţilor cu salopete argintii, aterizaţi la Pirassununga, faţă de binoclul lui Tiago Machado ?
La fel ca și binoclul lui Tiago, obiectul negru s-a dovedit însă a fi inofensiv. Înainte de a reuși să ajungă prea departe, Reevs a observat că totul în jur s-a luminat o clipă, ca la flashul unui bec de magneziu, și dintr-o dată și-a dat seama „că de fapt am fost fotografiat de un turist venit din altă lume”. Cînd Reevs s-a oprit să răsufle, „turistul” a clipit din nou cu flashul în direcţia lui. Apoi s-a întors, s-a îndreptat spre nava discoidală, a urcat cîteva trepte spre un fel de chepeng situat în partea superioară, și a intrat în cabină. Nu era dintre cei care știau să plutească, ca omuleţii de la Pirassununga.
Apoi „cilindrul acela care avea treptele” (?) s-a retras în interiorul navei, s-a auzit un bîziit surd care s-a transformat într-un sunet înalt, și după cîteva secunde OZN-ul a dispărut în cer.
Întors la locul aterizării, John Reevs a găsit pe solul nisipos, afinat, urme clare lăsate de pilotul în salopetă din pînză de cort, și amprentele adînci ale trenului de aterizaj, care imprimase în pămînt un desen format din opt linii. A mai găsit un cilindru strîns înfășurat, de hîrtie foarte subţire; desfâșurind cu grijă cilindrul acela, a văzut că era format din „două fîșii de material ca hîrtia de film, acoperite cu semne stranii, de nedescifrat”.
Ce s-a petrecut pînă acum e straniu, misterios, nepămîntean.
Ce urmează de acum înainte, ne readuce, liniștiţi, în ambianţa cu care sîntem atît de obișnuiţi.
Reevs a predat benzile de hîrtie subţire la A.F.B. Mac Dill, și a făcut declaraţii presei. I-a dus pe reporteri la locul aterizării, și aceștia au fotografiat amprentele de pași și urmele trenului de aterizare.
Supus unei probe cu polygraful (detectorul de minciuni), rezultatul a fost limpede: John Reevs spune adevărul. E.J.Edwards, care interpreta rezultatul testului, a declarat: „Mi se pare semnificativă prima remarcă făcută de pacientul meu după sfîrșitul testului. El a întrebat: acum v-ar plăcea să vă duc la locul unde a aterizat farfuria aceea ? Reacţia curentă a subiecţilor care nu au conștiinţa foarte curată este să întrebe: ei, cum am ieșit ? Se pare că dl. Reevs nu și-a făcut probleme cu rezultatele testului. Concluzia mea este că el a spus adevărul, de la început pînă la sfîrșit.”
Părerea oficialilor USAF de la baza Mac Dill, a fost însă alta.
Două luni mai tîrziu ei au înapoiat bătrînului fîșiile de hîrtie subţire, împreună cu „descifrarea” mesajului – „Planeta Marte. Vino curînd acasă. Te așteptăm cu nerăbdare. De ce întîrzii atîta ?” și cu concluzia că totul a fost un aranjament.
Concluzie tipică pentru USAF în problema OZN, cel puţin pentru acea perioadă. Nimic nu justifică de ce un bătrîn new-yorkez de 66 de ani, retras în Florida pentru a duce o viaţă liniștită, ar fi vrut să-și facă publicitate montînd o farsă atît de complicată – cu inventarea acţiunii, amănuntelor despre aparat și pilot, cu imprimarea urmelor lăsate de „fiinţa aceea” și de trenul de aterizare al navei discoidale. De altfel John Reevs a declarat, indignat, că benzile de hirtie înapoiate lui de către personalul de la AFB Mac Dill nu sînt cele autentice, și nici semnele de pe hîrtie nu sînt aceleași.
Nu e prima oară cînd USAF colecţionează cu grijă rezultatele unei observaţii OZN și apoi denigrează martorul, declarînd toată întîmplarea un fals. Oricum, faptul că USAF neagă o întîlnire cu piloţi din alte lumi nu înseamnă totuși că întîlnirea cu piloţi din alte lumi n-a avut loc. USAF își pot permite oricum să declare ce le place, pentru că au girul organismelor oficiale, pentru că ele însele sînt un organism oficial.
Ce interes au USAF să declare că nu s-a întîmplat nimic ?
...Mi-ar plăcea totuși grozav să știu în ce lume e casa aceea împodobită cu fotografia bătrînului domn Reevs de pe Pămînt, alergînd aplecat printre tufișurile din Florida.


17. Cel mai mare OZN




Computerul „UFO” aparţinînd de ONU a stocat în memoria sa 80000 de observaţii OZN, individuale sau colective. Considerînd media de 20 martori pentru fiecare observaţie, numărul celor care, în ultimii 25-30 de ani, au văzut, au crezut că văd OZN-uri, se ridică la 16x105 dintre noi.
Majoritatea navelor din necunoscut au diametrul între zece și cincizeci de metri.
OZN-ul meu oval avea, în funcţie de mărimea aparentă și distanţă pînă la el, cam trei sute de metri lungime.
Neil Armstrong a fotografiat un imens OZN cilindric, lung de o mie și cinci sute de metri.
Greutatea acestor aparate de zbor, în funcţie de suprafaţa și adîncimea urmelor, de natura și gradul de tasare al solului, a fost calculată ca avînd valori diferite, de la sute de kilograme, la cîteva zeci de tone.
Greutatea în zbor a OZN-ului care ar fi ridicat la cer Regimentul 14 Norfolk cu oamenii, caii, tunurile și căruţele sale, s-ar compara lejer cu cea a marilor cargouri aeriene de azi – 300-400 tone.
Distanţa la care zboară OZN-urile faţă de suprafaţa solului variază între cîţiva metri și altitudini la care Pâmîntul devine planetă în înţelesul cosmic al cuvîntului – sute de kilometri
„Cel mai mare OZN” este văzut aproape în fiecare seară de 4,5 miliarde de oameni, are diametrul de 3475 kilometri, cîntărește 7,35x1013 tone, și se învîrte în jurul Pămîntului la aproximativ 384500 kilometri.
Cel mai mare OZN este Luna !
Iată una din cele mai îndrăzneţe ipoteze avansate în privinţa satelitului nostru.
Înainte de orice, satelitul Pămîntului este un satelit ciudat, deosebindu-se prin comportamentul său de toţi ceilalţi sateliţi ai planetelor – surori din sistemul nostru solar.
Se pare că Luna însoţește planeta noastră de relativ puţină vreme în drumul ei spre nu știu unde. Poetul latin Ovidiu amintește de epoca arcadiană, cînd cerul era lipsit de Lună. Făcînd comparaţia între patru calendare rituale – cel egiptean, asirian, indian și mayaș, omul de cultură român Victor Kernbach demonstrează că punctul de plecare al acestor sisteme cronologice este comun, situîndu-se cam în jurul anului 11500 î.e.n. și, departe de a fi ales arbitrar, el marchează nu „un început cronologic propriu-zis, ci epoca marilor catastrofe în sistemul nostru solar cunoscute sub termenul generic de potop”. (Enigmele miturilor astrale, Ed. Albatros, 1973.) O cauză probabilă a acestor catastrofe ar putea fi exact captarea Lunii de către Pămînt, mai bine zis sosirea Lunii în jurul Pămîntului, cu toate consecinţele și modificările la scară cosmică și planetară pe care le presupune instalarea unui asemenea vecin în imediata apropiere. Inclusiv apariţia unor mișcări de flux-reflux foarte puternice, atît la suprafaţa planetei noastre (valuri de maree oceanică), cît și în interiorul acesteia (valuri de maree magmatică), fenomene resimţite prin inundaţii, erupţii vulcanice și mișcări seismice catastrofale. Una din consecinţe – scufundarea Atlantidei. Platon situează dispariţia uriașei insule atlantice la 10-12000 de ani înaintea epocii sale (dar... de pe fundul Atlanticului, la vest de Gibraltar, s-au scos probe de roci a căror vechime a fost estimată la 100-150 milioane de ani și nu la 11 milenii, cît se pare că s-au scurs de la pieirea Atlantidei !).
Altă urmare posibilă a captării satelitului nostru – de fapt a adoptării Pămîntului de către Lună, spun unii savanţi – este renunţarea la calendarul venusian – cel mai strălucitor astru pe cerul nopţii înainte de apariţia Selenei – și înlocuirea lui firească cu cel lunar.
Unul din partizanii ipotezei captării Lunii de către Pămînt este dr. Harold Clayton Urey, laureat al Premiului Nobel pentru chimie (1934), care susţine că aceasta ar fi cea mai valabilă din cele trei teorii referitoare la originea satelitului nostru – formarea odată cu Pămîntul din materia gravitînd în jurul Soarelui, desprinderea din masa plasmei iniţiale a Pămîntului ca urmare a rotaţiei acestuia, și, în sfîrșit, captarea de către Pămînt a Lunii, care s-a format în altă parte a Universului, a străbătut – în virtutea unei mecanici cerești de excepţie – spaţii de neimaginat și, în cele din urmă, prin capriciul unor legi de obicei foarte stricte, a fost constrînsă să se rotească în jurul nostru, luminîn- du-ne nopţile.
A fost constrînsă ? De legi ale naturii ?
„O asemenea captură... și faptul că Luna a luat apoi o orbită circulară în jurul Terrei... au șanse prea mici pentru a fi credibile” – spune Isaac Asimov, om de știinţă american si autor de romane știinţifico-fantastice.
În orice caz, constatarea că satelitul nostru „ar trebui să se învîrtă în jurul Pămîntului altfel decît o face” – este sprijinită de argumentul că aproape toţi ceilalţi sateliţi ai sistemului nostru solar se rotesc în jurul planetelor pe care le însoţesc, în planurile ecuatoriale ale acestora, iar planul orbitei lunare este mai apropiat de eliptică decît de planul ecuatorial terestru (unghiul format avînd aproximativ 5°),
Apărută bizar și învîrtindu-se în jurul nostru „altfel decît ar trebui să o facă”, Luna este ea însăși sediul unor fenomene ciudate care, observate de pe Pămînt, pun la îndoială imaginea pe care ne-am format-o – un astru mort, îngheţat, pe care nu se întîmplă nimic. Pe care nu mai are ce să se întîmple.
La început, ne-am privit și fotografiat satelitul prin telescop.
Între 1879 și 1881, Societatea Britanică de Astronomie a înregistrat mai mult de două mii de rapoarte despre „lucruri ciudate pe Lună” – pete de lumină, linii și figuri geometrice, apărute pe solul lunar.
În 1950 au fost observate primele „domuri lunare” – coline emisferice albe, rotunde, cu diametrul de aproximativ 200 metri, care își schimbă locul după criterii care, deocamdată, ne scapă. Revista Sky and Telescope a Observatorului Harvard, în numărul din ianuarie 1958, publica schiţa unui asemenea „dom” făcută de un astronom francez.
În 1958 s-a purtat o vie dispută în jurul comunicării făcute de astronomul amator John O’Neill: în noaptea de 29 iulie acesta a văzut și fotografiat pe Lună, în Marea Crizelor, o construcţie asemănătoare vestitului pod din Sidney de pe Pâmîntul nostru, dar lungă de 18 kilometri ! Începutul fiind astfel făcut, doi astronomi cu prestigiu – prof. P.Moore și dr.H.P.Wilkins au declarat că și ei au observat construcţia respectivă. H.P.Wilkins a spus limpede: „Este cu adevărat un pod. Structura pare artificială și este ceea ce noi numim, pe Pămînt, o lucrare de artă”.
Astronomul Robert E.Curtis din Alamogordo, New Mexico, SUA, a fotografiat în noaptea de 26 noiembrie 1956 craterul Fra Mauro, în zona căruia avea să aselenizeze după aproape 15 ani, expediţia Apollo 14. La developarea filmului s-a observat imprimată pe peliculă, în imediata apropiere a terminatorului, pe fondul zonei întunecate, un fel de cruce albă de Malta, cu braţe lungi de cîteva mile, aflată fie la suprafaţa Lunii, fie în imediata apropiere a acesteia.
În 1958 și 1954, astronomul sovietic Nikolai Kozîrev a detectat cu telescopul, și confirmat cu ajutorul spectrogramelor, existenţa activităţii vulcanice pe astrul cel mort și îngheţat.
La sfîrșitul lui 1963, patru colegi americani ai lui Nikolai Kozîrev confirmă o activitate de natură vulcanică în craterul Aristarh. În numărul din decembrie 1963, aceeași Sky and Telescope anunţă că observatorul Lowell semnala, în noaptea de 29 octombrie, două pete de lumină de un roșu aprins, la nord de craterul Herodot; în noaptea de 27 noiembrie, cele două pete roșii au reapărut pe marginea sudică a craterului Aristarh.
În iunie 1965 a fost observată o rază de lumină de un alb scînteietor, ţîșnind din craterul Aristarh, aflat atunci în zona obscură.
În iulie, s-a semnalat de mai multe ori un fascicul de lumină albă, care dura o secundă și jumătate – de fiecare dată cînd apărea.
În 1969, observaţii repetate ale observatorului naţional Oudenbosch – Olanda și ale echipajului misiunii Apollo 11, confirmau existenţa în acest crater a unor „lumini de origine necunoscută”, puse pe seama activitătii vulcanice a Lunii. Ulterior, Michael Collins, pilotul navei Columbia, comunica centrului de control Houston observarea, în acest crater, a unei pete de natură necunoscută, a cărei culoare închisă se deosebea „frapant” de toate celelalte nuanţe observate pe Lună.
Dacă petele de lumină reprezintă cratere pline cu lavă, iar culoarea aceea închisă – un ipotetic nor de fum (chiar, cum arată un nor de fum pe Lună ? avînd o viteză iniţială – ca expulzat de vulcan, supus unei forţe gravitaţionale de 6 ori mai mică decît cea terestră și izbucnind prin crater, fisură, într-un spaţiu lipsit de atmosferă) – luminile mobile semnalate pe suprafaţa selenară nu pot fi, în nici un caz, vulcani. La 30 martie 1950, H.P.Wilkins observa „o formă luminoasă mobilă”; dat fiind nivelul de perfecţionare al telescoapelor terestre la acea dată, dimensiunile minime ale acelei pete erau de 150-170 metri.
Să fi pornit din nou la plimbare „domurile lunare” ?
La 26 septembrie 1955, astronomul spaniol Garcia comunica deplasarea la mică înălţime deasupra suprafeţei lunare a trei surse de lumină așezate în triunghi. Iar astronomul argentinian Benito Reyna a fotografiat, în decembrie 1965, două grupe a trei obiecte ovoidale care își proiectau umbrele pe suprafaţa Lunii, plutind la mică înălţime deasupra acesteia.
La începutul deceniului șapte, am fotografiat Luna de aproape; după șase eșecuri ale misiunii Ranger, al șaptelea aparat din această serie a trimis pe Pămînt 4300 de fotografii clare. Unul din aceste clișee înfăţișa, într-un crater, două obiecte mari, albe, pline de cocoașe. Să fie „domurile lunare” văzute de aproape ?
Pe urmă, am reușit să ajungem noi înșine acolo.
Atît surse americane, cît și surse sovietice sînt de acord că „aproape toţi astronauţii americani participanţi la programul Apollo au observat OZN-uri”.
„Singura problemă – se întreabă Edgar Mitchell, astronaut american – este de unde vin ?”
Dr. Garry Henderson, om de știinţă, este categoric: „Toţi astronauţii noștri au văzut aceste obiecte, dar au ordinul să nu discute cu nimeni cele văzute”.
Riscantă declaraţie !
Dr. Henderson afirmă că NASA deţine numeroase fotografii de OZN-uri „luate din apropiere, cu aparate de fotografiat și de filmat”.
Echipajul expediţiei Apollo 8 a observat un obiect discoidal. Legătura radio cu Centrul de urmărire a fost bruiată în mod inexplicabil pe toate canalele; în căști se auzeau zgomote de nesuportat, de frecvenţe înalte. În repetate rînduri, au trecut „repede” în toate sensurile OZN-uri cu lumini orbitoare.
Una din misiunile astronauţilor de pe Apollo 8 a fost observarea craterului Langrenus, care are un mic con central, iar marginile terasate în șase-șapte „trepte” plane gigantice – unicul crater te-rasat de pe Lună.
Apollo 10 a fost însoţit de-a lungul parcursului în jurul Lunii de un OZN strălucitor, pe care l-a fotografiat foarte clar, de la mică distanţă (vezi bibl., Don Wilson).
La 20 iulie 1969, orele 19.47 minute G.M.T., modulul „Vulturul” al expediţiei Apollo 11 cobora pe Lună în zona Mării Liniștii. A fost noaptea aceea cînd toţi bărbaţii, toate femeile și – mai ales – toţi copiii de atunci ai planetei s-au numit Neil Armstrong, Edwin Aldrin și Michael Collins. Amintesc data și numele astronauţilor care au efectuat prima aselenizare, pentru că am început să le uităm; mulţi din copiii de azi nu le-au știut niciodată. Îmbarcaţi în LEM pentru ultima etapă a drumului lor spre Lună, Armstrong și Aldrin au observat, stupefiaţi, un OZN „mare, straniu” între ei și Lună. Să fi fost oare acesta unul din OZN-urile la care s-a referit primul om care a călcat pe alt corp ceresc (cu toate că, din unele puncte de vedere, și pe Lună sîntem încă la noi acasă) cînd a transmis în clar la radio: „Drăcia dracului ! Aș fi dorit să știu ce fel de nave sînt acestea care au aselenizat înaintea mea de cealaltă parte a craterului ?” De fapt, și cosmonauţii de pe Apollo 11 au avut probleme serioase cu legătura radio. În căști se auzeau „zgomote ciudate, ca de împușcături, sirene puternice, bîzîieli, fluierat ca de locomotivă.” Centrul de control Houston a întrebat, în cel mai curat stil american, „dacă n-au pe cineva cu ei care se ocupă de așa ceva”.
N-aveau. În schimb, au adus fotografii ale celor două OZN-uri aselenizate înaintea lor de cealaltă parte a craterului, și un film întreg cu zborul unui OZN care evolua deasupra modulului de serviciu, pe cînd acesta orbita în jurul Lunii. Și fotografia acelei nave cilindrice, lungă de 1500 de metri (idem p. 196, Wilson K. D.).
La aproape un an după prima aselenizate, ziarul britanic Daily Telegraph din 10 iulie 1970 scria: „Pietre ascuţite misterioase pe Lună... au fost observate în fotografii luate de staţia sovietică «Luna-9» și de staţia americană «Lunar Orbiter-2»... Staţiile... au fotografiat grupuri de structuri solide în două locuri separate, situate la mare distanţă. Aceste două grupuri de obiecte sînt aranjate în modele geometrice definite, și par să fi fost plasate acolo de fiinţe inteligente”.
Și Apollo 12 a fost însoţit în drumul lui spre Lună; din nou zgomote bizare în căști, fluierături, sirene, arme de foc.
Despre Apollo 13 am vorbit.
O fotografie făcută de astronauţii misiunii Apollo 14 în zona craterului Fra Mauro înfăţișează un cap de om, sculptat în stîncile de pe suprafaţa Lunii; desprinsă din rocă dură, o faţă cu trăsături omenești privește deasupra orizontului, spre cerul mereu negru. Ţinînd cont de lipsa atmosferei, de lipsa unor dovezi că Selene ar fi avut măcar odată atmosferă, este greu de crezut că faţa aceea, cu aparenţă umană ar fi doar jocul întîmplării, stîncă sculptată de ploaie, de vînt; și, cunoscînd parţial modul de citire al sculpturilor megalitice aflate pe platoul Marcahuasi, Peru, Pămîntul nostru, putem să ne întrebăm: ce ar revela acel cap de om sculptat în rocile Lunii, fotografiat în infraroșu ? În ce zi, la care ceas al zilei lunare anume alese, privirea lui întîlnește deasupra orizontului curb, pe cerul negru, lumina acelui Soare în jurul căruia orbitează planeta neștiută, de unde a venit cel ce și-a lăsat chipul împietrit să ridice semne de întrebare și să dea atîtea răspunsuri ?
Poate cunoaștem, și Soarele, și planeta.
Modulul de coborîre al expediţiei Apollo 15, avînd ca echipaj pe astronauţii David Scott și James Irwin, era gata să fie ciocnit de un „obiect misterios, care a fulgerat pe cer”.
Thomas Mattingly, aflat la comenzile modulului de serviciu Apollo 16, gravitînd pe orbita lunară, observă OZN-uri despre care dr. Farouk El Baz, de la NASA, declara că „precis nu sînt aparate pe care le cunoaștem – nici sovietice, nici americane – pentru că se mișcau prea repede.”
Apollo-17 — „Ce multe sînt”, exclamă astronautul Ronald Evans referindu-se la OZN-urile observate în apropierea Lunii – „roiesc ca albinele în stupi”.
Roiesc, și au mai multă grijă de Lună decît avem noi de planeta Pămînt. Cînd una din misiunile Apollo a vrut să detoneze pe suprafaţa prezumtivului nostru satelit o încărcătură nucleară de putere mică, în scopuri pur știinţifice, s-a spus, instalaţia de iniţiere a încărcăturii a ieșit din funcţiune prin explozia inexplicabilă a unui tub de oxigen. Această acţiune a fost pusă de astronauţi pe seama intervenţiei colegilor din aparatele de zbor necunoscute, care „roiau ca albinele”.
Ce am găsit pe Lună, în afară de OZN-uri ? Noi. oamenii ?
Am găsit pietre vechi.
Atît de vechi, încît ne-au pus serios pe gînduri.
Neil Armstrong a adus o rocă veche de 4,6 miliarde ani. De fapt, la atît estimau savanţii noștri vechimea Pămîntului, și a întregului sistem solar.
Dar la conferinţa asupra rezultatelor misiunilor Apollo, ţinută în 1974, oameni de știintă de la NASA au comunicat aducerea pe Pămînt a unor roci vechi de 5,3 miliarde ani. Cu numai 700 milioane ani mai înainte ca sistemul nostru solar, cu tot ce îl constituie, să se fi format, aceste roci aduse de pe suprafaţa Lunii, existau ! 
Este de presupus că exista și Luna însăși.
Un alt raport estimează, pe baza sistemului de analiză potasiu-argon, vechimea unui eșantion selenar la 7 miliarde ani. Mai sînt două mostre de roci a căror vechime a fost estimată, simplu, la 20 miliarde ani. Cred că cifra trebuie scrisă matematic, cu toate zerourile după ea, ca să ne facem – cît de cît – o idee despre ce înseamnă 20 miliarde ani (vezi bibl. Don Wilson).
Înseamnă 20 000 000 000. Ani de-ai noștri. Cu 5 miliarde de ani mai mult decît vîrsta estimată a Universului. Sau și Universului trebuie să-i adăugăm: al nostru ?
Înseamnă de 4,5 ori vîrsta sistemului solar în care ne mișcăm, respirăm, gîndim, trăim. Ne naștem și murim. Și atunci, cele nouă planete știute și una bănuită, situate la marginea Galaxiei, avînd în centru un Soare modest compus din 82% hidrogen și restul heliu, devin efectiv sistemul nostru – mai al nostru ca niciodată, în faţa acestor cifre impasibile, care ascund gheaţa galactică, tot focul galactic, știutul și enorm de neștiutul Universului. Uite cum reușim să ne simţim efectiv acasă – nu în altă ţară, continent, pe Lună – ci oriunde pe o rază de aproape 6 miliarde kilometri, distanţa Soare – Pluto. Uite ce simplu învăţăm să nu fim exclusiviști, să nu ne pretindem știutori și imuabili. E prima oară cînd părăsim leagănul din dormitorul părinţilor – și aflăm stupefiaţi că lumea poate fi totuși alta decît imaginea pe care ne-am creat-o așa, sugîndu-ne degetele de la mîini și de la picioare în leagănul cald și comod. Apăraţi, de leagănul cald și comod. într-un articol publicat în revista Chemistry, dr. Urey, partizan al teoriei „captării” Lunii, afirmă că, analizate prin metode izotopice speciale, rocile lunare au relevat un conţinut de izotopi de xenon inexistenţi în rocile terestre – ceea ce demonstrează că, într-adevăr, Luna e mult mai vîrstnică decît Pâmîntul.
Și că s-a format în altă parte.
Mai curios este că pietre care zăceau pașnic alături de solul lunar, aveau vîrste care difereau cu milioane de ani. Solul din Marea Liniștii era vechi de 4,6 miliarde ani, iar pietrele culese de pe acest sol erau mai tinere cu 1,1 miliarde ani. Și analiza geochimică (selenochimică ?) a eșantioanelor a demonstrat că pietrișul lunar nu provine din rocile înconjurătoare, ci „din altă parte”. Analiza solului lunar și a rocilor culese de pe acest sol a dezvăluit suficiente contradicţii, pentru ca cercetătorii de la Institutul de Tehnologie din California să declare la sinteza rapoartelor de analiză: „parcă am fi într-un azil de nebuni”. S-ar putea totuși ca lucrurile să fie foarte simple, și nimeni să nu meargă la spitalul de nebuni. Neavînd atmosferă, Luna primește pe suprafaţa ei toţi meteoriţii ajunși în cîmpul gravitaţional – indiferent de unde vin și cît au călătorit prin Univers ca să ajungă pînă aici; asta ar explica diversitatea de vîrstă și compoziţie a rocilor recoltate chiar de pe suprafeţe apropiate. În plus, lipsa atmosferei reduce mult procesul de eroziune – din masivele stîncoase se desprind mai puţine stînci, bolovani, pietre, decît sîntem noi obișnuiţi pe Pămînt; de aceea găsim la picioarele monoliţilor selenari pietre cu altă structură, altă vechime. Atunci ? Luna e totuși a noastră, și toate probele acelea deconcertante aduse pe Pămînt sînt doar meteoriţi care de 4,5 miliarde de ani bombardează Luna, așezîndu-se într-un strat gros pe suprafaţa ei ?
Puţin probabil. S-ar putea ca cele două pietre de 2x1010 ani să fi nimerit pe Lună, după o călătorie fantastică începută n-o să știm niciodată cum, din cine știe ce zona din Univers. Dar probe prelevate din înseși roci constituente ale vecinei noastre, sînt mai vechi, și au altă compoziţie decît rocile Pămîntului.
Spuneam înainte că stranietatea Lunii, a celor găsite pe Lună, ne face, paradoxal, să ne simţim acasă în sistemul planetar de 4,5 miliarde ani vechime.
Ce garanţie avem totuși că pe Venus, Marte, Mercur, Jupiter ș.a.m.d. nu ne așteaptă surprize care să ne facă să ne întoarcem grăbiţi spre Selene ca – din nou – spre casa noastră ? Și așa, din planetă în planetă, imaginea despre ceea ne ne înconjoară și despre ceea ce sîntem, și cum am devenit ceea ce sîntem, să se modifice continuu ?
Nu cred.
Se pare că, totuși, Luna este o excepţie.
Oricum, uite cum ne-ar învăţa Luna că sînt perfect posibile lucruri care păreau atît de improbabile, încît nici nu ne gîndeam la ele. Am călcat prima oară într-o lume, credeam noi, nici măcar străină, și o grămadă din lucrurile sigure s-au dat peste cap. În primul rînd, faptul că Luna e altceva decît ce credeam noi că vom găsi acolo – un fel de Pămînt mai mic și mai rece, fără viaţă. Apoi, adevărul că lucrurile se pot întîmpla și lega între ele mult mai altfel decît credeam. Am găsit lucruri noi, care nici măcar nu contrazic ce știam, bănuiam, prevedeam – sînt, simplu, altceva decît știam și eram capabili să prevedem. Asta ne limitează pretenţiile de exhaustivitate și ne determină să regîndim vechi adevăruri imuabile prin optica lui dar dacă ?... Sînt foarte multe semne noi de întrebare, dar cred că drumul spre cunoaștere trece exact prin nesfîrșite șiruri de semne de întrebare. Și mai cred că pe lîngă confirmări și infirmări, pe lîngă șirurile acelea de semne de întrebare, experienţa cu Luna a confirmat valabilitatea a ceea ce a strîns mai important lumea noastră în esenţa tezaurului ei de cunoștinţe de pînă acum: drumul spre a ști. Valabilitatea sistemului de a căuta și a găsi, în cele din urmă chiar și ceea ce părea de negăsit; sau nu ne așteptam niciodată să găsim, dar în momentul acela – cînd au apărut lucrurile neașteptate să apară – am putut să le recunoaștem, însfîrșit, lucrurile acelea cu care nu ne-am mai întîlnit niciodată.
Dacă Luna nu este nici sora Terrei, formată în același vîrtej de materie primordială rotit în jurul Soarelui de atunci dacă nu este nici copilul ei direct, smuls de forţa centrifugă din globul de plasmă fierbinte care abia începea să devină planetă – atunci, ce este Luna ?
A rămas a treia ipoteză, cea a „captării".
Că Luna a fost un asteroid, planetoid, vagabond prin Spaţiu, pînă cînd a nimerit în cîmpul gravitaţional al Pămîntului – și s-a stabilit pe orbita de azi.
Dar Isaac Asimov consideră șansele unei captări „prea mici pentru a fi credibile”.
Dr. Robin Brett, geolog-șef (exogeolog-șef !) al NASA, declară: „Teoria captării prezintă dificultăţi din cauza mecanicii cosmice și o considerăm ca statistic improbabilă”.
Dacă vine „dinafară”, dar n-a putut fi captată pentru că pune în dificultate întreaga mecanică la scară cosmică, perfect valabilă însă în restul sistemului nostru planetar suficient de complex, cum a rămas totuși Luna să orbiteze în jurul Pămîntului ?
Poate, pentru că așa a vrut ea.
Poate, pentru că a fost condusă inteligent și parcată intenţionat pe această orbită, venind din neștiut, cel mai mare OZN care se rotește jur-împrejurul planetei, în văzul tuturor. Acum 13-14000 de ani, cînd s-au întîmplat catastrofele, a fost potopul, a pierit Atlantida, iar mayașii și-au schimbat vechiul „calendar scurt” venusian – tzelkia – cu unul lunar, inspirat de globul luminos și strălucitor apărut pe cerul nopţilor noastre pămîntene.
Cel puţin, asta e părerea academicienilor sovietici Mihail Vasin și Alexandr Șcerbakov; în articolul publicat de revista Sputnik, ei emit părerea că „Luna... este o navă spaţială, transformată dintr-un asteroid, al cărei interior a fost amenajat pentru a adăposti motoarele, carburanţii, rezervoarele și spaţiile de locuit pentru echipaj” și care, după ce a voiajat zeci, sute de mii, milioane de ani prin Univers – a văzut că și pe Pămînt este viaţă, și atunci a întrerupt călătoria, hotărîndu-se să orbiteze în jurul nostru...
De ce ?
Ca să ne privească mai bine. Ca să ne vadă mai bine. Ca să ne cunoască mai bine. Și atunci, toate OZN-urile vin de pe Lună, ca vehicule de cercetare ale imensului asteroid transformat în navă cosmică ?
E greu de spus. Atîtea tipuri de OZN-uri, atîtea tipuri de piloţi... Să fi contribuit toate aceste civilizaţii la amenajarea ca bază și satelizarea Lunii în jurul nostru ? Se poate orice. Întrebarea care se repetă este: de ce ?
Ar fi două răspunsuri.
Că noi, adică apariţia și dezvoltarea vieţii pe planeta numită de noi Pămînt, este un act provocat, dirijat, în unele etape ale sale, de evoluţia Universului.
Sau că ne-am permis să apărem și să ne dezvoltăm (pînă într-o anumită etapă) singuri, dar pe urmă am fost descoperiţi în acest colţ de galaxie de reprezentanţii unor civilizaţii mult mai avansate, care cel puţin se cunosc reciproc sau eventual cooperează între ele, și care au hotărît că este mai interesant să ne lase singuri pe calea dezvoltării.
Sau Luna nu este nici una, nici alta, e numai un pepene galben atîrnat pe cer special ca să ne lumineze drumul în nopţi întunecoase.

*

Se pare că Luna nu se mulţumește să fie doar un pepene galben. Se pare că pe Lună aselenizează OZN-uri și, în general, se întîmplă o grămadă de lucruri care vin în sprijinul ipotezei fantastice a celor doi savanţi sovietici.
Se pare că Luna este goală pe dinăuntru, a fost acoperită cu o platoșă metalică, prezintă anomalii gravitaţionale și are o activitate interioară de neexplicat.
Se pare că Luna e un fel de mingiucă din titan, în care se petrec tot felul de întîmplări de neexplicat.
Dr. Gordon McDonald, cercetător principal la NASA, arată într-un articol apărut în revista „As tronautics” încă din numărul pe iulie 1962, că prin analiza datelor referitoare la diferenţa observată între mișcările reale ale Lunii pe orbită, și mișcările calculate, se poate trage concluzia că satelitul natural al Pămîntului este mai degrabă gol în interior !
În cartea sa intitulată Luna noastră astronomul britanic dr. H.P.Wilkins declară: „Toate datele converg spre ipoteza că dincolo de adîncimea de 30-50 km, Luna prezintă, mai mult sau mai puţin, spaţii libere – cavităţi mari, tunele sublunare, crăpături – legate de suprafaţă prin fisuri... Volumul aproximativ al acestor goluri este probabil de 36 milioane km3.
Dr. Harold Urey consideră că sub scoarţa Lunii sînt zone cu densitate mai mică, eventual goluri; iar dr. Sean O. Solomon, de la prestigiosul Institut Tehnologic din Massachusetts, a declarat că din rezultatele obţinute de diferitele cercetări efectuate în cadrul programului Apollo a reieșit și posibilitatea ca Luna să fie goală în interior.
Dar astronomul american C. Sagan, și astronomul sovietic I. Sklovski, arată că nu pot exista corpuri cerești goale pe dinăuntru !
Craterele lunare produse de căderea meteoriţilor sînt de asemenea stranii – foarte întinse, și atît de puţin adînci faţă de suprafaţa lor ! Ca și cum meteoriţii ar întîlni, în drumul lor prin scoarţa Lunii, o crustă foarte dură. Conform teoriei celor doi academicieni sovietici, M. Vasin și A. Scerbakov, acest lucru se datorește faptului că meteoriţii se opresc în „coaja blindată” cu care constructorii din neștiut au întărit Luna, la 20-40 km sub scoarţă. Imensele circuri lunare, departe de a fi vechi cratere vulcanice deschise dureros pe suprafaţa Selenei, constituie în realitate locurile în care cei ce au amenajat interiorul Lunii, au pompat în exterior roci și metale lichefiate, pentru a produce golurile interioare necesare și a blinda suprafaţa nemaipomenitei nave interstelare, intergalactice. În zona circurilor, gradientul gravitaţional este mai mare; cei doi savanţi sovietici consideră că faptul se datorează echipamentului, combustibilului și materialelor de tot felui aflate sub scoarţă, în golurile create. Procentul mare de metale conţinut de rocile lunare și considerat „straniu” de savanţii sovietici și americani, s-ar datora folosirii metalelor pentru întărirea rezistenţei scoarţei lunare la impactul cu meteoritii – în lungul ei voiaj spaţial.
Etajul de revenire al unui modul lunar (Apollo 12), cel invocat în explicarea cazului de la Socorro, a mai avut o misiune ingrată – după părăsirea sa de echipaj, a fost lăsat să cadă pe suprafaţa Lunii. Seismografele instalate de noi pe coaja pepenului galben au indicat vibraţii, timp de 55 minute, de fapt un semnal cu amplitudinea maximă după 7 minute și apoi scăderea acestuia pînă la dispariţie totală. Specialiștii americani în seismologie au considerat că „în interiorul Lunii este ceva care conduce excepţional de bine vibraţiile”.
În orice caz, Luna a reacţionat la izbitură ca un corp gol pe dinăuntru.
Misiunea Apollo 13, ratată din unele puncte de vedere, a constituit o imensă reușită a confruntării directe om – Cosmos. Pe lîngă aceasta (dacă tot era în zonă), treapta a treia a rachetei Saturn V a fost dirijată să cadă pe Lună; impactul a fost echivalent cu explozia a 11 tone T.N.T. De data aceasta, au transmis seismografele, Luna a vibrat 3 ore și 20 de minute, pînă la 40-60 km adîncime. Explicarea unor semnale atît de lungi ar corespunde teoriei celor doi savanţi sovietici: Luna e goală în interior. Și are o „coajă” metalică groasă. La fel s-a întîmplat și cu treapta a treia a rachetei Saturn care a dus pe Lună expediţia Apollo 14. Luna a vibrat „ca un gong” mai bine de 3 ore, pînă la aceiași 40-60 km sub scoarţă.
Concluzia ? În interiorul Lunii există ceva foarte tare, care transmite vibraţiile foarte bine”.
Blindajul metalic este destinat să-i protejeze pe cei din interiorul navei cosmice Luna ?
Wernher von Braun declară că viteza undelor seismice propagate în masa Lunii pare să crească pînă la 20 km adîncime, apoi scade brusc. Ca și cum undele ar trece printr-un strat de material foarte dens, ca apoi să pătrundă într-o zonă cu densitate foarte scăzută.
Trăgînd linie și sintetizînd diversele modele preconizate de specialiști pentru structura internă a Lunii, revista „Science News” trage concluzia: o minge de titan.
Lee Scherer, directorul Biroului de Explorări lunare Apollo, susţine însă că povestea cu mingea de titan este neverosimilă.
Cred și eu.
Luna de pe cer, Luna noastră de pe cer, cea sub care m-am plimbat cu fete, îmi luminează nopţile de zbor și la apariţia căreia cockerul Tom latră lung și melancolic – o navă venită din neștiut ? Îl înţeleg foarte bine pe Lee Scherer; dar am aflat, de cînd zbor, că singurul lucru cu adevărat imposibil, este ca ceva să nu se poată întîmpla.
Departe de a fi doar frecventată de OZN-uri, golită pe dinăuntru și blindată în exterior, Luna are o viaţă a ei proprie, incompatibilă cu astrul cel mititel și mort pe care ni-l imaginam – viaţă pe care, dacă nu reușim s-o explicăm (încă), am reușit cel puţin să o constatăm.
Seismografele instalate pe astrul despre care nu știm ce să mai credem, au înregistrat pe benzile lor și transmis pe Pămînt, serii de vibraţii ciudate și zguduiri care, comparate cu înregistrările seismografelor de pe Pămînt, conduc spre ipoteza unor activi taţi seismice (de natură vulcanică) în interiorul Lunii. Cutremure lunare – sau altceva, corespunzător însă unor înregistrări de mișcări seismice – au fost înregistrate la 650-850 km sub scoarţa lunară – mult mai adînc decît sursele de cutremur pe planeta noastră. Ceea ce a fost numit „deranjamente seismice” se repetă cu precizie „uluitoare”, și pare să aibă loc în poziţiile de maximă și minimă depărtare faţă de Terra; atunci cînd efectul de maree produs de Pămînt asupra prezumtivului său satelit produce deformări ale scoarţei lunare, cea însemnată de cratere, mări, emisfere albe și raze de neștiut. Aceste vibraţii sînt considerate ca avînd o cauză imediată pur naturală, și pot fi consecinţa fie simplului fapt că scoarţa Lunii, mult mai groasă, e și mai rigidă decît crusta de la suprafaţa Terrei, cît și posibilităţii ca această scoarţă rigidă să nu fie chiar foarte groasă, iar deformările să se datoreze ondulării ei pe stratul interior foarte dur – stratul metalic de protecţie al interiorului Lunii. Dar NASA a recepţionat de la seismografele instalate pe Lună semnale seismice stranii, provocate de „cauze care n-ar avea ce căuta acolo”, așa cum o grămadă de lucruri care n-ar trebui să se întîmple, se întîmplă totuși pe Lună. Aceste semnale sînt identice; ziarul „New York Times” scrie: „este remarcabilă constatarea făcută recent, că fiecare seismograf transmite înregistrări complexe, dar identice de pe Lună”. Remarcabil, pentru că – spun seismologii – înregistrările pot fi identice doar în căzul cînd, datorită prelucrării artificiale a interiorului, modul de propagare a undelor seismice este același. Sau, cînd în acest interior prelucrat artificial se petrec, periodic, acţiuni similare, și numai acele acţiuni. E greu de crezut că lucrurile se petrec de două ori absolut la fel, în natură. Că deformări provocate de mișcările de maree se repetă identic, că seismele lunare urmează, la amănunt, același algoritm. E greu de crezut și că cineva face, acolo sus, ceva care zguduie Luna noastră.
Că Luna noastră nici măcar nu e Luna noastră !


18. Tu ce ai face, dacă?...




Cred că n-aș fi vrut să fiu în locul echipajelor celor două avioane văzute în după-amiaza zilei de 24 mai 1971, de către operatorii staţiei de observare-dirijare din Zagreb, Iugoslavia, la puţin timp după ce observaseră un OZN evoluînd pe cerul planetei. Ei au urmărit, pe ecranele lor, cele trei impulsuri timp de 10 minute, pînă cînd aparatele terestre s-au apropiat de aparatul din neștiut.
Atunci toate cele trei ţinte s-au contopit într-una singură, care apoi a dispărut de pe ecranul radarului.
Alte informaţii n-au putut fi obţinute, întrucît „avioanele nu s-au înapoiat la bază”; raportul comisiei de anchetă a fost clasat cu rezoluţia: „Fără explicaţie”. Foarte corect. Din cîte se cunoaște, nici avioanele, nici echipajele lor n-au mai fost văzute vreodată.
Din toate cazurile de relaţii avion-OZN, acesta este cel care mă privește cel mai direct. Pentru că s-a întîmplat „aproape”. Pentru că a implicat piloţi aflaţi în serviciul de luptă, care au fost alarmaţi și s-au urcat în aparatele lor, și au decolat, așa cum ar face-o oricare din tovarășii mei de profesie, așa cum aș face-o eu. Pentru că îmi vine foarte ușor să mă pun în locul acelor piloţi, cum stăteau la celula de alarmă, și citeau, sau jucau șah, sau vorbeau între ei, și pe urmă a sunat telefonul, au urcat în MiG-urile lor, s-au legat în cabinele înguste, mirosind a cauciuc, a petrol, a vopsea, au decolat spre OZN-ul acela și „s-au contopit într-o singură ţintă, care apoi a dispărut de pe ecranul radarului”.
Ce s-a întîmplat pe cerul planetei, în după-amiaza de 24 mai, 1971 ?
Au cuplat avioanele interceptarea contactul staţiei IFF, ca în cazul avionului F-94 ?
Cred că da.
Poate însă n-ar fi trebuit să o facă.
S-au crezut atunci agresaţi de o rază misterioasă, cei din OZN ? Sau nu mai văzuseră asemenea avioane și li s-au părut interesante, și atunci le-au reproiectat în altă dimensiune, a lor ? Unde vor fi aterizat în cele din urmă, pe jambele lor solide, cele două aparate ?
Întrebarea cel mai des auzită în asemenea situaţii este: „tu ce ai face, dacă ?...” Ridicăm din umeri, răspunsul implică ceea ce în cuvinte se numește obligaţie morală, jurămînt, profesie, dar care pentru noi este limpede și, înainte de orice, convingere și raţiune de a fi. Convingerea și raţiunea de a fi a pilotului de vînătoare, patrie, cer curat, cocardele tricolore de pe aripi și ampenaj, dar asta dincolo de cuvinte, asta de fapt, și ca să o simţi ca pilot, trebuie exact să fii pilot. Să ţii strîns în mînă manșa unui avion de vînătoare, cu tot ce implică noţiunea. De aceea pentru noi răspunsul e limpede, fără alternativă – aș decola, m-aș duce acolo, la ţinta aceea. Riscurile sînt ale profesiei, și mi le-am asumat încă de cînd am intrat în școala militară.
Iar acolo, avînd acel OZN pe ecranul radarului de bord și la vedere... nu știu ce aș face. E una din situaţiile în care acţionează principiul pe muche de cuţit „văzînd și făcînd”. Cred că m-aș feri să îl provoc cu fasciculul radar. Cred că n-aș cupla IFF-ul, în orice caz. Cred că aș încerca să mă apropii, pînă cînd ceva-nu-știu-ce mi-ar sugera că nu sînt foarte bine venit
În marea majoritate a cazurilor însă, întîlnirile dintre aeronavele noastre și cele pilotate de – totuși – colegii noștri din neștiut, se petrec fără nici un final dramatic. Ca și în cazul întîlnirilor directe între noi și echipajele necunoscute, se pare că acestea acţionează sub imperiul unei legitime curiozităţi, ripostînd violent, paradoxal – nu la rafale trase cu tunurile de bord, nu la rachete aer-aer lansate asupra lor, ci la factori care pentru piloţii noștri nu au nici o semnificaţie deosebită – petalelor staţiilor radar, farurile avioanelor aprinse în zbor.
Semnificativ însă este interesul pe care OZN-urile îl manifestă pentru avioanele noastre, începînd doar din anii ’42-’43 – anii de mijloc ai celui de-al doilea război mondial, perioadă în care aviaţia a devenit, din armă auxiliară, una din principalele forţe de izbire ale tuturor armatelor beligerante. Această reconsiderare a rolului aviaţiei impusese fabricarea aparatelor de zbor conform tehnologiilor de vîrf, și echiparea acestora cu tot ceea ce știinţa acelor ani avea mai avansat; cu ultimele descoperiri în domeniul care pe atunci constituia premieră, dar astăzi se integrează firesc în totalitatea sistemelor de bord dispuse pe orice avion militar – electronica. Cred că, într-adevăr, OZN-urile au început să manifeste faţă de aeronavele noastre mai mult decît o curiozitate amuzată, exact din acea perioadă în care avionul de luptă a devenit efectiv un concentrat al ultimelor realizări în domenii de vîrf. De fapt, n-am întîlnit nici o relatare asupra întîlnirii dintre avioanele noastre și OZN-uri înainte de 1942. Se pare că pentru echipajele venite din alte lumi, Boeing P-26, IAR 14,15, IAR 39, Potez 15, I-15, I-16, TB-3-urile, primele variante de B-17, Hurricane, Spitfire, Messerschmitt, P-47 Thunderbolt, nici nu prea erau avioane. Erau așa, ceva-uri care zburau, fără să prezinte cine știe ce interes.
Au început să prezinte interes exact din momentul în care au devenit, practic, platforme zburătoare pentru echipament electronic divers: radiolocatoare de bord, staţii IFF, aparatură de navigaţie radioelectronică, sisteme electronice pentru dirijare. Din momentul în care au început să reflecte activ sau pasiv, și mai ales să emită, semnale pe tot felul de frecvenţe și lungimi de undă.
Atunci au apărut OZN-urile.
Unul din primele rapoarte de observaţie OZN aparţine comandorului Roman Sobinski – pilot polonez care lupta în cadrul RAF – este datat 25 martie 1942, și relatează întîlnirea cu o navă aeriană necunoscută, după executarea unei misiuni strategice de bombardament pe timp de noapte, asupra orașului german Essen. Zburînd pe drum de întoarcere la 5000 de metri înălţime, mitraliorul din turela de coadă raportează despre apariţia unui aparat care „nu pare să fie avion, are o formă nedefinită și este luminos !” Comandorul a reacţionat prompt: „m-am gîndit că este vreo nouă drăcie nemţească și am ordonat mitraliorilor să deschidă focul”.
Un bombardier strategic RAF avea între 32 și 16 mitraliere: cel puţin 10 din acestea puteau trage asupra „drăciilor nemţești” aflate în emisfera din spate. Ajunsă la aproximativ 150 de metri de avion, strălucitoarea navă portocalie a primit în plin rafalele proiectilelor de 12,7 mm. Fără să pară foarte stingherită de stăruinţa mitraliorilor din RAF, a zburat un sfert de oră în formaţie cu bombardierul strategic.
Cu 11 zile înainte, piloţii din neștiut făcuseră un zbor de documentare și în tabăra Axei; în după-amiaza zilei de 14 martie (lucrurile se leagă totuși în modul cel mai neprevăzut: azi e 14 martie, dar 1985. Și nu e încă seară. Dar văd pe geam hangare care, este drept, nu sînt cele ale centrului de la Barak, și văd linia de avioane, MiG-uri 21, nu Messerschmitt 109 G. Și geamul tremură, vibrează sticla în ramă de zgomotul unui motor încercat la cale) – deci la 14 martie 1942, căpitanul Fischer decolează la bordul unui Messer 109 G, una din cele mai perfecţionate variante ale cunoscutului aparat german, în urmărirea unei ţinte aeriene semnalată de staţia radar a bazei. Dirijat prin radio, prinde ţinta la 5500 metri înălţime. „Nava străină părea metalică și avea forma unui fuselaj de avion, lung de aproximativ 100 de metri și cu diametrul cam de 15 metri; la extremitatea anterioară se observau un fel de antene. Nu avea aripi sau motoare exterioare vizibile, și zbura perfect orizontal. Am urmărit-o cîteva minute, după care... a luat o poziţie verticală si a dispărut brusc în înălţimi”
Precizia sintetică a descrierii si estimarea dimensiunilor nu surprinde; era epoca în care supravieţuirea pilotului de vînătoare depindea exact de identificarea precisă a tipului de avion atacat și de calcularea rapidă a corecţiilor de tragere funcţie de dimensiunile acestuia, unghiul de prezentare și distanţa de deschidere a focului. Fiindcă una din legile piloţilor de luptă era: trage cînd ţinta îţi umple colimatorul, e de crezut că pilotul din Luftwaffe s-a apropiat suficient de intrus, ca să observe tot ce era de observat din exterior. Asta, fiindcă a fost lăsat să se apropie.
Zburînd pentru executarea misiunii de bombardament pe timp de zi asupra fabricii de rulmenţi Shweinfurt, maiorul englez R.T.Holmes din RAF observă apariţia unui grup de obiecte discoidale strălucitoare, care au traversat grăbite formaţia de bombardiere B-17 fără să fie impresionate nici de focul armamentului de bord al acestora, nici de tirul antiaerienei germane, teribilul „flack”. Dacă ţinem cont că un Boeing B-17 Flying Fortress era înarmat cu 13 mitraliere de 12,7 mm, și că formaţia traversată de discurile acelea avînd diametrul cam cît anvergura unui B-17 – treizeci metri – număra șaptezeci de bombardiere, performanţa începe să devină interesantă. Mai ales cînd adăugăm și aportul, deloc neînsemnat, al flack-ului german – tunuri de calibru mic, mijlociu și vestitele piese de artilerie a.a. de 88 mm, cu ţeava lungă.
După terminarea războiului, numărul întîlnirilor dintre aparatele noastre de zbor și OZN-uri a crescut simţitor. La 24 iunie 1947, Kenneth Arnold observă o formaţie de 9-10 obiecte discoidale aflate în zbor deasupra muntelui Rainer, statul Washington; data ar trebui să marcheze festiv începutul perioadei de glorie a OZN-urilor, și eventual sărbătorită la 5 sau 10 ani, pentru că această întîlnire, descrisă pe larg și comentată pînă la delirul amănuntelor de cel care a trăit-o în colaborare cu prozatorul Ray Palmer, aduce la cunoștinţă publicului larg existenţa „farfuriilor zburătoare”. Trecem lejer peste o grămadă de zile care ar trebui sărbătorite de întreaga umanitate – ziua Inventării Roţii, ziua Aprinderii Primului Foc, a Domesticirii Primului Cîine, Ziua Primei Recolte de Grîu, a Modelării Primului Vas de Lut, a Scrierii Primului Cuvînt; nu cunoaștem datele săvîrșirii acestor evenimente cruciale, ar trebui să le inventăm măcar, și poate chiar o să le inventăm pînă la urmă. Dar cunoaștem alte date, a Zborului Primului Avion, a Primei Fotografii, ziua Aprinderii Primului Bec Electric, a Primei Transmisii Telegrafice fără Fir – și tot nu ţinem cont de ele. Rîdem, așa cum am rîs de nenumărate ori și rîsul s-a întors împotriva noastră sau nici măcar – a rămas suspendat undeva deasupra, neliniștitor.
Ce chestie, cum să cadă pietre din cer ?!
Deci, la 24 iunie 1947, Kenneth Arnold vede o formaţie de 9-10 discuri strălucitoare zburînd deasupra muntelui Rainer. Patru zile mai târziu, un pilot de vînătoare aflat la bordul unui P-51 Mustang se trezește încadrat de 5-6 obiecte circulare, care zboară cîteva minute în formaţie strînsă cu el, după care degajează și dispar „cu viteză uluitoare”.
La 7 ianuarie 1943, ora 13.15, piloţii de la AFB Godman, Louisville, sînt alertaţi datorită observării în zonă a unui aparat de zbor în formă de disc, cu diametrul estimat la 80-90 metri. La ora 13.19, aterizează o patrulă de avioane de vînătoare P-51, iar căpitanul USAF Thomas Mantell, comandantul patrulei, primește ordin să decoleze imediat în urmărirea OZN-ului.
P-51 a fost unul din cele mai reușite avioane care au zburat pe cerul celui de-al doilea război mondial. Proiectat și realizat de firma North American Aviation, era un aparat de vînătoare monoloc, mono plan, cu rază mare de acţiune, echipat (în varianta P-51H) cu un motor clasic V-1650-9 de 2218 C.P., cu compresor. North-American, P-51H „Mustang”, care a rămas în serviciu ca avion de sprijin tactic pînă în 1960, era înarmat cu 6 mitraliere de 12,7 mm și zece proiectile reactive nedirijate de 25 cm. Dacă s-a impus profesioniștilor prin performanţele sale, necunoscătorii l-au admirat pentru forma „ideal” aerodinamică, și fineţea liniilor zvelte, prelungi; a fost ceea ce se cheamă „un aparat pe care te poţi bizui”.
Trei P-51 Mustang au decolat sub comanda căpitanului Mantell, pentru „a intercepta și a studia” aparatul de zbor necunoscut; dirijaţi prin radio, după 3,5 minute de la decolare piloţii au raportat că văd OZN-uI și zboară în urcare spre el.
Dacă Mustang ajungea în 12 minute pînă la 10000 metri, înseamnă că la 3,5 minute de la decolare avioanele erau la 4000-4200 metri, și urcau în continuare spre ţinta lor, a cărei înălţime o estimau la 6500-6700 metri. De fapt, a urcat numai căpitanul Mantell – celelalte două aparate au renunţat la urmărire.
Aici intervine ceva.
Se amintește despre accidentul căpitanului Mantell, punîndu-l pe seama influenţelor efectelor termice generate de OZN asupra aparatului si pilotului: sau datorat opririi motorului V-1650-9, intrat în zona de influentă a cîmpului (electromagnetic) apărut pe timpul funcţionării instalaţiei de forţă a navei din necunoscut. Analiza mai atentă a contextului – date noi aflate despre producerea acestui accident – indică, cu probabilitate mult mai mare altă cauză posibilă, fără nici o legătură cu farfuria zburătoare: instalaţiile de oxigen ale celor trei avioane USAF nu erau în stare de funcţionare.
Folosirea măștii de oxigen este obligatorie la înălţimi peste 3000 de metri pentru avioane cu cabina nepresurizată, și 4000 metri la cele cu cabină ermetică; renunţînd la urmărirea OZN-ului cînd au văzut că acesta se află mai sus decît eșalonul la care puteau zbura în siguranţă, coechipierii căpitanului Mantell n-au făcut altceva decît să aplice regula elementară privitoare la caracterul preventiv al securităţii zborului.
Căpitanul Mantell însă a continuat să urce dincolo de cei 4000 de metri, limita biologică. Dacă pentru un alpinist care urcă pe picioarele lui, acomodarea treptată permite respiraţia în condiţii relativ normale și la 6-7000 de metri înălţime – s-a escaladat Everestul (8834 m) fără nici un fel de aparat de respirat, R. Messner, dar Messner este oricum un fel de miracol, mă rog – pentru pilotul urcînd cu 20 m/s acomodarea nu mai este posibilă, peste 4000 de metri apărînd – mai devreme sau mai tîrziu – instalarea stării de hipoxie, cu toate consecinţele sale. Pierderea cunoștinţei datorită cantităţii mici de oxigen are loc, de regulă, brusc, fără nici un simptom alarmant anterior. Am uitat odată să cobor vizorul căștii etanșe G.Ș., interceptam la 13000 m, am văzut ţinta, viram după ea, atunci am simţit transpiraţia rece, lipicioasă, am ridicat mașinal mîna de pe maneta de gaze să-mi șterg fruntea știind că mîna va întîlni vizorul curbat de plexiglax, nu l-a întîlnit, palma mea, rece, pe fruntea umedă. Atunci mi-am dat seama, am coborît vizorul, am trecut oxigenul pe „avarie”, continuam virajul inspirînd adînc, n-am ratat interceptarea aceea care putea fi, atît de simplu, ultima. Nu cred că ar fi rămas mare lucru din avionul meu, cazînd de la 13000 metri, și încă, cu forțajul cuplat. Nu cred că ancheta ar fi putut stabili, din ceea ce rămînea totuși, cauza reală a accidentului. Cred că s-ar fi atribuit o cauză tehnică, sau ceva legat de pilotaj. Sau ar fi notat acolo: neelucidat. Cred că asta a păţit căpitanul aviator Mantell, urcînd spre OZN-ul aflat la 6700 de metri cu Mustangul său fără instalaţie de oxigen – hipoxie – , pe urmă și-a pierdut cunoștinţa și avionul a căzut. Uneori piloţii se trezesc în această prăbușire și au timp să redreseze avionul. Alteori, nu.
La ora 16.00, AFB Godman anunţa prăbușirea avionului și moartea pilotului.
Cazul celor două avioane de vînătoare, relatat la începutul capitolului, are un precedent: la 23 noiembrie 1953, un avion cu reacţie F-89 „Scorpion” de la AFB Kinross, Michingan, a fost decolat să intercepteze un OZN. Pilotul avionului era lt. Felix Monda, și operatorul radar – lt. Robert Wilson; echipajul a fost dirijat de la sol pînă cînd a raportat că vede ţinta pe ecranul radarului de bord; aproape imediat după aceea, pilotul transmite că vede „obiectul acela uriaș” și cu ochiul liber. Navigatorii-operatori de la sol, care urmăreau interceptarea pe ecranele lor, au văzut semnul radar al aparatului „Scorpion” contopindu-se cu „obiectul acela uriaș” care a dispărut în mare viteză; nu s-a mai aflat nimic, nici despre avionul F-89, nici despre cei doi locotenenţi.
Nici aeronavele civile nu sînt neglijate de , OZN-uri – la 6 octombrie 1952, piloţii avionului DG-4 aparţinînd companiei Air France, care efectua cursa Londra-Orly-Nisa, au întîlnit deasupra Dragnignan-ului un obiect luminos, avînd formă de „ou alungit”. Acesta zbura pe o „traiectorie riguros orizontală, cu viteză foarte mare, și era luminat cu o lumina gălbuie... L-am urmărit timp de 30 de secunde... lăsa pe o distanţă reprezentînd de 20-25 de ori propria sa lungime, o dîră albă, ușor albăstruie...”
Pilotul de linie român B. Gabrian, aflat în zbor cu o aeronavă IL-18 aparţinînd companiei TAROM, a întîlnit și el un OZN oval. „Zburam la 7600 metri altitudine cînd... la numai un kilometru în dreapta noastră, cu circa 300 metri deasupra plafonului de zbor al aeronavei, am observat un obiect ovoidal care se deplasa în direcţie opusă cu mare viteză, împrăștiind o extrem de puternică lumină verzuie.”
Întrebat, aeroportul din Viena îi informează că pe o rază de 400 kilometri în jurul IL-ului 18 nu există nici o altă aeronavă cunoscută; iar aeroportul din Budapesta îi informează că, la 2,5 minute după întîlnirea avionului TAROM cu oul de lumină verde, un avion aparţinînd companiei MALEV a raportat observarea unui aparat de zbor similar; ţinînd seama de distanţa dintre cele două aeronave de transport și intervalul de timp stabilit între observaţii, viteza OZN-ului Oval a fost estimat la 12-14000 km/oră.
În timpul unui zbor de noapte efectuat la 13 octombrie 1972 de către cpt. Lawrence Coyne la comenzile elicopterului său Bell Huey-UH-1, o stranie lumină roșie s-a năpustit asupra aeronavei terestre; vrînd să evite un abordaj ce părea inevitabil, pilotul a coborît rapid pînă la 450 de metri, lăsînd să treacă pe deasupra – acum se vedea limpede – „obiectul acela, care părea tare grăbit”, însă „obiectul acela” s-a oprit brusc deasupra elicopterului; era atît de aproape, încît a fost observat în amănunt: avea forma unui cilindru gros, metalic, de culoare gri. Partea frontala emitea o lumină roșie care se mișca așa cum se mișcă un fascicul de proiector; la partea posterioară exista o lumină similară, verde. În partea superioară a navei cilindrice echipajul elicopterului a remarcat un dom, ca o cabină de avion; lungimea OZN-ului a fost estimată la 16-18 metri. Ca și nava cilindrică observată cu 3 decenii înainte de alt căpitan la comenzile aparatului său de zburat, nici aceasta nu avea aripi, motoare exterioare, hublouri; și, cu toate că zbura foarte aproape deasupra elicopterului UH-1, nu se simţea nici o influenţă, aerodinamică sau de altă natură, a acestei apropieri.
Încercînd să ia legătura radio cu solul, cpt. Goyne constată (bineînţeles) că emisia nu îi funcţionează.
După ce a însoţit elicopterul 10-12 secunde în formaţie strînsă, OZN-ul cilindric a accelerat brusc, dispărînd în noapte. Reacţia pilotului după plecarea neașteptatului coechipier a fost cea firească – și-a privit tabloul de bord, pentru a corecta eventualele abateri și a repune aeronava în linie de zbor: giroorizontul, viteza, altimetrul, busola.
Altimetrul.
Căpitanul Goyne a coborît la 450 metri, pentru a evita coliziunea cu „obiectul acela” și a zburat cele 10-12 secunde aproximativ la orizontală, atent să nu atingă cilindrul suspendat deasupra rotorului său. Cînd un pilot privește în sus, de regulă trage ușor de manșă, și avionul, elicopterul, urcă. Da, dar sus era OZN-ul. Atunci tendinţa era, cu tot privitul în sus, să împingă de manșă, pentru a coborî – dar jos, sub 450 de metri de întuneric, era pămîntul, cu tot ce presupune noţiunea: case, coșuri înalte, antene, dealuri oricînd posibile noaptea – deci cpt. Coyne era instinctiv atent la a nu împinge manșa. Putem aprecia deci, fără să greșim prea mult, că UH-1 a rămas aproximativ la înălţimea înregistrată de pilot cînd și-a citit ultima oara altimetrul: 450 metri.
Acum, după 10-12 secunde, indica 1150 metri.
Iar radioaltimetrul indica și el 1150 metri.
Și din cum se vedea solul luminile de pe sol, erau într-adevăr la 1150 metri.
Viteza verticală a unui elicopter de clasa lui Bell AH-1 Hueycobra este de 15-20 metri pe secundă, la înălţime mică. În nici un caz, 70 metri pe secundă.
Ce instalaţie de forţă putea folosi cilindrul zburător ? Care era natura cîmpului energetic emis de funcţionarea acestei instalaţii, capabil să ridice în zece secunde, cu șapte sute de metri, un aparat care și gol cîntărește în jur de 5 tone ? Cu atît mai mult, cu cît în acest caz nu s-au manifestat obișnuitele efecte secundare: creșterea temperaturii, perturbări în funcţionarea motorului de elicopter, dereglarea aparatelor de bord.
E drept, nu a funcţionat radioul, dar a început să pară normal. Normală e și atitudinea OZN-urilor faţă de avioanele noastre; vreau să spun, cred că înţeleg ce gîndesc colegii mei de pilotaj aflaţi la comenzile acelor aparate net superioare în toate privinţele. E ca atunci cînd zbor cu MiG-ul meu și întîlnesc un avion de prăfuit sau un gigant greoi de pasageri. Cînd eram în școala militară și zburam pe IAK-18, care oricum nu era mare lucru, motor slab, aripi din pînză, pe aerodromul nostru a aterizat un PO-2. M-am dus lîngă el și am început să rîd: erau acolo aripi groase legate între ele cu sîrmă, cablurile comenzilor întinse pe lîngă fuse- laj, trenul neescamotabil cu roţi caraghioase, elicea efectiv butucănoasă, cu pas fix. Eram nedrept, dar asta am știut-o abia mai tîrziu; PO-2 era un avion cinstit, și era încî un avion nostalgic, care făcuse o grămadă de isprăvi cu care puţine avioane se pot lăuda; dar atunci nu eram dispus să iau în consideraţie tot felul de criterii pline de bun-simţ. Atunci eram doar foarte mîndru de aparatul pe care zburam, net superior lui PO-2, și cam asta se întîmplă cu piloţii de vînătoare cînd sînt în cer și întîlnosc tot felul de avioane cinstite, dar incapabile de performanţele aparatului manevrabil, elegant, rapid, inteligent în măsura în care metalul e inteligent – avionul de vînătoare. Cam așa cred că se întîmplă lucrurile și cu piloţii din neștiut, cînd întîlnesc avioanele noastre. Sînt foarte siguri pe ei în aparatele lor și nu riscăm mare lucru întîlnindu-i, cu condiţia să nu facem tot felul de lucruri pe care ei le consideră agresiune și pe care nici măcar nu le cunoaștem.
În orice caz, e remarcabil că au adoptat sistemul nostru de semnalizare a prezenţei aeronavelor în zbor pe timp de noapte, folosind pentru discurile, sferele, cilindrii lor fără aripi, aceleași lumini verzi, roșii, albe – chiar dacă puse absolut aiurea.
Poate ei consideră că noi ne-am pus aiurea luminile de poziţie. În orice caz, indiferent ce cred despre aeronavele noastre, nu se sfiesc să le imite mimetic forma, atunci cînd acest mimetism corespunde unor scopuri care, pentru mine cel puţin, rămîn nelămurite. Cred însă că dacă am ști de ce, si mai ales cum fac asta, am ști foarte multe lucruri despre OZN-uri.
Aproape totul.
Am ști, în primul rînd, dacă există.
Nu este vorba numai de construirea unor OZN-uri care să copieze, mai mult sau mai puţin exact, siluetele familiare ale aparatelor terestre. Ci de transformarea, sub ochii unor martori cel puţin uluiţi, a unor OZN-uri tipice, în... avioane obișnuite, avioane de-ale noastre, care zboară apoi pe cerul planetei fără să stîrnească panică, suspiciuni, fără să ridice semne de întrebare.
La 19 iunie 1959, deasupra localităţii Clitheroe, Marea Britanie, a fost observat uni avion cu reacţie, suspendat deasupra unui OZN tipic, discoidal. În 1959 nu exista nici un avion capabil de asemenea performanţă, cu reacţie sau clasic. În 1985 avem două aparate care, eventual, ar putea sta suspendate la punct fix – Herrier-ul englezesc și sovieticul IAK-36 – dar nu cred că ar face asta exact deasupra unui OZN discoidal. Doar dacă OZN-ul de la 19 iunie nu acţiona în același mod cu aparatul cilindric care a săltat elicopterul Bell UH-1 Hueycobra cu 700 metri în numai 10 secunde dar n-am întîlnit în literatura de specialitate nici o referire la un asemenea caz. Rămîne ipoteza că martorii au observat bizarul tandem, după apariţia „avionului” ca rezultat direct al acţiunii OZN-ului.
Deasupra localităţii Winchester, a fost observat la 27 octombrie 1967, un OZN „în formă de ciupercă”, urmărit de avioane cu reacţie; dar RAF au declarat că în ziua aceea nici un avion cu reacţie nu a decolat în urmărirea vreunui obiect zburător neidentificat. De asemenea, nici o companie aeriană nu a declarat că i-ar aparţine avionul ciudat, cu fuselaj foarte lung, care a survolat neprogramat, la mică altitudine, aeroportul Carlos de Bariloche din apropierea orașului Bahia Blanca, Argentina.
Legătura certă între aceste aeronave neidentificate și OZN-uri s-a putut face la 3 septembrie 1975, cînd numeroși martori din Tijunga, 15 mile NE de Los Angeles, SUA, au observat două „elicoptere” stranii apărute lîngă un aparat de zbor care își schimba forma – din sferic în rombic, din rombic în dreptunghiular, ca să se oprească în cele din urmă la discul cu dom central, care ne-a devenit aproape familiar.
Să fie reală ipoteza procesului de disociere-reproiectare ? Nu în alt spaţiu, timp, altă lume – ci simplu, în altă formă, după criterii pe care n-avem cum să le cunoaștem ? Ce semnifică aceste transformări ? Oare farfuria aceea cu dom central își căuta forma de elicopter, fără să reușească reproiectarea propriei substanţe în tiparul dorit ? Sau OZN-urile sînt întradevăr simple proiecţii proiecţii stranii, la scară planetară, interferenţe neștiute ale unor gînduri, idei, plecate totuși de pe Pămîntul nostru ? Ar fi aproape o eliberare, dar ce se întîmplă nu confirmă această ipoteză, proiecţiile nu ciocnesc avioanele în zbor, cum s-a întîmplat cu acel „Cornet” britanic prăbușit spre sfîrșitul anilor ’50, cu acel avion japonez care s-a întors greu la bază avînd ampenajul lovit în urma impactului cu un disc zburător; nu ard iarba, nu lasă urme cît se poate de materiale pe suprafaţa solului nostru; nu răpesc oameni, nu trag după ele în neant avioane, nu degajă imense cantităţi de energie atunci cînd piloţii de vînătoare cuplează sistemul I.F.F.
Cred că gîndurile noastre, chiar adunate haotic, ar da o rezultantă în care ne-am putea recunoaște. Ceva cu case albe, rîuri limpezi, pajiști verzi, cîini aurii alergînd pe pajiștile acelea verzi. Ceva cu petrol, avioane, luna-park, videocasetofoane, blonde subţiri conducînd mașini tout-terrain cu roţi groase prin păduri dese de stejari și brazi bătrîni. Ceva, așa, cu valuri albastre, cu foarte mult soare și multă liniște, în noi și în jurul nostru.
Ceva despre care să putem spune: „ce bine ar fi dacă...”


19. De ce, tăcere?




Una din întrebările auzite foarte des atunci cînd se discută despre OZN-uri este: de ce nu încearcă să ia legătura cu noi, tipii ăștia care vin pe Pămînt în farfuriile lor zburătoare ? După ce problema e răsucită pe toate părţile și interpretată în cele mai diferite moduri, se întreabă: de ce nu spun nimic ai noștri ? Pentru ce nu se comunică toate aceste cazuri de apariţii, aterizări, luări de contact, decît aleator, în cărţi și articole cu iz de știinţă popularizată ?
De ce, tăcere ?
De ce tac ai noștri, de ce tot ce ţine de fenomenul OZN este etichetat „strict secret” între specialiști și bagatelizat în faţa publicului – este relativ ușor de înţeles. Cei care posedă, studiază și înţeleg creaţii tehnice ale unor civilizaţii avansate, progresează mult mai ușor pe drumul cunoașterii; însă, cum toată lumea vrea să progreseze mai ușor pe drumul cunoașterii, ceea ce nu se poate – unde am ajunge, dacă toţi am fi la fel de puternici ? – e preferabil ca ceea ce ne face puternici, inclusiv anumite cunoștinţe despre OZN-uri, să fie manipulate, folosite, împărtășite, cît mai discret. Cu cît mai puţini vor ști mai puţin, cu atît mai bine. Cu cît lucrurile știute de cei mulţi sînt mai confuze, mai diluate, denigrate, luate de rîs – iarăși cu atît mai bine. De aceea USAF a instituit un monopol fără rost, de-a dreptul periculos pentru progresul omului, asupra fenomenului OZN, acţionînd în ambele direcţii – aceea a păstrării și studierii sub indicativul „top secret” a unui număr de epave (și nu numai) de nave venite din necunoscut, și a încercărilor repetate de ridiculizare – prin „Raportul Condon”, de exemplu – a celor care studiază OZN-urile în afara „instituţiei”.
Așa devin incredibile cele mai posibile lucruri.
Mai ţineţi minte genericul filmului „Hangar 18” ? Acolo unde, într-un colţ de ecran, realizatorii specificau că pelicula a fost turnată pe baza unor fapte petrecute în realitate ?
În cartea sa „Străinii din ceruri” Brad Steiger relatează, dacă nu chiar acea întîmplare, atunci una cel puţin foarte, foarte asemănătoare.
„Dacă există vreo zonă în lume unde se observă foarte multe OZN-uri... aceasta este, fără discuţie, White Sands Proving Grounds, New Mexico...” Cei care confirmă sau nu aceste observaţii, sînt militarii. La urma urmelor, ar fi teribil de deranjant, dacă nu chiar înspăimîntător, să admiţi că aeronave neconvenţionale au pătruns prin atît de complexul și costisitorul sistem de apărare a spaţiului aerian, astfel încît să se raporteze că au aterizat în apropierea uneia din cele mai bine dotate baze aeriene militare.
Și se cunoaște, încă din 1950, că OZN-urile pot bruia frecvenţele radio ale avioanelor și transmisiile de televiziune. Partea deranjantă a acestei situaţii este că OZN-urile au demonstrat că știu atîtea despre regulile de zbor (în spaţiul aerian controlat) încît ele pot simula răspunsurile corecte de recunoaștere în cod FAA (I.F.F.).
La 30 aprilie 1964, mijloacele de informare publică locale au aflat zvonul că un OZN ar fi fost capturat la sol și dus la AFB Holloman unde e păstrat într-un hangar, sub pază puternică.
Neobosita investigatoare OZN Coral Lorenzen, autoarea cărţii Marea farsă a farfuriilor zburătoare, și director internaţional al APRO (Aerial Phenomena Research Organization) l-a solicitat imediat pe Terry Clarke de la studioul de radio KALG, Alamogordo, nouă mile est de Holloamn. Clarke i-a spus doamnei Lorenzen că sursele sale de informaţii au putut intra pe recepţia (pe frecvenţă militară) comunicărilor radio făcute în zona aceea și le-au imprimat pe o casetă. Esenţialul acelei înregistrări a fost publicat de investigatorul Lorenzen în octombrie 1964, în publicaţia „Fate”:
Operatorul radio de la Centrul de control al Holloman AFB... a auzit deodată aceste cuvinte electrizante: „văd un OZN !” Era joi, 30 aprilie 1964. Un B-57 izolat executa un zbor de rutină în zona Stallion Site, cîteva mile est de San-Antonio, New Mexico, în partea de nord...
Controlorul (de zbor) a întrebat apoi: „cu ce seamănă ?”
Pilotul de pe B-57 a răspuns: „are forma unui ou și este alb”.
Cîteva minute mai tîrziu, după ce bombardierul cu reacţie a virat și s-a întors deasupra zonei în care observase OZN-ul prima oară, pilotul a chemat Centrul de control și a raportat: „Se află pe sol !” Apoi, conform informaţiilor lui Terry Clarke, echipe de fotoreporteri au fost solicitate să fie pregătite, chiar înaintea opririi comunicărilor radio, datorită punerii în mișcare a „mecanismului oficial de securitate”.
Datorită măsurilor severe de securitate, d-na Lo- renzen a fost incapabilă să afle, pentru liniștea ei interioară, nici dacă nu cumva pilotul fusese, după standardele Air Force, victima unei „iluzii optice”, nici dacă USAF deţine într-adevăr o farfurie zburătoare într-un hangar de la Holloman. Toate cercetările au servit numai la dezvăluirea unei alte întîmplări cu un OZN aflat la sol, descoperit de o santinelă care îsi făcea rondul de noapte. Cînd soldatul complet năucit s-a întors la corpul de gardă, în conformitate cu cele spuse de informatorul doamnei Lorenzen, i s-au dat sedative și a fost internat în spital.
Revista „Săptămîna” publica, acum cîţiva ani, serialul Zidul tăcerii, care cuprindea, printre altele, traduceri din presa și literatura de specialitate americană, referitoare la fenomenul OZN.
Cu titlul Scrisori din... neant, serialul reproduce și impresiile d-lui Gerald Light din Los Angeles, comunicate la 16 aprilie 1954 d-lui Meade Layne, San Diego, California. Nu știu cine sînt acești domni și în ce calitate a vizitat Gerald Light, AFB Edwards – California, baza care mai tîrziu a jucat un rol important în îndeplinirea programului NASA legat de experimentarea și darea în exploatare a celui mai eficient vehicul cosmic folosit pînă acum – naveta spaţială. În orice caz, dacă ce scrie dl. Light este măcar pe jumătate adevărat, devine foarte limpede de ce USAF preferă tăcerea.
„Tocmai m-am întors din Murocs (Edwards AFB, California)” – scrie dl. Light. „Raportul este adevărat – înspăimîntător de adevărat. Am călătorit împreună cu Franklin Allen de la Hearst Papers, cu Edwin Nourse de la Brookings Institute (consilier financiar al președintelui Truman) și cu Bishop McIntyre, de la L.A. Cînd ni s-a permis să intrăm în zona închisă... am avut sentimentul precis că lumea s-a sfîrșit. Niciodată n-am văzut atîtea fiinţe umane într-o stare de completă confuzie, de parcă și-ar fi dat seama că lumea lor s-ar fi sfîrșit, într-adevăr, definitiv. Realitatea navelor spaţiale „străine” poate fi scoasă din domeniul speculaţiilor; ele devin o parte dureroasă a conștiinţei oricărui om de știinţă responsabil...
În timpul vizitei mele de două zile, am văzut 5 tipuri distincte de nave spaţiale, care erau studiate si mînuite de oficialii noștri de la Air Force, cu ajutorul și permisiunea Eterienilor (?). N-am cuvinte să exprim ce am simţit. În sfîrșit, s-a întîmplat. Acum este o problemă de istorie ! Niciodată nu voi uita aceste 43 de ore de la Muroc !”
„Nici noi nu vom uita niciodată scrisoarea dumneavoastră, domnule Light”. Prudenţi și responsabili, autorii serialului adaugă cu litere groase: „Nu cunoaștem alte date în legătură cu această relatare...” Păcat, dar relatarea în sine, și fără alte date, este într-adevăr impresionantă. Și, conform obiceiului, naște întrebări. Mai ales că de la publicarea acestor date s-au scurs 31 de ani, timp în care pare aproape imposibil să ascunzi date, aparate, oameni... Ce-a fost mai departe? Cum au evoluat relaţiile noastre cu „Eterienii” ? În ce fel a fost influenţat programul spaţial american de cunoștinţele eterienilor și de cele cinci tipuri distincte de nave cosmice ?
Primul satelit artificial terestru a fost plasat pe orbită în 1957, și nu de către americani, ci de către sovietici. Și mai sînt în această scrisoare, unul din puţinele înscrisuri care afirmă deschis: există, sînt aici ! – mai sînt lucruri greu de înţeles, acel sentiment de confuzie, „de parcă și-ar fi dat seama că lumea lor s-a sfîrșit într-adevăr definitiv...” De ce să se sfîrșească ? Și încă atît de definitiv ? Oare, contactul dintre două lumi presupune într-adevăr, într-un fel sau altul, dispariţia uneia dintre ele ? Sau șocul, impactul cu o lume străină ale cărei fundamente raţionale sînt altele – altele în mod atît de nebănuit, încît nici nu putem estima ce cuprinde acest altceva – impactul este așa puternic, încît dă senzaţia sfîrșitului de lume ? Un numitor comun exista, de vreme ce navele străine erau studiate „cu ajutorul și permisiunea Eterienilor”.
„În sfîrșit, s-a întîmplat. Acum este o problemă de istorie !”
Au trecut 31 de ani de cînd dl. Light a scris aceste rînduri, dar nu s-a făcut mai multă lumină în problemă.

*

Reversul medaliei este de ce tac ei, de ce, în afara scrisorii lui Light Gerald și a relatării de întîlniri sporadice între piloţi de OZN-uri și oameni de pe Pămînt, atitudinea net dominantă este totuși tăcerea. Lipsa unor intenţii măcar, de contact cu ceea ce reprezentăm, lumea noastră de pe Pămînt. Pentru că, așa cum sîntem, am făcut totuși ceva, nu ? Am plecat de la pietre cioplite cu alte pietre, am trecut prin bronz, fier, sclavi, armuri, i-am avut pe da Vinci, Michelangelo, Bach, am descoperit lumile ce alcătuiesc omenirea noastră, ne-am ridicat în aer cu avioane din pînză albă și sîrmă, ne-am bătut de două ori toţi împotriva tuturor, am ajuns să construim centrale atomice și să pășim, timid și cu probleme, în Cosmos. Mediocri, formidabili sau rușinea planetelor din Univers, merităm măcar vin cnvînt, bun sau rău, din partea celor care, aparent măcar, sînt mai grozavi decît noi.
Dar se tace, se tace consecvent; de ce ?
Contactul, mai bine zis momentul prim de contact între două civilizaţii, reprezinte în sine prin complexitatea, neprevăzutul și ineditul situațiilor, o problemă la fel de pasionantă ca întregul fenomen OZN. Complex, neprevăzut și inedit – pentru noi, cei care ne facem probleme. Noi, care privim cum apar, se aprop;e, aterizează ciudatele nave din care coboară piloţi în costume argintii strînse pe corp, cu sau fără coifuri străvezii pe cap. Noi, care nu putem împiedica apropierea și aterizarea acelor nave nici cu tunurile, nici cu rachetele, nici cu avioanele noastre de vînătoare. Care tragem cu pistoale și cu arme automate în piloţii ieșiți din navele acelea, fără să îi zgîriem măcar. Noi, care privim miraţi, uluiţi, speriaţi, navele acelea care nu not fi oprite de nimic. Noi, care vrem și nu reușim să înţelegem ce întîmplă în casa noastră.
Noi, cei de pe Pămînt.
Cred că e firesc să ne facem probleme.
Să punem tot felul de întrebări.
Cei care nu își fac probleme și nu pun întrebări sînt exact colegii din neștiut. Cei care vin fără să ceară voie, fără să se recomande și fără să ia prea mult în seamă gloanțele și rachetele noastre antiaeriene cu care ne mîndrim atîta – vin, și aterizează, și descind în casa noastră nepăsători, fac lucruri de înţeles sau nu pentru noi, pe urmă pleacă din nou cu discurile, sferele lor lustruite și strălucitoare, dracu știe unde – poate pe Lună, un fel de becul din poarta casei – și lasă nepăsători pe seama noastră găsirea răspunsurilor la întrebări grele și pline, pe neașteptate, de înţelesuri majore: Cine sînt ? De unde vin ? De ce vin ? De ce tac ?
Ei nici nu par să-și pună întrebări, despre noi.
Poate cunosc totul despre noi.
Sau poate că nu-i interesează nimic despre noi.
Sau poate, în sistemul lor de a fi, întrebările nici nu există.
E nedrept, să ne întrebăm atîtea și ei să nu-și pună nici o întrebare.
Parcă ne-am mai întîlnit undeva cu situaţia asta.
Atunci cînd purtam zale și pantaloni colanţi și săbii cu mîner în formă de cruce la șold, și mergeam pe oceane, și coboram pe ţărmuri noi din corăbiile noastre, și cuceream Indiile fără să bănuim că, de fapt, descopeream America.
Corăbii pe care nu le puteau opri nici suliţele, nici pietrele, nici săgeţile unor oameni negri sau arămii. Pe urmă debarcam din bărci pe acele ţărmuri noi, și pietrele se opreau în zalele noastre fără să ne facă nici un rău. Noi înălţăm cruci, luam în solemnă posesiune pentru majestăţi care n-aveau să vadă niciodată acele meleaguri – luam în posesiune pămînturile acelea cu apele, munţii, pădurile, animalele din păduri, cu oamenii negri sau arămii care locuiau acolo și priveau fără să înţeleagă ce facem – le luam aurul, femeile, podoabele, îi împușcam cu muschete dacă se împotriveau sau îi împușcam pur și simplu – pe urmă ne urcam din nou în corăbii și plecam.
Locurile noi, oamenii noi, erau altă lume. O lume care nu ne interesa decît din punctul de vedere al aurului, pietrelor preţioase, blănurilor scumpe care ar fi putut exista acolo; punct de vedere complet de neînţeles pentru locuitorii locurilor noi.
Ei aveau alte criterii.
Nu ne interesau istoria, religia, știinţa acelor locuitori – așa cum erau ele.
Nu ne simţeam deloc obligaţi să ne prezentăm, să le explicăm de unde venim, să îi învăţăm și pe ei ce știam noi.
Eram tari și nu ne puneam nici un fel de probleme, nici un fel de întrebări.
Cei tari nu întreabă.
Prezint succint istoria descoperirii și luării de contact dintre lumea noastră civilizată și o altă lume, comunitate umană izolată în Pacific, poate cea mai izolată – oamenii de pe Insula Paștelui, sau Rapa Nui, sau Te-pito-no-te-henua, sau Matakiterani, dar care s-ar putea numi, la fel de bine și vom vedea imediat de ce, Insula Sîngelui (vezi bibl. F. Mazière).
În 1722, olandezul Roggewen descoperă insula; debarcarea e marcată festiv prin măcelărirea băștinașilor care asistau, fără să intervină și fără să înţeleagă foarte bine ce sînt pirogile acelea imense cu aripi albe din care au coborît alte pirogi mai mici, din care se dau jos oameni cu faţa albă sub coifuri strălucitoare, avînd tot felul de lucruri ciudate atîrnate de umeri și la centură. Jurnalul de bord al expediţiei olandeze nu consemnează nimic despre istoria, geografia, fauna, populaţia insulei, viaţa spirituală, cultura acelei populaţii, despre statuile imense, unice în lume, care vegheau cu ochi orbi pămîntul acela de viaţă pierdut între ape.
Cei tari nu își pun întrebări.
În 1770 insula este luată în posesie, în numele regelui din Peru; pe înălţimile platoului Poiké au fost înfipte trei cruci.
Nici un cuvînt despre băștinași, cultură, imensele statui aku-aku.
În 1771 și 1772, alte două expediţii plecate din Peru cartografiază insula; se pare că de data asta s-au pus și întrebări, dar răspunsurile n-au ajuns pînă la noi.
În 1774, căpitanul Cook îmbină armonios cercetarea știinţifică cu „pedepsirea” băștinașilor. Aflăm că insula este plină de numeroase statui – unele în picioare, altele răsturnate, și că „din cauza lucrurilor furate” de locuitori, britanii au fost nevoiţi să folosească, nu o dată, armele.
Expediţia franceză din 1786, condusă de La Perouse, lasă pe insulă plante, seminţe, capre și păsări. Dar mă îndoiesc că domnul conte de La Perouse s-ar fi simţit obligat să explice indigenilor cine este și de unde vine. Pe ce principiu funcţionează corabia lui cu vele, busola care îi arată drumul, pușca cu care poate omorî pescăruși sau otariile. Cu tot iluminismul său, contele La Perouse privea fără să vadă; chestie de educaţie, logică, mentalitate, laptele mamei.
În 1805, căpitanul, schoonerului american „Nancy” capturează prin forţă 22 de locuitori pe care, neputîndu-i folosi pentru vînătoarea de foci, îi îneacă în plin ocean.
În 1811, echipajul balenierei americane „Pindos” face exerciţii de tir folosind ca ţinte femeile pascuane care, după o noapte „petrecută” la bord, înotau spre mal.
Nici marinarii de pe „Nancy”, nici cei de pe „Pindos”, nu s-au remarcat prin studii etnografice sau arheologice.
În 1862, șase nave peruviene capturează și îmbracă aproape o mie de insulari, folosiţi apoi ca sclavi la exploatarea zăcămintelor de guano de pe continent; cei cincisprezece supravieţuitori repatriaţi aduc variola, care înjumătăţește populaţia rămasă.
La fel s-au întîmplat lucrurile, dar la scară infinit mai mare, în Africa, Asia, America, unde civilizaţii întregi au fost distruse, popoare exterminate, lumi întregi au dispărut, s-au topit, s-au pulverizat în asemenea măsură, încît ne întrebăm dacă într-adevăr au fost.
Au fost.
Și nicăieri nu s-a făcut schimb de amabilităţi, nicăieri cei tari nu s-au simţit obligaţi să explice ceva celor mai slabi decît ei. Nici n-aveau mare lurru de explicat: „Stai să vezi de ce te omor”.
Lucrurile se petreceau între locuitorii aceleiași planete; dar veneau în contact lumi atît de diferite, încît nici n-avea importanţă că erau născute pe aceeași planetă. Oamenii aceia albi puteau veni foarte bine din Lună, din Marte, Venus sau planetele din jurul stelei Casiopeea, dacă or fi existînd.
Cred că elementele esenţiale în contactul dintre două lumi sînt tipurile de civilizaţie și nivelul atins în dezvoltarea acelor lumi, fiecare mergînd pe calea ei. Știm care era nivelul civilizaţiei europene în jur de 1750; și e greșit să credem că locuitorii de atunci ai Insulei Paștelui erau doar polinezieni tatuaţi, care ciopleau cu topoare de obsidian statui uriașe în tuf vulcanic. Nu aveau armuri, corăbii, praf de pușcă, busole, dar polinezienii tatuaţi fondaseră, sau erau urmașii unei civilizaţii cu totul aparte, ale cărei resurse materiale și spirituale se îndreptau în direcţii atît de inaccesibile europenilor, încît nici azi nu înţelegem esenţa tezaurului de cunoștinţe, transmise ezoteric de la o generaţie la alta, a acelei lumi chinuite:
„– Locuitorii de pe Jupiter au dirijat armonia plantelor.
– Prima planetă pe care oamenii o vor cunoaște este Venus.
– Corpurile noastre nu pot rezista mai mult de două luni pe alte planete,
– Toate planetele adoră Soarele.
– Puţine stele sînt locuite.
– Printre noi sînt oameni pe care nu-i vedem.
– Mișcarea și lumina planetei Venus sînt produse de aer.
– Două planete, Marte și Jupiter, nu au electricitate naturală; ele sînt ca și Pămîntul.
– Acolo nu există vînturi.
– Doar pe pămîntul nostru există oameni de diferite culori.
– Există un singur Soare și nimeni nu poate trăi acolo.
– Pe Lună trăiesc oameni.
– Există o planetă fără plante, fără sol, formată doar din apă și pietre.
– Formele umane care trăiesc acolo sînt altele și se nasc în apă.
– Insula Paștelui a fost altfel.
– Prima rasă a insulei a locuit în două insule din Polinezia, într-o parte a Asiei și o parte a Africii, unde existau vulcani.
– Paza puterii moarte a Insulei Paștelui a fost încredinţată unei insule din Pacific.” (vezi bibl., F. Mazière, L. Souček).
Dar asta nu era interesant pentru Roggeween, pentru echipajele de pe „Nancy” și „Pindos” care nici n-au înţeles, nici nu erau dispuse să înţeleagă că distrug rîzînd o lume întreagă, o lume ajunsă poate mai aproape de Adevăr decît ei – distrug rîzînd și pentru totdeauna o lume care nu păcătuia decît prin aceea că era altfel, că era altceva.
Și putem fi de-a dreptul fericiţi, în acest context, că ei se limitează la raze paralizante, la pete galben-verzui care oricum trec, la înroșirea feţelor noastre de oameni, la răpiri mai mult sau mai puţin sporadice a cîtorva dintre noi. La doborîrea unor avioane care devin sîcîitoare.
Și nu cred că mai este cazul să ne întrebăm de ce nu se grăbesc să ne dezvăluie de unde sosesc. Cum funcţionează mașinile lor, armele lor, din ce sînt făcute hainele argintii cu care sînt îmbrăcaţi. De ce poartă căști etanșe, atunci cînd poartă. Ce vor de la noi, și, în ultimă instanţă, cam ce cred ei despre ceea ce sîntem. Mai bine nici nu îi întrebăm cam ce cred ei despre ceea ce sîntem.
Fizicianul francez Jean Pierre Petit, CNRS, Paris, presupune că cei care ne urmăresc de atîta vreme din mașinile de zbor necunoscute refuză o luare de contact și revoluţionarea civilizaţiei noastre prin împărtășirea cunoștinţelor ce le deţin, deoarece au observat că tot ce are mai avansat cunoașterea terestră devine, mai mult sau mai puţin rapid, instrument de distrugere.
Sau poate n-au nevoie de nici un fel de contact cu alte lumi. Poate se simt foarte bine singuri, și le sînt suficiente numai concluziile la care ajung ei. Poate în sistemul lor metalogic e suficient să știe că planeta aceea, a treia de la un soare relativ tînăr, e locuită de semeni care transformă totul în arme de distrugere – și gata. Felul lor de a fi, structural, nu-i împinge la confesiuni cu noi.
Oare să aibă cu toţii aceeași metalogică ? Oare numai sistemul nostru logic să fie – nu opus, măcar diferit de logica comună a întregului sistem de lumi locuite din Galaxie, Univers, a celorlalte lumi, oriunde ar fi ele ? Ce ne face să fim atit de diferiţi de ceilalţi ? De ce logica noastră presupune, pe cît de structural o respinge logica lor, ideea de comunicare între lumi diferite, atunci cînd aceste lumi se întîlnesc ? Ce ne face să fim atît de diferiţi de semenii noștri de pe alte planete ? Ce particularităţi are evoluţia noastră, faţă de alte evoluţii ? Faţă de evoluţii ale altor lumi din Galaxie, Univers ? Pentru că, dacă rezultatul procesului evolutiv la scară universală este totuși unic – fiinţa raţională bipedă, cu două mîini, două picioare și cap pe umeri – , iar noi am ajuns în acea fază, ce interes mai putem prezenta ca obiecte de studiu ? De vreme ce sîntem, ce am ajuns ca ceilalţi ? Noi toţi, albi, negri, galbeni, roșii ? Scunzi sau înalţi, cu ochi oblici sau rotunzi, cu nas ascuţit sau cu faţa lată ori îngustă ? Păr blond sau negru ? Cu logica noastră sucită și atît de altfel decît a celorlalţi, încît sistemul lor de a raţiona devine metalogică pentru noi ?
Exact faptul dialectic – materialist-dialectic – că sîntem albi, negri, galbeni, roșii, scunzi sau înalţi.
Exact pentru că avem ochi oblici sau rotunzi, nas ascuţit sau cîrn.
Pentru că avem faţa lată sau îngustă etc.
Exact faptul că sîntem atît de diferiţi între noi, copiii din a nu știu cîta civilizaţie a aceleiași planete.
Faptul că „civilizaţia noastră” este, în realitate, o sumă de civilizaţii diferite, convieţuind mai mult sau mai puţin armonios.
Faptul că pe fiecare continent există alte rase, concepţii, alt mod de dezvoltare, ceea ce generează moduri diferite de gîndire.
Faptul că există mai multe continente.
Asta ne face, se pare, unici în Univers.
Asta face sistemul nostru de a fi neînchipuit de diferit în faţa altor sisteme de a fi.
Nu mai este nimeni ca noi, cu mai multe continente.
De aceea gîndim altfel.
Fizicianul Jean-Pierre Petit susţine că Pămîntul nostru de excepţie e singura planetă a cărei crustă, fragmentată în mai multe plăci tectonice, a format cîteva continente separate de regulă prin oceane. Particularităţie gleologice, geografice, au condus la particularităţi nemaiîntîlnite pe alte lumi – în apariţia, dezvoltarea, fundamentarea unei civilizaţii – cu tot ceea ce presupune, firesc, noţiunea. Cu tot ce presupune firesc noţiunea pentru noi, și celorlalţi li se pare nefiresc, colegilor mei din neștiut.
Cu ideea intrinsecă a comunicării între locuitorii aceleiași planete, divizată prin însăși configuraţia ei în mai multe lumi știute; idee extinsă firesc la legături cu toate lumile cu care venim în contact, fie ele și de pe alte planete, alte galaxii.
Această eterogenitate umană, de neconceput – structural de neconceput de planete cu continent unic, atît de surprinzătoare acolo pe cît este de normală pentru noi – are ecouri nebănuite în ceea ce am ajuns, în drumul spre a ajunge acolo unde sîntem, în ce se va întîmpla mai departe.
În formarea felului nostru de a gîndi, a acţiona, a exista.
În ceea ce sîntem și avem comun, de la început și pînă la sfîrșit
Faptul că acolo, la ei, în multele „acolo”, probabil există un continent unic, un mod unic de apariţie, dezvoltare al rasei inteligente, se pare că, la convertirea în eficienţă a evoluţiei pe scară planetară – le dă, le-a dat, un net cîștig de cauză. Omogenitatea geografică determinînd omogenitatea biologică, socială – poate prin convulsiuni, dar oricum mai rapid decît pe o planetă scindată în continente diferite – și ajungînd, în final, mult mai rapid – acolo unde sperăm să ajungem și noi – la o civilizaţie într-adevăr unică, armonioasă, lucrînd în interesul tuturor fiinţelor raţionale de pe planeta aceea. Atît doar că extinsă la domeniul comunicării cu alte lumi, realitatea la fel de intrinsecă a lumii unice planetare se pare că devine frînă, zid, incompatibilitate, factor de izolare generator al întrebării atît de justificate pentru unii ca noi: de ce tăcere ?
Semenii aceia a căror istorie nu a presupus în nici o clipă ideea de comunicare, nu au noţiunea de comunicare. Ne constată și gata. Nu vor mai mult. Nici nu știu că se poate mai mult. De aceea, tăcere.
Toată teoria asta e numai un model, și ar fi întradevăr inutil să ne întrebăm cum arăta istoria dacă Alexandru Macedon ar fi trăit cincizeci de ani, sau dacă Mahomed al II-lea nu cucerea Constantinopolul, sau dacă domnii români de atunci n-ar fi ţinut oștile otomane la porţile Europei. Dacă Napoleon accepta proiectul lui Fulton, dacă se aproba modelul Messerschmitt 262 încă în al treilea an de război, și se realiza bomba atomică în toamna lui 1944. Cum ar arăta istoria dacă exista numai Europa ?
E inutil, dar e tentant !
Chiar, cum ar fi arătat Pămîntul cu un continent unic pe suprafaţa sa ? Unde am fi ajuns, trăind, gîndind, măcelărindu-ne între noi fără putinţă de retragere ? Trăind toţi de-a valma pe o Europă ceva mai mare și înconjurată din toate părţile de Oceanul Planetar Unic ? Finalizam într-un consens colectiv sau ne volatilizam de mult într-o divergenţă explozivă ? Nu ne-am fi structurat, întîlnind semenii noștri veniţi de aiurea, pe refuzul, abţinerea la comunicare cu ei ? Cînd însăși ideea de comunicare cu alte lumi ar fi fost obiectiv absentă de pe planeta noastră cu o singură lume ?
Și cum s-ar fi aliniat logica noastră de locuitori ai acelei lumi unice cu logica celor aterizaţi la noi din neștiut ? Ne-ar mai fi părut bizară, inexplicabilă, izolarea lor, refuzul de a se minuna că ne întîlnesc, lipsa oricărei intenţii de comunicare ? Ne-ar mai fi părut metalogică logica aceea care dictează tăcerea ?
Este foarte posibil ca aceleași întrebări să și le pună „colegii mei din neștiut” – dar privind lucrurile din cealaltă parte.
Este posibil să fim atît de negîndit deosebiţi încît Contactul să nu fie urmat de Înţelegere, Colaborare.
E la fel de posibil ca lucrurile să se întîmple astfel, încît să ne pomenim primiţi cu braţele deschise într-o ipotetică Mare Familie Galactică.
E posibil orice.
Pînă la un punct, depinde numai de noi.
Dincolo de acel punct, pe care habar n-am cum să-l estimez, iniţiativa e a viitorului.
Sau poate lucrurile sînt mult mai simple ?
Poate, cu toată acea aparenţă indiferentă, ni s-au întins punţi de înţelegere și comunicare, pe care nu știm să le recunoaștem ?
Poate lucrurile se întîmplă într-un ciclu firesc de armonie totală cuprinzînd oameni, pietre, ape, copaci, animale, navele din neștiut și semenii noștri necomunicativi – ciclu din care am ieșit dintr-un motiv sau altul, și pe care nu mai știm să îl recunoaștem ? Poate că totul se întîmplă într-un ritm amplu care cuprinde totul – iar noi nu mai sîntem capabili să pulsăm în acest ritm fundamental, originar, cheie unică de energie, comunicare, înţelegere, viaţă la nivel Univers ?
Poate că într-adevăr lucrurile se ţeagă între ele cu legături pe care nu știm să le vedem, să le recunoaștem, să le creăm atunci cînd e nevoie să fie create ?
Știţi ce îi comunica unul din ultimii iniţiaţi ai Insulei Paștelui, bătrînul lepros Gabriel Veriveri, arheologului francez Francis Mazière (vezi bibl. L. Souček) ?
„Pentru ca bărbatul să știe cînd trebuie să se împreuneze cu o femeie:
Trebuie să privească, în timpul primelor opt zile de la răsăritul lunii noi, Maninao o’hua, luna sexului bărbătesc.
Trebuie să caute femeia, să se împreuneze.
Trebuie să vadă copilul născut din această unire.
Un copil perfect.
Aceștia sînt copiii destinaţi să înveţe Rongo-Rongo, cultul păsării, pentru a tatua picioarele femeii, pentru a, tatua fruntea femeii, pentru a tatua mîinile femeii, pentru a tatua obrajii femeii, pentru a sculpta Kohau Rongo-Rongo.
Ceea ce deosebește un copil născut atunci cînd luna descrește de un copil conceput și născut pe lună nouă, este că primul va fi un copil mediocru, lipsit de har”.
De asemenea, pascuanii tăiau lemnul de toromiro în care își sculptau statuetele, numai pe lună plină, cînd il considerau „devitalizat”.
Poate nu știm (încă) să înţelegem acel numitor comun care ne-ar apropia de semenii noștri din neștiut. Poate e nevoie să învăţăm din nou întoarcerea în noi, punerea de acord cu noi înșine, cu ce se întîmplă în jurul nostru. Cu luna, cu marea, cu pietrele, copacii, cu păsările din copaci. Cu oamenii din jur, soţia, copiii, cîinele cocker. Poate am luat-o razna de-a binelea, dar dacă totuși casa noastră mare nu e Planeta, Sistemul Solar, nici măcar Galaxia, ci Universul în întregul lui – poate este necesar, pentru a ne înţelege cu ceilalţi, să învăţăm să discernem, să ascultăm și să ne acordăm la ritmurile Universului.
Poate am știut odată, demult.
Poate ţinem minte nebulos și iscat neașteptat în legende vechi, că s-a întîmplat.
Poate miza Contactului este renunţarea la nebunia în care ne-am obișnuit să trăim, la războaiele pe care nu încetăm să le ducem, la otrăvirea lentă dar sigură a planetei, la distrugerea pe care aproape o considerăm normală, a globului nostru de viaţă. Poate vom fi în sfîrșit recunoscuţi nu datorită dezvoltării necontrolate a unei tehnologii al cărei ţel final este dezvoltarea în continuare, pînă în pînzele albe, ci atunci cînd vom ști din nou să fim răspunzători pentru liniștea planetei noastre, pentru aerul respirat, pămîntul de sub tălpi, iarba de lîngă casă, copacul din faţa ferestrei. Pentru cer, pentru munţi, păduri, ape, peștii din ape, pentru cei apropiaţi nouă și pentru ceilalţi, mai puţin apropiaţi, dar pe care exact această răspundere reciprocă i-ar aduce lîngă noi.
Sau poate lucrurile sînt atît de simple, legile acelor călători, născute din nu știm cîţi ani de plimbări prin alte lumi, de întîlniri cu locuitori ai unor tărîmuri nebănuite, întîmplări de negîndit petrecute în locuri neajunse nici cu visul, interzic categoric orice contact cu semenii din alte lumi.
Sau poate sîntem atît de unici, încît ne lasă în pace, să vadă unde vom ajunge singuri – dacă vom ajunge undeva. Și vin la noi ca să vadă pînă unde am ajuns.
Sau poate...


20. În loc de sfîrșit




De fiecare dată cînd se povestesc întîmplări cu OZN-uri, se găsește cineva care să întrebe: de unde știi ?
Chiar, de unde știm ?
În afara celor puțini (privilegiaţi) care au avut prilejul să vadă cu ochii lor o farfurie zburătoare sau, și mai rar, piloţi descinși din aparatele (de zbor) necunoscute, ceilalţi „știm” cam din patru surse, ceea ce este de știut: cărţi care au ca temă fenomenul OZN, publicaţii periodice sau mai puţin periodice care tratează exclusiv problema, știri apărute în rubrici gen „de pretutindeni” ale cotidianelor și altor ziare, reviste de largă circulaţie, precum și relatări apărute în cărţi, publicaţii, note de informare, rapoarte de circulaţie mai restrînsă, și care nu ating subiectul OZN decît atunci cînd nu se poate altfel. Mai sînt poveștile vechi, legendele, „Biblia” viaţa noastră de toate zilele și prietenii care de cîte ori văd ceva neobișnuit pe cer, sau aud că alţii au văzut ceva neobișnuit pe cer, dau telefoane ca să întrebe cam ce ar putea fi „chestia aceea”. Nu știu ? Cum nu știu ? Un aviator trebuie să știe tot ce se întîmplă în cer.
E complicat să știi tot ce se întîmplă în cer, chiar dacă ești aviator; mi s-a întîmplat odată să văd un elicopter în zbor de noapte și să cred, cîteva secunde, că deasupra mea trece la joasă înălţime un OZN: lămpi roșii, verzi, proiectorul de bord aprins, șuieratul sacadat al rotorului și mai ales discul palelor reflectînd difuz lumina din cabină – toate acestea îmi creau iluzia perfectă a unui aparat de zbor din neștiut – cu toate că profesia mea sînt exact aparatele de zburat.
Principala sursă de informare rămîne, evident, cuvîntul scris – fie el carte groasă, articol pe trei coloane sau doar o notiţă scurtă; ori aici intervine chestiunea delicată a probităţii celui care, într-o problemă suficient de puţin cunoscută și fără multe posibilităţi de verificare, o problemă sigur fascinantă, pretabilă la o grămadă de interpretări și teribil de comercială, caută răspunsuri, se lansează în ipoteze, argumentează cu fapte adesea unice, irepetabile, incontrolabile. Termenii în care sînt relatate observaţiile de multe ori pot prezenta înţelesuri diferite, din care decurg realităţi, urmări diferite. „Impulsurile celor două avioane s-au contopit cu imaginea OZN-ului într-un singur impuls mare care a dispărut de pe ecranul radar”. Ce înseamnă pentru diverși specialiști a dispărut ? S-a șters, dar celelalte impulsuri au rămas pe ecran ? A traversat și a ieșit din ecran ? A bruiat zona în care se afla, și n-a mai putut fi observat de operatorul radar ?
Sau: „...pe urmă, obiectul acela a decolat, a accelerat formidabil și a dispărut din fata ochilor d-lui X”.
A dispărut ca la Valensole, topindu-se, devenind invizibil ? Sau accelerînd formidabil s-a îndepărtat din ce în ce, ieșind din raza vizuală a d-lui X ? Sau a dispărut după un copac, munte, acoperiș ?
N-am nici situaţia, nici timpul lui von Däniken, deci nici posibilitatea de a merge și a mă convinge la faţa locului, cu ochii mei, de realitatea lucrurilor incredibile puse pe hîrtia care oricum suportă multe, de către alţi confraţi în ale scrisului și neliniștii.
 „Vreau să te pipăi și să urlu: ESTE !” – cum scrie Tudor Arghezi – dar n-am avut șansa.
N-am avut nici șansa acelui formidabil profesor de matematică din Craiova de a călători real pe planetă cum cei mai mulţi călătorim doar cu gîndul, și de a scrie o carte atît de caldă, nostalgică și încrîncenată: Enigmatic, Pămîntul (Ed. Scrisul românesc, Craiova, 1977). Am reușit totuși să ajung pînă în Kirghizia, la poalele munţilor Tian-San, și să dorm o noapte pe malul lacului Issik-kul; și-am avut șansele mele, acelea de a vedea un OZN oval și de a ţine în mînă statuia scoasă din mina săpată în coasta Apusenilor; destul de mult, cred. Pentru că aceste șanse au fost niște deschideri, și arătau limpede că lucrurile se pot petrece în nebănuite feluri, altfel. În rest, selectarea surselor care au folosit la prezentarea faptelor din această carte se bazează aproape exclusiv pe respectul și încrederea datorate faptului așternut pe hîrtie și pe convingerea că cei ce semnează asemenea lucrări, nu s-au gîndit la senzaţie, publicitate și drepturi de autor, ci au urmărit efectiv să impulsioneze, să forţeze clarificarea unui fenomen care are toate șansele să devină, într-un fel sau altul, punct de cotitură în evoluţia noastră aflată, parese, într-un moment de oscilaţie – la scara întregii planete.
Exact acesta este unul din punctele vulnerabile ale cărţii, și nu vreau să fiu greșit înţeles – fugă de răspundere, sau dezicerea de ce am așternut pe 256 de pagini de gînd la marginea unei zone de cunoaștere în care abia am început să ne mișcăm – dar cartea se bazează, prin forţa împrejurărilor, și pe fapte uneori insuficient cercetate, alteori analizate în grabă, alteori strecurate din documente al căror rost nu era să ajungă sub ochii opiniei publice, cum au fost acele indicaţii „top secret” aflate la originea Raportului Condon cel de tristă amintire. Unele din exemplele prezentate au trecut din om în om pînă la field-investigator-ul care le-a „cules”, și nu întotdeauna acesta a știut să ajungă la primul martor, cel care poate să spună punîndu-și palma la inimă și privind în lumina ochilor: AM VĂZUT. Mai este eternul uman care împinge la acţiuni al căror mobil este atît de simplu și pe înţelesul tuturor: a rămîne. A rămîne uneori cu orice preţ: exemplul clasic este Erostrate din Efes.
...Așa se naște îndreptăţită mirare a celui care pînă acum nu a fost la curent cu problematica complexă ridicată de OZN – cu tot ceea ce presupune noţiunea, și se trezește dintr-o dată în faţa unor posibile uși deschise spre alte lumi.
Cel puţin așa văd eu lucrurile, cu toate riscurile ce decurg de aici. Cu riscul la care mă expun oricum cînd scriu ceva, orice, mă aștern pe hîrtie devenit cumplit de vulnerabil prin această deschidere totală spre cei care citesc ce am scris și judecă aspru – la adăpostul tăcerii lor.
Dar asta se întîmplă întotdeauna, nu numai cînd îmi asum riscul de a scrie despre OZN-uri.
Și nici nu sînt singurul care și-a asumat riscul de a scrie despre OZN-uri. În ultimii ani sînt relativ numeroși autorii români care tratează în cărţile lor, mai mult sau mai puţin direct, problema OZN-urilor, a locului ocupat de Pămîntul nostru în Univers, al posibilelor influenţe dinafară în trecutul sau prezentul planetei noastre contradictorii, cărţi care nu sînt o simplă înșiruire de fapte insolite, ci adevărate studii amănunţite, competente și lucide. Mă refer la Victor Kernbach, Enigmele miturilor astrale, Ed. Albatros, 1973; Ion Hobana, OZN – o sfidare pentru raţiunea umană – împreună cu Julien Weverbergh, Editura Enciclopedică Română, 1971; Florin Gheorghiţă, OZN – o problemă modernă și Enigme în galaxie, ambele în editura Junimea 1973 și 1983 Dan Farcaș, De ce tac civilizaţiile extraterestre, Ed. Albatros, 1983; Titus Filipaș, De la mitul astral la astrofizică, Ed. Scrisul Românesc, 1984; I. Todoran și E. Ţăran, În căutarea vieţii pe alte planete, Ed. Dacia, 1983; din nou Victor Kernbach, Miturile esenţiale, Editura Știinţifică și Enciclopedică, 1978; ș.a.m.d. Mai sînt articole, note, comentarii sau relatări apărute în Scînteia, România liberă, Magazinul, Lumea, Săptămîna și alte publicaţii.
În ce privește traducerile, consider că sursele sovietice sînt mai credibile decît cele occidentale – pentru că sovieticii nu aleargă după „publicity”, cel puţin nu în domenii insolite și greu verificabile, a căror manipulare cu ușurinţă poate deveni, dacă nu periculoasă, cel puţin dăunătoare, în momentul confruntării populaţiei cu fenomenul real. Semnificativ este că sovieticii, după ce ani întregi au neglijat (aparent) problema OZN-urilor, după incidentul de la Petrozavodsk s-au convins că ignorarea nu este o cale de rezolvare, și au devenit nu susţinători, popularizatori ai subiectului, ci observatori pe cît posibil obiectivi, ţinînd populaţia la curent cu apariţia de OZN-uri în URSS și în alte zone ale planetei. Sursele sovietice sînt însă mai mult articole, sludii, materiale informative, semnate de autori ca I. Sklovski, V. Troiţki, I. Knorozov, N. Jirov, I. Stahanov, M. Agrest, A. Kazanţev, V. Agaja, N. Milov.
Literatura și publicistica occidentală sînt suficient de generoase cu apariţii tratînd subiectul OZN. Doar cîteva exemple: Charles Berlitz, The Bermuda Triangle, ed. Avon, 1977; Don K. Wilson, Our misterions spaceship-Moon, Philadelphia, 1975; I. Velikovsky, Worlds in collision, New York, 1950; F. Edwards, Flying saucersserious business, Lyle Stuart Inc, New York, 1966; Brad Steiger, Strangers from the skies, Award Books, New York, 1966; J. Allen Hynek, The UFO Evperience, H. Regnery Co, Chicago, 1972; Isaac Asimov, Civilisation extraterrestres, Editions L-Etincelle, Quebec, 1979.
Ar mai fi acele cărţi ale unor autori care, deși nu scriu despre OZN-uri, deși nu lansează ipoteze, măcar se întreabă, fără să accepte soluţionări ambigue ale unor lucruri rămase neclare în istoria sau prezentul nostru. Asemenea autori sînt N. Jirov, Atlantida, Ed. Știinţifică, 1967; Darie Novăceanu, Precolumbia, Ed, Sport-Turism, 1977; D. Constantin, Inteligenţa materiei, Ed. Militară, 1981; M. Stingl, Pe urmele comorilor din orașele maya, Ed. Albatros, 1975; T. Heyerdhal, Aku-aku, Ed. Știinţifică, 1961; F. Maziére, Fantastica insulă a Paștelui, Ed. Sport-Turism, 1975; L. Souček, Bănuiala unei umbre, Ed. Albatros, 1984.
N-am făcut în text frecvent referiri la bibliografie, pentru a nu întrerupe cursivitatea lecturii. Și încă ceva: am scris „Colegii mei din neștiut” la persoana întîi, fără folosirea pluralului de autor, pentru că ce cuprinde cartea este părerea mea – în privinţa fenomenului OZN – înţelegînd prin aceasta exact posibilitatea unui adevăr care să contravină acestei păreri. Și la care aș adera în momentul în care aș fi convins că acesta este, în sfîrșit, adevărul.
De aceea am scris la persoana întîi.
Pentru că oricînd e posibil să se întîmple lucrul acela.
Poate chiar mîine.
Poate peste o oră.
Poate se întîmplă chiar acum.
Sau poate nu există nimic din tot ceea ce v-am spus pînă acum și deci nimic nu s-a întîmplat și nu se va întîmpla niciodată.

Opinii... opinii... opinii



„Comisia politică specială recomandă Adunării generale adoptarea consensului următor:
Adunarea generală invită Statele Membre interesate să ia dispoziţiile dorite pentru a coordona la scară naţională cercetarea știinţifică și anchetele privitoare la viaţa extraterestră, inclusiv obiectele zburătoare neidentificate, și să informeze pe Secretarul general despre cazurile observate, despre cercetarea și evaluarea acestor activităţi...” (Extras din hotărîrea adoptată de Comisia politică specială a Organizaţiei Naţiunilor Unite – în cadrul ședinţei din 08 decembrie 1978 din Enigme în galaxii, Florin Gheorghiţă, Ed. Junimea, Iași, 1983).

*
 
„O.Z.N.-uri pe cerul brazilian. Rio de Janeiro 28 (Ager- pres). – Agenţia de știri braziliană a anunţat joi că opt obiecte zburătoare neidentificate au întrerupt un meci de fotbal urmărit de 2000 de persoane, într-o localitate aflată la 130 mile la nord de Rio. Agenţia adaugă că numeroase persoane de diferite vîrste și profesiuni au declarat că au văzut obiectele zburătoare fără zgomot și emiţînd o lumină de culoare portocalie. Toată lumea de pe stadion s-a ridicat in picioare, jucătorii au încetat jocul, iar crainicii posturilor ae radio care transmiteau meciul au început să descrie fenomenul, a declarat avocatul Benedito Rubens. El a arătat că obiectele se aflau la o mare altitudine, dar se putea vedea ușor cum șapte dintre ele urmau un fel de aparat-mamă, îndreptîndu-se de la est la vest. Era ora 22.30.”
(„Scînteia” din 29.07.1972).
*

„Managua. – Un obiect zburător neidentificat, care emana lumini albastre, roșii și verzi, a fost zărit de aproximativ 20 de persoane în sud-vestul orașului Managua, capitala statului Nicaragua – informează agenţia France Presse. Obiectul a fost detectat de radarul turnului de control al aeroportului internaţional din Managua și de radarul de bord al unui avion de linie care decolase din Costa Rica. De asemenea, el a fost zărit de pilotul unui elicopter militar, care afirmă că s-a apropiat la circa zece kilometri, înainte ca obiectul să dispară cu mare viteză.”
(„Informaţia Bucureștiului” din 21.11.1973).

*

„Două «obiecte misterioase» au fost văzute pe cer, ieri, la Roma, în apropierea pieţei San Pedro, de mai multe persoane – informează Agenţia France Presse. Potrivit mărturiilor, era vorba de două corpuri rotunde și de culoare alburie. Cele două corpuri, care păreau de două ori mai mari decît Luna, au efectuat o amplă mișcare circulară pe cer, timp de circa 20 de minute. Poliţia din Roma a primit numeroase apeluri telefonice, semnalîndu-i-se prezenţa pe cer a unor «obiecte misterioase».”
 („Informaţia Bucureștiului” din 24 decembrie 1973).

*

„Confratele nostru «El Diario» din Rosario, Argentina, publicat în iunie a.c. cîteva fotografii ale unor obiecte luminoase apărute pe cerul orașelor Buenos Aires și Rosario. De cele mai variate forme (disc, trabuc, triunghi), obiectele respective au fost urmărite – spun ziariștii argentinieni – , de către sute de persoane, fiind înregistrate și prin aparatura aeroportului civil din Buenos Aires. O.Z.N.-urile – confirmă un alt ziar, «La Capital» – se deplasau cu mare viteză, iradiind o lumină verde orbitoare. Valul de obiecte zburătoare și-a desfășurat «parada» mai mult de o săptămînă deasupra Argentinei, între Jardin America și capitala ţării, Buenos Aires, pe o fîșie avînd mai mult de 1200 km lungime. Au apărut la scurtă vreme, mărturii privind aterizările ciudatelor obiecte...”
(Știintă și Tehnică, aug. 1980).



 „În literatura știinţifică se analizează demult problema probabilităţii întîlnirii cu civilizaţii aflate pe o treaptă de dezvoltare mai înaltă sau mai joasă decît noi. Din diverse consideraţiuni emise cu acest prilej, destul de bine argumentate, rezultă că probabilitatea de a intra în contact cu fiinţe mai puţin evoluate decît noi e foarte mică. Mai probabil e că acestea vor fi civilizaţii aflate pe o treaptă ce dezvoltare mai înaltă, ba mai degrabă mult mai înaltă.
Daca e așa, sînt de presupus trei variante fundamentale ale atitudinii lor faţă de noi, urmînd ca în funcţie de ele să se rezolve problema atitudinii noastre faţă de ei...
– Cazul întîi: există interes și înţelegere. Cu alte cuvinte, «Ei» sînt interesaţi să ne cunoască și au faţă de noi o atitudine binevoitoare. Varianta aceasta pare ideală: ei ne vor furniza informaţii știinţifice, tehnice, artistice și de altă natură, din cele mai preţioase, ne vor feri să comitem greșeli ridicole sau fatale.
– Chiar și în acest caz ideal se poate să existe un «dar». Destul de vag, constatăm totuși un «dar». Ba chiar cîteva «dar»-uri. Bunăoară: în ce măsură, în general, putem trage învăţăminte din erorile știinţifice? Oare nu e mai bine ca fiecare să se izbească el singur cu capul de greutăţi ? Noi învăţăm atît de puţin chiar și din propria noastră istorie umană !...
– Al doilea caz: există înţelegerea, nu există interes. Cu alte cuvinte, ei au faţă de noi o atitudine binevoitoare, dar noi nu-i interesăm. Cazul e poate cel mai supărător, dar perfect posibil. Dacă ei ne-au luat-o înainte cu milenii (și puteau să ne fi devansat și mai mult), trebuie, cred, să ne privească așa cum privim noi furnicile, cu intelectul lor îndoielnic din punctul nostru de vedere. Ce am putea noi să învăţăm furnicile, sau de ce am putea să le ferim ?
– Al treilea caz: Există interes, nu există înţelegerea. Cu alte cuvinte, ei ne arată un anume interes, dar numai din considerente pur practice.
– E de conceput și un al patrulea caz (nu există nici interes, nici înţelegere), dar nu-l punem  la socoteală, pentru că în acest caz cosmienii nu ne vor da nici o atenție.”
 (Haan Gustav, Ce facem cu civilizaţiile extraterestre ? Aurora 2/1969).

*

 „Există, deci, obiecte zburătoare neidentificate ? Se poate vorbi despre un fenomen OZN, sau avem de-a face doar cu o acumulare de interpretări greșite ale unor aparate convenţionale și corpuri cerești, iluzii optice, mistificări etc. ?
Răspunsul dumneavoastră depinde, fără îndoială, de puterea de convingere a dovezilor pe care vi le-am prezentat. Dar ce înseamnă o dovadă convingătoare ? Să-l ascultăm pe dr. Condon: «Voi crede în farfuriile extraterestre cînd voi fi văzut una, cînd voi fi pătruns în ea, cînd o voi fi remorcat pînă la un laborator și cînd voi fi obţinut sprijinul persoanelor competente pentru a o examina, împreună cu mine» (cf. 90). Prevăzînd acest tip de judecată excesivă, care ignoră natura specială a obiectului de studiu în cauză, Ruppelt scria, în prefaţa cărţii sale: «Trebuie ca un OZN să aterizeze în faţa Pentagonului, la River Entrance, lîngă birourile șefilor de stat-major reuniţi ? Sau e o dovadă cînd o staţie radar detectează un OZN și trimite un reactor să-l intercepteze, cînd pilotul reactorului îl vede și-l prinde pe radarul de bord, doar pentru a asista la dispariţia OZN-ului, cu o viteză fenomenală ? E o dovadă cînd un pilot de reactor trage într-un OZN și își menţine raportul chiar la ameninţarea cu curtea marţială ?» (21, p. 8). Am adăuga: constituie o dovadă fotografiile autentice, observaţiile cosmonauţilor, urmele lăsate pe sol, efectele electromagnetice asupra aparatelor, oamenilor și animalelor ?
Dr. R. Leo Sprinkle, profesor asociat de psihologie la Universitatea din Wyoming, scrie, în declaraţia prezentată Simpozionului din 29 iulie 1968: «Am citit mii de rapoarte și am vorbit cu sute de persoane despre observaţiile lor OZN; trebuie să accept că mii de oameni au observat fenomene fizice, sau trebuie să accept că unele persoane au capacitatea de a proiecta imagini mentale într-o asemenea manieră, încît alte persoane pot să observe, să fotografieze și să obţină dovezi fizice ale acestor imagini metale» (26, p. 208). Cu același prilej, dr. James A. Harder, al cărui nume l-am mai întîlnit în această carte, a afirmat că «pe baza datelor și a regulilor obișnuite privind dovezile, așa cum se aplică ele de curţile civile sau criminale, realitatea fizică a OZN-urilor a fost dovedită dincolo de orice îndoială rezonabilă» (26, p. 113). Acest punct de vedere este împărtășit de mulţi alţi oameni de știinţă, printre care se numără cei 50 de semnatari ai unei scrisori cerînd Congresului formarea unui comitet propriu de studiu al obiectelor zburătoare neidentificate.”
(Ion Hobana, Julien Weverbergh, OZN, o sfidare pentru naţiunea umană, Ed. Enciclopedică Română, București 1971)

*

 „...si în definitiv, nu s-a găsit niciodată vreo dovadă fizică sau materială, și nici chiar vreun minuscul fragment de asa-numită farfurie zburătoare sau de navă din alte spaţii.”
(USAF „News Release” 19 ianuarie 1961).

*

„I-am arătat amiralului Knowles micul fragment de farfurie zburătoare pe care, cu amabilitate, Forţele Aeriene ale S.U.A. mi l-au împrumutat ca să-l examinez. Aceasta s-a întîmplat în iulie 1952.”
(Wilbert B. Smith, șeful programului oficial canadian de cercetare a OZN-urilor, noiembrie 1961).

*

 „Ei, uriașii veniţi de pe alte planete, surprinși în picturile rupestre de la Nassili și Djabbaren, au clădit terasa de la Baalbeck, au ridicat megaliţii și construcţiile monumentale din America de Sud, a căror amplasare la mari înălţimi ridică probleme din cauza presiunii scăzute a aerului, efectuarea lucrărilor, deci, ar fi greu explicabilă doar prin simple forme umane...
Uriașii au populat și alte civilizaţii îndepărtate și demult dispărute. Ei apar neîncetat în povestirile tuturor popoarelor. Au construit Atlantida, au întemeiat supercivilizaţii demult uitate prin forţa uriașă a mușchilor și minţii lor. În cinstea lor s-au ridicat statuile din Insula Paștelui. Megaliţii presăraţi pe zone întinse ale lumii sînt doar dovada efortului depus de slabii urmași ai uriașilor de a imita performanţele incredibile ale mult mai capabililor și mai puternicilor lor strămoși. Tiwanaku este – cel puţin după Bellamy – dovada existenţei și activităţii uriașilor. În totalitatea, ca și în detaliile sale, arhitectura cu greu ar fi putut sluji unor fiinţe umane de mărime obișnuită.
Aceasta să constituie oare expresia năzuinţei omului de a se reîntoarce la vîrsta de aur care transpune în trecutul îndepărtat tot ceea ce n-a atins, la fel ca pămîntul Făgăduinţei pe o insulă pustie și inabordabilă sau într-o altă lume ? Categoric da.”
(Ludvik Souček, Bănuiala unei umbre, Ed. Albatros, București, 1984).

*

„Savanţii sovietici sînt interesaţi de un «mister», reieșit din studierea fotografiilor transmise de sonda lunară «Luna 9». Este vorba de niște menhire (stînci uriașe) existente pe Lună, care ar putea să fie construite de fiinţe dotate cu inteligenţă. După calculele făcute de specialiști, înălţimea unora dintre aceste menhire trece de 40 m. Interesant este faptul că și pe fotografiile transmise de satelitul american «Lunar Orbitor 2» au fost identificate astfel de stînci.”
(„Sport și Tehnică” nr. 11/1970).

*

 „Farfuriile zburătoare există doar în imaginaţia celor care le caută pe cer.”
(Președintele Dwight Eisenhower, 16 decembrie 1954).

*

„Nu există așa ceva – farfurii zburătoare – absolut niciuna.”
(Din cuvîntarea Dr. Hugh Dryden, director al Comitetului Consultativ de Aeronautică, ţinută în faţa Comisiei Bugetare a Camerei Reprezentanţilor, la 19 februarie 1957).

*

„Domnilor, regret că am făcut această declaraţie... cu privire la farfuriile zburătoare. N-a fost decît o părere personală, nimic mai mult.”
(Din Declaraţia Dr. Hugh Dryden, făcută la 24 februarie 1957, în timpul unei conferinţe de presă, cînd a răspuns criticilor aduse de NICAP).

